***Տ Ե Ղ Ե Կ Ա Տ Վ ՈՒ Թ Յ ՈՒ Ն***

***ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ***

***ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԸՆԹԱՑՔԻ ՎԵՐԱԲԵՐՅԱԼ***

ԲՈՎԱՆԴԱԿՈՒԹՅՈՒՆ

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2021 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ 3](#_Toc71311877)

[ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2021 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ 25](#_Toc71311890)

[**Հարկային եկամուտներ և պետական տուրքեր 27**](#_Toc71311891)

[**Պաշտոնական դրամաշնորհներ 45**](#_Toc71311892)

[**Այլ եկամուտներ 45**](#_Toc71311893)

[ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2021 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ 49](#_Toc71311894)

[**Ծրագրային դասակարգում 55**](#_Toc71311895)

[ՀՀ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ ԵՎ ՀՀ ՊԵՏԱԿԱՆ ՊԱՐՏՔԸ 2021 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ 137](#_Toc71311896)

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ**

**ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ՎԵՐԱԲԵՐՅԱԼ……………………………………….........................…....…..145**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ**

**ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԻ ՎԵՐԱԲԵՐՅԱԼ………................……….…………………..…..……...….146**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ**

**ՊԵՏԱԿԱՆ ԲՅՈՒՋԵԻ ԾԱԽՍԵՐԻ ՎԵՐԱԲԵՐՅԱԼ (տնտեսագիտական դասակարգմամբ)…………………...147**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ**

**ՊԵՏԱԿԱՆ ԲՅՈՒՋԵԻ ԴԵՖԻՑԻՏԻ (ՊԱԿԱՍՈՒՐԴԻ) ՎԵՐԱԲԵՐՅԱԼ …………..................……………...........152**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ**

**ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ԾԱԽՍԵՐԻ ՎԵՐԱԲԵՐՅԱԼ`**

**ԸՍՏ ՊԵՏԱԿԱՆ ՄԱՐՄԻՆՆԵՐԻ ԿՈՂՄԻՑ ԻՐԱԿԱՆԱՑՎՈՂ ԾՐԱԳՐԵՐԻ……………………………….……….158**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ԾԱԽՍԵՐԻ ՎԵՐԱԲԵՐՅԱԼ` ԸՍՏ ՊԵՏԱԿԱՆ**

**ՄԱՐՄԻՆՆԵՐԻ ԿՈՂՄԻՑ ԻՐԱԿԱՆԱՑՎՈՂ ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ…………………………….172**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ԱՌԱՋԻՆ**

**ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ՕՏԱՐԵՐԿՐՅԱ ՊԵՏՈՒԹՅՈՒՆՆԵՐԻ ԵՎ ՄԻՋԱԶԳԱՅԻՆ ԿԱԶՄԱԿԵՐՊՈՒԹՅՈՒՆՆԵՐԻ ԱՋԱԿՑՈՒԹՅԱՄԲ ԻՐԱԿԱՆԱՑՎՈՂ ՎԱՐԿԱՅԻՆ ԾՐԱԳՐԵՐԻ**

**ԵՎ ՄԻՋՈՑԱՌՈՒՄՆԵՐԻ ՇՐՋԱՆԱԿՆԵՐՈՒՄ ԿԱՏԱՐՎԱԾ ԾԱԽՍԵՐԻ ՎԵՐԱԲԵՐՅԱԼ…..……...….…...….359**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ՕՏԱՐԵՐԿՐՅԱ ՊԵՏՈՒԹՅՈՒՆՆԵՐԻ ԵՎ ՄԻՋԱԶԳԱՅԻՆ ԿԱԶՄԱԿԵՐՊՈՒԹՅՈՒՆՆԵՐԻ ԱՋԱԿՑՈՒԹՅԱՄԲ ԻՐԱԿԱՆԱՑՎՈՂ ԴՐԱՄԱՇՆՈՐՀԱՅԻՆ**

**ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ ՇՐՋԱՆԱԿՆԵՐՈՒՄ ԿԱՏԱՐՎԱԾ ԾԱԽՍԵՐԻ ՎԵՐԱԲԵՐՅԱԼ.....….374**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ**

**ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ԴԵՖԻՑԻՏԻ (ՊԱԿԱՍՈՒՐԴԻ)**

**ՖԻՆԱՆՍԱՎՈՐՄԱՆ ԱՂԲՅՈՒՐՆԵՐԻ ՎԵՐԱԲԵՐՅԱԼ ….………………………………………………………...…..387**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ԱՌԱՋԻՆ**

**ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ԵԼՔԱՅԻՆ ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ**

**ԳԾՈՎ ԱՐԴՅՈՒՆՔԱՅԻՆ (ԿԱՏԱՐՈՂԱԿԱՆ) ՑՈՒՑԱՆԻՇՆԵՐԻ ԿԱՏԱՐՄԱՆ ՎԵՐԱԲԵՐՅԱԼ`**

**ԸՍՏ ԲՅՈՒՋԵՏԱՅԻՆ ՀԱՏԿԱՑՈՒՄՆԵՐԻ ԳԼԽԱՎՈՐ ԿԱՐԳԱԴՐԻՉՆԵՐԻ…………………………………..…..417**

**ՀԱՇՎԵՏՎՈՒԹՅՈՒՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ԱՌԱՋԻՆ**

**ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ԵԼՔԱՅԻՆ ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ**

**ԳԾՈՎ ԱՐԴՅՈՒՆՔԱՅԻՆ (ԿԱՏԱՐՈՂԱԿԱՆ) ՑՈՒՑԱՆԻՇՆԵՐԻ ԿԱՏԱՐՄԱՆ ՎԵՐԱԲԵՐՅԱԼ`**

**ԸՍՏ ՄԻՋՈՑԱՌՈՒՄՆԵՐԸ ԿԱՏԱՐՈՂ ՀԱՆՐԱՅԻՆ ԻՇԽԱՆՈՒԹՅԱՆ ՄԱՐՄԻՆՆԵՐԻ…………………………………………………………………………………………………..………....…..1****051**

**ՏԵՂԵԿԱՆՔ ՀՀ 2021 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻՑ**

**ԿՈՐՈՆԱՎԻՐՈՒՍԻ (COVID-19) ՏՆՏԵՍԱԿԱՆ ՀԵՏևԱՆՔՆԵՐԻ ՆՎԱԶԵՑՄԱՆ ԵՎ ՎԵՐԱՑՄԱՆ**

**ՆՊԱՏԱԿՈՎ ԻՐԱԿԱՆԱՑՎԱԾ ՄԻՋՈՑԱՌՈՒՄՆԵՐԻ ԳԾՈՎ ԿԱՏԱՐՎԱԾ ԾԱԽՍԵՐԻ**

**ՎԵՐԱԲԵՐՅԱԼ` ԸՍՏ ՊԱՏԱՍԽԱՆԱՏՈՒ ԵՎ ԿԱՏԱՐՈՂ ՊԵՏԱԿԱՆ ՄԱՐՄԻՆՆԵՐԻ………………….....…..1787**

**ՏԵՂԵԿԱՆՔ ՀՀ 2021 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻՑ**

**ԿՈՐՈՆԱՎԻՐՈՒՍԻ (COVID-19) ՏՆՏԵՍԱԿԱՆ ՀԵՏևԱՆՔՆԵՐԻ ՆՎԱԶԵՑՄԱՆ ԵՎ**

**ՎԵՐԱՑՄԱՆ ՆՊԱՏԱԿՈՎ ԻՐԱԿԱՆԱՑՎԱԾ ԾԱԽՍԱՅԻՆ ԾՐԱԳՐԵՐԻ և ՄԻՋՈՑԱՌՈՒՄՆԵՐԻ**

**ԳԾՈՎ ԱՐԴՅՈՒՆՔԱՅԻՆ (ԿԱՏԱՐՈՂԱԿԱՆ) ՑՈՒՑԱՆԻՇՆԵՐԻ ԿԱՏԱՐՄԱՆ ՎԵՐԱԲԵՐՅԱԼ`**

**ԸՍՏ ԲՅՈՒՋԵՏԱՅԻՆ ՀԱՏԿԱՑՈՒՄՆԵՐԻ ԳԼԽԱՎՈՐ ԿԱՐԳԱԴՐԻՉՆԵՐԻ….……………..…..…………..…..1790**

**ՏԵՂԵԿԱՆՔ ՌԱԶՄԱԿԱՆ ԴՐՈՒԹՅԱՄԲ ՊԱՅՄԱՆԱՎՈՐՎԱԾ ՀՀ 2021 ԹՎԱԿԱՆԻ**

**ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻՑ ԿԱՏԱՐՎԱԾ ԾԱԽՍԵՐԻ**

**ՎԵՐԱԲԵՐՅԱԼ` ԸՍՏ ՊԱՏԱՍԽԱՆԱՏՈՒ ԵՎ ԿԱՏԱՐՈՂ ՊԵՏԱԿԱՆ ՄԱՐՄԻՆՆԵՐԻ……………………...…1798**

**ՏԵՂԵԿԱՆՔ ՌԱԶՄԱԿԱՆ ԴՐՈՒԹՅԱՄԲ ՊԱՅՄԱՆԱՎՈՐՎԱԾ ՀՀ 2021 ԹՎԱԿԱՆԻ**

**ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻՑ ԻՐԱԿԱՆԱՑՎԱԾ ԾԱԽՍԱՅԻՆ**

**ԾՐԱԳՐԵՐԻ ԵՎ ՄԻՋՈՑԱՌՈՒՄՆԵՐԻ ԳԾՈՎ ԱՐԴՅՈՒՆՔԱՅԻՆ (ԿԱՏԱՐՈՂԱԿԱՆ)**

**ՑՈՒՑԱՆԻՇՆԵՐԻ ԿԱՏԱՐՄԱՆ ՎԵՐԱԲԵՐՅԱԼ` ԸՍՏ ԲՅՈՒՋԵՏԱՅԻՆ**

**ՀԱՏԿԱՑՈՒՄՆԵՐԻ ԳԼԽԱՎՈՐ ԿԱՐԳԱԴՐԻՉՆԵՐԻ………………………………………………….…………...….1803**

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2021 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ

# 1. ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԱՄՓՈՓԱԳԻՐ

* 2021 թվականի առաջին եռամսյակում համաշխարհային տնտեսությունը, այդ թվում՝ ՀՀ գործընկեր երկրների տնտեսությունները թևակոխել են տնտեսական աճի վերականգնման փուլ: Համաշխարհային պահանջարկի վերականգնման ազդեցությամբ միջազգային (այդ թվում՝ հումքային) շուկաներում գրանցվել են բարձր գնաճային միտումներ:
* 2020 թվականին սկիզբ առած նոր տիպի կորոնավիրուսի համավարակի, ինչպես նաև սեպտեմբեր-նոյեմբերին սանձազերծված Արցախյան պատերազմի ազդեցություններով պայմանավորված` ՀՀ տնտեսության բացասական զարգացումները շարունակվեցին նաև 2021 թվականի հունվար-փետրվարին՝ կրելով նաև համավարակի 3-րդ ալիքի[[1]](#footnote-1) բացասական ազդեցությունը, սակայն հունվար-մարտին տնտեսական ակտիվության անկումը մեղմվեց: Այնուամենայնիվ, 2021 թվականի առաջին եռամսյակում տնտեսության բոլոր ճյուղերում, բացառությամբ շինարարության, գրանցվեց թողարկման ծավալների նվազում: Տնտեսական ակտիվության անկումն ուղեկցվեց նաև ներքին պահանջարկի նվազմամբ։
* Տնտեսական ակտիվության անկման և թույլ ներքին ու արտաքին պահանջարկի պայմաններում 2021 թվականի առաջին երեք ամիսներին տեղի է ունեցել արտահանման և ներմուծման իրական ծավալների նվազում: Ընդ որում պղնձի միջազգային գների աճով պայմանավորված՝ արտահանման դոլարային ծավալները որոշակի աճ են գրանցել: Արդյունքում արտաքին ապրանքաշրջանառությունը կրճատվել է, իսկ առևտրային հաշվեկշիռը ցուցաբերել է բարելավման միտում:
* 2021 թվականի մարտին 12-ամսյա գնաճը կազմել է 5.8%՝ գերազանցելով ՀՀ Կենտրոնական բանկի նպատակային՝ (4 +/- 1.5%) ցուցանիշը: 2021 թվականի փետրվարին գնաճի և գնաճային սպասումների արագացմանը հակազդելու նպատակով ՀՀ Կենտրոնական բանկը վերաֆիանսավորման տոկոսադրույքը բարձրացրել է ևս 0.25 տոկոսային կետով (նախորդ տարվա դեկտեմբերին վերաֆինանսավորման տոկոսադրույքը բարձրացվել էր 1.0 տոկոսային կետով)՝ սահմանելով այն 5.5%:
* 2021 թվականի առաջին եռամսյակում, տնտեսական անկման և թույլ պահանջարկի պայմաններում, տնտեսության վերականգնմանը նպաստելու նպատակով իրականացվել է հակապարբերաշրջանային հարկաբյուջետային քաղաքականություն, ինչի արդյունքում ամբողջական պահանջարկի վրա հարկաբյուջետային քաղաքականության ազդեցությունը եղել է զգալի խթանող (հարկաբյուջետային ազդակը կազմել է 3.4 ընդլայնող): Խթանող քաղաքականության ներքո 2021 թվականի առաջին եռամսյակում պետական բյուջեի ծախսերը նախորդ տարվա նույն եռամսյակի համեմատ զգալիորեն աճել են, իսկ հարկային եկամուտները՝ նվազել:
* Հակաճգնաժամային հարկաբյուջետային միջոցառումները շարունակել են իրականացվել նաև 2021 թվականի առաջին եռամսյակում: Մասնավորապես՝ կորոնովիրուսի հետևանքների մեղմման նպատակով 2021 թվականի առաջին եռամսյակի ընթացքում կառավարությունն իրականացրել է շուրջ 7.2 մլրդ դրամի չափով ծախսեր, իսկ Արցախյան պատերազմի հետևանքներով պայմանավորված ծախսերը նույն ժամանակահատվածում կազմել են 18.6 մլրդ դրամ, որից սոցիալական աջակցությանն ուղղված մասը կազմել է 18.5 մլրդ դրամ:

# 2. ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ

# 2.1. Արտաքին միջավայրի զարգացումներ

***Տնտեսական զարգացումներ:*** 2021 թվականի առաջին եռամսյակում ՀՀ հիմնական գործընկեր երկրների տնտեսություններում նկատվել են վերականգման միտումներ՝ պայմանավորված հարկաբյուջետային միջոցառումների իրականացմամբ, դրամավարկային պայմանների մեղմացմամբ, սահմանափակումների աստիճանաբար վերացմամբ, համավարակի հաղթահարման նպատակով պատվաստանյութերի լայնորեն կիրառմամբ և նավթի միջազգային գների բարձրացմամբ. ԱՄՆ Առևտրի դեպարտամենտի տնտեսական վերլուծությունների բյուրոյի գնահատմամբ՝ 2021 թվականի առաջին եռամսյակում նախորդ տարվա համապատասխան եռամսյակի նկատմամբ ԱՄՆ տնտեսությունը գրանցել է 0.4% աճ, որին նպաստում են ունեցել իրականացված խթանող մակրոտնտեսական քաղաքականությունը և սահմանափակումների աստիճանական վերացումը: 2021 թվականի առաջին եռամսյակում եվրոգոտու տնտեսությունը Եվրոստատի նախնական գնահատմամաբ ունեցել է 1.8% անկում՝ սահմանափակումների որոշակի խստացման պայմաններում, իսկ Չինաստանի տնտեսությունը՝ ըստ Չինաստանի վիճակագրության ազգային բյուրոյի գնահատման, գրանցել է 18.3% աճ: Վերականգման փուլ է թևակոխել նաև Ռուսաստանի տնտեսությունը՝ ՌԴ տնտեսական զարգացման նախարարության գնահատմամբ 2021 թվականի մարտ ամսին նախորդ տարվա մարտի նկատմամբ Ռուսաստանում տնտեսական ակտիվությունն աճել է 0.5%-ով՝ հիմնականում պայմանավորված արդյունաբերության զարգացումներով: 2021 թվականի առաջին եռամսյակում ՌԴ տնտեսական ակտիվությունը նվազել է 1.3%-ով՝ պայմանավորված հունվար-փետրվար ամիսների զարգացումներով։

***Միջազգային գներ:*** Հիմնականում պայմանավորված համաշխարհային տնտեսության վերականգմամբ՝ միջազգային շուկայում հումքային ապրանքների գներն աճել են: 2021 թվականի առաջին եռամսյակում պղնձի միջազգային շուկայում գներն աճել են 50.5%-ով, ինչին նպաստել է Չինաստանի բարձր տնտեսական ակտիվությունը: Հիմնականում համաշխարհային պահանջարկի վերականգնմամբ (հիմնականում՝ Չինաստանի) պայմանավորված՝ նավթի միջազգային գները 2021 թվականի առաջին եռամսյակում աճել են 19.9%-ով:

# 2.3. ՀՀ մակրոտնտեսական զարգացումներ

# 2.3.1. Համախառն առաջարկ և պահանջարկ

***Համախառն առաջարկ:*** Համավարակի և Արցախյան պատերազմի բացասական տնտեսական հետևանքները շարունակվեցին դրսևորվել նաև 2021 թվականին՝ հունվար-մարտին նախորդ տարվա նույն ժամանակահատվածի համեմատ գրանցվեց տնտեսական ակտիվության ցուցանիշի (ՏԱՑ) 2.0% անկում (Գծապատկերներ 1-4)։ Չնայած հունվար-փետրվար ամիսների բացասական զարգացումներին՝ մարտ ամսին տնտեսության բոլոր ճյուղերը սկսեցին վերականգնվել (շինարարության աճն՝ արագանալ) և նախորդ տարվա նույն ամսվա նկատմամբ գրանցվեց տնտեսական ակտիվության աճ։ Արդյունքում տարեսկզբի համեմատ տնտեսական ակտիվության զգալի անկումը մեղմվեց, և հունվար-մարտին գրանցվեց 2.0% անկում, ինչը հիմնականում շարունակել է պայմանավորվել ծառայությունների ճյուղի խորը անկմամբ (նպաստումը` 1.6 տոկոսային կետ): Թողարկման ծավալների նվազում գրանցվեց տնտեսության բոլոր ճյուղերում, բացառությամբ շինարարության: Արդյունաբերության և առևտրի բացասական նպաստումները կազմեցին համապատասխանաբար 0.9 և 0.7 տոկոսային կետ:

Մյուս կողմից, զբոսաշրջիկների այցելությունների նվազման խորը տեմպերի պահպանումը (71.9%) իր հերթին բացասական ազդեցություն ունեցավ ծառայությունների որոշ տեսակների, առևտրի, ինչպես նաև ուղևորափոխադրումների վրա:

***Արդյունաբերություն[[2]](#footnote-2)։*** Արդյունաբերության 3.9% նվազումը պայմանավորված է եղել մշակող արդյունաբերության նվազմամբ (նպաստումը՝ 7.3 տոկոսային կետ): Միևնույն ժամանակ, էլեկտրաէներգիայի, գազի, գոլորշու և լավորակ օդի մատակարարում (1.8 տոկոսային կետով), ինչպես նաև հանքագործական արդյունաբերություն և բացահանքերի շահագործում (1.6 տոկոսային կետով) ենթաճյուղերի աճերը հակազդել են արդյունաբերության նվազմանը:

Մշակող արդյունաբերության նվազումը պայմանավորված է եղել արտաքին պահանջարկի նվազմամբ: Ենթաճյուղի նվազման պատճառ են հանդիսացել հիմնականում ոսկերչական արտադրատեսակների (նպաստումը` 6.2 տոկոսային կետ), ծխախոտի արտադրատեսակների (նպաստումը` 3.7 տոկոսային կետ), հիմնային մետաղների (նպաստումը` 1.8 տոկոսային կետ) արտադրության ծավալների նվազումները: Մշակող արդյունաբերության նվազմանը հիմնականում հակազդել են էլեկտրական սարքավորանքի արտադրությունը` 1.0 տոկոսային կետով և հագուստի արտադրությունը` 0.8 տոկոսային կետով:

|  |
| --- |
| **Ներդիր 1. Կորոնավիրուսային համավարակի (COVID-19) զարգացման դինամիկան ՀՀ-ում** |
| **ՀՀ-ում կորոնավիրուսի համավարակի տարածումը շարունակվեց նաև 2021թ.:**   |  | | --- | | ***Կորոնավիրուսի դեպքերը ՀՀ-ում 2020-2021թթ.***  *Աղբյուրը՝ ՀՀ առողջապահության նախարարություն* |   2021-2025թթ. իմունականխարգելման ազգային ծրագրով նախատեսվում է կորոնավիրուսային հիվանդության (COVID-19) համաճարակային իրավիճակի գնահատում և բնակչության ռիսկի խմբերի շրջանում համաճարակաբանական ցուցումով զանգվածային պատվաստումների իրականացում, որն արդեն իսկ մեկնարկել է, ինչի շրջանակներում՝   * Մարտի 28-ին Հայաստան է ներկրվել «AstraZeneca» ընկերության պատվաստանյութի առաջին խմբաքանակը` 24000 դեղաչափ: Նախատեված է եղել՝ 1) 65 և բարձր տարիքի մարդկանց, 2) բուժաշխատողների, 3) 16-54տ․ քրոնիկ հիվանդների և 4) սոցիալական խնամքի կենտրոնի աշխատողների պատվաստման համար։ * Ապրիլի 8-ին ներկրվել է «Sputnik-V» պատվաստանյութի առաջին խմբաքանակը՝ 15000 դեղաչափ` 7500 անձի համար։ * Ապրիլի 26-ին ներկրվել է ռուսական «Sputnik-V» պատվաստանյութի նոր խմբաքանակ` 14000 անձի համար: * 1000 մարդու պատվաստման համար Ռուսաստանը նվիրել է լրացուցիչ 2000 միավոր դեղաչափ։ * «AstraZeneca»-ով կարող են պատվաստվել ՀՀ 18 տարեկանից բարձր բոլոր քաղաքացիները, ինչպես նաև օտարերկրացիները: Պատվաստումներն իրականացվում են միայն կամավորության սկզբունքով:   2020թ. նախատեսվում է պատվաստել բնակչության 10%-ին։ Ներկայացված ցուցանիշը կարող է փոխվել՝ համաճարակային իրավիճակով պայմանավորված։ Միաժամանակ պետության կողմից իրականացվող պատվաստումներից բացի, նախատեսվում է, որ պատվաստումներ կիրականացվեն նաև մասնավոր հատվածի բժշկական հաստատությունների կողմից։ |

***Գյուղատնտեսություն։*** Գյուղատնտեսության և ձկնորսության համախառն արտադրանքը նվազեց 0.7%-ով՝ հիմնականում պայմանավորված անասնաբուծության նվազմամբ (նպաստումը` 0.7 տոկոսային կետ), իսկ ձկնորսության աճը փոքր-ինչ հակազդեց ճյուղի ընդհանուր նվազմանը (նպաստումը` 0.3 տոկոսային կետ)։ Իսկ անասնաբուծության նվազումը պայմանավորված է եղել ձվի արտադրության նվազմամբ:

***Շինարարություն։*** Շինարարության ճյուղում գրանցված 4.7% աճը պայմանավորված էր հիմնականում պետական բյուջեի (նպաստումը` 18.1 տոկոսային կետ) և բնակչության միջոցներով (նպաստումը` 3.2 տոկոսային կետ) իրականացված շինարարության ծավալների աճերով: Մինչդեռ կազմակերպությունների միջոցներով իրականացված շինարարության ծավալների նվազումն էականորեն հակազդել է (նպաստումը` 18.4 տոկոսային կետ) ընդհանուր շինարարության աճին։ Ըստ տնտեսական գործունեության տեսակների՝ շինարարության աճին նպաստել է հիմնականում էլեկտրականության, գազի, գոլորշու և լավորակ օդի մատակարարում ենթաճյուղում, մշակույթ, զվարճություններ և հանգիստ, ինչպես նաև գյուղատնտեսության և հանքագործության ոլորտներում իրականացված շինարարության ծավալների աճը։

***Ծառայություններ և առևտուր։*** Ծառայությունները նվազել են 8.1%-ով՝ պայմանավորված հիմնականում մշակույթ, զվարճություններ և հանգիստ (նպաստումը` 8.0 տոկոսային կետ), ինչպես նաև տրանսպորտ (նպաստումը` 2.0 տոկոսային կետ) ենթաճյուղերի նվազմամբ, իսկ առևտրի 5.6% նվազումը պայմանավորված էր հիմնականում մանրածախ առևտրի նվազմամբ (նպաստումը` 4.2 տոկոսային կետ)։ Տեղեկատվություն և կապ ենթաճյուղի աճը շարունակել է հակազդել ընդհանուր ծառայությունների նվազմանը 1.7 տոկոսային կետով։

Առևտրի և ծառայությունների նվազումն ուղեկցվել է սպառողական վարկավորման ծավալների, ինչպես նաև բնակչության տնօրինվող եկամտի նվազմամբ:

Հաշվետու ժամանակահատվածում բեռնափոխադրումների ծավալն աճել, իսկ ուղևորափոխադրումներինը՝ նվազել է: Բեռնափոխադրումների ծավալի 9.1% աճը պայմանավորված է եղել ներհանրապետական ավտոմոբիլային բեռնափոխադրումների աճով (նպաստումը 6.8 տոկոսային կետ), իսկ ուղևորափոխադրումների ծավալի 40.6% նվազումը՝ հիմնականում ավտոմոբիլային տրանսպորտային միջոցներով իրականացված ուղևորափոխադրումների նվազմամբ (նպաստումը՝ 39.0 տոկոսային կետ):

|  |  |
| --- | --- |
| ***Գծապատկեր 1.*** *ՏԱՑ և տնտեսության ճյուղերի իրական աճերը նախորդ տարվա նույն ժամանակահատվածի նկատմամբ, (%)*  *Աղբյուրը՝ ՀՀ ՎԿ* | ***Գծապատկեր 2.*** *ՏԱՑ և տնտեսության ճյուղերի իրական աճերը նախորդ տարվա նույն ամսվա նկատմամբ, (%)*  *Աղբյուրը՝ ՀՀ ՎԿ* |
| ***Գծապատկեր 3.*** *Տնտեսության ճյուղերի նպաստումները ՏԱՑ-ին (տ.կ.)[[3]](#footnote-3)*  *Աղբյուրը՝ ՀՀ ՎԿ, ՀՀ ՖՆ հաշվարկներ* | ***Գծապատկեր 4.*** *Տնտեսության ճյուղերի նպաստումները ՏԱՑ-ին նախորդ տարվա նույն ամսվա նկատմամբ (տ.կ.)*  *Աղբյուրը՝ ՀՀ ՎԿ, ՀՀ ՖՆ հաշվարկներ* |

***Համախառն պահանջարկ[[4]](#footnote-4):*** 2021 թվականի հունվար-մարտին, շարունակելով կրել համավարակի և Արցախյան պատերազմի բացասական ազդեցությունները, տնտեսական ակտիվության նվազումը պայմանավորվել է մասնավոր հատվածի ներքին պահանջարկի (սպառման և ներդրումների) նվազմամբ:

***Սպառում։*** Առաջին եռամսյակում սպառումն իրական արտահայտությամբ, գնահատվում է, որ նվազել է շուրջ 5%-ով, ինչը պայմանավորված է եղել տնօրինվող եկամտի, ինչպես նաև սպառողական վարկավորման ծավալների նվազման հետևանքով մասնավոր սպառման նվազմամբ:

***Ներդրումներ։*** 2020 թվականի հունվար-մարտ ամիսներին գնահատվում է կապիտալ ներդրումների[[5]](#footnote-5) նախորդ տարվա նույն ժամանակահատվածի նկատմամբ իրական արտահայտությամբ շուրջ 5.6% աճ՝ պայմանավորված պետական բյուջեից շինարարության ծավալների աճով: Մասնավոր ներդրումները նվազել են, սակայն խթանող հարկաբյուջետային քաղաքականության արդյունքում պետական ներդրումների շուրջ 2 անգամ աճը հակազդել է մասնավոր ներդրումների նվազմանը։

Ներդրումների աճը հիմնականում պայմանավորված է եղել էլեկտրականության, գազի, գոլորշու և լավորակ օդի մատակարարման ոլորտում կատարված ներդրումների աճով[[6]](#footnote-6):

***Զուտ արտահանում։*** Առաջին եռամսյակում զուտ արտահանումը նախորդ տարվա համեմատ բարելավվել է: Ապրանքների և ծառայությունների արտահանման իրական ծավալների նվազումը գնահատվում է մոտ 28%` պայմանավորված արտաքին պահանջարկի դեռևս ցածր մակարդակով և ծառայությունների արտահանման, մասնավորապես՝ զբոսաշրջության նվազմամբ: Ապրանքների և ծառայությունների ներմուծման ծավալները նախորդ տարվա համեմատ նվազել են շուրջ 25%-ով` պայմանավորված նախորդ տարվա համեմատ տնտեսական ակտիվության, ներքին պահանջարկի, ինչպես նաև արտագնա զբոսաշրջության նվազմամբ:

# 2.3.2. Աշխատանքի շուկա

Տնտեսական անկման պայմաններում գործազրկությունն աճել է, իսկ իրական աշխատավարձերը՝ նվազել։ 2021 թվականի հունվար-մարտ ամիսներին պաշտոնապես գրանցված գործազուրկների միջին ամսական թվաքանակը նախորդ տարվա նույն ժամանակահատվածի նկատմամբ աճել է 0.9%-ով՝ կազմելով 62455 մարդ:

2021 թվականի հունվար-մարտ ամիսներին միջին ամսական անվանական աշխատավարձը նախորդ տարվա նույն ժամանակահատվածում գրանցված ցուցանիշի նկատմամբ աճել է 2.1%-ով` կազմելով 194109 դրամ: Միջին ամսական անվանական աշխատավարձը պետական հատվածում աճել է 2.9%-ով` կազմելով 166872 դրամ, իսկ ոչ պետականում` 1.8%-ով և կազմել է 207449 դրամ: Իրական աշխատավարձը 2020 թվականի նույն ժամանակահատվածի համեմատ 5.2% գնաճի պայմաններում նվազել է 2.9%-ով:

# 2.2.3. Գնաճ և դրամավարկային քաղաքականություն

2021 թվականի առաջին եռամսյակում ՀՀ սպառողական շուկայում արձանագրվել է գների աճի արագացում՝ պայմանավորված առաջարկի գործոններով, մասնավորապես՝ ՀՀ դրամի արժեզրկմամբ և միջազգային գների աճով: 12 ամսյա գնաճը կազմել է 5.8%, իսկ միջին գնաճը՝ 5.2%:

1. 2021 թվականի գնաճի նպաստումները խոշոր ապրանքախմբերով,

տոկոսային կետ[[7]](#footnote-7)

Միջին գնաճին առավելապես նպաստել է «Սննդամթերք և ոչ ալկոհոլային խմիչքներ» ապրանքախմբում արձանագրված 7.1% գների աճը (դրական նպաստումը գնաճին` 2.6 տոկոսային կետ)՝ հիմնականում պայմանավորված հացի, ալյուրի, թռչնամսի, ձվի, շաքարի, բանջարեղենի և մրգերի գների աճերով: «Ալկոհոլային խմիչքներ, ծխախոտային արտադրատեսակներ» խմբում արձանագրվել է 9.5% գնաճ (դրական նպաստումը գնաճին` 0.4 տոկոսային կետ), իսկ «Ոչ պարենային ապրանքների» խմբում արձանագրվել է 6.9% գնաճ (դրական նպաստումը գնաճին` 1.5 տոկոսային կետ), ինչը հիմնականում պայմանավորված է եղել հագուստի և կոշիկի, մաքրող, լվացող միջոցների և բնակարանի խնամքի այլ պարագաների, դեղագործական ապրանքների, բժշկական սարքավորանք և սարքերի, ինչպես նաև անձնական հիգիենայի, առողջ ապրելակերպին և գեղեցկությանը վերաբերող միջոցների գների աճով։ Բնակչությանը մատուցված ծառայությունների գծով արձանագրվել է 1.7% գնաճ (դրական նպաստումը գնաճին` 0.6 տոկոսային կետ), ինչի վրա իր անմիջական ազդեցությունն է թողել օդային տրանսպորտի միջազգային չվերթներ իրականացնող ծառայությունների, ամբուլատոր ծառայությունների և բնակարանի համար փաստացի վարձավճարների գների աճը։

2021 թվականի փետրվարին, հաշվի առնելով միջազգային պարենային շուկաներում գնաճային զարգացումները և գնաճային սպասումների որոշակի արագացումը, ՀՀ ԿԲ-ն բարձրացրել է վերաֆինանսավորման տոկոսադրույքը 0.25 տոկոսային կետով՝ սահմանելով այն 5.5%:

# 2.2.4. Արտաքին առևտուր, արտահանում և ներմուծում

***Արտաքին առևտուր (դոլարային արտահայտությամբ)[[8]](#footnote-8):*** 2021 թվականի առաջին եռամսյակի ընթացքում գրանցվել է արտաքին ապրանքաշրջանառության անկում։ Արտաքին ապրանքաշրջանառությունը 2021 թվականի առաջին երեք ամիսներին կազմել է 1509.3 մլն ԱՄՆ դոլար` նախորդ տարվա համեմատ նվազելով 4.4%-ով: Հաշվետու ժամանակահատվածում արձանագրվել է դոլարային արտահայտությամբ արտահանման աճ և ներմուծման անկում. արտահանումն աճել է 3.4%-ով` կազմելով 572.9 մլն ԱՄՆ դոլար, իսկ ներմուծումը՝ նվազել 8.7%-ով և կազմել 936.4 մլն ԱՄՆ դոլար:

Ներմուծման անկմամբ պայմանավորված` ընթացիկ տարվա առաջին եռամսյակում ապրանքների գծով արտաքին առևտրի բացասական մնացորդը նախորդ տարվա նկատմամբ բարելավվել է (22.9%-ով) և կազմել 363.5 մլն ԱՄՆ դոլար:

**Գծապատկեր 6.** Առևտրային հաշվեկշռի դինամիկան հունվար-մարտ ամիսներին

(մլն ԱՄՆ դոլար)[[9]](#footnote-9)

***Արտահանում:*** 2021 թվականի առաջին եռամսյակում արձանագրվել է արտահանման աճ` հիմնականում պայմանավորված միջազգային շուկայում պղնձի գների բարձրացմամբ, ինչպես նաև արտաքին պահանջարկի աստիճանական վերականգնմամբ: 2021 թվականի առաջին եռամսյակում դոլարային արտահայտությամբ ՀՀ ապրանքների արտահանումն աճել է 3.4%‑ով, մինչդեռ հիմնականում մետաղների գների հաշվին ապրանքների արտահանման գների ինդեքսի բարձր աճով պայմանավորված տեղի է ունեցել արտահանման իրական ծավալների անկում:

**Գծապատկեր 7.** 2021թ. հունվար-մարտ ամիսների ապրանքների արտահանման միտումները[[10]](#footnote-10)

Արտահանման աճին հիմնականում նպաստել է «Հանքահումքային արտադրանք», ապրանքախումբը (7.0 տոկոսային կետերով): Դրական են նպաստել նաև «Կենդանի կենդանիներ և կենդանական ծագման արտադրանք», «Ոչ թանկարժեք մետաղներ և դրանցից պատրաստված իրեր», «Բուսական ծագման արտադրանք» ապրանքախմբերը (յուրաքանչյուրը՝ շուրջ մեկ տոկոսային կետով): Արտահանման աճին հիմնականում հակազդել են «Թանկարժեք և կիսաթանկարժեք քարեր, թանկարժեք մետաղներ և դրանցից իրեր», «Սարքեր և ապարատներ» և «Պատրաստի սննդի արտադրանք» (3.8, 2.8 և 0.6 տոկոսային կետերով) ապրանքախմբերը[[11]](#footnote-11):

***Ներմուծում:*** 2021 թվականի առաջին եռամսյակում արձանագրվել է ներմուծման անկում` հիմնականում պայմանավորված համավարակի ու Արցախյան պատերազմի հետևանքներով տնտեսական ակտիվության անկման պայմաններում ներքին պահանջարկի նվազմամբ։ 2021 թվականի առաջին եռամսյակում արձանագրվել է դոլարային արտահայտությամբ ապրանքների ներմուծման 8.7% անկում:

Դոլարային արտահայտությամբ ներմուծման ծավալների նվազմանը նպաստել են «Վերգետնյա, օդային և ջրային տրանսպորտի միջոցներ», «Պատրաստի սննդի արտադրանք», «Կենդանի կենդանիներ և կենդանական ծագման արտադրանք» (համապատասխանաբար` 1.8, 1.3, 1.2 տոկոսային կետերով) և այլ ապրանքախմբերը: Գրեթե բոլոր խոշոր ապրանքախմբերի ներմուծման ծավալները կրճատվել են[[12]](#footnote-12)։ Ըստ ապրանքների լայն տնտեսական դասակարգման[[13]](#footnote-13)՝ ներմուծման նվազմանը նպաստել են «Վերջնական սպառման ապրանքներ»-ը (3.3 տոկոսային կետով), «Միջանկյալ սպառման ապրանքներ»-ը (2.9 տոկոսային կետով, այդ թվում՝ արդյունաբերական մատակարարումները՝ 1.0 տոկոսային կետով), «Կապիտալ ապրանքները»-ը (2.3 տոկոսային կետով), ինչպես նաև «Մարդատար ավտոմեքենաները» (0.1 տոկոսային կետով)[[14]](#footnote-14):

**Գծապատկեր 8.** 2021թ. հունվար-մարտ ամիսների ապրանքների ներմուծման միտումները[[15]](#footnote-15)

***Ներմուծման ծածկման գործակից:*** Ներմուծման ծածկման գործակիցը 2021 թվականի առաջին եռամսյակում նախորդ տարվա նույն ժամանակահատվածի նկատմամբ բարելավվել է. 2021 թվականի առաջին եռամսյակում արտահանման հաշվին ֆինանսավորվել է ներմուծման շուրջ 72.3%-ը:

**Գծապատկեր 9.** Ներմուծման ծածկման գործակիցը հունվար-մարտ ամիսներին[[16]](#footnote-16)

***Արտաքին առևտուրն ըստ գործընկեր երկրների:*** 2021 թվականի առաջին եռամսյակում արտաքին առևտրաշրջանառության աշխարհագրական կառուցվածքում տեղի են ունեցել որոշ փոփոխություններ: ՀՀ արտաքին առևտրաշրջանառության 32.6%-ը բաժին է ընկել ԱՊՀ (որից 30.5%-ը` ԵԱՏՄ), 21.3%-ը` ԵՄ և 46.1%-ը` այլ երկրներին: ՀՀ արտաքին առևտրաշրջանառության մեջ ԵՄ երկրների կշիռը նախորդ տարվա նկատմամբ բարձրացել է 1.8 տոկոսային կետով, իսկ Այլ երկրների կշիռն ավելացել է 0.5 տոկոսային կետով:

2021 թվականի առաջին եռամսյակում ՀՀ խոշոր առևտրային գործընկերների շրջանակում ընդգրկված էին. ԱՊՀ երկրներից՝ Ռուսաստանը (առևտրաշրջանառության 29.6%, նախորդ տարվա 30.8%-ի դիմաց), իսկ ԵՄ և Այլ երկրներից՝ Չինաստանը (համապատասխանաբար՝ 14.9% և 12.6%), Իրանը (6.8% և 4.7%), Շվեյցարիան (5.1% և 5.4%), Գերմանիան (4.7% և 3.3%), Բուլղարիան (3.8% և 3.3%) և Իտալիան (3.6% և 3.3%):

# 2.2.5. Փոխարժեքներ

***Երկկողմանի փոխարժեքներ։*** 2021 թվականի առաջին եռամսյակում ՀՀ դրամը շարունակել է արժեզրկվել՝ հիմնականում պայմանավորված համավարակի և Արցախյան պատերազմի հետևանքով ձևավորված սպասումներով։ ԱՄՆ դոլարի և եվրոյի նկատմամբ ՀՀ դրամը 2021 թվականի հունվար-մարտ ամիսներին նախորդ տարվա նույն ժամանակահատվածի համեմատ արժեզրկվել է համապատասխանաբար 8.0%-ով և 15.8%-ով։ Ընթացիկ տարվա առաջին եռամսյակի ընթացքում ՀՀ ԿԲ համապատասխան արձագանքման (վերաֆինանսավորման տոկոսադրույքի բարձրացում և արտարժույթի ներարկում) ԱՄՆ դոլարի նկատմամբ ՀՀ դրամը դրսևորել է հարաբերականորեն կայուն վարքագիծ. եռամսյակի ընթացքում առավելագույն տատանումը կազմել է 2.4%, իսկ փոխարժեքի առավելագույն՝ 531.2 արժեքը գրանցվել է մարտի 31-ին, եռամսյակի միջին փոխարժեքը կազմել է 524.1: Առաջին եռամսյակում ՀՀ դրամի փոխարժեքի՝ եվրոյի նկատմամբ առավելագույն տատանումը կազմել է 3.3%, նվազագույն՝ 622.9 արժեքը գրանցվել է մարտի 30-ին, իսկ եռամսյակային միջինը կազմել է 631.5։

ՀՀ դրամը ՌԴ ռուբլու նկատմամբ 2021 թվականի հունվար-մարտ ամիսներին արժևորվել է՝ պայմանավորված միջազգային շուկայում ռուբլու արժեզրկմամբ: ՀՀ դրամի միջին փոխարժեքը ՌԴ ռուբլու նկատմամբ նախորդ տարվա համեմատությամբ արժևորվել է 3.3%-ով՝ պայմանավորված հունվար-փետրվար ամիսներին միջազգային շուկայում ՌԴ ռուբլու արժեզրկմամբ, իսկ մարտ ամսին ՀՀ դրամը ռուբլու նկատմամբ նախորդ տարվա մարտ ամսվա համեմատ արժեզրկվել է 6.8%-ով:

***Արդյունավետ փոխարժեքներ:*** ՀՀ արտաքին առևտրի տեսանկյունից առավել կարևոր արժույթներից բաղկացած զամբյուղի նկատմամբ ՀՀ ազգային արժույթն անվանական արտահայտությամբ 2021 թվականի հունվար-մարտ ամիսներին արժեզրկվել է 4.6%-ով, իսկ իրական արտահայտությամբ՝ 4.4%-ով, ինչը, այլ հավասար պայմաններում, իր դրական ազդեցությունն է ունեցել առևտրային հաշվեկշռի բարելավման գործում։

|  |  |
| --- | --- |
| ***Գծապատկեր 10.*** *ՀՀ դրամի անվանական*  *փոխարժեքի օրական դինամիկան*  *հիմնական արժույթների նկատմամբ (աճ՝ արժեզրկում)*  *Աղբյուրը՝ ՀՀ ԿԲ, ՀՀ ՖՆ հաշվարկներ* | ***Գծապատկեր 11.*** *ՀՀ իրական և անվանական արդյունավետ փոխարժեքների կուտակային տ/տ աճերի դինամիկան (աճ՝ արժևորում)*  *Աղբյուրը՝ ՀՀ ԿԲ, ՀՀ ՖՆ հաշվարկներ* |

# 2.2.6. Ֆինանսական շուկաներ[[17]](#footnote-17)

***Վարկեր և ավանդներ:*** 2021 թվականի մարտին պահպանվել է նախորդ տարվա սեպտեմբերից արձանագրված վարկերի ծավալների աճի տեմպերի դանդաղումը, ինչը պայմանավորված էր Արցախյան պատերազմով և անորոշությունների ավելացմամբ: Առևտրային բանկերի կողմից ռեզիդենտներին տրամադրված վարկերի ծավալների աճը կազմել է 8.2%[[18]](#footnote-18)՝ 2020 թվականի 21.4%-ի համեմատ: Վարկերի աճին 4.9 տոկոսային կետով նպաստել է դրամային վարկերի աճը, իսկ արտարժութային վարկերի աճը՝ 3.3 տոկոսային կետով: Վարկերի աճին հիմնականում նպաստել է հիպոտեկային (3.6 տոկոսային կետ), արդյունաբերության (3.0 տոկոսային կետ) և շինարարության ոլորտներին տրամադրված (1.8 տոկոսային կետ) վարկերի աճը։ Նշենք, որ նախորդ տարվա համեմատ զգալիորեն փոփոխվել է վարկերի աճին նպաստող ճյուղերի կառուցվածքը, ավելացել է արդյունաբերության ոլորտին տրամադրված վարկերի նպաստման չափը, իսկ սպառողական վարկերը սկսել են բացասական նպաստում ունենալ:

1. Ռեզիդենտների վարկերի և ավանդների ծավալների աճը (նախորդ տարվա նկատմամբ, %)[[19]](#footnote-19)

2021 թվականի մարտին ավանդների ծավալների աճի տեմպը դանդաղել է նախորդ տարվա համեմատ, սակայն 2020 թվականի դեկտեմբերի համեմատ ավանդների աճի տեմպերի արագացում է գրանցվել: Առևտրային բանկերի կողմից ռեզիդենտներից ներգրավված ավանդներն աճել են 10%‑ով (հիմնականում պայմանավորված ձեռնարկությունների ավանդների աճով), որին 8.1 տոկոսային կետով դրական նպաստում է ունեցել դրամային ավանդների աճը, իսկ արտարժութային ավանդների նպաստումը կազմել է 1.9 տոկոսային կետ:

2021 թվականի մարտին դոլարայնացման մակարդակը նվազել է: Ռեզիդենտների արտարժութային ավանդներ/ընդամենը ավանդներ հարաբերակցությունը նախորդ տարվա համեմատ նվազել է 2.5 տոկոսային կետով՝ կազմելով 43.9%, իսկ ռեզիդենտների վարկավորման ընդհանուր կառուցվածքում արտարժույթով վարկերի կշիռը նվազել է 0.8 տոկոսային կետով՝ կազմելով 49.4%։

***Վարկերի և ավանդների տոկոսադրույքներ:*** ՀՀ դրամով վարկերի տոկոսադրույքները փոքր աճի միտում են դրսևորել, իսկ ավանդներինը՝ նվազման: Տոկոսադրույքների աճին նպաստել է ԿԲ-ի կողմից վարվող դրամավարկային քաղաքականությունը, մասնավորապես՝ 2020 թվականի դեկտեմբերին վերաֆինանսավորման (ռեպո) տոկոսադրույքի 1.0 տոկոսային կետով, և 2021 թվականի փետրվարին՝ 0.25 տոկոսային կետով բարձրացումը (սահմանելով այն 5.5%): 2021 թվականի հունվար-մարտին ՀՀ դրամով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 12%՝ նախորդ տարվա նկատմամբ աճելով 0.1 տոկոսային կետով: ՀՀ դրամային ավանդների (մինչև մեկ տարի ժամկետով) միջին տոկոսադրույքը կազմել է 8.2%՝ նախորդ տարվա համեմատ նվազելով 0.1 տոկոսային կետով:

Արտարժույթով վարկերի և ավանդների տոկոսադրույքները նվազման միտում են դրսևորել: Արտարժույթով ավանդների (մինչև մեկ տարի ժամկետով) միջին տարեկան տոկոսադրույքը 2021 թվականի հունվար-մարտին կազմել է 1.4%՝ նախորդ տարվա նույն ժամանակահատվածի նկատմամբ նվազելով 1.2 տոկոսային կետով: Իսկ արտարժույթով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 8.0%՝ նվազելով 0.1 տոկոսային կետով:

Ֆինանսական շուկայում արտարժույթով և դրամով միջին կշռված մինչև 1 տարի ժամկետով տոկոսադրույքների միջև սպրեդը 2021 թվականի հունվար-մարտին նախորդ տարվա նկատմամբ աճել է 0.6 տոկոսային կետով` կազմելով 5.5: Ընդ որում՝ դրամով վարկերի և ավանդների միջև տոկոսադրույքների սպրեդն աճել է 0.3 տոկոսային կետով` կազմելով 3.8, իսկ արտարժույթով սպրեդն աճել է 1.1 տոկոսային կետով` կազմելով 6.6 տոկոսային կետ:

***ՀՀ պետական պարտատոմսերի շուկա:*** ՀՀ պետական պարտատոմսերի շուկայում նկատվել է ՊՊ տեղաբաշխման միջին կշռված եկամտաբերության որոշակի աճ, ինչը կարող է բացատրվել գնաճային սպասումների արագացմամբ և պետական պարտատոմսերի նկատմամբ պահանջարկի նվազմամբ: Եթե 2020 թվականի առաջին եռամսյակում տեղաբաշխված պետական պարտատոմսերի միջին կշռված եկամտաբերությունը կազմել էր 7.1%, ապա 2021 թվականի նույն ժամանակահատվածում այն կազմել է 8.3% կամ շուրջ 1.2 տոկոսային կետով ավելի:

2021 թվականի առաջին եռամսյակում տեղաբաշխված պետական պարտատոմսերի ծավալը կազմել է 72.4 մլրդ դրամ՝ 2020 թվականի առաջին եռամսյակի 56.0 մլրդ դրամի դիմաց, իսկ տեղաբաշխման միջին կշռված ժամկետայնությունը` 1820 օր, 2020 թվականի նույն ժամանակահատվածի 1797 օր ցուցանիշի համեմատ:

2021 թվականի հունվար-մարտին պետական (շուկայական) պարտատոմսերի նկատմամբ պահանջարկը գերազանցել է տեղաբաշխման ցուցանիշը 1.5 անգամ (2020 թվականի առաջին եռամսյակում՝ 2.1 անգամ), իսկ տեղաբաշխման ենթակա ծավալ/տեղաբաշխված ծավալ միջին հարաբերակցությունը կազմել է 1.06 (2020 թվականի առաջին եռամսյակում` 1.05):

***ՀՀ եվրապարտատոմսերի երկրորդային շուկա:*** ՀՀ եվրապարտատոմսերի երկրորդային շուկայում եկամտաբերությունները, Արցախյան պատերազմի շոկից հետո նվազելուց և կայունանալուց հետո, նախորդ տարվա նույն ժամանակահատվածի համեմատ եղել են ավելի ցածր (նախորդ տարվա նույն ժամանակահատվածն ընդգրկում է COVID-19 համավարակի տարածմամբ միջազգային ֆինանսական շուկաներում ցնցումների մեկնարկը)։ Միջազգային կապիտալի շուկայում 2015 թվականին 7.5% եկամտաբերությամբ թողարկված պետական արտարժութային պարտատոմսերի եկամտաբերությունը 2021 թվականի առաջին եռամսյակում միջինում կազմել է 3.5%՝ 2020 թվականի նույն ժամանակահատվածում արձանագրված 3.9%-ի դիմաց: Իսկ 2019 թվականին 4.20% եկամտաբերությամբ թողարկված պարտատոմսերի եկամտաբերությունը 2021 թվականի առաջին եռամսյակում միջինում կազմել է 4.1%` 2020 թվականի առաջին եռամսյակում գրանցված 4.2%-ի դիմաց:

2021 թվականի հունվարին ՀՀ պատմության ընթացքում կառավարությունը չորրորդ անգամ մուտք է գործել միջազգային կապիտալի շուկա՝ իրականացնելով 750 մլն ԱՄՆ դոլար ծավալով պետական արտարժութային պարտատոմսերի թողարկում։

Նոր թողարկված եվրապարտատոմսերի տեղաբաշխման եկամտաբերությունը կազմել է 3.875%, արժեկտրոնի եկամտաբերությունը՝ 3.6%: Նշենք, որ նույն՝ 10 տարի մարման ժամկետով 2019 թվականին թողարկված ՀՀ եվրապարտատոմսերի տեղաբաշխման եկամտաբերությունը կազմել էր 4.2%, իսկ արժեկտրոնի եկամտաբերությունը՝ 3.95%։ Սակայն պետք է նշել, որ ուղենիշի եկամտաբերությունը (ԱՄՆ գանձապետական պարտատոմսեր) նվազել է շուրջ 0.6 տոկոսային կետով, ինչը նշանակում է ՀՀ ռիսկի հավելավճարի բարձրացում շուրջ 0.3 տոկոսային կետով[[20]](#footnote-20)։

Մինչդեռ նախորդ տարվա նույն եռամսյակի համեմատությամբ երկրորդային շուկայի ռիսկի հավելավճարի գնահատականների նվազում է տեղի ունեցել։ Մասնավորապես, 2029 թվականին մարվող եվրապարտատոմսերի ռիսկի հավելավճարը 2021 թվականի հունվար-մարտին միջինում կազմել է 2.7 տոկոսային կետ՝ նախորդ տարվա նույն ժամանակահատվածի 2.9 տոկոսային կետ ցուցանիշի դիմաց։

# 3. ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ

2021 թվականի առաջին եռամսյակում, տնտեսական անկման և թույլ պահանջարկի պայմաններում հարկաբյուջետային քաղաքականության նպատակն է եղել ապահովել հարկաբյուջետային կայունությունը՝ միաժամանակ աջակցելով տնտեսական վերականգնմանը և աճի տիրույթ վերադարձին, որի իրականացման համար հարկաբյուջետային քաղաքականության ազդեցությունը ամբողջական պահանջարկի վրա եղել է զգալի խթանող:

***Պետական բյուջեի եկամուտները:*** Համավարակի և Արցախյան պատերազմի հետևանքով առաջացած տնտեսական ճգնաժամն իր բացասական ազդեցությունը շարունակել է ունենալ առաջին եռամյսակի պետական բյուջեի եկամուտների վրա: 2021 թվականի առաջին եռամսյակի արդյունքներով ՀՀ պետական բյուջեի ընդհանուր եկամուտները կազմել են 349.3 մլրդ դրամ՝ նախորդ տարվա նույն ժամանակահատվածի համեմատ նվազելով 5.7%-ով, իսկ հարկեր և տուրքերը կազմել են 332.9 մլրդ դրամ՝ նախորդ տարվա նույն ժամանակահատվածի համեմատ նվազելով 4.6%-ով: Չնայած տնտեսական ակտիվության և ներմուծման անկման պայմաններում 2021 թվականի հունվար և փետրվար ամիսներին նախորդ տարվա նույն ամիսների նկատմամբ հարկային եկամուտները նվազել են համապատասխանաբար 11.0%-ով և 4.7%-ով՝ արդեն մարտ ամսին տնտեսական ակտիվության և ներմուծման աճի վերականգնման պայմաններում նախորդ տարվա մարտի նկատմամբ արձանագրվել է 3.5% աճ:

1. Պետական բյուջեի հարկային եկամուտները 2019-2020 թվականներին ըստ ամիսների[[21]](#footnote-21)

***Պետական բյուջեի ծախսերը:*** 2021 թվականի առաջին եռամսյակում արձանագրվել է պետական բյուջեի ծախսերի աճ՝ պայմանավորված պետական բյուջեով նախատեսված, ինչպես նաև հակաճգնաժամային միջոցառումների և Արցախյան պատերազմի հետևանքով ծագած լրացուցիչ ծախսերի կարիքով: Պետական բյուջեի ծախսերը կազմել են 404.9 մլրդ դրամ՝ նախորդ տարվա նույն ժամանակահատվածի համեմատ աճելով 21.9%-ով: Ընդ որում, ընթացիկ ծախսերը կազմել են 355.8 մլրդ դրամ` նախորդ տարվա նույն ժամանակահատվածի համեմատ աճելով 12.8%‑ով, որն իր մեջ ներառում է Արցախյան պատերազմի հետևանքների վերացմանն ուղղված ծախսերը, կորոնավիրուսի տարածմամբ պայմանավորված հակաճգնաժամային ծրագրերի սոցիալական և տնտեսական միջոցառումների իրականացումը և առողջապահական ծախսերի աճը:

Ոչ ֆինանսական ակտիվների հետ գործառնությունները կազմել են 49.1 մլրդ դրամ, որում ոչ ֆինանսական ակտիվների գծով ծախսերը (կապիտալ ծախսեր) կազմել են 49.6 մլրդ դրամ` նախորդ տարվա նույն ժամանակահատվածի նկատմամբ աճելով շուրջ 2.9 անգամ, որը հիմնականում պայմանավորված է ՀՀ պաշտպանության նախարարության շենքային պայմանների բարելավման ծախսերի աճով: 2021 թվականի առաջին եռամսյակում կապիտալ ծախսերի ծրագրի կատարողականը կազմել է 76․7%՝ նախորդ տարվա նույն ժամանակահատվածի 39.8%-ի դիմաց։ Թեև, ինչպես կարելի է նկատել, կատարողականը բարելավվել է 36.9 տոկոսային կետով, այդուհանդերձ կապիտալ ծրագրերի կառավարման խնդիրը շարունակում է մնալ արդիական։ Ընդ որում, հիմնականում ցածր կատարողական է արձանագրվել արտաքին աջակցությամբ իրականացվող ծրագրերի մասով, որոնց շրջանակներում օգտագործվել է եռամսյակային ծրագրված միջոցների 43.2%-ը:

***ՀՀ կառավարության հակաճգնաժամային միջոցառումները:*** 2020 թվականի ընթացքում տեղի ունեցած բացասական զարգացումների (կորոնավիրուսի համավարակ և Արցախյան պատերազմ) հետևանքների հակազդմանը և մեղմմանն ուղղված միջոցառումները շարունակվել են նաև 2021 թվականի առաջին եռամսյակում:

Կորոնավիրուսի տարածմամբ պայմանավորված՝ սոցիալ-տնտեսական բացասական հետևանքների մեղմման ուղղությամբ իրականացվել են շուրջ 7.2 մլրդ դրամի չափով ծրագրեր, որոնց կազմում առողջապահական ծրագրերին ուղղված ծախսերը կազմել են 4.7 մլրդ դրամ, իսկ տնտեսական աջակցության ծրագրերը՝ 2.5 մլրդ դրամ:

Արցախյան պատերազմի հետևանքների հակազդման ուղղությամբ իրականացված ծախսերը կազմել են շուրջ 18.6 մլրդ դրամ, որից սոցիալական աջակցության ծախսերը կազմել են 18.5 մլրդ դրամ:

***Պետական բյուջեի պակասուրդը:*** Վերոնշյալ զարգացումների արդյունքում պետական բյուջեն եղել է պակասուրդային: 2021 թվականի առաջին եռամսյակի ընթացքում ձևավորվել է պետական բյուջեի 55.6 մլրդ դրամ պակասուրդ (դեֆիցիտ)՝ նախորդ տարվա նույն ժամանակահատվածի 38.0 մլրդ դրամի հավելուրդի համեմատ:

***Հարկաբյուջետային ազդակը:*** 2021 թվականի առաջին եռամսյակի ընթացքում COVID-19 համավարակի տարածման հետևանքով տնտեսական անկման պայմաններում հարկաբյուջետային քաղաքականության ազդեցությունն ամբողջական պահանջարկի վրա գնահատվում է զգալի խթանող: Համախառն պահանջարկի վրա հարկաբյուջետային քաղաքականությունը 2021 թվականի առաջին եռամսյակում նախորդ տարվա նույն ժամանակահատվածի նկատմամբ ունեցել է 3.4 ընդլայնող ազդեցություն` պայմանավորված և՛ եկամուտների (1.2) և՛ ծախսերի (2.2) ընդլայնող ազդեցություններով:

**Գծապատկեր 14.** Հարկաբյուջետային ազդակը 2018 թվականից եռամսյակային կտրվածքով[[22]](#footnote-22)

# Հավելված: Տնտեսության ճյուղերի և ենթաճյուղերի, արտահանման և ներմուծման ապրանքախմբերի հիմնական ցուցանիշների աղյուսակներ

**Աղյուսակ 1:** Տնտեսության ճյուղերի և ենթաճյուղերի թողարկման ծավալների ցուցանիշները,

2021թ. հունվար-մարտ

|  |  |  |  |  |
| --- | --- | --- | --- | --- |
|  | Արժեք (մլն դրամ) | Կշիռը (%)[[23]](#footnote-23) | Աճի ինդեքս | Նպաստում (տոկոսային կետ) |
| Ամբողջ արդյունաբերություն, այդ թվում՝ | **470411.6** | **100.0** | **96.1** | **-3.9** |
|  |  |  |  |  |
| հանքագործական արդյունաբերություն և բացահանքերի շահագործում | 129456.4 | 19.3 | 108.1 | 1.6 |
| մշակող արդյունաբերություն | 258118.3 | 63.3 | 88.4 | -7.3 |
| էլեկտրաէներգիայի, գազի, գոլորշու և լավորակ օդի մատակարարում | 77819.2 | 16.3 | 111.2 | 1.8 |
| ջրամատակարարում, կոյուղի, թափոնների կառավարում և վերամշակում | 5017.7 | 1.1 | 100.9 | 0.0 |

|  |  |  |  |  |
| --- | --- | --- | --- | --- |
|  | Արժեք (մլն դրամ) | Կշիռը (%) | Աճի ինդեքս | Նպաստում (տոկոսային կետ) |
| Գյուղատնտեսության և ձկնորսության | **87540** | **100.0** | **99.3** | **-0.7** |
| *այդ թվում`* |  |  |  |  |
| բուսաբուծություն | 8204.6 | 8.4 | 97.5 | -0.2 |
| անասնաբուծություն | 67213 | 79.4 | 99.2 | -0.7 |
| ձկնորսություն | 12122.4 | 12.2 | 101.9 | 0.3 |

|  |  |  |  |  |
| --- | --- | --- | --- | --- |
| *ըստ ֆինանսավորման աղբյուրների* | Արժեք (մլն դրամ) | Կշիռը (%) | Աճի ինդեքս | Նպաստում (տոկոսային կետ) |
| Շինարարություն | **48778.6** | **100.0** | **104.7** | **4.7** |
| *այդ թվում`* |  |  |  |  |
| պետական բյուջեի, *այդ թվում՝* | 14286.8 | 15.7 | 200.0 | 18.1 |
| *միջազգային վարկերի* | 8352.7 | 10.9 | 172.8 | 9.1 |
| համայնքների միջոցների | 989.2 | 0.8 | 270.0 | 1.5 |
| մարդասիրական օգնության միջոցների | 276.3 | 0.3 | 170.4 | 0.3 |
| կազմակերպությունների միջոցների, *այդ թվում՝* | 19506.9 | 57.7 | 72.3 | -18.4 |
| *օտարերկրյա ներդրողների* | 3624.1 | 9.8 | 82.7 | -2.0 |
| բնակչության միջոցների | 13719.4 | 25.4 | 111.0 | 3.2 |

|  |  |  |  |  |
| --- | --- | --- | --- | --- |
|  | Արժեք (մլն դրամ) | Կշիռը (%) | Աճի ինդեքս | Նպաստում (տոկոսային կետ) |
| Առևտուր | **664773.0** | **100.0** | **94.4** | **-5.6** |
| *այդ թվում`* |  |  |  |  |
| մանրածախ առևտուր | 308345.0 | 48.0 | 91.4 | -4.2 |
| մեծածախ առևտուր | 338572.7 | 48.6 | 98.8 | -0.6 |
| ավտոմեքենաների առևտուր | 17855.3 | 3.4 | 74.6 | -0.9 |

|  |  |  |  |  |
| --- | --- | --- | --- | --- |
|  | Արժեք (մլն դրամ) | Կշիռը (%) | Աճի ինդեքս | Նպաստում (տոկոսային կետ) |
| Ծառայություններ | **403979** | **100.0** | **91.9** | **-8.1** |
| *այդ թվում`* |  |  |  |  |
| կացության և հանրային սննդի կազմակերպում | 29053.7 | 6.5 | 97.0 | -0.2 |
| մշակույթ, զվարճություններ և հանգիստ | 61975.7 | 25.0 | 63.9 | -8.0 |
| կրթություն | 12887.1 | 2.9 | 96.5 | -0.1 |
| առողջապահություն և բնակչության սոցիալական սպասարկում | 24456.5 | 4.9 | 109.1 | 0.4 |
| անշարժ գույքի հետ կապված գործունեություն | 16113 | 3.4 | 100.2 | 0.0 |
| տեղեկատվություն և կապ | 74353 | 14.7 | 112.8 | 1.7 |
| տրանսպորտ | 35227.6 | 9.6 | 76.7 | -2.0 |
| վարչարարական և օժանդակ գործունեություն | 13115.4 | 3.1 | 92.1 | -0.2 |
| մասնագիտ., գիտական և տեխ. գործունեություն | 17721.6 | 3.3 | 115.7 | 0.5 |
| ֆինանսական և ապահովագրական գործունեություն | 115367.1 | 25.1 | 101.5 | 0.3 |
| սպասարկման այլ ծառայություններ | 3708.3 | 1.4 | 59.2 | -0.5 |

**Աղյուսակ 2.** Արտահանման ապրանքային կառուցվածքը և նպաստումները 2021թ. հունվար-մարտի արտահանման աճին

|  |  |  |  |  |
| --- | --- | --- | --- | --- |
| ԱՐՏԱՀԱՆՈՒՄ | Ծավալ (մլն ԱՄՆ դոլար) | Կշիռ (տոկոս) | Աճ (տոկոս) | Նպաստում (տոկոսային կետ) |
| ԸՆԴԱՄԵՆԸ | **572.9** | **100.0** | **3.4** | **3.4** |
| Կենդանի կենդանիներ և կենդանական ծագման արտադրանք | 15.9 | 2.8 | 63.9 | 1.1 |
| Բուսական ծագման արտադրանք | 26.7 | 4.7 | 20.1 | 0.8 |
| Կենդանական և բուսական ծագման յուղեր և ճարպեր | 0.0 | 0.0 | -86.7 | 0.0 |
| Պատրաստի սննդի արտադրանք | **114.5** | **20.0** | **-3.0** | **-0.6** |
| Հանքահումքային արտադրանք | **219.8** | **38.4** | **21.5** | **7.0** |
| Քիմիայի և դրա հետ կապված արդյունաբերության ճյուղերի արտադրանք | 6.1 | 1.1 | -6.6 | -0.1 |
| Պլաստմասսա և դրանցից իրեր, կաուչուկ և ռետինե իրեր | 2.8 | 0.5 | -24.7 | -0.2 |
| Կաշվի հումք, կաշի, մորթի և դրանցից պատրաստված իրեր | 0.8 | 0.1 | -57.4 | -0.2 |
| Փայտ և փայտյա իրեր | 0.2 | 0.0 | 73.6 | 0.0 |
| Թուղթ և թղթից իրեր | 0.3 | 0.1 | -3.9 | 0.0 |
| Մանածագործական իրեր | **36.6** | **6.4** | **12.0** | **0.7** |
| Կոշկեղեն, գլխարկներ, հովանոցներ | 1.0 | 0.2 | 121.9 | 0.1 |
| Իրեր քարից, գիպսից, ցեմենտից | 3.6 | 0.6 | -16.5 | -0.1 |
| Թանկարժեք և կիսաթանկարժեք քարեր, թանկարժեք մետաղներ և դրանցից իրեր | **57.0** | **10.0** | **-26.7** | **-3.8** |
| Ոչ թանկարժեք մետաղներ և դրանցից պատրաստված իրեր | **67.0** | **11.7** | **9.3** | **1.0** |
| Մեքենաներ, սարքավորումներ և մեխանիզմներ | 10.2 | 1.8 | 47.9 | 0.6 |
| Վերգետնյա, օդային և ջրային տրանսպորտի միջոցներ | 1.6 | 0.3 | -44.6 | -0.2 |
| Սարքեր և ապարատներ | 5.9 | 1.0 | -72.6 | -2.8 |
| Տարբեր արդյունաբերական ապրանքներ | 2.8 | 0.5 | 0.9 | 0.0 |
| Արվեստի ստեղծագործություններ | 0.1 | 0.0 | -38.6 | 0.0 |

**Աղյուսակ 3.** Ներմուծման ապրանքային կառուցվածքը և նպաստումները 2021թ. հունվար-մարտի ներմուծման անկմանը

|  |  |  |  |  |
| --- | --- | --- | --- | --- |
| ՆԵՐՄՈՒԾՈՒՄ | Ծավալ (մլն ԱՄՆ դոլար) | Կշիռ (տոկոս) | Աճ (տոկոս) | Նպաստում (տոկոսային կետ) |
| ԸՆԴԱՄԵՆԸ | **936.4** | **100.0** | **-8.7** | **-8.7** |
| Կենդանի կենդանիներ և կենդանական ծագման արտադրանք | 20.9 | 2.2 | -37.6 | -1.2 |
| Բուսական ծագման արտադրանք | 46.4 | 5.0 | 3.1 | 0.1 |
| Կենդանական և բուսական ծագման յուղեր և ճարպեր | 9.6 | 1.0 | 14.2 | 0.1 |
| Պատրաստի սննդի արտադրանք | **71.1** | **7.6** | **-16.2** | **-1.3** |
| Հանքահումքային արտադրանք | **209.0** | **22.3** | **-2.6** | **-0.5** |
| Քիմիայի և դրա հետ կապված արդյունաբերության ճյուղերի արտադրանք | **75.5** | **8.1** | **-10.2** | **-0.8** |
| Պլաստմասսա և դրանցից իրեր, կաուչուկ և ռետինե իրեր | 35.4 | 3.8 | -13.3 | -0.5 |
| Կաշվի հումք, կաշի, մորթի և դրանցից պատրաստված իրեր | 5.1 | 0.5 | -13.0 | -0.1 |
| Փայտ և փայտյա իրեր | 9.6 | 1.0 | -19.8 | -0.2 |
| Թուղթ և թղթից իրեր | 16.9 | 1.8 | -28.2 | -0.6 |
| Մանածագործական իրեր | 55.9 | 6.0 | -7.9 | -0.5 |
| Կոշկեղեն, գլխարկներ, հովանոցներ | 14.5 | 1.5 | 2.7 | 0.0 |
| Իրեր քարից, գիպսից, ցեմենտից | 18.5 | 2.0 | 2.5 | 0.0 |
| Թանկարժեք և կիսաթանկարժեք քարեր, թանկարժեք մետաղներ և դրանցից իրեր | 50.8 | 5.4 | 0.0 | 0.0 |
| Ոչ թանկարժեք մետաղներ և դրանցից պատրաստված իրեր | 60.3 | 6.4 | -5.2 | -0.3 |
| Մեքենաներ, սարքավորումներ և մեխանիզմներ | **157.8** | **16.9** | **-4.6** | **-0.7** |
| Վերգետնյա, օդային և ջրային տրանսպորտի միջոցներ | 29.6 | 3.2 | -38.2 | -1.8 |
| Սարքեր և ապարատներ | 22.5 | 2.4 | -11.9 | -0.3 |
| Տարբեր արդյունաբերական ապրանքներ | 27.0 | 2.9 | 1.5 | 0.0 |
| Արվեստի ստեղծագործություններ | 0.0 | 0.0 | -57.6 | 0.0 |

**Աղյուսակ 4.** Ներմուծումն ըստ ապրանքների լայն տնտեսական՝ BEC դասակարգչի և նպաստումները հունվար-մարտ ամիսներին

|  |  |  |  |  |  |  |
| --- | --- | --- | --- | --- | --- | --- |
|  | Կշիռ (տոկոս) | | Աճ (տոկոս) | | Նպաստում  (տոկոսային կետ) | |
|  | 2020 | 2021 | 2020 | 2021 | 2020 | 2021 |
| Ընդամենը | **100** | **100** | **-5.7** | **-8.7** | **-5.7** | **-8.7** |
| Վերջնական սպառման ապրանքներ | 27.7 | 26.7 | 2.5 | -11.9 | 0.6 | -3.3 |
| Միջանկյալ սպառման ապրանքներ | 54.8 | 56.9 | -4.2 | -5.2 | -2.3 | -2.9 |
| Կապիտալ ապրանքներ | 16.5 | 15.5 | 0.6 | -14.3 | 0.1 | -2.3 |
| Ավտոմեքենա մարդատար | 1.0 | 0.9 | -82.1 | -14.6 | -4.2 | -0.1 |

# ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2021 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ

«Հայաստանի Հանրապետության 2021 թվականի պետական բյուջեի մասին» ՀՀ օրենքով (այսուհետ՝ Օրենք) նախատեսվել էր տարեկան շուրջ 1,509.5 մլրդ դրամ, իսկ առաջին եռամսյակի hամար ՀՀ կառավարության կողմից հաստատված եռամսյակային համամասնություններով՝ 319.5 մլրդ դրամ բյուջետային եկամուտների ստացում: Օրենքի 9-րդ հոդվածի 2‑րդ կետի և «Հայաստանի Հանրապետության 2021 թվականի պետական բյուջեի կատարումն ապահովող միջոցառումների մասին» ՀՀ կառավարության որոշման 1-ին կետի 11-րդ ենթակետի պահանջներից ելնելով` պետության դրամական միջոցների համախմբված հաշվառման նպատակով պետական բյուջեի ցուցանիշներում ներառվել են նաև առանց սահմանափակման պետական բյուջեից կատարվող վճարումները և վերջիններիս արդյունքում ձևավորված եկամուտները: Նշվածը, ինչպես նաև ՀՀ կառավարության լիազորությունների շրջանակներում կատարված փոփոխությունները հաշվի առած՝ պետական բյուջեի եկամուտների տարեկան և եռամսյակային ճշտված ծրագրային ցուցանիշները կազմել են համապատասխանաբար 1,521.8 մլրդ դրամ և 330.2 մլրդ դրամ: 2021 թվականի առաջին եռամսյակում ստացվել են շուրջ 349.3 մլրդ դրամ փաստացի եկամուտներ` 5.8%‑ով գերազանցելով ՀՀ կառավարության եռամսյակային ճշտված ծրագրով կանխատեսված ցուցանիշը: Նշված գումարից ավելի քան 348 մլրդ դրամը կազմել են ներքին աղբյուրներից ստացված եկամուտները` ապահովելով ծրագրի 108.4%‑ը, 1.2 մլրդ դրամը ստացվել է պաշտոնական դրամաշնորհների տեսքով, որոնք 86.3%-ով զիջել են ծրագրված ցուցանիշը: Հարկային եկամուտները (ներառյալ` պետական տուրքերը) և այլ եկամուտները համապատասխանաբար 7.3%‑ով և 37.6%-ով գերազանցել են եռամսյակային ճշտված ծրագիրը՝ կազմելով 332.9 մլրդ դրամ և 15.2 մլրդ դրամ: 2020 թվականի առաջին եռամսյակի համեմատ պետական բյուջեի եկամուտները նվազել են 5.7%‑ով կամ 21 մլրդ դրամով, ինչը հիմնականում պայմանավորված է հարկային եկամուտների նվազմամբ: Հարկային եկամուտների (ներառյալ` պետական տուրքերը), այլ եկամուտների և պաշտոնական դրամաշնորհների գծով մուտքերը նվազել են համապատասխանաբար 4.6%-ով (16.1 մլրդ դրամով), 22.1%-ով (4.3 մլրդ դրամով) և 31.6%-ով (573.4 մլն դրամով): Հարկ է նշել, որ 2020 թվականի առաջին եռամսյակում համավարակի ազդեցությունը տնտեսության վրա դեռևս զգալի չէր: Այն սկսել է դրսևորվել մարտ ամսվա երկրորդ կեսից և բյուջետային եկամուտների վրա անդրադարձել է արդեն երկրորդ եռամսյակից՝ շարունակվելով նաև 2021 թվականին, երբ տնտեսությունը գտնվում է վերականգնման սպասումների փուլում:

1. ՀՀ պետական բյուջեի եկամուտները 2021թ. առաջին եռամսյակում (մլն դրամ)



2021 թվականի առաջին եռամսյակում այլ եկամուտների և պաշտոնական դրամաշնորհների համեմատ հարկային եկամուտների (ներառյալ` պետական տուրքերը) ավելի ցածր անկման պայմաններում պետական բյուջեի եկամուտներում այլ եկամուտների և պաշտոնական դրամաշնորհների տեսակարար կշիռները 2020 թվականի առաջին եռամսյակի համեմատ նվազել են համապատասխանաբար 0.9 և 0.1 տոկոսային կետով ու կազմել 4.3% և 0.4%, իսկ հարկային եկամուտների տեսակարար կշիռն աճել է 1 տոկոսային կետով և կազմել 95.3%:

1. ՀՀ պետական բյուջեի եկամուտների կառուցվածքը 2020-2021թթ. առաջին եռամսյակներում

 

## Հարկային եկամուտներ և պետական տուրքեր

Կառավարության սկզբնական ծրագրով 2021 թվականի առաջին եռամսյակի համար սահմանվել էր 305 մլրդ դրամ հարկերի ու տուրքերի ստացում: Կառավարության լիազորությունների շրջանակներում կատարված փոփոխությունների[[24]](#footnote-24) արդյունքում 2021 թվականի առաջին եռամսյակի ճշտված ծրագիրը կազմել է շուրջ 310.2 մլրդ դրամ, որի դիմաց ՀՀ պետական բյուջե են մուտքագրվել 332.9 մլրդ դրամ հարկային եկամուտներ և պետական տուրքեր, որոնք 7.3%‑ով գերազանցել են եռամսյակային ծրագրով սահմանված ցուցանիշը: 2020 թվականի նույն ժամանակահատվածի համեմատ հարկային եկամուտներն ու պետական տուրքերը նվազել են 4.6%‑ով կամ 16.1 մլրդ դրամով, ինչը հիմնականում պայմանավորված է շահութահարկի, ակցիզային հարկի, ավելացված արժեքի հարկի, ինչպես նաև պետական տուրքերի գծով մուտքերի նվազմամբ: Միևնույն ժամանակ, զգալի աճ է արձանագրվել սոցիալական վճարի, բնապահպանական հարկի ու բնօգտագործման վճարների, այլ հարկերի և մաքսատուրքի մուտքերում, որոնք համապատասխանաբար 72.4%-ով, 38.8%-ով, 52%-ով և 16.4%-ով գերազանցել են նախորդ տարվա նույն ժամանակահատվածի ցուցանիշները:

2021 թվականի առաջին եռամսյակում հարկային եկամուտների և պետական տուրքերի 35%‑ն ապահովվել է *ավելացված արժեքի հարկի* հաշվին: Այն կազմել է 116.7 մլրդ դրամ, որից 62.5 մլրդ դրամը ստացվել է ՀՀ ներմուծվող ապրանքների, 54.2 մլրդ դրամը` ՀՀ‑ում արտադրվող ապրանքների և ծառայությունների գծով: Նշված 62.5 մլրդ դրամ գումարից 23.5 մլրդ դրամը գանձվել է Եվրասիական տնտեսական միության անդամ պետություններից ներմուծվող ապրանքների համար: Նախորդ տարվա նույն ժամանակահատվածի համեմատ ավելացված արժեքի հարկի մուտքերը նվազել են 2.2%-ով կամ շուրջ 2.7 մլրդ դրամով, որը հիմնականում պայմանավորված է ՀՀ ներմուծվող ապրանքներից ստացված մուտքերի 2.8%-ով (1.8 մլրդ դրամով) նվազմամբ, այդ թվում՝ Եվրասիական տնտեսական միության անդամ պետություններից ներմուծվող ապրանքների համար գանձված մուտքերի 4.6%-ով (1.1 մլրդ դրամով) նվազմամբ: Նախորդ տարվա նույն ժամանակահատվածի համեմատ 1.5%-ով (835.2 մլն դրամով) անկում է արձանագրվել նաև ՀՀ‑ում արտադրվող ապրանքների ու ծառայությունների շրջանառությունից ստացված ավելացված արժեքի հարկի գծով մուտքերում:

Ստորև ներկայացվում են այն օրենսդրական փոփոխությունները, որոնք 2021 թվականի առաջին եռամսյակում կարող էին ազդեցություն ունենալ ավելացված արժեքի հարկի գծով մուտքերի վրա: 2020 թվականի մարտի 6-ին ՀՀ Ազգային Ժողովի կող­­­մից ընդունված` «Հայաս­տանի Հանրապետության հարկային օրենսգրքում լրացումներ կատարելու մասին» ՀՕ-153-Ն ՀՀ օրենքով (ուժի մեջ է մտել 2020 թվականի ապրիլի 11-ից) սահ­ման­վել է, որ մինչև 2030 թվականի դեկտեմբերի 31-ը ԱԱՀ-ից ազատվում են տիե­զերական օբյեկտների և տեխ­նի­կայի օտարման, դրանց վերանորոգման կամ արդիա­­­կա­նաց­ման, երկրի հեռակա դիտարկ­ման արբանյակային տվյալների հաղորդ­­­­ման, մշակ­ման, տիեզերական օբյեկտների արձակ­ման, վայրէջքի և թռիչքի ընթաց­քում դրանց կառա­վարման ծառայությունների մատուց­ման և (կամ) աշխա­տանք­­­­ների կատարման գործարքներն ու գործառնությունները։

2020 թվականի հունվարի 24-ին ՀՀ Ազգային Ժողովի կողմից ընդունված` «Հայաս­տանի Հանրապետության հարկային օրենսգրքում լրացումներ և փոփոխություն կատա­րելու մասին» ՀՀ ՀՕ‑82-Ն օրեն­քով (ուժի մեջ է մտել 2020 թվականի մարտի 1-ից) սահմանվել է, որ ԱԱՀ-ից ազատվում են՝

* «Արժեթղթերի շուկայի մասին» Հայաստանի Հանրապետության օրենքի 25-րդ հոդ­վա­ծով սահմանված ներդրումային ծառա­յությունների մատուցումը (մասնավորապես՝ հաճա­խորդ­ներից արժեթղթերով գործարքների կատար­­ման հանձնարարականների ընդունումը և հաղորդումը, արժեթղթերում ներդրում­ների հետ կապված խորհրդատվության տրամադրումը հաճա­խորդներին), բացառությամբ արժե­թղթե­րում և ածանցյալ ֆինանսական գործիքներում ներդրումների հետ կապված՝ հաճա­խորդ­ներին խորհրդատվության տրա­մա­դր­ման ծառա­յու­թյան,
* «Արժեթղթերի շուկայի մասին» Հայաստանի Հանրապետության օրենքի 26-րդ հոդ­վածով սահմանված ոչ հիմնական ծառայությունների մատուցումը (մասնավորապես, արժե­թղ­թերի պահառությունը, արժեթղթերի թողարկման և տեղաբաշխման կազմակերպման հետ կապ­ված ծառայությունների մատուցումը), բացառությամբ ընկե­րու­թյունների վերա­կազ­մա­կերպ­ման հետ կապված խորհրդատվական և այլ ծառա­յությունների մատուցման, ինչպես նաև կապիտալի կառուցվածքի, կորպորատիվ ռազ­մա­վարության հարցերի վերաբերյալ ընկե­րու­թյուններին խորհրդատվության տրամադրման ծառա­յու­թյուն­ների,
* կարգավորվող շուկայի օպերատորի կողմից արժեթղթերով և ածանցյալ ֆինան­սա­կան գործիքներով առևտրի կազմակերպման (միայն գործարքների համար գանձվող միջ­նոր­դավճարների մասով), ինչպես նաև կնքված գործարքների արդյունքում ծագած փոխա­դարձ պարտավորությունների (պահանջների) որոշման և հաշվանցման (քլիրինգի) ծառա­յու­թյուն­ների մատուցումը,
* կենտրոնական դեպոզիտարիայի կողմից արժեթղթերի պահառության, արժե­թղթերի սեփականատերերի (անվանատերերի) ռեեստրի վարման, քլիրինգի և վերջ­նա­հաշ­վարկի հետ կապված ծառայությունների, ինչպես նաև օրենքով կամ Հայաստանի Հան­րա­պե­տության կենտրոնական բանկի իրավական ակտերով կենտրոնական դեպոզիտարիային թույ­լատրված այլ ծառայությունների (բացառությամբ խորհրդատվական ծառայությունների) մատու­ցումը, ներառյալ՝ արժեթղթերի հաշվարկային համակարգի անդամի կողմից այդ ծառա­յությունների միջնորդավորման ծառայությունների մատուցումը,
* շուկա ստեղծողի կարգավիճակով արժեթղթերի երկկողմանի գնանշման ապա­հով­ման ծառայությունների մատուցումը։

2020 թվականի հունիսի 16-ին ՀՀ Ազգային Ժողովի կողմից ընդունված` «Հայաս­տանի Հանրապետության հարկային օրենսգրքում փոփոխություններ և լրացումներ կատա­րելու մասին» ՀՀ ՀՕ‑321-Ն օրեն­քով (ուժի մեջ է մտել 2020 թվականի հուլիսի 1-ից) սահմանվել է, որ ԱԱՀ-ից ազատվում են՝

* բանկերի, վարկային կազմակերպությունների և այլ հարկ վճարողների կողմից վարկերի գույքի լիզինգով (տարատեսակներով) տրամադրման ծառայությունների մատուցումը,
* բանկերի և վարկային կազմակերպությունների կողմից լիզինգի (տարատեսակների) ծառայության մատուցումը, եթե լիզինգի (տարատեսակների) պայմանագրով չի նախատեսվում, որ մինչև պայմանագրի գործողության ժամկետի ավարտը լիզինգի առարկայի նկատմամբ սեփականության իրավունքը կարող է անցնել վարձակալին:

2021 թվականի առաջին եռամսյակում ՀՀ պետական բյուջեի հարկային եկամուտների և պետական տուրքերի 5.6%-ն ապահովվել է *ակցիզային հարկի* հաշվին՝ կազմելով 18.5 մլրդ դրամ: Մասնավորապես` հանրապետությունում արտադրվող ենթաակցիզային ապրանքների հարկումից ստացվել է շուրջ 9.1 մլրդ դրամ, հանրապետություն ներմուծվող ենթաակցիզային ապրանքների հարկումից՝ 9.4 մլրդ դրամ: Նախորդ տարվա նույն ժամանակահատվածի համեմատ ակցիզային հարկի մուտքերը նվազել են 32%-ով կամ 8.7 մլրդ դրամով, որը պայմանավորված է հանրապետությունում արտադրվող ենթաակցիզային ապրանքների գծով մուտքերի 49%-ով (8.7 մլրդ դրամով) նվազմամբ: Միաժամանակ, նախորդ տարվա առաջին եռամսյակի համեմատ ներմուծվող ենթաակցիզային ապրանքների գծով մուտքերն աճել են 0.2%-ով (21 մլն դրամով):

Ստորև ներկայացվում են այն օրենսդրական փոփոխությունները, որոնք 2021 թվականի առաջին եռամսյակում կարող էին ազդեցություն ունենալ ակցիզային հարկի մուտքերի վրա: 2020 թվականի հոկտեմբերի 21-ին ՀՀ Ազգային Ժողովի կող­­­մից ընդունվել է Ռազմական դրության ժամանակահատվածում հարկային արտո­­նություններ սահմանելու մասին» ՀՕ-461-Ն ՀՀ օրենքը (ուժի մեջ է մտել 2020 թվականի հոկտեմբերի 23-ից և տարածվում է 2020 թվականի սեպտեմբերի 27-ից հետո ծագած հարա­բե­րությունների վրա), որով, մասնավորապես, սահմանվել է, որ ռազմական դրության ժամա­նա­կահատվածում հարկ վճարողների կողմից Եվրասիական տնտեսական միության անդամ հան­դիսացող պետություններից Եվրասիական տնտեսական միության ապրանքի կար­գա­վի­ճակ ունեցող՝ Կառավարության հաստատած [ցանկում](https://www.arlis.am/DocumentView.aspx?docid=147219) ներառված ապրանքների ներմուծումն ազատվում է ավելացված արժեքի հարկից, ակցիզային հարկից և (կամ) բնապահպանական հար­կից՝ այդ ապրանքները ռազմական դրության ժամանակահատվածում պաշտպանության նախարարությանը, արտակարգ իրավիճակների նախարարությանը, տարածքային կառա­վար­ման և ենթակառուցվածքների նախարարությանը, բարձր տեխնոլոգիական արդյունաբե­րու­թյան նախարարությանը և (կամ) առողջապահության նախարարությանն անհատույց (նվի­րատվությամբ) մատակարարելու դեպքում:

2019 թվականի հունիսի 25-ին ՀՀ Ազգային Ժողովի կող­­­մից ընդունված` «Հայաստանի Հանրապետության հարկային օրենսգրքում փոփոխություններ և լրացումներ կատարելու և 2017 թվականի դեկտեմբերի 21-ի «Հայաստանի Հանրապետության հարկային օրենսգրքում փոփոխություններ և լրացումներ կատարելու մասին» ՀՕ‑266‑Ն օրենքում փոփոխություններ և լրացումներ կատարելու մասին» ՀՕ‑338‑Ն օրենքում փոփոխություն կատարելու մասին» ՀՕ‑68‑Ն օրենքով 2021 թվականի հունվարի 1-ից բարձրացվել են ակցի­զային հարկով հարկվող ապրանք­ների ակցիզային հարկի դրույ­քա­չափերը, մասնավորապես՝

1. էթիլային սպիրտի ակցիզային հարկի դրույքաչափը 2021 թվականի հուն­վարի 1-ից կազ­մում է 1 լիտրի համար 3380 դրամ` 2020 թվականին գործող 2600 դրամի փոխա­­­րեն,
2. սպիրտային խմիչքների (բացառությամբ պտղային և հատապտղային օղու, կոն­յակի, վիսկիի և ռոմի) դրույքաչափը 2021 թվականի հունվարի 1-ից կազ­մում է 1 լիտրի համար 2030 դրամ` 2020 թվականին գործող 1560 դրամի փոխա­րեն,
3. IQOS տեխնոլոգիայի ծխախոտի արտադրանքի ակցիզային հարկի դրույքա­չափը 2020 թվականի հուն­վարի 1-ից կազմում է 1000 հատի համար 2300 դրամ` 2020 թվա­կա­նին գործող 2000 դրամի փոխա­րեն,
4. ծխախոտի արտադրանքի ակցիզային հարկի դրույքա­չափը 2021 թվականի հուն­վարի 1-ից կազմում է 1000 հատի համար 11070 դրամ` 2020 թվականին գործող 9625 դրամի փոխարեն:

Ակցիզային հարկով հարկման ենթակա այլ ապրանքների համար ՀՀ հարկային օրենս­­գր­քով սահ­մանված ակցիզային հարկի դրույքաչափերը 2021 թվականի հունվարի 1-ից բարձրացվել են 3%‑ով:

Հաշվետու ժամանակահատվածում ՀՀ պետական բյուջեի հարկային եկամուտների և պետական տուրքերի 7.3%-ն ապահովվել է *շահութահարկի* հաշվին՝ կազմելով շուրջ 24.3 մլրդ դրամ: Նախորդ տարվա նույն ժամանակահատվածի համեմատ շահութահարկի մուտքերը նվազել են 35.9%-ով կամ 13.6 մլրդ դրամով:

2020 թվականի մայիսի 6-ին ՀՀ Ազգային Ժողովի կող­­­մից ընդունված` «Հայաստանի Հանրապետության հարկային օրենսգրքում լրացումներ և փոփոխություն կատարելու մասին» ՀՕ‑258‑Ն օրենքով (ուժի մեջ է մտել 2020 թվականի մայիսի 14-ից) սահ­ման­վել է, որ շահութահարկով հարկման բազայի որոշման նպատակով եկամուտ չեն համարվում բանկերի կամ վարկային կազ­մակերպությունների ստացած գումարները, որոնք բանկերը կամ վարկային կազմակերպությունները ստացել են որպես ապահովագրական հատուցում, որոնց մասով բանկը կամ վարկային կազմակերպությունը հանդիսանում է շահառու՝ այն մասով, որ մասով այդ գումարները, ապահովագրության պայմանագրի համաձայն, բանկերի կամ վարկային կազմակերպությունների կողմից տրամադրվում են վարկառու կամ գրավատու ֆիզիկական և իրավաբանական անձանց կամ ուղղվում են վարկառու ֆիզիկական և իրավաբանական անձանց վարկի մարմանը։ Նույն օրենքով սահմանվել է, որ նշյալ դրույթն ուժի մեջ է մտնում օրենքի պաշտոնական հրապարակմանը հաջորդող օրվանից և տարածվում է 2018 թվականի հունվարի 1-ից ծագած հարաբերությունների վրա։

2020 թվականի հունիսի 16-ին ՀՀ Ազգային Ժողովի կող­մից ընդուն­­ված՝ Հայաս­տանի Հանրապե­տու­թյան հարկային օրենս­գրքում փոփո­խու­թյուն­ներ կատա­­­րելու մասին ՀՕ-302-Ն օրենքով (ուժի մեջ է մտել 2020 թվականի հունիսի 18-ից) ամբող­ջությամբ վերանայվել է շահութահարկի կան­­խա­վճարների համա­կարգը: Նշյալ օրեն­քով, մաս­նա­­վորապես, սահ­մանվել է, որ ռեզիդենտ շահութահարկ վճարողը և մշտական հաստատու­թյան միջոցով Հայաս­­տանի Հանրապետությունում գործունեություն իրականացնող ոչ ռեզի­դենտ շահու­թա­հարկ վճա­­րողը պարտավոր են ընթացիկ հարկային տարվա յուրա­քանչ­յուր եռամ­սյակի համար՝ մինչև տվյալ եռամսյակի վերջին ամսվա 20-ը ներառյալ, կատարել շահու­թա­հարկի կան­խա­վճար­ներ (բացառությամբ 135-րդ հոդվածի 7-րդ մասով սահ­մանված դեպքերի)՝ նախորդ հար­կա­յին տարվա շահութահարկի գումարի 20 տոկո­սով հաշ­վարկվող գումարի և նախորդ եռամ­սյակի ընթացքում ապրանքների մատա­կա­րա­րումից, աշխատանքների կատարումից և (կամ) ծառայությունների մատուցումից ստաց­վող եկամուտների երկու տոկոսով հաշվարկ­վող գումարի նվազագույնի չափով:

2020 թվականի հոկտեմբերի 7-ին ՀՀ Ազգային Ժողովի կողմից ընդունված` «Հայաս­տանի Հանրապետության հարկային օրենսգրքում փոփոխություն և լրացում կատարելու մասին» ՀՕ-449-Ն ՀՀ օրենքով (ուժի մեջ է մտել 2020 թվականի հոկտեմբերի 8-ից և տարած­վում է նաև մինչև նույն օրենքն ուժի մեջ մտնելը ֆիզիկական անձանց (բացառությամբ որպես անհատ ձեռնարկատեր կամ որպես նոտար վարկ ստացած ֆիզիկական անձանց) ներված տույժերի և (կամ) տուգանքների վրա) սահմանվել է, որ ռեզիդենտ կազմակեր­պու­թյուն համար­­­վող բանկերի և վարկային կազմակերպու-թյունների շահութահարկով հարկման բազայի որոշման նպա­տա­կով համախառն եկամտից նվազեցվում են նաև այդ բանկերում և վար­կային կազ­մա­կեր­պու­թյուններում հաշվառված՝ ֆիզիկական անձանց (բացառությամբ որպես անհատ ձեռ­նար­կա­տեր կամ որպես նոտար վարկ ստացած ֆիզիկական անձանց) նկատ­մամբ ձևա­վորված և Կառավարության լիազորած մարմնի և Հայաստանի Հանրապե­տու­թյան կենտրո­նա­կան բանկի համատեղ հաստատած կարգի համաձայն՝ 2020 թվականի օգոս­տոսի 31-ի դրությամբ 91 և ավելի օր չաշխատող (ժամկետանց) համարվող՝ դեռևս անհու­սալի չճանաչ­ված ակտիվ­նե­րում ներառված տույժերը և (կամ) տուգանքները՝ դրանք տվյալ ֆիզիկական անձանց ներելու և այդ մասով ակտիվների հնարավոր կորուստների պահուստին մինչև այդ մաս­հա­նում­ներ կատարած լինելու դեպքում` պահուստին ուղղված գումարների չափով համա­խառն եկա­մտում վերականգնելու դեպքում:

2020 թվականի հունիսի 1-ին ՀՀ Ազգային Ժողովի կող­­­մից ընդունված` Հայաս­տանի Հանրապետության հարկային օրենսգրքում փոփոխություն կատարելու մասին» ՀՕ-282-Ն օրենքով (ուժի մեջ է մտել 2020 թվականի հունիսի 5-ից) սահմանվել է, որ 2020 թվականի հուլիսի 1-ից մինչև 2020 թվականի դեկտեմբերի 31-ն ընկած ժամա­նա­կա­հատ­վածում ներմուծվող կամ ձեռք բերվող (կառուցվող, մշակվող) հիմնական միջոցների ամորտիզացիոն նվազագույն ժամկետը սահմանվում է ռեզիդենտ շահութահարկ վճա­րողի և մշտական հաստատության միջոցով Հայաստանի Հանրապետությունում գոր­ծու­նեու­թյուն իրականացնող ոչ ռեզիդենտ շահութահարկ վճարողի հայեցողությամբ, բայց ոչ պակաս, քան մեկ տարի։

2020 թվականի հունվարի 24-ին ՀՀ Ազգային Ժողովի կողմից ընդունված` Հայաս­­­­տանի Հանրապետության հարկային օրենսգրքում լրացումներ և փոփոխություն կատա­րելու մասին ՀՕ‑82‑Ն օրեն­քով (ուժի մեջ է մտել 2020 թվականի մարտի 1-ից) սահ­մանվել է, որ շահութահարկի վճարումից ազատվում են ոչ ռեզիդենտ շահութահարկ վճարողները՝

* Հայաստանի Հանրապետությունում գործող ֆոնդային բորսայում ցուցակված բաժնետոմսերից ստացվող շահաբաժինների, ինչպես նաև նշյալ բաժնետոմսերի օտա­րումից, այլ արժեթղթերով փոխանակումից կամ նման այլ գործարքներից ստացվող եկա­­մուտների մասով,
* Հայաստանի Հանրապետությունում գործող ֆոնդային բորսայում ցուցակված պարտատոմսերից տոկոսի կամ մարելիս զեղչի ձևով ստացվող եկամուտների, ինչպես նաև նշյալ պարտատոմսերի օտարումից, այլ արժեթղթերով փոխանակումից կամ նման այլ գործարքներից ստացվող եկամուտների մասով,
* ռեզիդենտ իրավաբանական անձին տրամադրած փոխառության գծով եկա­մուտ­ների մասով, պայմանով, որ տվյալ փոխառությունն ամբողջությամբ ֆինանսավորվել է համարժեք պայմաններով թողարկված պարտատոմսերի տեղաբաշխման շնորհիվ ու հան­դիսանում է այդ պարտատոմսերի ապահովման միջոց, իսկ այդ պարտատոմսերը Հայաս­տանի Հանրապետությունում գործող կարգավորվող շուկայում թույլատրված են առևտրին:

2020 թվականի մարտի 6-ին ՀՀ Ազգային Ժողովի կող­­­մից ընդունված` Հայաս­տանի Հանրապետության հարկային օրենսգրքում լրացումներ կատարելու մասին» ՀՕ-153-Ն օրենքով (ուժի մեջ է մտել 2020 թվականի ապրիլի 11-ից) սահ­ման­վել է, որ շահու­թահարկով հարկման բազայի որոշման նպատակով շահութահարկ վճա­րող­ների համար եկամուտ չեն համարվում նաև տիեզերական օբյեկտների և տեխ­նի­կայի օտար­ման, դրանց վերանորոգման կամ արդիականացման, երկրի հեռակա դիտարկ­ման արբան­յակային տվյալների հաղորդման, մշակման, տիեզերական օբյեկտ­ների արձակ­ման, վայրէջքի և թռիչքի ընթացքում դրանց կառավարման ծառայու­թյուն­ների մատուց­ման և (կամ) աշխատանքների կատարման գործունեությունից ստացվող եկամուտները` մինչև 2030 թվականի դեկտեմբերի 31-ը:

2020 թվականի հոկտեմբերի 23-ին ՀՀ Ազգային Ժողովի կող­­­մից ընդունված` Հայաս­­տանի Հան­րապետության հարկային օրենսգրքում լրացումներ կատարելու մասին» ՀՕ-462-Ն օրենքով (ուժի մեջ է մտել 2020 թվականի հոկտեմբերի 23-ից և տարածվում է 2020 թվականի սեպտեմբերի 27-ից հետո նույն օրենքով սահմանված անձանց ներված՝ մինչև ռազմական դրության ավարտը ստացված վարկի կամ այլ գումար­ների, դրանց գծով հաշ­վարկված տոկոսների, տույժերի և (կամ) տուգանքների նկատմամբ) սահ­ման­վել է, որ՝

1. շահութահարկով հարկման բազայի որոշման նպատակով շահութահարկ վճա­րող­ների համար եկամուտ չեն համարվում՝

* բանկերում և վարկային կազմակերպություններում հաշվառված՝ ռազմական դրու­­­թյան ժամանակահատվածում իրականացվող ռազմական գործողությունների հետևան­­­քով զոհված, հաշմանդամ դարձած կամ անհայտ կորած ֆիզիկական անձի, նրա ամուսնու, համատեղությամբ ապրող զավակի կամ համատեղությամբ ապրող ծնողի նկատ­մամբ ձևավորված ու Կառավարության լիազորած մարմնի և Հայաստանի Հան­րա­պե­տության կենտրոնական բանկի համատեղ հաստատած կարգի համաձայն անհուսալի ճանաչված՝ հարկման նպատակով համախառն եկամտից նվազեցված ակտիվները (ներառ­յալ՝ վարկի և այլ գումարները, մինչև դրանց անհուսալի ճանաչվելը և անհուսալի ճանաչվելուց հետո հաշվարկված տոկոսները, տույժերը և (կամ) տուգանքները)՝ դրանք ներելու դեպքում,
* ռազմական դրության ժամանակահատվածում իրականացվող ռազմական գործողությունների հետևանքով զոհված, հաշմանդամ դարձած կամ անհայտ կորած անհատ ձեռնարկատիրոջը կամ նոտարին, նրա՝ անհատ ձեռնարկատեր կամ նոտար համարվող ամուսնուն, համատեղությամբ ապրող զավակին կամ համատեղությամբ ապրող ծնողին ռեզիդենտ կազմակերպություն համարվող բանկերի կամ վարկային կազ­մակեր­պու­թյուն­ների կողմից ներվող պարտավորությունները (ներառյալ՝ վարկի և այլ գումարները, դրանց գծով հաշվարկված տոկոսների, տույժերի և (կամ) տուգանք­ների գումարները),

1. ռեզիդենտ կազմակերպություն համարվող բանկերի և վարկային կազմակերպու­թյուն­ների հարկման բազայի որոշման նպատակով համախառն եկամտից նվազեցվում են այդ բանկերում և վարկային կազմակերպություններում հաշվառված՝ ռազմական դրու­թյան ժամանակահատվածում իրականացվող ռազմական գործողությունների հետևան­քով զոհված, հաշմանդամ դարձած կամ անհայտ կորած ֆիզիկական անձի, նրա ամուսնու, համատեղությամբ ապրող զավակի կամ համատեղությամբ ապրող ծնողի նկատ­­մամբ ձևավորված ու Կառավարության լիազորած մարմնի և Հայաստանի Հան­րա­պե­տության կենտրոնական բանկի համատեղ հաստատած կարգի համաձայն դեռևս անհու­սալի չճանաչված ակտիվ­ները (ներառյալ՝ վարկի գումարը, տոկոսները, տույժերը և (կամ) տուգանքները)՝ դրանք ներելու և այդ մասով ակտիվների հնարավոր կորուստների պահուստին մինչև այդ մասհանումներ կատարած լինելու դեպքում` պահուստին ուղղված գումարների չափով համախառն եկամտում վերականգնելու դեպքում:

2021 թվականի առաջին եռամսյակում ՀՀ պետական բյուջե է մուտքագրվել 7.7 մլրդ դրամ *շրջանառության հարկ,* որը կազմել է պետական բյուջեի հարկային եկամուտների և պետական տուրքերի 2.3%-ը: Նախորդ տարվա նույն ժամանակահատվածի համեմատ շրջանառության հարկի մուտքերը նվազել են 13.9%-ով կամ 1.2 մլրդ դրամով:

Հաշվետու ժամանակահատվածում 108.9 մլրդ դրամ են կազմել *եկամտային հարկի* մուտքերը` ապահովելով պետական բյուջեի հարկային եկամուտների և պետական տուրքերի 32.7%‑ը: Նախորդ տարվա նույն ժամանակահատվածի համեմատ եկամտային հարկի մուտքերը նվազել են 0.5%-ով կամ 566.1 մլն դրամով: Հարկ է նշել, որ 2021 թվականի առաջին եռամսյակում պետական բյուջեի հարկային եկամուտների ցուցանիշի վրա նվազեցնող ազդեցություն է ունեցել հիպոտեկային վարկի սպասարկման համար վճարվող (տոկոսների մասով) գումարների աճը: Հաշվետու ժամանակահատվածում բնակարան ձեռքբերելու կամ անհատական բնակելի տուն կառուցելու նպատակով հիպոտեկային վարկի սպասարկման համար վճարվող տոկոսների մասով վարկառուներին և համավարկառուներին է վերադարձվել շուրջ 4.6 մլրդ դրամ եկամտային հարկ, որը նախորդ տարվա համեմատ աճել է 64%‑ով կամ շուրջ 1.8 մլրդ դրամով:

Եկամտային հարկի մուտքերի վրա իրենց բացասական ազդեցությունն են թողել ՀՀ հարկային օրենսգրքում տեղի ունեցած մի շարք փոփոխություններ: Մասնավորապես՝ 2019 թվականի հունիսի 25-ին ՀՀ Ազգային Ժողովի կող­­­մից ընդունված` «Հայաստ­անի Հանրապետության հարկային օրենսգրքում փոփոխություններ և լրացումներ կատա­րելու և 2017 թվականի դեկտեմբերի 21-ի «Հայաստանի Հանրապետության հարկային օրենս­­գրքում փոփոխություններ և լրացումներ կատարելու մասին» ՀՕ-266-Ն օրենքում փոփո­խություններ և լրացումներ կատարելու մասին» ՀՕ‑338-Ն օրենքում փոփոխություն կատա­­րելու մասին» ՀՕ-68-Ն ՀՀ օրենքով (ուժի մեջ է մտել 2020 թվականի հունվարի 1-ից) սահմանվել է, որ

1. 2021 թվա­կա­նի հունվարի 1-ից եկամտային հարկը հաշվարկվում է մեկ միաս­նա­կան՝ 22 տոկոս դրույքաչափով՝ 2020 թվա­կա­նի գործող եկամտային հարկի 23 տոկոս դրույքա­չա­փի փոխարեն,
2. եկամտային հարկով հարկման բազան որոշելու նպատակով նվազեցվող եկա­մուտ­ներ են համարվում նաև «Հայաստ­անի Հանրապետության օրենսդրությամբ սահմանված կարգով և պայմաններով իրականացվող՝ խաղատներում, շահումով խաղերում և (կամ) ինտերնետ շահումով խաղերում ստացված շահումները:

2020 թվականի հունվարի 24-ին ՀՀ Ազգային Ժողովի կողմից ընդունված` «Հայաստանի Հանրապետության հարկային օրենսգրքում լրացումներ և փոփոխություն կատա­րելու մասին» ՀՀ ՀՕ‑82-Ն օրեն­քով (ուժի մեջ է մտել 2020 թվականի մարտի 1-ից) սահմանվել է, որ եկամտային հարկով հարկման բազան որոշելու նպատակով նվազեցվող եկա­մուտ­ներ են համարվում նաև՝

1. Հայաստանի Հանրապետությունում գործող ֆոնդային բորսայում ցուցակված բաժնետոմսերից, պարտատոմսերից կամ ներդրումը վկայող այլ արժեթղթերից ստացվող եկամուտը, բացառությամբ բանկերի թողարկած այն պարտատոմսերի, որոնց տեղաբաշխման պահից մինչև մարումն ընկած ժամկետը պակաս է երկու տարուց,
2. Հայաստանի Հանրապետությունում գործող ֆոնդային բորսայում ցուցակված բաժնետոմսերից ստացվող շահաբաժինները:

2020 թվականի մայիսի 6-ին ՀՀ Ազգային Ժողովի կող­­­մից ընդունված` «Հայաս­տանի Հանրապետության հարկային օրենսգրքում լրացումներ և փոփոխություն կատարելու մասին» ՀՕ‑258‑Ն ՀՀ օրենքով (ուժի մեջ է մտել 2020 թվականի մայիսի 14-ից) սահ­ման­վել է, որ եկա­մտա­յին հարկով հարկման բազան որոշելու նպատակով նվազեցվող եկամուտներ են համար­վում նաև բանկերի կամ վարկային կազմակերպությունների միջոցով ստացված գումարները, որոնք բանկերը կամ վարկային կազմակերպությունները ստացել են որպես ապա­հովագ­րական հատուցում, որոնց մասով բանկը կամ վարկային կազմակերպությունը հանդիսանում է շահառու՝ այն մասով, որ մասով այդ գումարները, ապահովագրության պայ­մանագրի համա­­ձայն, բանկերի կամ վարկային կազմակերպությունների կողմից տրա­մա­դր­վում են վար­կառու կամ գրավատու ֆիզիկական անձին կամ ուղղվում են վար­կառու ֆիզի­կա­կան անձի վարկի մարմանը:

2020 թվականի հոկտեմբերի 23-ին ՀՀ Ազգային Ժողովի կող­­­մից ընդունված` Հայաս­­տանի Հան­րապետության հարկային օրենսգրքում լրացումներ կատարելու մասին» ՀՕ-462-Ն ՀՀ օրենքով (ուժի մեջ է մտել 2020 թվականի հոկտեմբերի 23-ից և տարածվում է 2020 թվականի սեպտեմբերի 27-ից հետո նույն օրենքով սահմանված անձանց ներված՝ մինչև ռազմական դրության ավարտը ստացված վարկի կամ այլ գումարների, դրանց գծով հաշ­վարկված տոկոսների, տույժերի և (կամ) տուգանքների նկատմամբ) սահ­ման­վել է, որ եկա­մտա­­յին հարկով հարկման բազան որոշելու նպատակով նվազեցվող եկամուտներ են համար­վում նաև ռազմական դրության ժամանակահատվածում իրականացվող ռազմական գործո­ղու­թյունների հետևանքով զոհ­ված, հաշմանդամ դարձած կամ անհայտ կորած ֆիզի­կական անձին, նրա ամուսնուն, համա­­տե­ղու­թյամբ ապրող զավակին կամ համատե­ղությամբ ապրող ծնողին ռեզիդենտ կազ­­­մա­կեր­պու­թյուն համարվող բանկերի կամ վարկային կազմա­կերպու­թյունների տված վարկի գումար­ների ներման արդյունքում ֆիզիկական անձի եկա­մուտները։

2021 թվականի առաջին եռամսյակում պետական բյուջեի հարկային եկամուտների և պետական տուրքերի 5.9%-ն ապահովվել է *մաքսատուրքերի* հաշվին` կազմելով 19.6 մլրդ դրամ: 2020 թվականի նույն ժամանակահատվածի համեմատ մաքսատուրքի մուտքերն աճել են 16.4%-ով կամ շուրջ 2.8 մրդ դրամով: Միևնույն ժամանակ հարկ է նշել, որ 2021 թվականի առաջին եռամսյակում մի շարք ապրանքատեսակների համար տեղի է ունեցել ներմուծման մաք­սա­տուրքերի դրույքաչափերի նվազեցում:

Հաշվետու ժամանակահատվածում պետական բյուջեի հարկային եկամուտների և պետական տուրքերի 3.3%‑ն ապահովվել է *բնապահպանական հարկի և բնօգտագործման վճարի* հաշվին՝ կազմելով ավելի քան 11 մլրդ դրամ: Նախորդ տարվա նույն ժամանակահատվածի համեմատ բնապահպանական հարկի և բնօգտագործման վճարների գծով մուտքերն աճել են 38.8%-ով կամ շուրջ 3.1 մլրդ դրամով՝ հիմնականում պայմանավորված արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի 83.5% (4.2 մլրդ դրամով) աճով: Վերջինս հիմնականում պայմանավորված է «Զանգեզուրի պղնձամոլիբդենային կոմբինատ» ՓԲԸ-ի կողմից 2021 թվականի առաջին եռամսյակում փոխանցված գումարներով: 2016 թվականի հոկտեմբերի 4‑ին ՀՀ Ազգային Ժողովի կող­­­մից ընդունված` «Հայաս­տանի Հանրապետության հարկային օրենսգիրք» ՀՕ-165-Ն օրեն­քի 170-րդ հոդվածով 2021 թվականի հունվարի 1-ից բարձրացվել են հատուկ հատկացված տեղե­րում՝ պոչամբարներում, արտադրական լցակույտերի, մակաբացման ապարների տեղա­մա­սերում և (կամ) համանման վայրերում ընդերքօգտագործման թափոնների մեկան­գամյա տեղադրման կամ պահման համար բնապահպանական հարկի դրույքաչափերը:

Հաշվետու ժամանակահատվածում կուտակային կենսաթոշակային բաղադրիչի մասնակիցների կողմից պետական բյուջե է փոխանցվել ավելի քան 10 մլրդ դրամ *սոցիալական վճար*` ապահովելով պետական բյուջեի հարկային եկամուտների և պետական տուրքերի 3%-ը և 72.4%-ով կամ 4.2 մլրդ դրամով գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է «Կուտակային կենսաթոշակների մասին» ՀՀ օրենքում կատարված փոփոխություններով, որոնց համաձայն 2021 թվականի հունվարի 1-ից սոցիալական վճարի անհատի մասնաբաժնում՝ հաշվարկված աշխատավարձի նկատմամբ, պետության մասնակցությունը նվազել է մեկ տոկոսային կետով՝ կազմելով 6.5%, իսկ աշխատողի մասնակցությունը նույնքան ավելացել է՝ կազմելով 3.5%: Բացի այդ, բարձրացվել է անձի ամսական համախառն եկամտի առավելագույն չափը՝ նախկին 500 հազար դրամի փոխարեն սահմանվելով 1,020 հազար դրամ՝ նվազագույն աշխատավարձի 15-ապատիկը, իսկ տարեկան համախառն եկամուտը՝ 12,240 հազար դրամ կամ նվազագույն աշխատավարձի 180‑ապատիկը:

2021 թվականի հունվարի 1-ից պետության կողմից մեկ մասնակցի համար կուտակվող կենսաթոշակի գումարը չի գերազանցում 32,500 դրամը, դա նշանակում է, եթե՝

* աշխատավարձը 500,000-1,020,000 դրամի սահմաններում է, ապա պետության կողմից վճարվում է 32,500 դրամ, իսկ մասնակցի կողմից՝ աշխատավարձի 10%-ից հանած 32,500 դրամը,
* աշխատավարձը գերազանցում է 1,020,000 դրամը, ապա վճարվում է ֆիքսված գումար՝ պետության կողմից՝ 32,500 դրամ, իսկ անձի կողմից` 69,500 դրամ։

Մնացած հարկերի գծով 2021 թվականի առաջին եռամսյակում ՀՀ պետական բյուջե է մուտքագրվել ընդհանուր առմամբ 8.9 մլրդ դրամ՝ կազմելով պետական բյուջեի հարկային եկամուտների և պետական տուրքերի 2.7%-ը: Մասնավորապես` շուրջ 5.6 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 1.7 մլրդ դրամ՝ ռադիոհաճախականության օգտագործման պարտադիր վճարները, 681.8 մլն դրամ՝ ճանապարհային հարկը, 521.9 մլն դրամ` հարկային օրենսդրության խախտման համար սահմանված տուգանքները, 255.9 մլն դրամ՝ ԵՏՄ անդամ չհանդիսացող պետություններից ՀՀ մաքսային մարմինների կողմից գանձվող միասնական մաքսային վճարը, 213.1 մլն դրամ՝ հանրային ծառայությունների կարգավորման պարտադիր վճարները: Նախորդ տարվա նույն ժամանակահատվածի համեմատ այլ հարկերի փաստացի ցուցանիշն աճել է 52%-ով կամ 3 մլրդ դրամով: Աճն արձանագրվել է հիմնականում «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարների գծով, որոնք 2.6 անգամ կամ 3.5 մլրդ դրամով գերազանցել են նախորդ տարվա նույն ժամանակահատվածի ցուցանիշը՝ հիմնականում պայմանավորված 2021 թվականի հունվարի 1-ից օրենքում կատարված փոփոխությունների համաձայն դրոշմանիշային վճարների դրույքաչափերի բարձրացմամբ:

2021 թվականի հունվարի 1-ից դրոշմանիշային վճարը վճարվում է հետևյալ դրույքաչափերով.

1. ֆիզիկական անձինք՝

* Մինչև 100,000 դրամ հաշվարկման բազայի դեպքում՝ 1,500 դրամ,
* 100,001 դրամից մինչև 200,000 դրամ հաշվարկման բազայի դեպքում՝ 3,000 դրամ,
* 200,001 դրամից մինչև 500,000 դրամ հաշվարկման բազայի դեպքում՝ 5,500 դրամ,
* 500,001 դրամից մինչև 1,000,000 դրամ հաշվարկման բազայի դեպքում՝ 8,500 դրամ,
* 1,000,001 դրամ և ավելի հաշվարկման բազայի դեպքում՝ 15,000 դրամ:

1. անհատ ձեռնարկատերերը և նոտարները՝

* Մինչև 1.200,000 դրամ հաշվարկման բազայի դեպքում՝ 18,000 դրամ,
* 1,200,001 դրամից մինչև 2,400,000 դրամ հաշվարկման բազայի դեպքում՝ 36,000 դրամ,
* 2,400,001 դրամից մինչև 6,000,000 դրամ հաշվարկման բազայի դեպքում՝ 66,000 դրամ,
* 6,000,001 դրամից մինչև 12,000,000 դրամ հաշվարկման բազայի դեպքում՝ 102,000 դրամ,
* 12,000,001 դրամ և ավելի հաշվարկման բազայի դեպքում՝ 180,000 դրամ:

Հարկային օրենսդրության խախտման համար սահմանված տուգանքները 2020 թվականի առաջին եռամսյակի համեմատ նվազել են 34.3%-ով կամ 273 մլն դրամով, որին նպաստել է 2020 թվականի ապրիլի 22-ին ՀՀ Ազգային Ժողովի կող­­­մից ընդունված` «Հայաս­տանի Հանրապետության հարկային օրենսգրքում փոփոխություն և լրացում կատա­րելու մասին» ՀՕ-220-Ն ՀՀ օրենքի ընդունումը (ուժի մեջ է մտել 2020 թվականի մայիսի 14-ից և տարածվում է 2020 թվա­կանի ապրիլի 21‑ից ծագած հարա­­­բերու­թյունների վրա), որի համաձայն նվազեցվել է հարկի վճարումը սահ­­­մանված ժամ­կետներից ուշաց­­նելու դեպ­քում ժամ­կե­տանց յուրաքանչյուր օրվա համար հաշ­­­վարկվող տույժի դրույ­քա­չափը և 0.075 տոկոսի փոխա­­րեն սահմանվել է 0.04 տոկոս։ Այսինքն՝ 2020 թվականի ապրիլի 21-ից տույժերը հաշվարկվում են նվազեցված դրույ­քա­չափով։ Ընդ որում, 2020 թվականի ապրիլի 21-ից տույժերը նվազեցված դրույքա­չա­փով հաշվարկվում են նաև այն դեպ­­քերում, երբ տույժերի հաշ­վարկը սկսվել է մինչև նշյալ օրենքն ուժի մեջ մտնելը: Նույն օրենքով նաև բարձրացվել է չկատարված հարկային պար­տա­վո­րու­թյուն­ների շեմը, որը գերա­զան­ցելու դեպքում հարկային մարմնի ղեկավարի որոշմամբ հարկ վճա­­րողի գույքի վրա կարող է արգելանք դրվել։ Մասնավորապես՝ չկատարված հարկային պար­տա­­վո­րու­թյուն­ների շեմը 500 հազար դրամի փոխարեն սահմանվել է 1.5 միլիոն դրամ: Այսինքն, եթե հարկ վճարողի պար­տա­վո­րությունների հանրագումարը չի գերազանցի 1.5 միլիոն դրամը, այդ հարկ վճա­րողի նկատմամբ չեն իրականացվի հարկադիր գանձ­ման գոր­ծո­ղութ­յուններ, մաս­նա­վո­րա­պես՝ դրանց գանձման վերաբերյալ հարկային մարմնում հարուց­­­­ված վարչական վա­րույթ­ների շրջանակներում չեն կայացվի գանձման որոշումներ, չեն իրա­կա­նացվի արգելադրման գոր­ծողություններ:

2020 թվականի դեկտեմբերի 10-ին ՀՀ Ազգային Ժողովի կող­­­մից ընդունված` Հայաս­­­­­տանի Հան­րապետության հարկային օրենսգրքում փոփոխություններ և լրա­ցում­ներ կատարելու մասին» ՀՕ-498-Ն օրենքով (ուժի մեջ է մտել 2021 թվականի հուն­վարի 1-ից) սահմանվել է, որ՝

1. Հայաստանի Հանրապետության ընդհանուր օգտագործման պետա­կան ավտո­մո­բի­­լա­յին ճանապարհների` համայնքների վարչական սահմանների միջով անց­նող տարան­ցիկ հատ­վածներում գովազդ տեղադրելու համար ճանապարհային հարկ չի վճար­­­վում,
2. միջպետական, հանրապետական և մարզային նշանակության ավտո­մո­բիլային ճանա­­­պարհներին (բացառությամբ համայնքների վարչական սահմանների միջով անց­նող տարան­­ցիկ հատվածներում), ինչպես նաև այդ ճանապարհների օտարման շերտե­րում և պաշտ­­պանական գոտիներում տեղադրվող գովազդային վահանակին «Գովազդի մասին» օրենքի 13-րդ հոդվածի 1.2-րդ կետով սահմանված կարգով որպես սոցիալական գովազդ ճանաչված գովազդ տեղադրելու դեպքում ճանապարհային հարկի դրույքա­չափը 0 դրամ է,
3. միջպետական, հանրապետական և մարզային նշանակության ավտո­մո­բիլային ճանա­­­պարհներին (բացառությամբ համայնքների վարչական սահմանների միջով անց­նող տարանցիկ հատվածներում), ինչպես նաև այդ ճանապարհների օտարման շեր­տե­րում և պաշտպանական գոտիներում տեղադրվող դատարկ գովազդային վահանակ­ների դեպ­քում ճանապարհային հարկը հաշվարկում է ՀՀ հարկային օրենս­գրքի 190-րդ հոդվածի 1-ին մասի 1-ին կամ 2-րդ կետերով սահ­ման­ված դրույքաչափերով հաշ­վարկ­ված հարկի 25 տոկոսի չափով,
4. եթե արտաքին գովազդ տարածող գովազդակիրը միջպետական, հանրա­պետա­կան և մարզային նշանակության ավտոմոբիլային ճանապարհներին (բացառությամբ համայնք­ների վարչական սահմանների միջով անցնող տարանցիկ հատվածներում), ինչ­պես նաև այդ ճանապարհների օտարման շերտերում և պաշտպանական գոտի­նե­րում տեղաբաշխել և տարա­ծել է իր կազմակերպության գովազդը, ապա ճանա­պար­հա­յին հարկը հաշվարկում է ՀՀ հարկային օրենս­­գրքի 190-րդ հոդվածի 1-ին մասի 1-ին կամ 2-րդ կետերով սահ­ման­ված դրույքա­չա­փե­րով հաշվարկված հարկի 10 տոկոսի չափով:

Նախկին օրենսդրությամբ սահմանված էր, որ Հայաստանի Հանրապետության ընդ­հա­նուր օգտագործման պետական ավտոմոբիլային ճանապարհներին գովազդ տեղադ­րելու համար ճանապարհային հարկը հաշվարկվում է հետևյալ տարեկան դրույ­քա­չա­փերով.

1. միջպետական նշանակության ավտոմոբիլային ճանապարհներին (այդ թվում` համայնքների վարչական սահմանների միջով անցնող տարանցիկ հատվածներում), ինչպես նաև այդ ճանապարհների օտարման շերտերում և պաշտպանական գոտիներում տեղադրվող գովազդային վահանակի մակերեսի յուրաքանչյուր քառակուսի մետրի համար` 10000 դրամ,
2. հանրապետական և մարզային նշանակության ավտոմոբիլային ճանապարհ­նե­րին (այդ թվում` համայնքների վարչական սահմանների միջով անցնող տարանցիկ հատ­ված­ներում), ինչպես նաև այդ ճանապարհների օտարման շերտերում և պաշտպանական գոտի­ներում տեղադրվող գովազդային վահանակի մակերեսի յուրաքանչյուր քառակուսի մետրի համար` 7500 դրամ:

Հաշվետու ժամանակահատվածում հարկերի անցումային գերավճարից մարված հարկային պարտավորությունների գումարը կազմել է 19.6 մլն դրամ` նախորդ տարվա 134.7 մլն դրամի դիմաց:

2021 թվականի առաջին եռամսյակում ՀՀ պետական բյուջե են մուտքագրվել շուրջ 7.3 մլրդ դրամ *պետական տուրքեր`* կազմելով եռամսյակային ծրագրի 82.5%‑ը: Շեղումը հիմնականում պայմանավորված է օրենքով սահմանված այլ ծառայությունների և գործողությունների, պետական գրանցման և լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար սահմանված պետական տուրքերի կատարողականով: Նախորդ տարվա առաջին եռամսյակի համեմատ պետական տուրքի գծով մուտքերը նվազել են 26.2%‑ով կամ 2.6 մլրդ դրամով: Մասնավորապես, զգալի անկում է արձանագրվել լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու ու օրենքով սահմանված այլ ծառայությունների և գործողությունների համար գանձված տուրքերի գծով:

Հաշվետու ժամանակահատվածում *դատարան տրվող հայցադիմումների, դիմումների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ) տալու* համար պետական բյուջե է վճարվել ավելի քան 595.7 մլն դրամ` 17.6%-ով (89.2 մլն դրամով) գերազանցելով կանխատեսված և 26.8%‑ով (126 մլն դրամով)՝ նախորդ տարվա փաստացի ցուցանիշները: Նշված գումարից 37.9 մլն դրամը կազմել են պետական կառավարման մարմինների կողմից վճարված և պետական բյուջեից փոխհատուցված գումարները, որոնք 42.7%-ով կամ 28.2 մլն դրամով զիջել են նախորդ տարվա ցուցանիշը:

*Հայաստանի Հանրապետության քաղաքացիություն ստանալու և Հայաստանի Հանրապետության քաղաքացիության փոփոխման* համար վճարվող տուրքերը կազմել են շուրջ 16.6 մլն դրամ՝ 48.7%-ով (15.7 մլն դրամով) զիջելով կանխատեսված ցուցանիշը և 45.5%‑ով (13.8 մլն դրամով)՝ նախորդ տարվա նույն ժամանակահատվածի փաստացի մուտքերը:

*Հյուպատոսական ծառայությունների կամ գործողությունների* դիմաց պետական բյուջե է վճարվել շուրջ 534.7 մլն դրամ` 28.7%-ով (119.1 մլն դրամով) գերազանցելով կանխատեսված ցուցանիշը և 16.6%‑ով (76 մլն դրամով)՝ նախորդ տարվա նույն ժամանակահատվածի փաստացի մուտքերը:

Պետական տուրքերի 15.5%-ը բյուջե է վճարվել *պետական գրանցումների* համար` կազմելով 1.1 մլրդ դրամ, որը 22.4%-ով (325.3 մլն դրամով) զիջել է ծրագրային ցուցանիշը և 19.1%-ով (265.6 մլն դրամով)՝ նախորդ տարվա նույն ժամանակահատվածի փաստացի մուտքերը: Կանխատեսված և նախորդ տարվա փաստացի ցուցանիշների նկատմամբ շեղումը հիմնականում պայմանավորված է ավտոմոբիլի հաշվառման համարանիշ (բացառությամբ տարանցիկ և ժամանակավոր համարանիշի) տալու, գյուղատնտեսական ինքնագնաց մեքենայի գրանցման, պետական համարանիշ տալու, ինչպես նաև կորցրած պետական համարանիշը վերականգնելու համար, ավտոմոբիլի, մոտոտրանսպորտային միջոցի, տրիցիկլի, քվադրիցիկլի, կցորդի (կիսակցորդի) հաշվառման վկայագիր տալու համար և լիցենզառուներին տրանսպորտային միջոցների պարտադիր տեխնիկական զննության համապատասխան նմուշի փաստաթուղթ տրամադրելու համար գանձված տուրքերի նվազմամբ: Նշված տուրքերի գծով մուտքերը կազմել են համապատասխանաբար 413.9 մլն դրամ, 218.8 մլն դրամ և 191.5 մլն դրամ, որոնք կանխատեսված ցուցանիշը զիջել են 31.1%‑ով (186.5 մլն դրամով), 29.1%-ով (87.2 մլն դրամով) և 23.4%-ով (58.5 մլն դրամով), իսկ նախորդ տարվա նույն ժամանակահատվածի համեմատ՝ նվազել համապատասխանաբար 25.1%‑ով (139 մլն դրամով), 26.2%-ով (75.7 մլն դրամով) և 16.5%-ով (37.8 մլն դրամով): Մուտքերի վրա որոշակի դրական ազդեցություն կարող էր ունենալ 2021 թվականի հունվարի 19-ին ՀՀ Ազգային Ժողովի կող­­­մից «Պետա­­կան տուրքի մասին» ՀՀ օրենքում լրացում կատա­րելու մասին» ՀՕ-20-Ն օրեն­քի ընդունումը (ուժի մեջ է մտել 2021 թվականի փետրվարի 20-ից), որով սահմանվել է պետական տուրք սանի­տա­րա­հա­մա­ճա­րա­կա­յին հսկողության ենթակա ապրանքների պետական գրանցման համար՝ բազային տուրքի 10-ապա­տիկի չափով:

2021 թվականի հունվարի 19-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում փոփոխություններ և լրացումներ կատա­րելու մասին» ՀՕ-41-Ն օրեն­քով (ուժի մեջ է մտել 2021 թվականի փետրվարի 26-ից) փոփո­խու­թյուններ են կատարվել պետական գրանցման համար պետական տուրքի կար­գա­վո­րում­նե­րում: Մաս­նա­վո­րապես`

1. բազային տուրքի եռապատիկի չափով պետական տուրք է սահմանվել անհատ ձեռնարկատերերի պետական հաշվառման նպատակով միայն թղթային եղանակով դիմումի ընդունման համար՝ նախկինում անհատ ձեռնարկատերերի պետական հաշ­վառ­ման համար բազային տուրքի եռապատիկի չափով սահմանված պետական տուրքի փոխա­­րեն,
2. վերանայվել են պետական գրանցման մի շարք դեպքերի համար պետական տուրք վճարելու կարգավորումները՝ միաժամանակ բարձրացնելով պետական գրանց­ման որոշ դեպքերի մասով պետական տուրքի դրույքաչափերը:

*Մշակութային արժեքների արտահանման կամ ժամանակավոր արտահանման իրավունքի վկայագիր տրամադրելու* դիմաց 2021 թվականի առաջին եռամսյակում պետական բյուջե է վճարվել 125 հազար դրամ, որը 25%-ով գերազանցել է կանխատեսված ցուցանիշը և 38.9%‑ով՝ նախորդ տարվա նույն ժամանակահատվածի փաստացի մուտքերը:

*Գյուտերի, օգտակար մոդելների, արդյունաբերական նմուշների, ապրանքային և սպասարկման նշանների, ապրանքների ծագման տե­ղա­նուն­ների, ֆիր­մա­յին անվանումնե­րի, ինտեգրալ միկրոսխեմաների տո­պո­լո­գիա­նե­րի իրավական պահպանության հետ կապված իրավաբանական նշանակություն ունեցող գործողությունների* համար ՀՀ պետական բյուջե է վճարվել 75.6 մլն դրամ պետական տուրք՝ 21.3%-ով (20.4 մլն դրամով) զիջելով կանխատեսված ցուցանիշը և 9.6%‑ով (8 մլն դրամով)՝ նախորդ տարվա նույն ժամանակահատվածի փաստացի մուտքերը:

*Ֆիզիկական անձանց տրվող իրավաբանական նշանակության փաստաթղթերի, որոշակի ծառայությունների կամ գործողությունների* համար 2021 թվականի առաջին եռամսյակում գանձվել է 461.8 մլն դրամ պետական տուրք՝ 10.6%‑ով (54.9 մլն դրամով) զիջելով ծրագրված և 2.3%‑ով (10.9 մլն դրամով)՝ նախորդ տարվա նույն ժամանակահատվածի փաստացի ցուցանիշները:

Հաշվետու ժամանակահատվածում պետական բյուջե մուտքագրված պետական տուրքերի 25.5%-ը ստացվել է *լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու* համար, որոնց գծով պետական բյուջե է մուտքագրվել շուրջ 1.9 մլրդ դրամ` 8%-ով (162.4 մլն դրամով) զիջելով կանխատեսված ցուցանիշը: Ծրագրից շեղումը հիմնականում պայմանավորված է մաքսային բնագավառից ստացված տուրքերի 62% կատարողականով, որոնք կազմել են 672.9 մլն դրամ: Միաժամանակ, վիճակախաղերի, շահումներով խաղերի և մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառի համար գանձված տուրքերը 2.4 անգամ կամ շուրջ 148.9 մլն դրամով գերազանցել են ծրագրված մուտքերը՝ կազմելով 257.8 մլն դրամ: Նախորդ տարվա առաջին եռամսյակի համեմատ լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձված տուրքերը նվազել են 40.5%‑ով կամ շուրջ 1.3 մլրդ դրամով՝ հիմնականում պայմանավորված վիճակախաղերի, շահումներով խաղերի և մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառից գանձված տուրքերի 81.6%‑ով (ավելի քան 1.1 մլրդ դրամով) նվազմամբ:

2020 թվականի մարտի 6-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում լրացում կատա­րելու մասին» ՀՕ-154-Ն ՀՀ օրենքով (ուժի մեջ է մտել 2020 թվականի ապրիլի 11-ից)՝ տիեզերական գոր­ծու­նեու­թյան համար սահ­մանվել է տարեկան պետական տուրք՝ բազային տուրքի 10 000-ապատիկի չափով:

2020 թվականի դեկտեմբերի 29-ին ՀՀ Ազգային Ժողովի կող­­­մից ընդունված` «Պետա­­­կան տուրքի մասին» օրենքում փոփոխություններ և լրացում կատա­րելու մասին» ՀՕ-505-Ն օրենքով (ուժի մեջ է մտել 2021 թվականի հունվարի 9-ից) սահ­ման­վել է, որ մաքսային մար­մին­ների կողմից օրենքով սահմանված դեպքում մաք­սային գոր­ծո­ղությունների իրականացման, մաք­սային ուղեկցման, ապրանքների ժամանա­կա­վոր պահ­­պանության, ինչպես նաև նախ­նա­կան որոշումների տրամադրման համար պետա­կան տուրքի վճարումից ազատվում են «Հրաժարում` հօգուտ պետության» մաքսային ընթա­ցակարգով ձևակերպվող ապրանք­ները:

2021 թվականի առաջին եռամսյակում պետական տուրքերի 35.9%-ը բյուջե է վճարվել *օրենքով սահմանված այլ ծառայությունների և գործողությունների* դիմաց՝ կազմելով 2.6 մլրդ դրամ, որը 30.9%-ով (շուրջ 1.2 մլրդ դրամով) զիջել է ծրագրային ցուցանիշը և 32%-ով (1.2 մլրդ դրամով)՝ նախորդ տարվա նույն ժամանակահատվածի փաստացի մուտքերը: Կանխատեսված և նախորդ տարվա փաստացի ցուցանիշների համեմատ մուտքերի ցածր մակարդակը պայմանավորված է տվյալ խմբում 50.4% տեսակարար կշիռ ունեցող` ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի համար մուտքերի նվազմամբ: Հաշվետու ժամանակահատվածում նշված տուրքերը կազմել են 1.3 մլրդ դրամ՝ 50.4%-ով (ավելի քան 1.3 մլրդ դրամով) զիջելով կանխատեսված և 47.1%-ով (շուրջ 1.2 մլրդ դրամով)՝ նախորդ տարվա փաստացի ցուցանիշները:

Օրենքով սահմանված այլ ծառայությունների և գործողությունների համար գանձված պետական տուրքի մուտքերի վրա ազդեցություն են գործել հետևյալ օրենսդրական փոփոխությունները:

2020 թվականի մարտի 6-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում փոփոխություն և լրացում կատա­րելու մասին» ՀՕ‑146-Ն ՀՀ օրենքով (ուժի մեջ է մտել 2020 թվականի ապրիլի 11-ից) սահ­ման­վել է, որ Հայաստանի Հանրապետության իրավաբանական անձանց պետական միասնական գրանցամատյանում առկա տեղեկությունների տրամադրման համար պետական տուրքի վճա­րումից ազատվում են նաև «Իրա­վա­բա­նա­կան անձանց պետա­կան գրանցման, իրա­վա­բա­նական անձանց առանձ­նաց­ված ստո­րա­բա­ժանումների, հիմ­նարկների և անհատ ձեռ­նար­կա­տերերի պետա­կան հաշվառ­ման մասին» ՀՀ օրենքով սահմանված պահանջ­ների պահ­պան­մամբ հայտ ներ­կա­յաց­րած՝ նույն օրենքի 3-րդ հոդվածի 1-ին մասի 30-րդ կետով սահ­ման­ված լրատ­վական գոր­ծունեություն իրա­կանացնողները, որոնց հայտի հիման վրա տրա­մադրված հասա­նե­լիու­թյունը օրենքով նախատեսված կարգով չի սահ­մանափակվել։

2019 թվականի դեկտեմբերի 12-ին ՀՀ Ազգային Ժողովի կող­­­մից ընդունված` «Պետա­­կան տուրքի մասին» Հայաստանի Հանրապետության օրենքում լրացումներ կատա­րելու մասին» ՀՕ‑299‑Ն ՀՀ օրեն­քով (ուժի մեջ է մտել 2020 թվականի ապրիլի 15-ից) սահմանվել են պետական տուր­քեր՝ սնանկության կառավարչի որակավորման ստուգման համար՝ բազա­յին տուրքի 30‑ապատիկի չափով, սնանկության կառավարչի հաշվառման համար՝ բազային տուրքի 10‑ապատիկի չափով, ինչպես նաև «Սնանկության մասին» ՀՀ օրենքով նախա­տես­ված հատուկ համա­կար­գ­չային ծրագրի միջոցով սպասարկման համար՝ յուրա­քան­չյուր տարվա համար բազա­յին տուրքի 50-ապա­տիկի չափով։

2020 թվականի մարտի 25-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում լրացումներ կատա­րելու մասին» ՀՕ-209-Ն ՀՀ օրենքով (ուժի մեջ է մտել 2020 թվականի մայիսի 2-ից) սահմանվել են պետա­կան տուր­քեր՝ դատավորների թեկնածուների ցուցակում ընդգրկվելու համար նախկին դատա­­վորի կողմից ներկայացված դիմումի և կից ներկայացված փաստաթղթերի ստուգման համար՝ բազային տուրքի 20-ապա­տիկի չափով, իսկ վերաքննիչ դատարաններում, ինչպես նաև վճռաբեկ դատարանում դատավոր նշանակվելու համար առաջխաղացման ենթակա դատա­­վորների թեկնածուների ցուցակի համալրման նպատակով ներկայացված դիմումի և կից ներկայացված փաս­տա­թղթերի ստուգման համար՝ բազային տուրքի 20-ապա­տիկի չափով։

2020 թվականի հուլիսի 16-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» ՀՀ օրենքում լրացում կատա­րելու մասին» ՀՕ-389-Ն ՀՀ օրենքով (ուժի մեջ է մտել 2020 թվականի օգոստոսի 14-ից) սահմանվել է, որ նոտարական գործողություններ իրականացնող մարմիններում պետա­կան տուր­քի վճարումից ազատվում են նաև անշարժ գույքի նկատմամբ իրավունքների ծագմանը, փոփոխմանը, փոխանցմանն ուղղված գործարքներից ծագող իրավունքները պետական գրանցման ներկայացնելու համար:

2020 թվականի սեպտեմբերի 16-ին ՀՀ Ազգային Ժողովի կող­­­մից ընդունված` «Պետա­­կան տուրքի մասին» ՀՀ օրենքում փոփոխություններ և լրացումներ կատա­րելու մասին» ՀՕ-419-Ն օրենքով (ուժի մեջ է մտել 2021 թվականի մարտի 28-ից)՝

* կոնյակի, բրենդիի և այլ սպիրտային թրմերի շարքին դասվող խաղողի գինու կամ խաղողի մզման թորումից ստաց­վող սպիրտային թրմօղիների արտադրության համար (առանց իրացման իրավունքի) սահմանվել է տարեկան պետական տուրք՝ բազային տուրքի 50-ապա­տիկի չափով: Միաժամանակ սահմանվել է, որ նշյալ արտադրության կազմակերպման դեպքում մեկից ավելի յուրաքանչյուր վայրում ևս ծանուցման ենթակա նույն տեսակի գործունեության իրա­կանացման իրավունք ձեռք բերելու համար տարե­կան տվյալ գործունեության իրա­կա­նաց­ման իրավունք ձեռք բերելու համար՝ սահման­ված պետական տուրքի դրույքաչափի հիսուն տոկոսի չափով դրույթը չի կիրառ­վում,
* մեղրի հումքով ոգելից խմիչքների արտադ­րու­թյան իրականացման իրավունք ձեռք բերելու համար սահ­մանված տարեկան պետա­կան տուրքը 15000-ապատիկի փոխա­­րեն սահ­ման­վել է բազային տուրքի 50-ապա­տիկի չափով,
* սահմանվել է, որ այն դեպքում, երբ իրավաբանական կամ ֆիզիկական անձը կամ անհատ ձեռնարկատերը ստացել է կոնյակի, բրենդիի և այլ սպիրտային թրմերի շարքին դասվող խաղողի գինու կամ խաղողի մզման թորումից ստաց­վող սպիրտային թրմօղի­ների արտադ­րու­թյան և մինչև 100 հազար լիտր (100-տոկոսանոց սպիրտի հաշվարկով) արտադրանքի իրացման համար իրավունք կամ նշյալ թրմօղիների մինչև 100 հազար լիտր (100-տոկոսանոց սպիրտի հաշվարկով) արտադրանքի ԵԱՏՄ անդամ չհամարվող պետություններից «Բացթողնում` ներքին սպառման համար», «Վերամ­շա­կում` մաքսային տարածքում» և «Վերամշակում` ներքին սպառման համար» մաք­սային ընթացակարգերով ներմուծում, ինչպես նաև ԵԱՏՄ անդամ պետու­թյուններից ներ­մու­ծում, այդ թվում` վերա­մշակ­ման նպատակով ներմուծում իրա­կա­նաց­նելու իրավունք և լրացուցիչ ծանուցում է ներ­կայացրել միաժամանակ մեղրից, պտուղներից և հատա­պտուղներից ոգելից խմիչք­ների արտադ­րու­թյան իրականացման զբաղվելու համար կամ օղու ներմուծման համար, ապա վճարում է լրացուցիչ պետական տուրք` տարեկան բազային տուրքի 5000-ապա­տիկի չափով:

## Պաշտոնական դրամաշնորհներ

2021 թվականի առաջին եռամսյակի ընթացքում ստացվել են ավելի քան 1.2 մլրդ դրամ պաշտոնական դրամաշնորհներ՝ կազմելով եռամսյակային ծրագրված մուտքերի 13.7%-ը: Միջոցները տրամադրվել են նպատակային ծրագրերի շրջանակներում, և վերջիններիս կատարման աստիճանով պայմանավորված՝ կազմել են առաջին եռամսյակում ծրագրած մուտքերի 23.6%-ը: Մասնավորապես, չեն ստացվել բյուջեով սահմանված 9 ծրագրերի շրջանակներում նախատեսված 2 մլրդ դրամ դրամաշնորհները, իսկ 7 ծրագրերի շրջանակներում նախատեսված միջոցները ստացվել են ոչ ամբողջությամբ՝ 34.2%-ով, որոնք կազմել են շուրջ 1.1 մլրդ դրամ: Միևնույն ժամանակ, 2 ծրագրերի շրջանակներում ստացված դրամաշնորհները 100.6%-ով (85.8 մլն դրամով) գերազանցել են ծրագրված մուտքերը՝ կազմելով 171.2 մլն դրամ: Չեն ստացվել Հայաստանում կորոնավիրուսային վարակի (COVID-19) կանխարգելման նպատակով Հայաստանի կառավարությանը Եվրամիության կողմից բյուջետային աջակցության համաձայնագրով նախատեսված 3.8 մլրդ դրամի (6 մլն եվրո) միջոցները: Նշված համաձայնագրով նախատեսված 30 մլն եվրոյից 24 մլն եվրոն հատկացվել էր 2020 թվականին, իսկ 6 մլն եվրոն նախատեսվում է հատկացնել 2021 թվականին:

2021 թվականի առաջին եռամսյակի ընթացքում ստացված նպատակային դրամաշնորհներից 455.1 մլն դրամ (նախատեսվածի 71.8%-ը) տրամադրվել է Գլոբալ հիմնադրամի, 347.7 մլն դրամ (նախատեսվածի 31.9%-ը)՝ Վերակառուցման և զարգացման եվրոպական բանկի, 297.3 մլն դրամ (նախատեսվածի 38.4%-ը)՝ Համաշխարհային բանկի, 91.4 մլն դրամ (նախատեսվածի 13.1%-ը)` Գերմանիայի զարգացման վարկերի բանկի (KFW) և 47.3 մլն դրամ (նախատեսվածի 35.6%-ը)՝ ԱՄՆ‑ի աջակցությամբ իրականացվող դրամաշնորհային ծրագրերի շրջանակներում:

Հաշվետու ժամանակահատվածում պետական բյուջե մուտքագրված պաշտոնական դրամաշնորհները 31.6%-ով կամ 573.4 մլն դրամով զիջել են նախորդ տարվա նույն ժամանակահատվածի ցուցանիշը:

## Այլ եկամուտներ

2021 թվականի առաջին եռամսյակում ՀՀ պետական բյուջեի այլ եկամուտները կազմել են 15.2 մլրդ դրամ՝ 37.6%-ով գերազանցելով առաջին եռամսյակում ծրագրված ցուցանիշը: Կատարողականի բարձր ցուցանիշը հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացված տոկոսավճարների, ապրանքների մատակարարումից ու ծառայությունների մատուցումից և իրավախախտումների համար գործադիր, դատական մարմինների կողմից կիրառվող պատժամիջոցներից մուտքերի եռամսյակային ծրագրի գերազանցմամբ: Նախորդ տարվա նույն ժամանակահատվածի համեմատ այլ եկամուտների գծով արձանագրվել է 22.1% (4.3 մլրդ դրամով) անկում, որը հիմնականում պայմանավորված է ապրանքների մատակարարումից ու ծառայությունների մատուցումից, ռեզիդենտներին տրամադրված վարկերի օգտագործման տոկոսավճարների մուտքերով, ինչպես նաև այն հանգամանքով, որ 2021 թվականին ՀՀ կադաստրի կոմիտեի նախորդ տարվա ծախսերի նկատմամբ եկամուտների գերազանցումից մուտքեր չեն ստացվել՝ համապատասխան արտաբյուջետային հաշիվը փակելու հետ կապված: Արդյունքում 2020 թվականից ՀՀ կադաստրի կոմիտեի կողմից գույքի նկատմամբ իրավունքների պետական գրանցում, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման ծառայությունների մատուցման դիմաց ստացվող եկամուտները մուտքագրվում են պետական բյուջե և համապատասխան ծախսերը, անկախ տվյալ եկամուտների հավաքման աստիճանից, կատարվում են պետական բյուջեից։

Պետական սեփականություն հանդիսացող գույքի վարձակալությունից առաջին եռամսյակի ընթացքում ստացվել են 95.9 մլն դրամ եկամուտներ՝ 12.8%-ով գերազանցելով առաջին եռամսյակում ծրագրված մուտքերը: Նախորդ տարվա նույն ժամանակահատվածի համեմատ նշված մուտքերն էական փոփոխություն չեն կրել:

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացվել են ավելի քան 4.7 մլրդ դրամ մուտքեր, որոնք 78.8%-ով գերազանցել են եռամսյակային ծրագրային ցուցանիշը և 18.1%-ով՝ նախորդ տարվա նույն ժամանակահատվածի ցուցանիշը: Ծրագրված ցուցանիշի գերազանցումը պայմանավորված է 2021 թվականի առաջին եռամսյակի ընթացքում պետական բյուջեի մուտքերի գերակատարմամբ և ելքերի եռամսյակային ծրագրային ցուցանիշի համեմատաբար ցածր կատարողականով, որի պայմաններում առաջացել են լրացուցիչ ժամանակավոր ազատ դրամական միջոցներ, որոնք ներդրվել են՝ ապահովելով լրացուցիչ տոկոսային եկամուտներ: Տոկոսագումարների գերակատարմանը նպաստել է նաև նախորդ տարվա նույն ժամանակահատվածի համեմատ ավանդի ներդրման տոկոսադրույքի 0.73 տոկոսային կետով աճը: Վերոհիշյալ հանգամանքներով, 2021 թվականի առաջին եռամսյակում տեղաբաշխված եվրապարտատոմսերով, որոնցից ստացված միջոցները նույնպես ավանդադրվել են, ինչպես նաև գանձապետական միասնական հաշվի միջին օրական մնացորդը ցածր մակարդակում պահելու մոտեցմամբ է պայմանավորված նախորդ տարվա նույն ժամանակահատվածի համեմատ զուտ տոկոսագումարների 18.1%-ով (720.7 մլն դրամով) ավել ստացումը: 2021 թվականի առաջին եռամսյակի ընթացքում ՀՀ կենտրոնական բանկի և ՀՀ ֆինանսների նախարարության միջև կնքվել են թվով 63 ավանդային պայմանագրեր` 666 մլրդ դրամ ընդհանուր գումարով (նախորդ տարի նույն ժամանակահատվածում կնքվել էր 33 ավանդային պայմանագիր` 245 մլրդ դրամ ընդհանուր գումարով): Հաշվետու ժամանակահատվածում ներդրված ավանդների միջին մեծությունը կազմել է ավելի քան 10 մլրդ դրամ, որը 3 մլրդ դրամով ավել է նախորդ տարվա նույն ժամանակահատվածի համապատասխան ցուցանիշից: 2021 թվականի առաջին եռամսյակում ներդրված ավանդների միջին կշռված տոկոսադրույքը կազմել է 6.02%` 2021 թվականի առաջին եռամսյակի 5.28%-ի դիմաց: Հաշվետու ժամանակահատվածի վերջի դրությամբ գանձապետական միասնական հաշվի ընդհանուր մնացորդի ժամանակավորապես ազատ դրամական միջոցներից Կենտրոնական բանկում ներդրված էր 552 մլրդ դրամ:

Իրավաբանական անձանց կապիտալում կատարված ներդրումներից հաշվետու ժամանակահատվածում ստացվել են 14.7 մլն դրամ շահութաբաժիններ՝ 2.9 անգամ գերազանցելով ծրագրային ցուցանիշը և 46.9%-ով (4.7 մլն դրամով)՝ նախորդ տարվա նույն ժամանակահատվածի ցուցանիշը:

Պետության կողմից տրված վարկերի օգտագործման դիմաց հաշվետու ժամանակահատվածում ստացվել են ավելի քան 2.6 մլրդ դրամ տոկոսավճարներ, որոնք եռամսյակային ծրագրային ցուցանիշն ապահովել են 83.2%-ով և 32.2%‑ով կամ 1.2 մլրդ դրամով զիջել նախորդ տարվա նույն ժամանակահատվածի ցուցանիշը: Մասնավորապես` շուրջ 2.6 մլրդ դրամ են կազմել ռեզիդենտներին տրամադրված վարկերի օգտագործման տոկոսավճարները, 35.4 մլն դրամ՝ ոչ ռեզիդենտներին տրամադրված վարկերի օգտագործման տոկոսավճարները, որոնք կազմել են առաջին եռամսյակի ծրագրային ցուցանիշների համապատասխանաբար 82.9%-ը և 106.2%-ը: Մուտքերի կատարողականը, ինչպես նաև նախորդ տարվա համեմատ անկումը հիմնականում արձանագրվել է ռեզիդենտներին տրամադրված վարկերի օգտագործման տոկոսավճարների գծով:

Հաշվետու ժամանակահատվածում պետական բյուջե են մուտքագրվել ավելի քան 68.3 մլն դրամ այլ կատեգորիաներում չդասակարգված տրանսֆերտներ, որոնք ծրագրով նախատեսված չեն: Նշված մուտքերը 91.6%-ով կամ 744.8 մլն դրամով զիջել են նախորդ տարվա ցուցանիշը:

2021 թվականի առաջին եռամսյակում ավելի քան 3.6 մլրդ դրամ է մուտքագրվել իրավախախտումների համար գործադիր, դատական մարմինների կողմից կիրառվող պատժամիջոցներից՝ 51.9%‑ով կամ 1.2 մլրդ դրամով գերազանցելով ծրագրային ցուցանիշը, հիմնականում պայմանավորված ՀՀ ոստիկանության կողմից կիրառված պատժամիջոցների արդյունքում գանձված գումարների աճով: Նախորդ տարվա նույն ժամանակահատվածի համեմատ նշված եկամուտները նվազել են 2.4%-ով կամ 88.2 մլն դրամով:

Այլ եկամուտներից շուրջ 4.1 մլրդ դրամը ստացվել է ապրանքների մատակարարումից և ծառայությունների մատուցումից` 71.3%‑ով կամ 1.7 մլրդ դրամով գերազանցելով առաջին եռամսյակի ծրագրային ցուցանիշը՝ հիմնականում պայմանավորված ՀՀ ոստիկանության կողմից մատուցվող ծառայությունների դիմաց ստացված մուտքերի աճով: Նախորդ տարվա նույն ժամանակահատվածի համեմատ նշված եկամուտները նվազել են 25.6%-ով կամ 1.4 մլրդ դրամով՝ հիմնականում պայմանավորված պետական ծառայողներին մատչելի բնակարաններով ապահովման ծրագրի միջոցները պետական բյուջեում չներառելու հանգամանքով։

Օրենքով և այլ իրավական ակտերով սահմանված այլ եկամուտների փաստացի ցուցանիշը կազմել է -23.5 մլն դրամ՝ պայմանավորված նախորդ տարիների մուտքերի վերադարձով: Նշենք, որ 2020 թվականի առաջին եռամսյակում նշված եկամուտները կազմել էին 203.5 մլն դրամ:

# ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2021 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ

ՀՀ 2021 թվականի պետական բյուջեի մասին օրենքով նախատեսվել էր տարեկան 1,850.9 մլրդ դրամ, իսկ առաջին եռամսյակում ՀՀ կառավարության կողմից հաստատված եռամսյակային համամասնություններով` 404.2 մլրդ դրամ ծախսերի կատարում: Ելնելով օրենսդրության պահանջներից՝ պետական բյուջեի ծրագրային և փաստացի ցուցանիշներում ներառվել են առանց սահմանափակման պետական բյուջեից կատարվող վճարումները: Նշված միջոցները, ինչպես նաև օրենքով ՀՀ կառավարությանը վերապահված լիազորությունների շրջանակներում կատարված փոփոխությունները ներառյալ` ՀՀ պետական բյուջեի ծախսերի տարեկան ճշտված ծրագիրը կազմել է 1,856.9 մլրդ դրամ, իսկ առաջին եռամսյակի ճշտված ծրագիրը՝ 466.9 մլրդ դրամ, որի դիմաց փաստացի ծախսերը կազմել են 404.9 մլրդ դրամ: Պետական բյուջեի ծախսերի առաջին եռամսյակի ճշտված ծրագիրը կատարվել է 86.7%-ով, շեղումների ընդհանուր գումարի 74.8%-ը բաժին է ընկել ընթացիկ ծախսերին, 25.2%-ը` ոչ ֆինանսական ակտիվների հետ գործառնություններին: Ըստ ֆինանսավորման աղբյուրների պետական բյուջեի ներքին աղբյուրների հաշվին կատարվել է ծախսերի 97.8%-ը կամ 395.9 մլրդ դրամը, որոնց եռամսյա ծրագիրը կատարվել է 88.8%-ով: Բյուջեի ծախսերի 2.2%-ը՝ 8.9 մլրդ դրամը ֆինանսավորվել է արտաքին աղբյուրներից, որը կազմել է եռամսյա ծրագրի 42.8%-ը: Հարկ է նշել, որ չնայած բյուջետային ծախսերի համեմատաբար ցածր կատարողականին` հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնած պարտավորությունների ամբողջական և ժամանակին կատարումը: Նախորդ տարվա նույն ժամանակահատվածի համեմատ պետական բյուջեի ծախսերն աճել են 21.9%-ով կամ 72.6 մլրդ դրամով՝ հիմնականում պայմանավորված ոչ ֆինանսական ակտիվների, նպաստների և դրամաշնորհների գծով ծախսերի աճով:

Ընթացիկ ծախսերը հաշվետու ժամանակահատվածում կազմել են 355.8 մլրդ դրամ` 88.5%‑ով ապահովելով եռամսյակային ծրագրի կատարումը: Նախորդ տարվա նույն ժամանակահատվածի համեմատ ընթացիկ ծախսերն աճել են 12.8%-ով կամ 40.5 մլրդ դրամով:

Ընթացիկ ծախսերից 34 մլրդ դրամն ուղղվել է պետական հիմնարկների աշխատողների աշխատանքի վարձատրությանը, որը կազմել է եռամսյակային ծրագրի 90.3%-ը և 0.5%-ով (154.4 մլն դրամով) գերազանցել նախորդ տարվա առաջին եռամսյակի ցուցանիշը:

Ծառայությունների և ապրանքների ձեռքբերման նպատակով 2021 թվականի առաջին եռամսյակում ՀՀ պետական բյուջեից օգտագործվել է ծրագրով նախատեսված միջոցների 71.6%‑ը՝ 25.4 մլրդ դրամ, որը 1.2%-ով կամ 306.2 մլն դրամով գերազանցել է նախորդ տարվա համապատասխան ցուցանիշը` հիմնականում պայմանավորված պայմանագրային այլ ծառայությունների ձեռք բերման ծախսերի աճով:

Կառավարության պարտքի սպասարկմանն առաջին եռամսյակում տրամադրվել է 37.3 մլրդ դրամ` կազմելով եռամսյակային ծրագրի 98.6%-ը: Մասնավորապես` նշված գումարից 14.5 մլրդ դրամը տրամադրվել է ներքին, 22.8 մլրդ դրամն` արտաքին պարտքի սպասարկմանը, որոնք կազմել են ծրագրված ցուցանիշների համապատասխանաբար 98.7%-ը և 98.6%-ը: Պետական գանձապետական պարտատոմսերի սպասարկման գծով տնտեսումները պայմանավորված են եղել կանխատեսածի համեմատ փաստացի եկամտաբերության տարբերությամբ: Արտաքին վարկերի սպասարկման գծով տնտեսումները պայմանավորված են 6‑ամսյա ԱՄՆ դոլարի LIBOR, 6-ամսյա EURIBOR կանխատեսումային ու 2021 թվականի առաջին եռամսյակի վճարումների համար կիրառված փաստացի դրույքաչափերի տարբերությամբ, 2020 թվականին ու 2021 թվականի առաջին եռամսյակի ընթացքում մի շարք վարկերի գծով մասհանումների ծրագրված ցուցանիշների էական թերակատարմամբ, արտարժույթների նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: Արտարժութային պետական պարտատոմսերի սպասարկման գծով տնտեսումները նույնպես պայմանավորված են եղել արտարժույթների նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ:

Չնայած ՀՀ կառավարության պարտքի բացարձակ արտահայտությամբ աճին, վերջինիս կառուցվածքում պետական պարտատոմսերի տեսակարար կշռի ավելացմանը և ՀՀ դրամի նկատմամբ կառավարության արտարժութային պարտքի սպասարկման գծով վճարումների համար կիրառվող արժույթների փոխարժեքների աճին՝ 2021 թվականի առաջին եռամսյակում նախորդ տարվա նույն ժամանակահատվածի համեմատությամբ ՀՀ կառավարության պարտքի սպասարկման ծախսերը նվազել են 1.3%-ով կամ 485.6 մլն դրամով: Դա տեղի է ունեցել ի հաշիվ կառավարության պարտքի միջին կշռված անվանական տոկոսադրույքի նվազման (որը 2021 թվականի մարտի 31-ի դրությամբ կազմել է 4.2% և նախորդ տարվա նույն ժամանակահատվածի համեմատությամբ նվազել է 0.6 տոկոսային կետով) և 2020 թվականի սեպտեմբերին 2013 թվականին թողարկված արտարժութային պարտատոմսերի ամբողջական մարմամբ, որի գծով արժեկտրոնները վճարվում էին մարտ և սեպտեմբեր ամիսներին: Ընդ որում, ներքին տոկոսավճարների գծով արձանագրվել է 3.9%-ով կամ 543.7 մլն դրամով աճ, իսկ արտաքին տոկոսավճարները նույն ժամանակահատվածում նվազել են 4.3%-ով կամ 1 մլրդ դրամով:

Ներքին պարտքի սպասարկման ծախսերի աճը պայմանավորված է շրջանառության մեջ գտնվող պետական գանձապետական պարտատոմսերի ծավալի աճով (36.5%) և վերջինիս կառուցվածքում երկարաժամկետ պարտատոմսերի մասնաբաժնի 1.8 տոկոսային կետով ավելացմամբ: Սպասարկման ծախսերի աճը որոշակի չափով զսպվել է` պայմանավորված շրջանառության մեջ գտնվող պարտատոմսերի միջին կշռված եկամտաբերության նվազմամբ 1.3 տոկոսային կետով և 2020 թվականի ապրիլից իրականացված բարձր եկամտաբերությամբ գանձապետական պարտատոմսերի մարումներով և հետգնումներով: Ընդ որում, եկամտաբերության նվազմանը նպաստել են 2016 թվականից արձանագրված պետական գանձապետական պարտատոմսերի առաջնային տեղաբաշխումների միջին կշռված եկամտաբերության նվազման միտումը, ավելի բարձր արժեկտրոնային և տեղաբաշխումների միջին կշռված եկամտաբերությամբ պարտատոմսերի մարումը (միջնաժամկետ պարտատոմսեր՝ 3 և 5 տարի մարման ժամկետով՝ համապատասխանաբար 8% և 10.0%, ու երկարաժամկետ պարտատոմսեր` 10, 14 և 15 տարի մարման ժամկետով` համապատասխանաբար 12%, 10% և 10% արժեկտրոնային եկամտաբերություններով), ՀՀ կենտրոնական բանկի կողմից 2016 թվականից սկսած վերաֆինանսավորման տոկոսադրույքի հետևողական նվազեցումը, որը շարունակվել է մինչև 2020 թվականի դեկտեմբերի 15-ը: Հարկ է նշել, որ 2021 թվականի առաջին եռամսյակի ընթացքում առաջնային տեղաբաշխումների միջին կշռված եկամտաբերությունը կազմել է 8.26% և նախորդ տարվա նույն ժամանակաշրջանի համեմատությամբ ավելացել է 1.19 տոկոսային կետով, ինչը պայմանավորված է եղել ինչպես պարտատոմսերի տեղաբաշխման եկամտաբերության աճով, այնպես էլ տեղաբաշխումների կառուցվածքով (2021 թվականի առաջին եռամսյակի ընթացքում տեղաբաշխվել են ծավալով ավելի շատ միջին ժամկետայնությամբ պարտատոմսեր):

Արտաքին պարտքի սպասարկման ծախսերի անկումը տեղի է ունեցել արտաքին աղբյուրներից ստացված վարկերի գծով սպասարկման ծախսերի նվազման հաշվին (նվազել են 14.8%-ովկամ 1.2 մլրդ դրամով), ինչը հետևանք էարտաքին վարկերի գծով միջին կշռված անվանական տոկոսադրույքի 0.7 տոկոսային կետով նվազման: Դա մեծամասամբ պայմանավորված է եղել հետևյալով.

* լողացող տոկոսադրույքով տրամադրվող վարկերի սպասարկման ծախսերի հաշվարկման հիմքում ընկած LIBOR դրույքաչափի նվազմամբ: Նշենք, որ 2020 թվականի առաջին եռամսյակում 6‑ամսյա ԱՄՆ դոլարի LIBOR դրույքաչափի միջին ցուցանիշը կազմել էր 1.49%, իսկ 2021 թվականի առաջին եռամսյակում՝ 0.22% (ընդ որում, հիշյալ տոկոսադրույքի հիման վրա է իրականացվում արտաքին վարկերի շուրջ 20%-ի սպասարկումը),
* COVID-19 համավարակով պայմանավորված` Համաշխարհային բանկի և ՀՀ ֆինանսների նախարարության միջև ձեռք բերված պայմանավորվածությամբ առ այն, որ Համաշխարհային բանկը մեկ տարի (2020թ. հուլիսի 1-ից մինչև 2021թ. հուլիսի 1-ը) ժամկետով չեղարկեց Զարգացման միջազգային ընկերակցության կողմից ՀՀ կառավարությանը տրամադրված վարկերի համար «արագացված մարման դրույթի» շրջանակներում 2014 թվականի հուլիսի 1-ից կիրառված լրացուցիչ 1.7% տոկոսադրույքը:

Շրջանառության մեջ գտնվող արտարժութային պետական պարտատոմսերի միջին կշռված եկամտաբերությունը նվազել է 0.9 տոկոսային կետով: Դա պայմանավորված է եղել պարտատոմսերի կառուցվածքում տեղի ունեցած փոփոխություններով՝ 2020 թվականի սեպտեմբերին արտարժութային պետական պարտատոմսերի դեբյուտային տեղաբաշխումից շրջանառության մեջ մնացած 98 մլն ԱՄՆ դոլարի պարտատոմսերի մարմամբ, որոնց տեղաբաշխման եկամտաբերությունը կազմում էր 6.25%, և 2021 թվականի փետրվարին իրականացված 750 մլն ԱՄՆ դոլարի արտարժութային պետական պարտատոմսերի թողարկմամբ, որոնց տեղաբաշխման եկամատաբերությունը կազմել է 3.875%:

2021 թվականի առաջին եռամսյակի ընթացքում ՀՀ պետական բյուջեից տրամադրվել են 23.5 մլրդ դրամ սուբսիդիաներ` կազմելով եռամսյակային ծրագրի 81.9%-ը: Շեղումը հիմնականում պայմանավորված է ոռոգման ծառայություններ մատուցող ընկերություններին ֆինանսական աջակցության նպատակով և հանրակրթական հաստատություններին հատկացված միջոցները ոչ ամբողջությամբ օգտագործելու (համապատասխանաբար 112.7 մլն դրամ՝ 5.6% և 18.8 մլրդ դրամ՝ 94.7%), ինչպես նաև ոռոգման համակարգի առողջացմանն աջակցության համար նախատեսված միջոցները (1.3 մլրդ դրամ) չօգտագործելու հանգամանքներով: Հաշվետու ժամանակահատվածում պետական բյուջեից տրամադրված սուբսիդիաները 8.9%-ով (1.9 մլրդ դրամով) գերազանցել են նախորդ տարվա նույն ցուցանիշը, որը հիմնականում պայմանավորված է գյուղատնտեսական վարկերի տոկոսադրույքների սուբսիդավորման ծախսերի 2.3 անգամ աճով՝ կապված կորոնավիրուսի հետևանքով գյուղատնտեսական վարկերի պայմանների բարելավման հետ, ինչպես նաև կորոնավիրուսի (COVID-19) տնտեսական հետևանքների չեզոքացման հետևանքով տրամադրված վարկերի տոկոսադրույքների սուբսիդավորմամբ ու Համաշխարհային բանկի աջակցությամբ իրականացվող առևտրի և ենթակառուցվածքների զարգացման ծրագրի շրջանակներում սուբսիդիաների տրամադրմամբ:

Հաշվետու ժամանակահատվածում ՀՀ պետական բյուջեից տրամադրվել են շուրջ 40 մլրդ դրամ դրամաշնորհներ, որից 39.1 մլրդ դրամը` պետական հատվածի այլ մակարդակներին, 815.5 մլն դրամը` միջազգային կազմակերպություններին: Մասնավորապես, համայնքների բյուջեներին համահարթեցման դոտացիաները նախատեսված ծավալով տրամադրվել են՝ կազմելով 16.1 մլրդ դրամ և 16.7%‑ով (2.3 մլրդ դրամով) գերազանցելով նախորդ տարվա նույն ժամանակահատվածի ցուցանիշը: 11.6 մլրդ դրամ են կազմել այլ ընթացիկ դրամաշնորհները՝ ապահովելով եռամսյակային ծրագրի 88.5% կատարողական և 70.7%-ով (6.8 մլրդ դրամով) գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման ծախսերի աճով (2.2 անգամ կամ 2.8 մլրդ դրամով)` պայմանավորված դրոշմանիշային վճարների դրույքաչափերի բարձրացմամբ, և կորոնավիրուսի հետևանքների նվազեցման և վերացման միջոցառումների շրջանակներում դրամաշնորհների տրամադրմամբ (1.9 մլրդ դրամ): Նախորդ տարվա նույն ժամանակահատվածի համեմատ պետական բյուջեից տրամադրված դրամաշնորհներն աճել են 28.4%‑ով կամ 8.8 մլրդ դրամով, որը հիմնականում պայմանավորված է այլ ընթացիկ դրամաշնորհների, համայնքներին համահարթեցման սկզբունքով տրամադրված դոտացիաների, ինչպես նաև պետական և համայնքային ոչ առևտրային կազմակերպություններին տրամադրված դրամաշնորհների գծով ծախսերի աճով:

2021 թվականի առաջին եռամսյակի պետական բյուջեի ընթացիկ ծախսերի 41.4%-ը` 147.3 մլրդ դրամ, ուղղվել է սոցիալական նպաստների և կենսաթոշակների վճարմանը` ապահովելով ներկայացված բոլոր պարտավորությունների կատարումը և կազմելով ծրագրված ցուցանիշի 93.3%‑ը: Մասնավորապես, 89.3 մլրդ դրամ են կազմել կենսաթոշակները, 58.1 մլրդ դրամ` նպաստները: Նախորդ տարվա առաջին եռամսյակի համեմատ սոցիալական նպաստների և կենսաթոշակների գծով ծախսերն աճել են 22.7%‑ով կամ 27.2 մլրդ դրամով՝ հիմնականում պայմանավորված նպաստների գծով ծախսերի աճով: Նախորդ տարվա առաջին եռամսյակի համեմատ նպաստների գծով ծախսերն աճել են 75.9%‑ով կամ 25.1 մլրդ դրամով, որը հիմնականում արձանագրվել է ռազմական դրությամբ պայմանավորված ծախսերի արդյունքում: Վերջիններս կազմել են 18.5 մլրդ դրամ կամ ծրագրի 87.3%-ը:

Հաշվետու ժամանակահատվածում պետական բյուջեի միջոցներից 48.3 մլրդ դրամ տրամադրվել է այլ ծախսերին` կազմելով եռամսյակային ծրագրի 79.3%‑ը և 5.4%-ով կամ 2.5 մլրդ դրամով գերազանցելով նախորդ տարվա նույն ցուցանիշը` հիմնականում պայմանավորված կորոնավիրուսի հետևանքների նվազեցման և վերացման միջոցառումների շրջանակներում կատարված ծախսերի աճով: Հաշվետու ժամանակահատվածում վերջիններս կազմել են 3.9 մլրդ դրամ (նախատեսվածի 99.7%-ը) և 3.6 մլրդ դրամով գերազանցել նախորդ տարվա նույն ժամանակահատվածի ցուցանիշը:

ՀՀ պետական բյուջեի ոչ ֆինանսական ակտիվների հետ գործառնությունները 2021 թվականի առաջին եռամսյակում կազմել են 49.1 մլրդ դրամ կամ ծրագրային ցուցանիշի 75.8%-ը: Նախորդ տարվա նույն ժամանակահատվածի համեմատ ոչ ֆինանսական ակտիվների հետ գործառնությունների ցուցանիշն աճել է 2.9 անգամ (32.1 մլրդ դրամով), որը պայմանավորված է ոչ ֆինանսական ակտիվների գծով ծախսերի աճով: Վերջիններս կազմել են 49.6 մլրդ դրամ՝ 76.7%-ով ապահովելով եռամսյակային ծրագիրը: Ցածր կատարողականը հիմնականում պայմանավորված է արտաքին աջակցությամբ իրականացվող ծրագրերի կատարողականով, որոնց շրջանակներում օգտագործվել է եռամսյակային ծրագրված միջոցների 43.2%-ը՝ 8 մլրդ դրամ: Նախորդ տարվա նույն ժամանակահատվածի համեմատ ոչ ֆինանսական ակտիվների գծով ծախսերն աճել են 2.9 անգամ կամ 32.5 մլրդ դրամով, որը հիմնականում պայմանավորված է ՀՀ պաշտպանության նախարարության շենքային պայմանների բարելավման ծախսերի աճով: Ոչ ֆինանսական ակտիվների օտարումից հաշվետու ժամանակահատվածում ստացվել են 557.7 մլն դրամ չնախատեսված մուտքեր՝ 2020 թվականի նույն ժամանակահատվածում ստացված 183.8 մլն դրամի դիմաց:

## Ծրագրային դասակարգում

ՀՀ 2021 թվականի պետական բյուջեի մասին օրենքով նախատեսվել էր թվով 174 ծրագրերի իրականացում 46 պետական մարմինների և ՀՀ կառավարության պատասխանատվության ներքո: ՀՀ կառավարության կողմից կատարված ճշտումների արդյունքում նախատեսված ծրագրերի թիվը կազմել է 170, որոնցից առաջին եռամսյակում փաստացի միջոցներ են օգտագործվել 158-ի գծով, ընդ որում ՀՀ կառավարության պատասխանատվությամբ 3 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին: Ծրագրերի շրջանակներում նախատեսված 713 միջոցառումներից ամբողջությամբ կամ մասնակիորեն կատարվել են 567-ը կամ 79.5%-ը:

2021 թվականի առաջին եռամսյակում ՀՀ պետական բյուջեի ծախսերը կազմել են 404.9 մլրդ դրամ կամ ծրագրված ցուցանիշի 86.7%-ը: Շեղումը կազմել է 62.1 մլրդ դրամ, որը հիմնականում արձանագրվել է ՀՀ տարածքային կառավարման և ենթակառուցվածքների, ՀՀ աշխատանքի և սոցիալական հարցերի, ՀՀ պաշտպանության, ՀՀ կրթության, գիտության, մշակույթի և սպորտի, ՀՀ առողջապահության և ՀՀ էկոնոմիկայի նախարարությունների պատասխանատվությամբ իրականացվող ծրագրերում:

Պետական բյուջեի փաստացի ծախսերում ամենամեծ տեսակարար կշիռները՝ 36.2% և 20.5%, ունեցել են համապատասխանաբար ՀՀ աշխատանքի և սոցիալական հարցերի նախարարության և ՀՀ պաշտպանության նախարարության պատասխանատվությամբ իրականացվող ծրագրերը:

2020 թվականի առաջին եռամսյակի համեմատ ՀՀ պետական բյուջեի ծախսերն աճել են 21.9%-ով կամ 72.6 մլրդ դրամով, որը հիմնականում պայմանավորված է ՀՀ աշխատանքի և սոցիալական հարցերի ու ՀՀ պաշտպանության նախարարությունների ծախսերի աճով՝ համապատասխանաբար 25%-ով կամ 29.3 մլրդ դրամով և 64.1%-ով կամ 32.4 մլրդ դրամով:

*ՀՀ Նախագահի աշխատակազմի* պատասխանատվությամբ Հանրապետության նախագահի լիազորությունների իրականացման ապահովման ծախսերը 2021 թվականի առաջին եռամսյակում կատարվել են 52.9%‑ով՝ կազմելով 147.5 մլն դրամ: ՀՀ Նախագահի աշխատակազմին հատկացված միջոցների գերակշիռ մասն ուղղվել է ՀՀ նախագահի գործունեության և ներկայացուցչականության ապահովման ծախսերին, որոնք կազմել են 147.1 մլն դրամ՝ ապահովելով 53% կատարողական: Շեղումը պայմանավորված է կորոնավիրուսի համավարակով, որի պայմաններում գործուղումներ և օտարերկրյա պատվիրակությունների այցեր առաջին եռամսյակում չեն իրականացվել, արդյունքում տնտեսվել են գործուղումների և ներկայացուցչական ծախսերի համար նախատեսված միջոցները: Հիմնականում վերոնշյալ հանգամանքով պայմանավորված՝ նախորդ տարվա առաջին եռամսյակի համեմատ ՀՀ Նախագահի աշխատակազմի ծախսերը նվազել են 46.6%-ով կամ 128.9 մլն դրամով:

*ՀՀ Ազգային ժողովի* ծախսերը 2021 թվականի առաջին եռամսյակում կատարվել են 83.5%-ով՝ կազմելով 844 մլն դրամ: Շեղումը հիմնականում արձանագրվել է ՀՀ Ազգային ժողովի գործունեության ապահովման, օրենսդրական, վերլուծական և ներկայացուցչական ծառայություններում, որոնց կատարողականը կազմել է 85.7% կամ 801.6 մլն դրամ՝ պայմանավորված որոշ ծախսային հոդվածների գծով առկա տնտեսումներով: Միջազգային խորհրդարանական կազմակերպություններին ՀՀ անդամակցության վճարները կազմել են 42.5 մլն դրամ՝ ապահովելով 97.5% կատարողական: Ծախսերը կատարվել են ներկայացված վճարային փաստաթղթերին համապատասխան: Հաշվետու ժամանակահատվածում չի օգտագործվել Ազգային ժողովի տեխնիկական հագեցվածության բարելավման համար նախատեսված 20 մլն դրամը՝ պայմանավորված ապրանքների ձեռքբերման հետ կապված գնման գործընթացներով: Նախորդ տարվա համեմատ ՀՀ Ազգային ժողովի ծախսերը նվազել են 16.5%-ով կամ 167 մլն դրամով՝ հիմնականում պայմանավորված ՀՀ Ազգային ժողովի գործունեության ապահովման, օրենսդրական, վերլուծական և ներկայացուցչական ծառայությունների ծախսերի նվազմամբ 14.3%-ով կամ 133.2 մլն դրամով։

*ՀՀ Վարչապետի աշխատակազմի* պատասխանատվությամբ 2021 թվականի առաջին եռամսյակում կատարվել է պետական բյուջեի 7 ծրագիր՝ նախատեսված 9-ի փոխարեն: Ծախսերը կազմել են 4.5 մլրդ դրամ կամ նախատեսված միջոցների 66.1%‑ը: Ծրագրված ցուցանիշներից շեղումը հիմնականում պայմանավորված է ՀՀ Վարչապետի լիազորությունների իրականացման ապահովման, Պետական հատվածի արդիականացման և Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրերի կատարողականով: Նախորդ տարվա առաջին եռամսյակի համեմատ ՀՀ Վարչապետի աշխատակազմի պատասխանատվությամբ իրականացվող ծրագրերի գծով ծախսերն աճել են 69.4%‑ով` հիմնականում պայմանավորված ՀՀ Վարչապետի լիազորությունների իրականացման ապահովման ու Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրերի շրջանակներում կատարված ծախսերի համապատասխանաբար 2.7 անգամ և 3.8 անգամ աճով:

2021 թվականի առաջին եռամսյակում *Պետական հատվածի արդիականացման* ծրագրի շրջանակներում օգտագործվել է նախատեսված միջոցների 54.2%-ը՝ 343.3 մլն դրամ: Միջոցներն օգտագործվել են Համաշխարհային բանկի աջակցությամբ իրականացվող Պետական հատվածի արդիականացման երրորդ ծրագրի շրջանակներում: Մասնավորապես, շուրջ 13.4 մլն դրամ ուղղվել է ծրագրի շրջանակներում ծառայությունների ձեռքբերմանը, որը կազմել է ծրագրային ցուցանիշի 7.6%-ը: Վերջինս պայմանավորված է ՀՀ տնտեսական մրցակցության պաշտպանության պետական հանձնաժողովի համար էլեկտրոնային հարթակի մշակման ժամկետների երկարաձգմամբ, որի արդյունքում նախատեսված վճարումները տեղափոխվել են երկրորդ եռամսյակ: Համաշխարհային բանկի աջակցությամբ իրականացվող Պետական հատվածի արդիականացման երրորդ ծրագրի շրջանակներում էլեկտրոնային կառավարման համակարգերի և սարքավորումների ձեռքբերման համար օգտագործվել է շուրջ 329.9 մլն դրամ կամ նախատեսված միջոցների 72.2%-ը: Շեղումը պայմանավորված է նրանով, որ մատակարարի կողմից կանխավճարի բանկային երաշխիքը չներկայացնելու հետևանքով չի վճարվել պետական էլեկտրոնային կառավարման հարթակների համար ինտեգրված անվտանգության համակարգի ձեռքբերման պայմանագրով նախատեսված կանխավճարը: Նախորդ տարվա առաջին եռամսյակի համեմատ նշված ծրագրի գծով ծախսերը նվազել են 13.5%-ով կամ 53.4 մլն դրամով:

*Քաղաքական կուսակցություններին, հասարակական կազմակերպություններին և արհմիություններին աջակցության* ծրագրի շրջանակներում ծախսերը կազմել են 37.4 մլն դրամ կամ նախատեսվածի 35.5%-ը: Շեղումը մեծ մասամբ պայմանավորված է կուսակցություններին և կուսակցությունների դաշինքներին տրամադրված աջակցության կատարողականով, որը կազմել է 8.1 մլն դրամ կամ 15.6%՝ պայմանավորված մեկ դաշինքի և երկու կուսակցությունների կողմից աջակցության պահանջ չներկայացնելու հանգամանքով: Բացի այդ, չի գտագործվել ազգային փոքրամասնությունների հասարակական կազմակերպություններին աջակցության համար նախատեսված 20 մլն դրամը: Վերջինս պայմանավորված է նրանով, որ ազգային փոքրամասնությունների կողմից դրամաշնորհի ստացման միջոցառումների ներկայացման և ընտրության վերաբերյալ խորհրդի նիստը կայացել է հաշվետու ժամանակահատվածի վերջում: Հատկացված միջոցներից 24.7 մլն դրամն ուղղվել է հասարակական կազմակերպություններին աջակցությանը՝ ապահովելով 100% կատարողական: Նախորդ տարվա նույն ժամանակահատվածի համեմատ Քաղաքական կուսակցություններին, հասարակական կազմակերպություններին և արհմիություններին աջակցության ծրագրի գծով ծախսերը նվազել են 79.9%-ով կամ 149.2 մլն դրամով, ինչը հիմնականում պայմանավորված է հասարակական կազմակերպությունների աջակցության ծախսերի 84.4% (133.8 մլն դրամով) նվազմամբ:

*Հանրային իրազեկման* ծրագրի շրջանակներում 2021 թվականի առաջին եռամսյակում իրականացվել են չորս միջոցառումներ, որոնց շրջանակներում կատարված ծախսերը կազմել են 174.6 մլն դրամ կամ նախատեսվածի 74.7%-ը: Շեղումը հիմնականում առաջացել է hանրային իրազեկման և հասարակական-քաղաքագիտական հետազոտությունների ծախսերի գծով, որոնք կազմել են 100.2 մլն դրամ կամ ծրագրային ցուցանիշի 66.7%-ը: Վերջինս պայմանավորված է «Հանրային կապերի և տեղեկատվության կենտրոն» ՊՈԱԿ‑ում իրականացվող կառուցվածքային փոփոխություններով: ԱՊՀ երկրներում հեռուստառադիոծրագրերի հեռարձակման «Միր» միջպետական հեռուստառադիոընկերության ՀՀ մասնաբաժնի վճարի գծով ծախսերը կազմել են շուրջ 47.8 մլն դրամ՝ 90%-ով ապահովելով ծրագրային ցուցանիշը: Շեղումը պայմանավորված է նրանով, որ վճարման հայտերի մի մասը ներկայացվել է հաշվետու ժամանակահատվածի վերջում, որի դիմաց վճարումներն իրականացվել են ապրիլ ամսին: Նախորդ տարվա առաջին եռամսյակի համեմատ նշված ծրագրի գծով ծախսերը նվազել են 21.3%-ով կամ 47.3 մլն դրամով, ինչը հիմնականում պայմանավորված է hանրային իրազեկման և հասարակական-քաղաքագիտական հետազոտությունների ու տեղեկատվության ձեռքբերման, պահպանման և արխիվացման ծառայությունների գծով ծախսերի համապատասխանաբար 30.4% (43.8 մլն դրամով) և 69.5% (33.5 մլն դրամով) նվազմամբ:

Հաշվետու ժամանակահատվածում շուրջ 2.7 մլրդ դրամ է օգտագործվել *ՀՀ Վարչապետի լիազորությունների իրականացման ապահովման* նպատակով՝ 68.1%-ով ապահովելով ծրագրային ցուցանիշը: Հատկացված միջոցներն ուղղվել են թվով տասնմեկ միջոցառումների իրականացմանը: Ծրագրում ընդգրկված երեք միջոցառումների գծով նախատեսված 116.9 մլն դրամն օգտագործվել է ամբողջությամբ: Շեղումը հիմնականում պայմանավորված է Համաշխարհային բանկի աջակցությամբ իրականացվող առևտրի և ենթակառուցվածքների զարգացման ծրագրի շրջանակներում նախատեսված միջոցառումների կատարողականով, որոնց համար օգտագործվել է 1.6 մլրդ դրամ կամ նախատեսված միջոցների 64.2%-ը: Ծրագրի՝ ծառայությունների մատուցման բաղադրիչի շրջանակներում ծախսերը կատարվել են 63.6%-ով՝ կազմելով 666.2 մլն դրամ: Շեղումը հիմնականում պայմանավորված է արտահանողի զարգացման դրամաշնորհների տրամադրման մրցույթի ուշ անցկացմամբ, որի հետևանքով վճարումները տեղափոխվել են հաջորդ եռամսյակ: Բացի այդ, խորհրդատվական կազմակերպության երկրորդ փուլի հաշվետվությունը ներկայացվել է ապրիլ ամսին և գտնվում է ուսումնասիրման փուլում։ Վարկային ծրագրի շրջանակներում սարքավորումների ձեռքբերման միջոցառման 64.7% (942 մլն դրամ) կատարողականը մասամբ պայմանավորված է լաբորատոր սարքավորումների մաքսազերծման երկարաձգման հետևանքով վերջնական վճարումը երկրորդ եռամսյակ տեղափոխելու հանգամանքով, մասամբ էլ՝ այն հանգամանքով, որ «Ինժեներական քաղաքի» լաբորատորիաների համար մեքենա-սարքավորումները մատակարարվել և տեղադրվել են առաջին եռամսյակի վերջում, որոնց վերջին խմբաքանակի դիմաց վճարումը տեղափոխվել է երկրորդ եռամսյակ։

Վարչապետի լիազորությունների իրականացման ապահովման ծրագրում ընդգրկված ծառայությունների, ծրագրերի համակարգման ծախսերը կազմել են շուրջ 725.8 մլն դրամ կամ նախատեսվածի 70.2%-ը՝ պայմանավորված ապրանքների և ծառայությունների գնման մրցույթների ոչ լրիվ ծավալով իրականացմամբ, մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ, ինչպես նաև հաստիքների ոչ լրիվ համալրմամբ:

Նախորդ տարվա նույն ժամանակահատվածի համեմատ ՀՀ Վարչապետի լիազորությունների իրականացման ապահովման ծրագրի գծով ծախսերն աճել են 2.7 անգամ կամ 1.7 մլրդ դրամով, ինչը հիմնականում պայմանավորված է Համաշխարհային բանկի աջակցությամբ իրականացվող առևտրի և ենթակառուցվածքների զարգացման ծրագրի շրջանակներում կատարված ծախսերի 31.4 անգամ (շուրջ 1.6 մլրդ դրամ) աճով:

2021 թվականի առաջին եռամսյակում *Հայաստան-Սփյուռք գործակցության* ծրագրին ուղղվել է շուրջ 38.8 մլն դրամ կամ նախատեսվածի 22.7%-ը, որը հիմնականում պայմանավորված է ««Ի Գործ» սփյուռքահայ մասնագետների ներգրավում ՀՀ պետական կառավարման համակարգում» միջոցառման կատարողականով, ինչպես նաև ծրագրում ընդգրկված յոթ միջոցառումներից հինգի գծով նախատեսված շուրջ 59.3 մլն դրամ միջոցները չօգտագործելու հանգամանքով: Վերջինս պայմանավորված է Հայաստանի Հանրապետությունում հայտարարված արտակարգ և ռազմական դրության հետևանքով ծախսերի կատարման առաջնահերթությունների սահմանմամբ, որի հետ կապված՝ ՀՀ կառավարության 01.04.2021թ. թիվ 463-Ն որոշմամբ միջոցները վերաբաշխվել են այլ ծրագրերի միջև: Նույն հանգամանքով պայմանավորված՝ «Ի Գործ սփյուռքահայ մասնագետների ներգրավում ՀՀ պետական կառավարման համակարգում» միջոցառման ծախսերը կատարվել են 32.1%-ով՝ կազմելով 33.8 մլն դրամ: 5 մլն դրամ ուղղվել է «Աշխատանք Սփյուռքի համայնքներում» միջոցառման իրականացմանը՝ ապահովելով 80% կատարողական: Վերջինս հիմնականում պայմանավորված է կորոնավիրուսի համավարակի հետևանքով նախատեսված որոշ գործուղումների հետաձգմամբ: Նախորդ տարվա նույն ժամանակահատվածի համեմատ Հայաստան-Սփյուռք գործակցության ծրագրի գծով ծախսերն աճել են 10.1 անգամ կամ 35 մլն դրամով՝ հիմնականում պայմանավորված «Ի Գործ սփյուռքահայ մասնագետների ներգրավում ՀՀ պետական կառավարման համակարգում» միջոցառման ծախսերով, որին նախորդ տարվա առաջին եռամսյակում միջոցներ չէին հատկացվել:

*Տեսչական վերահսկողության* ծրագրի շրջանակներում հաշվետու ժամանակահատվածում օգտագործվել է շուրջ 760.5 մլն դրամ կամ նախատեսվածի 80.8%-ը: Շեղումը հիմնականում պայմանավորված է առողջապահության, սննդամթերքի անվտանգության և բնապահպանության բնագավառներում վերահսկողության ծառայությունների գծով ծախսերի կատարողականով՝ պայմանավորված տեսչական մարմինների աշխատակազմերի ոչ լրիվ համալրմամբ, Հայաստանի Հանրապետությունում հայտարարված ռազմական դրության հետևանքով ապրանքների և ծառայությունների գնման մրցույթների ոչ լրիվ ծավալով իրականացմամբ, ինչպես նաև մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ: Ծրագրի շրջանակներում իրականացվել են յոթ միջոցառումներ, որոնք ուղղվել են տարբեր բնագավառներում տեսչական մարմինների պահպանմանը: Նախորդ տարվա առաջին եռամսյակի համեմատ նշված ծրագրի գծով ծախսերն աճել են 7.3%-ով կամ 51.5 մլն դրամով, ինչը հիմնականում պայմանավորված է առողջապահության ոլորտում վերահսկողության ծառայությունների գծով ծախսերի 20.6% (32.7 մլն դրամ) աճով:

Հաշվետու ժամանակահատվածում *Արդյունահանող ճյուղերի զարգացման* ծրագրում ընդգրկված՝ Համաշխարհային բանկի աջակցությամբ իրականացվող «Հայաստանի արդյունահանող ճյուղերի թափանցիկության նախաձեռնությանն աջակցություն» դրամաշնորհային ծրագրի շրջանակներում նախատեսված 63.6 մլն դրամը չի օգտագործվել` պայմանավորված համաձայնագրում կատարված փոփոխություններով, որոց համաձայն դրամաշնորհային ծրագրի վերջնաժամկետը 2021 թվականի հունվարի 31-ից երկարաձգվել է մինչև հուլիսի 31-ը: ԱՃԹՆ-ի երրորդ զեկույցը և նախնական ուսումնասիրությունը նախագծային փուլում են, հրապարակումը նախատեսվում է իրականացնել երկրորդ եռամսյակում: 2020 թվականի առաջին եռամսյակում տվյալ ծրագրի շրջանակներում օգտագործվել էր 20.9 մլն դրամ:

2021 թվականի առաջին եռամսյակում *ՀՀ զարգացման գործընթացներում Սփյուռքի ներուժի ներգրավման* ծրագրում նախատեսված՝ Սփյուռքի մարդկային ներուժի վերհանման, դրա քարտեզագրման և տեղեկատվական բազայի ստեղծման միջոցառման շրջանակներում նախատեսված շուրջ 18.9 մլն դրամ միջոցները չեն օգտագործվել՝ պայմանավորված նրանով, որ տեխնիկական խնդիրների հետևանքով հետաձգվել է ծառայության մատուցման պայմանագրի կնքումը:

*Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման* ծրագրի ծախսերը կազմել են 498.9 մլն դրամ կամ ծրագրային ցուցանիշի 65.9%-ը: Շեղումը հիմնականում պայմանավորված է Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայությունների գծով ծախսերի կատարողականով: Հաշվետու ժամանակահատվածում նշված միջոցառման շրջանակներում օգտագործվել է շուրջ 356.1 մլն դրամ կամ նախատեսված միջոցների 59.4%-ը, որը պայմանավորված է փաստացի ներկայացված փաստաթղթերի դիմաց վճարումներով: Ծրագրի շրջանակներում Մարդու իրավունքների Եվրոպական դատարանի վճիռների և որոշումների հիման վրա արդարացի ֆինանսական հատուցումների տրամադրման համար նախատեսված 11.7 մլն դրամն օգտագործվել է ամբողջությամբ: 131.1 մլն դրամ օգտագործվել է միջազգային արբիտրաժային տրիբունալի կամ օտարերկրյա ներպետական դատարանի ծախսերի վճարման նպատակով՝ ապահովելով 89.8% կատարողական: Վերջինս պայմանավորված է նրանով, որ վճարման համար անհրաժեշտ փաստաթղթերը ներկայացվել են նախատեսված 2 վարույթներից միայն 1-ի գծով: Նախորդ տարվա նույն ժամանակահատվածի համեմատ ծրագրի ծախսերն աճել են 3.8 անգամ կամ 369.3 մլն դրամով` հիմնականում պայմանավորված Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայություններին ուղղված ծախսերով, որոնց 2020 թվականի առաջին եռամսյակում հատկացված միջոցները չէին օգտագործվել:

*ՀՀ սահմանադրական դատարանի* գործունեության ապահովմանը 2021 թվականի առաջին եռամսյակում տրամադրվել է 103.7 մլն դրամ՝ ապահովելով 84.4% կատարողական: Միջոցները հիմնականում ուղղվել են ՀՀ սահմանադրական դատարանի գործունեության և սահմանադրական արդարադատության ապահովման ծախսերին, որոնք կազմել են 103.1 մլն դրամ կամ ծրագրված ցուցանիշի 84.8%-ը՝ հիմնականում պայմանավորված որոշ ծախսային հոդվածների գծով առկա տնտեսումներով: 2020 թվականի նույն ժամանակահատվածի համեմատ ՀՀ սահմանադրական դատարանի ծախսերը նվազել են 7.8%-ով կամ 8.8 մլն դրամով:

*Բարձրագույն դատական խորհրդին* հաշվետու ժամանակահատվածում ՀՀ պետական բյուջեից տրամադրվել է շուրջ 2 մլրդ դրամ՝ ապահովելով եռամսյակային ծրագրի 89% կատարողական: Միջոցներն ուղղվել են Դատական իշխանության գործունեության ապահովման և իրականացման ծրագրին, որի շրջանակներում նախատեսվել են 18 միջոցառումներ, ընդ որում, գրեթե բոլոր միջոցառումներում առկա են շեղումներ: Մասնավորապես՝ Բարձրագույն դատական խորհրդի բնականոն գործունեության ապահովման և Բարձրագույն դատական խորհրդի կողմից դատական իշխանության անկախության երաշխավորմանն ուղղված միջոցառումների իրականացմանը տրամադրվել է 483.1 մլն դրամ կամ նախատեսված միջոցների 88.5%-ը, Երևան քաղաքի ընդհանուր իրավասության դատարանի բնականոն գործունեության և Երևան քաղաքի ընդհանուր իրավասության դատարանի կողմից դատական պաշտպանության իրավունքի ապահովմանը՝ 392.5 մլն դրամ կամ նախատեսված միջոցների 98.2%-ը: ՀՀ ընդհանուր իրավասության մարզային դատարանների բնականոն գործունեության և նրանց կողմից դատական պաշտպանության իրավունքի ապահովման ծախսերը կազմել են 546.8 մլն դրամ կամ նախատեսված միջոցների 87%‑ը: Բոլոր միջոցառումներում շեղումները հիմնականում պայմանավորված են թափուր հաստիքների առկայությամբ և շարունակական ծախսերի խնայողությամբ: 2020 թվականի առաջին եռամսյակի համեմատ Բարձրագույն դատական խորհրդի ծախսերն աճել են 1.3%-ով:

*ՀՀ դատախազությանը* հաշվետու ժամանակահատվածում տրամադրվել է ավելի քան 919.5 մլն դրամ՝ ապահովելով ծրագրված ցուցանիշի 84%-ը: Հատկացումների հաշվին կատարվել են 2 ծրագրեր: Շեղումը հիմնականում պայմանավորված է *Դատավարական ղեկավարման և դատախազական հսկողության* ծրագրի կատարողականով, որի շրջանակներում օգտագործվել է 884.6 մլն դրամ՝ կազմելով ծրագրված ցուցանիշի 87.5%-ը: Նշված գումարից 880.7 մլն դրամը տրամադրվել է քրեական հետապնդման, դատավարական ղեկավարման և դատախազական հսկողության ծառայությունների միջոցառմանը, որը կատարվել է 88.4%-ով՝ պայմանավորված նրանով, որ որոշ ծառայություններ ձեռք են բերվել նախատեսվածից ցածր գներով, ինչպես նաև որոշ ծախսային հոդվածների գծով առկա տնտեսումներով:

*Փորձաքննության ծառայությունների* ծրագրի շրջանակներում առաջին եռամսյակում օգտագործվել է նախատեսված միջոցների 41.7%-ը՝ 35 մլն դրամ: Ցածր կատարողականը պայմանավորված է իրականացված փորձաքննությունների փաստացի թվով: Նախորդ տարվա նույն ժամանակահատվածի համեմատ փորձաքննության ծառայությունների գծով ծախսերն աճել են 50.8%-ով (11.8 մլն դրամով):

Նախորդ տարվա առաջին եռամսյակի համեմատ Դատախազության ծախսերն աճել են 10.4%‑ով (86.6 մլն դրամով)՝ հիմնականում պայմանավորված Քրեական հետապնդման, դատավարական ղեկավարման և դատախազական հսկողության ծառայությունների տրամադրման ծախսերի 9.1% (73.1 մլն դրամ) աճով:

*ՀՀ հատուկ քննչական ծառայությանը* 2021 թվականի առաջին եռամսյակում տրամադրվել է 119.8 մլն դրամ՝ ապահովելով ծրագրի 86.2% կատարողական: Միջոցներն ամբողջությամբ ուղղվել են *ՀՀ հատուկ քննչական ծառայությունների* ծրագրի քրեական վարույթի իրականացման միջոցառմանը, որը կատարվել է 86.3%-ով՝ պայմանավորված այն հանգամանքով, որ ծախսերը հիմնավորող փաստաթղթերի մի մասը ներկայացվել է երկրորդ եռամսյակում: 2020 թվականի առաջին եռամսյակի համեմատ ՀՀ հատուկ քննչական ծառայության ծախսերն աճել են 12.6%-ով (13.4 մլն դրամով):

*ՀՀ տարածքային կառավարման և ենթակառուցվածքների նախարարության* պատասխանա-տվությամբ 2021 թվականի առաջին եռամսյակի ընթացքում կատարվել է պետական բյուջեի 18 ծրագիր՝ նախատեսված 19-ի դիմաց, որոնց գծով ծախսերը կազմել են ավելի քան 26.8 մլրդ դրամ կամ նախատեսված միջոցների 65.3%‑ը: Շեղումը հիմնականում պայմանավորված է Ոռոգման համակարգի առողջացման, Ջրամատակարարման և ջրահեռացման բարելավման, Ճանապարհային ցանցի բարելավման ու Քաղաքային զարգացման ծրագրերի կատարողականով: Նախորդ տարվա նույն ժամանակահատվածի համեմատ նախարարության ծախսերն աճել են 16%-ով կամ 3.7 մլրդ դրամով՝ հիմնականում պայմանավորված Տարածքային զարգացման ու Ջրամատակարարման և ջրահեռացման բարելավման ծրագրերի շրջանակներում կատարված ծախսերի աճով։

*Տարածքային կառավարման ոլորտում քաղաքականության մշակման, ծրագրերի համակարգման և մոնիտորինգի իրականացման* ծրագրի շրջանակներում առաջին եռամսյակի ընթացքում օգտագործվել է 217.4 մլն դրամ կամ ծրագրային ցուցանիշի 75.4%-ը: Շեղումը պայմանավորված է թափուր հաստիքների առկայությամբ, ինչպես նաև գնումների գործընթացում կնքված պայմանագրերի ժամանակացույցերին համապատասխան որոշ վճարումներ հաջորդ եռամսյակում կատարելու հանգամանքով: Նախորդ տարվա նույն ժամանակահատվածի համեմատ տվյալ ծրագրի ծախսերը նվազել են 15.6%-ով կամ 40.1 մլն դրամով:

*Տարածքային զարգացման ծրագրի* շրջանակներում օգտագործվել է նախատեսված միջոցների 98.1%-ը՝ կազմելով շուրջ 16.3 մլրդ դրամ: Շեղումը հիմնականում պայմանավորված է առաջնահերթ և հրատապ լուծում պահանջող հիմնախնդիրների լուծման և սահմանամերձ համայնքներին տրամադրվող պետական աջակցության ծախսերի կատարողականով: Նշված առաջին միջոցառման շրջանակներում օգտագործվել է նախատեսված միջոցների 8.3%-ը կամ 16.6 մլն դրամ` պայմանավորված անհրաժեշտ փաստաթղթերի բացակայության պատճառով պայմանագրեր չկնքելու հանգամանքով: Սահմանամերձ համայնքներին պետական աջակցության ծախսերը կազմել են շուրջ 111 մլն դրամ կամ ծրագրված ցուցանիշի 55.5%-ը, որը պայմանավորված է Հայաստանի էլեկտրական ցանցեր և Գազպրոմ Արմենիա ՓԲԸ-ների հետ պայմանագրերի կնքման ժամանակատարությամբ:

Տարածքային զարգացման ծրագրին հատկացված միջոցների հիմանական մասը՝ 16.1 մլրդ դրամը տրամադրվել է տեղական ինքնակառավարման մարմիններին՝ որպես ֆինանսական աջակցություն, որը կատարվել է նախատեսված ծավալով:

Նախորդ տարվա նույն ժամանակահատվածի համեմատ Տարածքային զարգացման ծրագրի շրջանակներում կատարված ծախսերն աճել են 13.9%-ով կամ շուրջ 2 մլրդ դրամով: Աճը հիմնականում պայմանավորված է տեղական ինքնակառավարման մարմիններին ֆինանսական աջակցության ծախսերի 16.6% (2.3 մլրդ դրամ) աճով։

Հաշվետու ժամանակահատվածում *Ոռոգման համակարգի առողջացման* ծրագրի շրջանակներում օգտագործվել է նախատեսված միջոցների 24.8%-ը՝ 1.5 մլրդ դրամ: Ծրագրի կատարողականը հիմնականում պայմանավորված է ոռոգման ծառայություններ մատուցող ընկերություններին ֆինանսական աջակցության ծախսերի կատարողականով և ոռոգման համակարգի առողջացման նպատակով նախատեսված միջոցները չօգտագործելու հանգամանքով: Նշված առաջին միջոցառման շրջանակներում հաշվետու ժամանակահատվածում օգտագործվել է նախատեսված միջոցների 5.6%-ը՝ 112.7 մլն դրամ՝ պայմանավորված եղանակային պայմանների պատճառով ոռոգման սեզոնի ուշացմամբ: Ոռոգման համակարգի առողջացման միջոցառման համար նախատեսված շուրջ 1.3 մլրդ դրամ աջակցությունը չի տրամադրվել՝ պայմանավորված ՀՀ կառավարության համապատասխան որոշումն ընդունման գործընթացում գտնվելու հանգամանքով: Ոռոգման համակարգի առողջացման ծրագրի ցածր կատարողականը պայմանավորված է նաև արտաքին աջակցությամբ իրականացվող միջոցառումների կատարողականով:

Ծրագրի շրջանակներում 573 մլն դրամ են կազմել Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի ծախսերը, որոնք կատարվել են 77.7%-ով՝ պայմանավորված այն հանգամանքով, որ մարտ ամսվա կատարողականը ներկայացվել է ապրիլին:

2020 թվականի առաջին եռամսյակի համեմատ Ոռոգման համակարգի առողջացման ծրագրի ծախսերն աճել են 29.7%-ով կամ 351.5 մլն դրամով՝ հիմնականում պայմանավորված Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման ծրագրի շրջանակներում կատարված ծախսերով, որոնք կազմել են 470 մլն դրամ կամ ծրագրված ցուցանիշի 41.4%-ը։ Վերջինս հիմնականում պայմանավորված է 2021 թվականի մարտի 1-ին ծրագրի ժամկետի ավարտով, և ներկայումս ընթանում է վերջինիս երկարաձգման գործընթաց:

Հաշվետու ժամանակահատվածում *Սոցիալական ներդրումների և տեղական զարգացման* ծրագրի շրջանակներում օգտագործվել է 556.6 մլն դրամ կամ նախատեսված միջոցների 69.8%-ը: Շեղումը հիմնականում պայմանավորված է Համաշխարհային բանկի աջակցությամբ իրականացվող Տարածքային զարգացման հիմնադրամի ծրագրի շրջանակներում ՀՀ տարածքներում ջրագծերի, առողջապահության, կրթության, մշակույթի, հատուկ խնամքի և ենթակառուցվածքների ոլորտի վերականգնման և շինարարության աշխատանքների ու ծրագրի կառավարման ծախսերի ցածր կատարողականով, որոնք կազմել են համապատասխանաբար 443.3 մլն դրամ կամ 74.8% և 54.8 մլն դրամ կամ 54.1%: Շինարարական աշխատանքների կատարողականը պայմանավորված է անբարենպաստ եղանակային պայմաններով, ինչի հետևանքով 2 ծրագրերում աշխատանքները ժամանակավորապես դադարեցված էին, և 1 ծրագիր նախատեսված ժամկետում չի մեկնարկել նախագծային աշխատանքների ուշացման պատճառով: Ծրագրի կառավարման ծախսերի կատարողականը պայմանավորված է աշխատակազմի ոչ լրիվ համալրվածությամբ, ինչպես նաև վառելիքի գնման ծախսերը հաջորդ եռամսյակ տեղափոխելու հանգամանքով: ԱՄՆ ՄԶԳ աջակցությամբ իրականացվող Տեղական ինքնակառավարման բարեփոխումների դրամաշնորհային ծրագրի շրջանակներում ՀՀ խոշորացվող համայնքներում հանրային ծառայությունների բարելավման, ընդլայնման, միջհամայնքային ենթածրագրերի նախագծման, ընտրության և իրականացման միջոցառման շրջանակներում օգտագործվել է ծրագրված միջոցների 57.1%-ը՝ 58.1 մլն դրամ: Շեղումը պայմանավորված է կարիքավոր համայնքների և պահանջվող տեխնիկայի ցանկերի ճշտումներով, որոնց արդյունքում թերակատարվել են ապրանքների ձեռքբերման ծախսերը և չեն իրականացվել նախագծային աշխատանքները: Նախորդ տարվա նույն ժամանակահատվածի համեմատ Սոցիալական ներդրումների և տեղական զարգացման ծրագրի գծով ծախսերն աճել են 2.3 անգամ կամ 316.2 մլն դրամով՝ հիմնականում պայմանավորված Համաշխարհային բանկի աջակցությամբ իրականացվող Տարածքային զարգացման հիմնադրամի ծրագրի շրջանակներում ՀՀ տարածքներում ջրագծերի, առողջապահության, կրթության, մշակույթի, հատուկ խնամքի և ենթակառուցվածքների ոլորտի վերականգնման և շինարարության աշխատանքների գծով ծախսերի 274.9 մլն դրամով աճով:

*Կոլեկտորադրենաժային ծառայությունների* համար հաշվետու ժամանակահատվածում նախատեսված 55.3 մլն դրամը չի օգտագործվել՝ պայմանավորված այն հանգամանքով, որ աշխատանքների կատարման պայմանագրերը կնքվել են մարտի 22-ին, և կատարողականները գտնվել են ընդունման փուլում: Նախորդ տարվա առաջին եռամսյակում տվյալ ծրագրի գծով ծախսերը կազմել էին 33.6 մլն դրամ։

Հաշվետու ժամանակահատվածում *Կոշտ թափոնների կառավարման* ծրագրի շրջանակներում օգտագործվել է շուրջ 155.8 մլն դրամ կամ ծրագրված միջոցների 69.8%-ը։ Գումարն օգտագործվել է Վերակառուցման և զարգացման եվրոպական բանկի աջակցությամբ իրականացվող «Կոտայքի և Գեղարքունիքի մարզի կոշտ թափոնների կառավարման» դրամաշնորհային ծրագրի շրջանակներում կանխավճարի տրամադրման նպատակով, որը կազմել է ծրագրված ցուցանիշի 78.2%-ը: Նշված դրամաշնորհային ծրագրի շրջանակներում խորհրդատվական աշխատանքների համար նախատեսված 23.8 մլն դրամը չի օգտագործվել՝ պայմանավորված եղանակային պայմաններով, որոնց հետևանքով աշխատանքները մեկնարկել են 2021 թվականի ապրիլի 14-ից: 2020 թվականի առաջին եռամսյակի ընթացքում Կոշտ թափոնների կառավարման ծրագրի շրջանակներում ծախսեր չէին կատարվել:

Հաշվետու ժամանակահատվածում *Ճանապարհային ցանցի բարելավման* ծրագրին ուղղվել է 2.2 մլրդ դրամ՝ կազմելով ծրագրված ցուցանիշի 43.9%-ը: Շեղումը հիմնականում պայմանավորված է արտաքին աջակցությամբ իրականացվող միջոցառումների կատարողականներով: Մասնավորապես, Ասիական զարգացման բանկի աջակցությամբ իրականացվող Հայաստան-Վրաստան սահմանային տարածաշրջանային ճանապարհի (Մ6 Վանաձոր-Բագրատաշեն) բարելավման ծրագրի շրջանակներում օգտագործվել է 221.5 մլն դրամ կամ նախատեսված միջոցների 26%-ը, որը պայմանավորված է եղանակային պայմանների պատճառով որոշ շինարարական աշխատանքների հետաձգման, որոշ կատարողականների ուշ ներկայացման և վճարումների մի մասը հաջորդ եռամսյակ տեղափոխելու հանգամանքներով: Նույն դրամաշնորհային ծրագրի Եվրոպական ներդրումային բանկի աջակցությամբ նախատեսված միջոցառման գծով նախատեսված 240 մլն դրամը չի օգտագործվել՝ պայմանավորված հաշիվ-ապրանքագրերի ուշ ներկայացմամբ:

Արտաքին աջակցությամբ իրականացվող Հյուսիս-հարավ միջանցքի զարգացման ծրագրի շրջանակներում օգտագործվել է 550.1 մլն դրամ՝ կազմելով նախատեսված միջոցների 31.4%-ը: Ծախսերի ցածր կատարողականը հիմնականում պայմանավորված է հաշվետու ժամանակահատվածի վերջում ներկայացված կատարողականների դիմաց վճարումները հաջորդ եռամսյակ տեղափոխելու հանգամանքով:

Համաշխարհային բանկի աջակցությամբ իրականացվող Կենսական նշանակության ճանապարհային ցանցի բարելավման ծրագրերի շրջանակներում նախատեսված 506.6 մլն դրամի դիմաց օգտագործվել է 1.9 մլն դրամ` հիմնականում պայմանավորված եղանակային անբարենպաստ պայմանների պատճառով ճանապարհների հիմնանորոգման աշխատանքները մարտի 15-ից սկսելու հանգամանքով, ինչպես նաև ծառայությունների մատուցման գծով նախատեսված վարկային միջոցների սպառմամբ (նախատեսվում է վարկային միջոցների վերաբաշխում):

Միջպետական և հանրապետական նշանակության ավտոճանապարհների պահպանման և անվտանգ երթևեկության ծառայություններին ուղղվել է 932.8 մլն դրամ կամ ծրագրի 97.3%-ը: 266.9 մլն դրամ են կազմել մարզային նշանակության ավտոճանապարհների պահպանման և անվտանգ երթևեկության ծառայությունների գծով ծախսերը, որոնք կատարվել են 81.5%-ով՝ պայմանավորված մարտ ամսվա կատարողական փաստաթղթերը ապրիլին ներկայացվե;ու հանգամանքով:

Նախորդ տարվա նույն ժամանակահատվածի համեմատ Ճանապարհային ցանցի բարելավման ծրագրի շրջանակներում կատարված ծախսերը նվազել են 27.2%-ով կամ 832.3 մլն դրամով՝ պայմանավորված արտաքին աջակցությամբ իրականացվող ծրագրերի շրջանակներում կատարված ծախսերի նվազմամբ։

*Ավիացիայի բնագավառում վերահսկողության և կանոնակարգման ապահովման* ծրագրի շրջանակներում օգտագործվել է նախատեսված միջոցների 56.2%-ը՝ 147.1 մլն դրամ։ Շեղումը հիմնականում արձանագրվել է ավիացիոն և այլ սարքավորումների պահպանման ծախսերում, որոնք կազմել են 84.3 մլն դրամ կամ ծրագրի 43.6%-ը՝ պայմանավորված որոշ աշխատանքների կատարման հետաձգմամբ: Նախորդ տարվա նույն ժամանակահատվածի համեմատ Ավիացիայի բնագավառում վերահսկողության և կանոնակարգման ապահովման ծրագրի գծով արձանագրվել է 43.2%-ով կամ 111.8 մլն դրամով նվազում՝ պայմանավորված ավիացիոն և այլ սարքավորումների պահպանման ծախսերի նվազմամբ։

*Միգրացիոն բնագավառում պետական քաղաքականության մշակման և իրականացման* ծրագրի շրջանակներում հաշվետու ժամանակահատվածում օգտագործվել է 28 մլն դրամ կամ ծրագրված միջոցների 84.7%-ը: Շեղումը հիմնականում պայմանավորված է աշխատավարձի, համապատասխան հարկերի և գնումների պայմանագրերով ստանձնված պարտավորությունների մի մասի դիմաց վճարումները երկրորդ եռամսյակում կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերը նվազել են 8.2%-ով (2.5 մլն դրամով):

*Փախստականների ինտեգրման* ծրագրի շրջանակներում օգտագործվել է 15.9 մլն դրամ,որը կազմել է ծրագրված ցուցանիշի 75.8%-ը: Շեղումը հիմնականում պայմանավորված է Հայաստանի Հանրապետություն վերադարձող քաղաքացիների վերաինտեգրմանն ուղղված առաջնային աջակցության պետական ծրագրի (960 հազար դրամ կամ ծրագրի 28.1%) և ՀՀ-ում փախստական ճանաչված և ապաստան ստացած անձանց վարձակալությամբ բնակարանների ձեռքբերման ծախսերի փոխհատուցման տրամադրման (2.5 մլն դրամ կամ ծրագրի 74.7%) կատարողականներով, ինչպես նաև այն հանգամանքով, որ չի օգտագործվել տվյալ ծրագրի շրջանակներում իրականացվող 3 միջոցառումների շրջանակներում նախատեսված 1.1 մլն դրամը: Առաջին միջոցառման ցածր կատարողականը պայմանավորված է այն հանգամանքով, որ նախաձեռնվել է «Հայաստանի Հանրապետություն վերադարձող (այդ թվում՝ հարկադիր վերադարձող) քաղաքացիների վերաինտեգրմանն ուղղված առաջնային աջակցության պետական ծրագրի մասին» ՀՀ կառավարության 2020 թվականի մարտի 19-ի N336-Լ որոշման մեջ փոփոխություններ և լրացումներ կատարելու գործընթաց, որոնց ընդունումից հետո հնարավոր կլինի ներգրավել նոր շահառուներ: ՀՀ-ում փախստական ճանաչված և ապաստան ստացած անձանց վարձակալությամբ բնակարանների ձեռքբերման ծախսերի փոխհատուցման ծախսերի կատարողականը պայմանավորված է շահառուների փաստացի քանակով, որը կազմել է 17՝ նախատեսված 25-ի դիմաց: Նախորդ տարվա նույն ժամանակահատվածի համեմատ Փախստականների ինտեգրմանն աջակցության ծրագրի ծախսերը նվազել են 1.5%-ով:

*Ջրային տնտեսության ոլորտում ծրագրերի համակարգման և մոնիտորինգի* ծրագրի շրջանակներում պետական բյուջեից օգտագործվել է 62.7 մլն դրամ կամ նախատեսված միջոցների 90%-ը։ Շեղումը պայմանավորված է խնայողություններով: Նախորդ տարվա նույն ժամանակահատվածի համեմատ արձանագրվել է ծրագրի գծով ծախսերի 3.5%-ով նվազում։

2021 թվականի առաջին եռամսյակում *Ջրամատակարարման և ջրահեռացման բարելավման* ծրագրի շրջանակներում օգտագործվել է նախատեսված միջոցների 31.2%-ը՝ շուրջ 1.5 մլրդ դրամ: Ծրագրի ծախսերի հիմնական մասը նախատեսվել է արտաքին աջակցությամբ իրականացվող ծրագրերի շրջանակներում, որոնց գծով արձանագրվել է ցածր կատարողական: Մասնավորապես՝ Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում ջրամատակարարման և ջրահեռացման ենթակառուցվածքների հիմնանորոգման համար նախատեսված միջոցներն օգտագործվել են 56.9%-ով՝ կազմելով 1.4 մլրդ դրամ, իսկ Եվրոպական ներդրումային բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում ջրամատակարարման և ջրահեռացման ենթակառուցվածքների հիմնանորոգման համար նախատեսված 606.9 մլն դրամը չի օգտագործվել. ծրագրերի շրջանակներում նախատեսված շինարարական աշխատանքների մեկնարկը տրվել է մարտի երկրորդ կեսին: Եվրոպական ներդրումային բանկի և Եվրոպական միության հարևանության ներդրումային ծրագրի աջակցությամբ իրականացվող Երևանի ջրամատակարարման բարելավման վարկային ու դրամաշնորհային ծրագրերի շրջանակներում ջրամատակարարման և ջրահեռացման ենթակառուցվածքների հիմնանորոգման միջոցառումների համար նախատեսված 591.5-ական մլն դրամ միջոցները չեն օգտագործվել՝ պայմանավորված տեխնիկական վերահսկողության խորհրդատուի բացակայության պատճառով շինարարական աշխատանքների դադարեցմամբ:

Նախորդ տարվա համեմատ Ջրամատակարարման և ջրահեռացման բարելավման ծրագրի ծախսերն աճել են 12.1 անգամ կամ 1.3 մլրդ դրամով՝ պայմանավորված Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում ջրամատակարար-ման և ջրահեռացման ենթակառուցվածքների հիմնանորոգման ծախսերով։

Հաշվետու ժամանակահատվածում *Պետական գույքի կառավարման* ծրագրի շրջանակներում կատարվել են շուրջ 290.1 մլն դրամ ծախսեր՝ կազմելով ծրագրված ցուցանիշի 87.5%-ը, և ոչ ֆինանսական ակտիվների օտարումից ստացվել է 557.7 մլն դրամ: Մասնավորապես, համապատասխանաբար 176.9 մլն դրամ և 104.5 մլն դրամ է օգտագործվել պետական գույքի կառավարման համակարգման, խորհրդատվության և մոնիտորինգի ծառայությունների ու պետական գույքի հաշվառման, գույքագրման, գնահատման, անշարժ գույքի պահառության, սպասարկման աշխատանքների և աճուրդների իրականացման ծառայությունների գծով, որոնք կատարվել են համապատասխանաբար 81%-ով և 100%-ով: Առաջին միջոցառման կատարողականը հիմնականում պայմանավորված է մարտ ամսվա օգտագործված էլեկտրաէներգիայի դիմաց վճարը ապրիլին կատարելու հանգամանքով: Նախորդ տարվա նույն ժամանակահատվածի համեմատ Պետական գույքի կառավարման ծրագրի ծախսերը նվազել են 42.7%-ով կամ 215.8 մլն դրամով, իսկ ոչ ֆինանսական ակտիվների օտարումից մուտքերն աճել են 3 անգամ կամ 373.9 մլն դրամով:

*Քաղաքային զարգացման* ծրագրի շրջանակներում օգտագործվել է շուրջ 3.5 մլրդ դրամ կամ նախատեսված միջոցների 65.4%-ը: Ծրագրի կատարողականը պայմանավորված է հիմնականում Վերակառուցման և զարգացման եվրոպական բանկի աջակցությամբ իրականացվող Գյումրու քաղաքային ճանապարհների դրամաշնորհային ծրագրի և Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային երկրորդ ծրագրի շրջանակներում ճանապարհային շինարարության միջոցառումների կատարողականով: ՎԶԵԲ աջակցությամբ իրականացվող Գյումրու քաղաքային ճանապարհների դրամաշնորհային ծրագրի շրջանակներում օգտագործվել է 172.1 մլն դրամ կամ նախատեսված միջոցների 23.3%-ը՝ պայմանավորված եղանակային անբարենպաստ պայմանների պատճառով շինարարական աշխատանքների ուշ մեկնարկով և դանդաղ ընթացքով: Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային երկրորդ ծրագրի շրջանակներում ճանապարհային շինարարության ծախսերը կազմել են 601 մլն դրամ կամ նախատեսվածի 43.5%-ը, որը պայմանավորված է կատարողական ակտերի ուշ ներկայացմամբ:

Քաղաքային զարգացման ծրագրի շրջանակներում չեն օգտագործվել թվով 3 միջոցառումների հատկացված 335 մլն դրամի միջոցները: Մասնավորապես՝ ԵՆԲ աջակցությամբ իրականացվող Երևանի էներգաարդյունավետության ծրագրին պետական աջակցության ծրագրի շրջանակներում նախատեսված 150 մլն դրամը չի օգտագործվել` պայմանավորված նրանով, որ հաշվետու ժամանակահատվածում պայմանագրերը ԵՆԲ-ի կողմից հաստատված չեն եղել: Եվրոպական միության հարևանության ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ դրամաշնորհային ծրագրի շրջանակներում ծրագրված 168.4 մլն դրամը չի օգտագործվել՝ պայմանավորված կատարողական ակտերը մարտ ամսվա վերջին ներկայացվելու հանգամանքով:

Երևան քաղաքի փողոցների ճանապարհաշինարարական աշխատանքների իրականացման համար օգտագործվել է շուրջ 437.9 մլն դրամ կամ եռամսյա ծրագրի 95.9%-ը: Շեղումը պայմանավորված է եղանակային պայմաններով:

Ամբողջությամբ օգտագործվել են Երևանի քաղաքապետին տեղական ինքնակառավարման լիրազորությունների իրականացմանն աջակցության, Երևան քաղաքի փողոցների արտաքին լուսավորության ծառայությունների, Երևանի մետրոպոլիտենով ուղևորափոխադրման ծառայությունների գծով պետության կողմից համայնքի ղեկավարին պատվիրակված լիազորությունների իրականացման և վերգետնյա էլեկտրատրանսպորտով ուղևորափոխադրումների ծառայությունների մատուցմանն աջակցության համար նախատեսված միջոցները, որոնք կազմել են համապատասխանաբար 214.7 մլն դրամ, 446 մլն դրամ, 500.4 մլն դրամ և 158 մլն դրամ:

Նախորդ տարվա նույն ժամանակահատվածի համեմատ Քաղաքային զարգացման ծրագրի շրջանակներում կատարված ծախսերն աճել են 26.2%-ով կամ 717.9 մլն դրամով՝ հիմնականում պայմանավորված Երևան քաղաքի փողոցների ճանապարհաշինարարական աշխատանքների իրականացմանն ուղղված ծախսերով, որոնք 2020 թվականի առաջին եռամսյակում նախատեսված չէին, ինչպես նաև ԱԶԲ աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային երկրորդ ծրագրի շրջանակներում ճանապարհային շինարարության և Երևան քաղաքի փողոցների արտաքին լուսավորության ծառայությունների գծով ծախսերի աճով համապատասխանաբար 80.9%-ով և 50%-ով։

Հաշվետու ժամանակահատվածում 908 մլն դրամ է օգտագործվել *Դպրոցների սեյսմիկ անվտանգության մակարդակի բարձրացման* ծրագրի շրջանակներում, որը կազմել է ծրագրված ցուցանիշի 78.6%-ը: Ծրագիրն իրականացվել է Ասիական զարգացման բանկի աջակցությամբ: Շեղումը հիմնականում պայմանավորված է ձմեռվա անբարենպաստ եղանակային պայմաններից ելնելով 2 ծրագրերի շինարարական աշխատանքների ժամանակավոր դադարեցմամբ, ինչպես նաև մի շարք նախագծերի լրացուցիչ փորձաքննության անհրաժեշտությամբ պայմանավորված՝ դրանց ընդունման հետաձգմամբ: Նախորդ տարվա առաջին եռամսյակի համեմատ ծրագրի գծով ծախսերն աճել են 2 անգամ կամ 457.1 մլն դրամով:

2021 թվականի առաջին եռամսյակում ՀՀ տարածքային կառավարման և ենթակառուցվածքների նախարարության պատասխանատվությամբ 3 ծրագրեր կատարվել են նախատեսված ծավալով: Դրանք են՝ «*Որոտան-Արփա-Սևան թունելի ջրային համակարգի կառավարում», «Ընդերքի ուսումնասիրության, օգտագործման և պահպանման ծառայություններ» և «Ռադիոակտիվ թափոնների կառավարում»* ծրագրերը, որոնց ուղղվել է համապատասխանաբար 34.3 մլն դրամ, 3.4 մլն դրամ և 7.4 մլն դրամ: Նախորդ տարվա համեմատ նշված ծախսերը փոփոխություն չեն կրել:

Այլընտրանքային աշխատանքային ծառայության ծրագրի շրջանակներում այլընտրանքային աշխատանքային ծառայողներին դրամական բավարարման և դրամական փոխհատուցման տրամադրման նպատակով օգտագործվել է նախատեսված միջոցների 57.9%-ը՝ 6 մլն դրամ: Ցածր կատարողականը պայմանավորված է մարտ ամսվա կատարողականը ապրիլ ամսին ներկայացնելու հանգամանքով:

*ՀՀ առողջապահության նախարարության* պատասխանատվությամբ 2021 թվականի առաջին եռամսյակում կատարվել են 12 ծրագրեր, որոնց ուղղվել է 23.5 մլրդ դրամ՝ ապահովելով ծրագրված ցուցանիշի 85.5%-ը, ընդ որում բոլոր ծրագրերում արձանագրվել են շեղումներ։ 2020 թվականի նույն ժամանակահատվածի համեմատ առողջապահության նախարարության ծախսերն աճել են 26.3%‑ով կամ 4.9 մլրդ դրամով՝ հիմնականում պայմանավորված Հանրային առողջության պահպանման ծրագրի շրջանակներում կատարված ծախսերի աճով:

2021 թվականի առաջին եռամսյակում շուրջ 5.6 մլրդ դրամ տրամադրվել է *Հանրային առողջության պահպանմա*ն ծրագրին` կազմելով ծրագրային ցուցանիշի 97.3%‑ը: Շեղումը հիմնականում պայմանավորված է իմունականխարգելման ազգային ծրագրի ծախսերի կատարողականով, որը կազմել է 992.6 մլն դրամ կամ 89.3%: Շեղումը պայմանավորված է պատվաստանյութի ձեռքբերման ծախսերը հիմնավորող փաստաթղթերը հաշվետու ժամանակահատվածի վերջում ներկայացվելու հանգամանքով, որի արդյունքում վճարումները տեղափոխվել են հաջորդ եռամսյակ։ Միջոցառման շրջանակներում իրականացվել է 232560 պատվաստում՝ նախատեսված 345600-ի դիմաց։ Փաստացի արդյունքային ցուցանիշի շեղումը կանխատեսվածի նկատմամբ հիմնականում պայմանավորված է կորոնավիրուսի համավարակի պայմաններում պատվաստումների թվի նվազմամբ։ Հաշվետու ժամանակահատվածում 294.2 մլն դրամ է տրամադրվել Հայաստանի Հանրապետությունում կորոնավիրուսային վարակի (COVID-19) կանխարգելմանն ուղղված՝ պատվաստանյութի ձեռքբերմանը՝ կազմելով ծրագրված ցուցանիշի 95.2%-ը։ Շեղումը պայմանավորված է արտարժույթի՝ կանխատեսվածից ցածր փոխարժեքով: Միջոցառման շրջանակներում նախատեսվել և ձեռք է բերվել պատվաստանյութի 717400 չափաբաժին: Ծրագրի ծախսերում մեծ տեսակարար կշիռ ունեն «Հայաստանի Հանրապետությունում կորոնավիրուսային վարակի (COVID-19) կանխարգելման, վերահսկման, բուժման և այլ համալիր միջոցառումների ծախսերը, որոնք կազմել են 3.9 մլրդ դրամ կամ նախատեսվածի 99.7%-ը: Ամբողջությամբ օգտագործվել են բնակչության սանիտարահամաճարակային անվտանգության ապահովման և հանրային առողջապահական ծառայությունների համար նախատեսված միջոցները, որոնք կազմել են ավելի քան 401.9 մլն դրամ: Նախորդ տարվա նույն ժամանակահատվածի համեմատ Հանրային առողջության պահպանման ծրագրի ծախսերն աճել են 3.4 անգամ կամ 3.9 մլրդ դրամով՝ հիմնականում պայմանավորված կորոնավիրուսային վարակի հետ կապված ծախսերի աճով, ինչպես նաև իմունականխարգելման ազգային ծրագրի շրջանակներում կատարված ծախսերով:

*Առողջապահության համակարգի արդիականացման և արդյունավետության բարձրացման ծրագրի* ծախսերը հաշվետու ժամանակահատվածում կազմել են 497.3 մլն դրամ կամ ծրագրային ցուցանիշի 47.8%-ը: Ծրագիրն ամբողջությամբ ֆինանսավորվել է արտաքին աջակցությամբ իրականացվող վարկային և դրամաշնորհային ծրագրերի շրջանակներում: Ցածր կատարողականը հիմնականում պայմանավորված է Գլոբալ հիմնադրամի աջակցությամբ իրականացվող ՀՀ-ում տուբերկուլյոզի և ՄԻԱՎ/ՁԻԱՀ-ի ծրագրերի հզորացման դրամաշնորհային ծրագրի և Համաշխարհային բանկի աջակցությամբ ոչ վարակիչ հիվանդությունների կանխարգելման ու վերահսկման վարկային ծրագրի կատարողականով: Մասնավորապես՝ Գլոբալ հիմնադրամի աջակցությամբ իրականացվող «ՀՀ-ում տուբերկուլյոզի և ՄԻԱՎ/ՁԻԱՀ-ի ծրագրերի հզորացում» դրամաշնորհային ծրագրի շրջանակներում ՀՀ պետական առողջապահական համակարգի կարողությունների զարգացման և տեխնիկական հագեցվածության ապահովման միջոցառման ծախսերը կազմել են շուրջ 1.5 մլն դրամ կամ նախատեսվածի 0.9%-ը, որը պայմանավորված է կորոնավիրուսային համավարակի հետևանքով նախատեսված անհրաժեշտ բժշկական սարքավորումների մատակարարման ժամկետների երկարաձգմամբ։ Ծրագրի շրջանակներում ծառայությունների մատուցման ծախսերը կազմել են 33.5 մլն դրամ կամ ծրագրված ցուցանիշի 17.7%-ը: Ցածր կատարողականը հիմնականում պայմանավորված է կորոնավիրուսի համավարակի հետ կապված՝ նախատեսված դեղորայքի և բժշկական պարագաների մատակարարման ուշացումներով։

Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման և վերահսկման ծրագրի վարկային բաղադրիչի շրջանակներում ծառայությունների ձեռքբերման ծախսերը կազմել են 32.7 մլն դրամ կամ նախատեսվածի 21.1%-ը՝ հիմնականում պայմանավորված համավարակի արդյունքում խորհրդատվական ծառայությունների և սքրինինգային հետազոտությունների՝ նախատեսվածից պակաս թվով։ Միջոցառման շրջանակներում իրականացվել է արգանդի պարանոցի քաղցկեղի 4000 հետազոտություն, շաքարային դիաբեթի 6645 հետազոտություն՝ նախատեսված համապատասխանաբար 4000-ի և 20000-ի դիմաց: Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման և վերահսկման ծրագրի շրջանակներում շենքային պայմանների բարելավման ծախսերը կազմել են 42.8 մլն դրամ կամ նախատեսվածի 35.3%-ը՝ պայմանավորված կորոնավիրուսի համավարակով և եղանակային պայմաններով, որոնց հետևանքով ՀՀ Գեղարքունիքի մարզի Մարտունու բժշկական կենտրոնի շինարարական աշխատանքներն իրականացվել են նախատեսվածից փոքր ծավալներով։

Հաշվետու ժամանակահատվածում 191.9 մլն դրամ է օգտագործվել Գլոբալ հիմնադրամի աջակցությամբ իրականացվող Հայաստանի Հանրապետությունում տուբերկուլյոզի դեմ պայքարի ազգային ծրագրին աջակցության դրամաշնորհային ծրագրի շրջանակներում՝ կազմելով ծրագրված ցուցանիշի 96%-ը: Շեղումը հիմնականում պայմանավորված է հիվանդների փաստացի թվով:

Գլոբալ հիմնադրամի աջակցությամբ իրականացվող «Հայաստանի Հանրապետությունում ՄԻԱՎ/ՁԻԱՀ վարակի կանխարգելում թմրամիջոցներ օգտագործողների շրջանում» դրամաշնորհային ծրագրերի շրջանակներում օգտագործվել է նախատեսված միջոցների 76.3%-ը՝ 15.3 մլն դրամ: Շեղումը պայմանավորված է հիվանդների փաստացի թվով, ինչպես նաև այն հանգամանքով, որ ապրանքների պահանջը բավարարվել է նախորդ տարվանից առկա մնացորդի հաշվին, որի արդյունքում բժշկական նյութերի գնումը տեղափոխվել է հաջորդ եռամսյակ։

ՀՀ կայունացման և զարգացման Եվրասիական հիմնադրամի միջոցներից ֆինանսավորվող «Առողջապահության առաջնային օղակում ոչ վարակիչ հիվանդությունների կանխարգելման և վերահսկողության կատարելագործում» ծրագրի շրջանակներում օգտագործվել է նախատեսված միջոցների 47.6%-ը՝ 10.2 մլն դրամ: Ցածր կատարողականը պայմանավորված է համավարակի արդյունքում սքրինինգային հետազոտությունների՝ նախատեսվածից պակաս թվով իրականացմամբ։ Միջոցառման շրջանակներում Հայաստանի հանրապետության Լոռու, Տավուշի և Սյունիքի մարզերում 50-69 տարեկան կանանց շրջանում իրականացվել են կրծքագեղձի 797 մամոգրաֆիկ սքրինինգային հետազոտություններ` նախատեսված 3000-ի դիմաց։

Ծրագրում ընդգրկված երեք միջոցառումների գծով նախատեսված 169.4 մլն դրամն օգտագործվել է ամբողջությամբ: Մասնավորապես՝ 150 մլն դրամ հատկացվել է Գլոբալ հիմնադրամի աջակցությամբ իրականացվող «Հայաստանի Հանրապետությունում ՄԻԱՎ/ՁԻԱՀ-ի դեմ պայքարի ազգային ծրագրին աջակցություն» դրամաշնորհային շարունակության ծրագրին, 15.4 մլն դրամ՝ Գլոբալ հիմնադրամի աջակցությամբ իրականացվող Հայաստանի Հանրապետությունում տուբերկուլյոզով հիվանդներին հոգեբանական աջակցության տրամադրման դրամաշնորհային ծրագրին, 4 մլն դրամ՝ Գլոբալ հիմնադրամի աջակցությամբ իրականացվող «Հայաստանի Հանրապետությունում տուբերկուլյոզի և ՄԻԱՎ/ՁԻԱՀ-ի կանխարգելում, ախտորոշում և բուժում քրեակատարողական համակարգում» դրամաշնորհային ծրագրին:

Նախորդ տարվա նույն ժամանակահատվածի համեմատ Առողջապահության համակարգի արդիականացման և արդյունավետության բարձրացման ծրագրի ծախսերն աճել են 2.5 անգամ կամ 298.5 մլն դրամով, ինչը հիմնականում պայմանավորված է Գլոբալ հիմնադրամի աջակցությամբ իրականացվող ծրագրերի շրջանակներում կատարված ծախսերի աճով։

Հաշվետու ժամանակահատվածում *Առողջության առաջնային պահպանման* ծրագրի շրջանակներում պետական բյուջեից օգտագործվել է շուրջ 5.3 մլրդ դրամ` կազմելով ծրագրված ցուցանիշի 97.2%-ը: Շեղումը հիմնականում պայմանավորված է ծրագրի ծախսերում ամենաբարձր տեսակարար կշիռն ունեցող՝ ամբուլատոր-պոլիկլինիկական բժշկական օգնության ծառայությունների գծով ծախսերի կատարողականով, որը կազմել է 5.2 մլրդ դրամ կամ 97.3%: Շեղումը հիմնականում պայմանավորված է կորոնավիրուսի համավարակի պայմաններում հղիների նախածննդյան և հետծննդյան հսկողության ընթացքում իրականացվող լաբորատոր-գործիքային ախտորոշիչ և երիտասարդների վերարտադրողական ներուժի բարելավման հետազոտությունների թվի նվազմամբ։ Միջոցառման շրջանակներում առաջին եռամսյակի ընթացքում բնակչության առողջության առաջնային պահպանման գծով կազմակերպություններում գրանցվել է 3028.2 հազար մարդ` բյուջեով նախատեսված 2940 հազարի դիմաց, այդ թվում՝ 18 և ավելի բարձր տարիքի 2320.9 հազար անձ՝ բյուջեով նախատեսված 2244.0 հազարի դիմաց, մինչև 18 տարեկան 707.4 հազար երեխա՝ բյուջեով նախատեսված 696.0 հազարի դիմաց: Միջոցառման շրջանակներում նաև դպրոցում բժշկական օգնություն և սպասարկում է ստացել 385.2 հազար աշակերտ՝ նախատեսված 374 հազարի դիմաց, անվճար և արտոնյալ պայմաններով դեղեր ստանալու իրավունք ունեցող անձանց թիվը կազմել է 1036871 անձ, իրականացվել են հղիների նախածննդյան և հետծննդյան հսկողության ընթացքում լաբորատոր-գործիքային ախտորոշիչ 189176 հետազոտություններ՝ նախատեսված 218500-ի դիմաց: Փաստացի արդյունքային ցուցանիշների գերազանցումը կանխատեսվածների նկատմամբ պայմանավորված է Էլեկտրոնային առողջապահության միասնական համակարգում փաստացի հավաքագրված բնակչության թվաքանակով, ռազմական դրության հետևանքով Արցախից աշակերտների տեղափոխմամբ, իսկ կանխատեսվածից ցածր ցուցանիշները պայմանավորված են կորոնավիրուսի համավարակով, որի արդյունքում նվազել է ամբուլատոր օղակ դիմելիությունը։

Ախտորոշման ճշտման նպատակով նեղ մասնագիտացված կենտրոններում լաբորատոր-գործիքային ախտորոշիչ հետազոտությունների ծախսերը կազմել են շուրջ 68 մլն դրամ կամ ծրագրված ցուցանիշի 91.9%-ը՝ պայմանավորված վճարման փաստաթղթերի մի մասը մարտ ամսվա վերջում ներկայացվելու հանգամանքով, ինչի արդյունքում վճարումները տեղափոխվել են երկրորդ եռամսյակ: Միջոցառման շրջանակներում իրականացվել է 39494 հետազոտություն՝ նախատեսված 17850-ի դիմաց: Փաստացի արդյունքային ցուցանիշների գերազանցումը կանխատեսվածների նկատմամբ պայմանավորված է մատուցվող բուժօգնության միջինից ցածր գին ունեցող ծառայությունների քանակի աճով: Նախորդ տարվա նույն ժամանակահատվածի համեմատ Առողջության առաջնային պահպանման ծրագրի ծախսերն աճել են 6.6%-ով կամ 329.6 մլն դրամով, ինչը հիմնականում պայմանավորված է ամբուլատոր-պոլիկլինիկական բժշկական օգնության ծառայությունների գծով ծախսերի 6.2% (305.4 մլն դրամ) աճով։

*Առողջապահության ոլորտում պետական քաղաքականության մշակման, ծրագրերի համակարգման և մոնիտորինգի* ծրագրին հաշվետու ժամանակահատվածում ՀՀ պետական բյուջեից տրամադրվել է 183.8 մլն դրամ՝ ապահովելով ծրագրված ցուցանիշի 98.8%-ը։ Շեղումը հիմնականում պայմանավորված է այն հանգամանքով, որ ծախսերը հիմնավորող փաստաթղթերի մի մասը ներկայացվել է եռամսյակի վերջում, որի արդյունքում վճարումներն իրականացվել են երկրորդ եռամսյակում։ Նախորդ տարվա նույն ժամանակահատվածի համեմատ ծրագրի ծախսերն աճել են 8.8%-ով կամ 14.9 մլն դրամով։

*Դատաբժշկական և ախտաբանաանատոմիական* *ծառայությունների* ծրագրի ծախսերը 2021 թվականի առաջին եռամսյակում կազմել են 119.2 մլն դրամ կամ ծրագրված ցուցանիշի 98.2%-ը։ Ծրագրում ընդգրկված են երկու միջոցառումներ, որոնցից դատաբժշկական փորձաքննությունների համար նախատեսված 112.5 մլն դրամն օգտագործվել է ամբողջությամբ: Ծրագրի շրջանակներում իրականացված մյուս միջոցառումն ախտաբանաանատոմիական հետազոտություններն են, որոնց գծով ծախսերը կազմել են 6.7 մլն դրամ կամ նախատեսված ցուցանիշի 75.6%-ը: Կատարողականը պայմանավորված է ծախսերը հիմնավորող փաստաթղթերի մի մասը հաշվետու ժամանակահատվածի վերջում ներկայացվելու հանգամանքով, որի արդյունքում վճարումները տեղափոխվել են հաջորդ եռամսյակ։ Նախորդ տարվա նույն ժամանակահատվածի համեմատ նշված ծրագրի ծախսերն աճել են 3.5%-ով կամ 4.1 մլն դրամով, ինչը պայմանավորված է ախտաբանաանատոմիական հետազոտությունների գծով ծախսերի աճով։

*Դեղապահովման* ծրագրի շրջանակներում առաջին եռամսյակի ընթացքում օգտագործվել է ավելի քան 441.6 մլն դրամ, որը կազմել է նախատեսված ցուցանիշի 63.3%-ը: Կատարողականը պայմանավորված է ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզիկական անձանց դեղորայքի տրամադրման ծախսերի կատարողականով, որը կազմել է 421.6 մլն դրամ կամ 62.2%՝ պայմանավորված որոշ կատարողականներ հաշվետու ժամանակահատվածի վերջում ներկայացվելու հանգամանքով, ինչի արդյունքում վճարումները տեղափոխվել են երկրորդ եռամսյակ: Միջոցառման շրջանակներում հաշվետու ժամանակահատվածում անվճար դեղորայք ստացող հիվանդների թիվը համապատասխանել է կանխատեսվածին՝ կազմելով 267175: Ծրագրում ընդգրկված՝ մարդասիրական օգնության կարգով ստացվող դեղերի և դեղագործական արտադրանքի ստացման, մաքսազերծման և բաշխման ծառայությունների համար նախատեսված 20 մլն դրամն օգտագործվել է ամբողջությամբ։ 2020 թվականի նույն ժամանակահատվածի համեմատ Դեղապահովման ծրագրի ծախսերն աճել են 129.1%‑ով կամ 248.8 մլն դրամով՝ հիմնականում պայմանավորված ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզիկական անձանց դեղորայքի տրամադրման ծախսերի 2.3 անգամ (241.2 մլն դրամով) աճով։

*Խորհրդատվական, մասնագիտական աջակցության և հետազոտությունների* ծրագրի շրջանակներում օգտագործվել է 40.2 մլն դրամ, որը կազմել է նախատեսված ցուցանիշի 88.3%-ը: Շեղումը հիմնականում պայմանավորված է խորհրդատվական, մասնագիտական աջակցության ու հետազոտությունների միջոցառման կատարողականով, որը կազմել է 32 մլն դրամ կամ ծրագրված ցուցանիշի 86.5%-ը՝ պայմանավորված կորոնավիրուսի համավարակով, որի հետ կապված՝ «Առողջություն և առողջապահություն» վիճակագրական քարտեզագրման պատրաստված զեկույցների թիվը կազմել է 3՝ նախատեսված 11-ի փոխարեն։ Բժիշկ-մասնագետների ժամանակավոր ուղեգրման միջոցով ՀՀ մարզային առողջապահական կազմակերպություններում բժշկական ծառայությունների մատուցման ծախսերը կազմել են 8.2 մլն դրամ կամ ծրագրված ծախսերի 96.2%-ը՝ պայմանավորված որոշ կատարողականներ հաշվետու ժամանակահատվածի վերջում ներկայացվելու հանգամանքով, ինչի արդյունքում վճարումները տեղափոխվել են երկրորդ եռամսյակ: Միջոցառման շրջանակներում հաշվետու ժամանակահատվածում ՀՀ մարզային 2 առողջապահական կազմակերպություններ են ուղեգրվել 3 բժիշկ-մասնագետներ։ 2020 թվականի նույն ժամանակահատվածի համեմատ ծրագրի ծախսերն աճել են 17%‑ով՝ պայմանավորված խորհրդատվական, մասնագիտական աջակցության և հետազոտությունների ծախսերի աճով:

2021 թվականի առաջին եռամսյակում *Մոր և մանկան առողջության պահպանման* ծրագրի շրջանակներում օգտագործվել է ավելի քան 2.8 մլրդ դրամ` ապահովելով 84% կատարողական: Ծրագրում ընդգրկված են հինգ միջոցառումներ, որոնց բոլորի գծով արձանագրվել են շեղումներ՝ հիմնականում պայմանավորված մի շարք ծառայությունների մասով որոշ կատարողականներ հաշվետու ժամանակահատվածի վերջում ներկայացվելու հանգամանքով, ինչի արդյունքում վճարումները տեղափոխվել են երկրորդ եռամսյակ։

Մանկաբարձական բժշկական օգնության ծառայությունների միջոցառման ծախսերը կազմել են շուրջ 1.4 մլրդ դրամ կամ նախատեսվածի 86.1%-ը: Առաջին եռամսյակի ընթացքում մանկաբարձական բժշկական օգնության ծառայություններ են մատուցվել 14355 անձի` նախատեսված 14902 -ի դիմաց, ծնունդների թիվը կազմել է 9963՝ նախատեսված 7650-ի դիմաց, կեսարյան հատումների թիվը կազմել է 3691՝ նախատեսված 2700-ի դիմաց:

Երեխաներին բժշկական օգնության ծախսերը կազմել են շուրջ 1.3 մլրդ դրամ կամ նախատեսվածի 86.9%-ը։ Հաշվետու ժամանակահատվածում բժշկական օգնության ծառայություններ է ստացել 19095 երեխա` նախատեսված 20000-ի դիմաց, ցերակային ստացիոնար և կարճաժամկետ կամ փոքր ծավալի բուժօգնություն է ստացել 1491 երեխա` նախատեսված 2000-ի դիմաց։ Դեպքերի փաստացի ցածր թիվը բյուջեով նախատեսված ցուցանիշի համեմատ պայմանավորված է կորոնավիրուսի համավարակով, որի հետևանքով նվազել է բուժհաստատություններ դիմելիությունը։

Մտավոր, հոգեկան (վարքագծային), լսողական, ֆիզիկական (շարժողական) և զարգացման այլ խանգարումներով երեխաների գնահատման և վերականգնողական բուժման ծառայությունների գծով ծախսերը կազմել են 58.7 մլն դրամ կամ նախատեսվածի 93.3%-ը: Միջոցառման շրջանակներում առաջին եռամսյակում մատուցվել է բժշկական օգնության և սպասարկման 18104 ծառայություն՝ կանխատեսված 10250-ի դիմաց: Դեպքերի փաստացի թվի գերազանցումը բյուջեով նախատեսված ցուցանիշը պայմանավորված է մատուցվող բուժօգնության միջինից ցածր գին ունեցող ծառայությունների քանակի աճով։

Անպտուղ զույգերի համար վերարտադրողական օժանդակ տեխնոլոգիաների կիրառմամբ բժշկական օգնության ծառայությունների միջոցառման շրջանակներում օգտագործվել է նախատեսված միջոցների 24%-ը՝ 36.8 մլն դրամ: Միջոցառման շրջանակներում առաջին եռամսյակի ընթացքում իրականացվել է 2022 հետազոտություն՝ կանխատեսված 3897-ի դիմաց, բուժօգնություն է մատուցվել 166 զույգի՝ կանխատեսված 205 զույգի դիմաց: Ծախսերի՝ ծրագրից շեղումը, ինչպես նաև փաստացի ցածր արդյունքային ցուցանիշները պայմանավորված են կորոնավիրուսի համավարակով, քանի որ շահառուները հանդիսացել են խոցելի խումբ, ուստի նվազել է բուժհաստատություններ դիմելիությունը:

Բնածին հիպոթիրեոզի, ֆենիլկենտոնուրիայի, լսողության (անհասների ռետինոպաթիա) խանգարումների, կոնքազդրային հոդի դիսպլազիայի վաղ հայտնաբերման նպատակով նորածնային սքրինինգների անցկացման միջոցառման շրջանակներում օգտագործվել է նախատեսված միջոցների 96.7%-ը՝ 59.4 մլն դրամ: Միջոցառման շրջանակներում հաշվետու ժամանակահատվածում իրականացվել է 33668 սքրինինգային հետազոտություն՝ նախատեսված 25000-ի դիմաց: Բյուջեով նախատեսվածի համեմատ դեպքերի փաստացի թվի գերազանցումը պայմանավորված է բժշկական օգնության՝ միջինից ցածր գին ունեցող ծառայությունների քանակով:

Նախորդ տարվա առաջին եռամսյակի համեմատ Մոր և մանկան առողջության պահպանման ծրագրի ծախսերը նվազել են 14.8%-ով կամ 490.2 մլն դրամով՝ հիմնականում պայմանավորված երեխաներին բժշկական օգնության ծախսերի 31.8% կամ 600.8 մլն դրամ անկմամբ:

2021 թվականի առաջին եռամսյակում ավելի քան 796.8 մլն դրամ է տրամադրվել *Շտապ բժշկական օգնության* ծրագրին՝ ապահովելով 91.8% կատարողական, որը պայմանավորված է որոշ կատարողականներ հաշվետու ժամանակահատվածի վերջում ներկայացվելու հանգամանքով, ինչի արդյունքում վճարումները տեղափոխվել են երկրորդ եռամսյակ, ինչպես նաև օդային ճանապարհով սանիտարական ավիացիայի կանչերի՝ նախատեսվածից փոքր թվով։ Ծրագրի շրջանակներում հաշվետու ժամանակահատվածում սպասարկվել է 135.6 հազար կանչ` բյուջեով նախատեսված 110 հազարի դիմաց, օդային ճանապարհով սանիտարական ավիացիայի 13 կանչ՝ նախատեսված 20‑ի դիմաց, 4220 հիվանդ է տեղափոխվել մարզից Երևան կամ այլ տարածաշրջանային հիվանդանոցներ՝ կանխատեսված 3250-ի դիմաց: Նախորդ տարվա նույն ժամանակահատվածի համեմատ Շտապ բժշկական օգնության ծախսերն էական փոփոխություն չեն կրել։

*Ոչ վարակիչ հիվանդությունների բժշկական օգնության ապահովման* ծրագրի շրջանակներում օգտագործվել է շուրջ 2.8 մլրդ դրամ` կազմելով ծրագրված ցուցանիշի 83.7%-ը: Ծրագրում ընդգրկված են հինգ միջոցառումներ, որոնցում արձանագրվել են շեղումներ՝ հիմնականում պայմանավորված մարտին մատուցված ծառայությունների դիմաց վճարման հայտերն ամսվա վերջում ներկայացվելու հանգամանքով, որի արդյունքում վճարումներն իրականացվել են ապրիլ ամսին:

Ծրագրի շրջանակներում 526.1 մլն դրամ է տրամադրվել հեմոդիալիզի և պերիտոնիալ դիալիզի անցկացման ծառայություններին՝ կազմելով ծրագրված ցուցանիշի 94.6%-ը, 567.5 մլն դրամ (նախատեսվածի 90.1%-ը)՝ անհետաձգելի բժշկական օգնության ծառայություններին, 594.6 մլն դրամ (նախատեսվածի 64%-ը)՝ հոգեկան և նարկոլոգիական հիվանդների բժշկական օգնության ծառայություններին, 761.2 մլն դրամ (նախատեսվածի 92.3%-ը)՝ ուռուցքաբանական և արյունաբանական հիվանդությունների բժշկական օգնության ծառայությունների միջոցառումներին: Սրտի անհետաձգելի վիրահատությունների նպատակով հաշվետու ժամանակաշրջանում օգտագործվել է 330.3 մլն դրամ՝ ապահովելով 86.9% կատարողական, որը հիմնականում պայմանավորված է մատուցված ծառայությունների ծավալով: Առաջին եռամսյակում միջոցառման շրջանակներում իրականացվել է 635 սրտի անհետաձգելի վիրահատություն՝ կանխատեսված 645-ի դիմաց, իսկ կորոնարոգրաֆիայով ավարտված դեպքերի թիվը կազմել է 33՝ կանխատեսված 35-ի դիմաց։ Նախորդ տարվա նույն ժամանակահատվածի համեմատ Ոչ վարակիչ հիվանդությունների բժշկական օգնության ապահովման ծրագրի ծախսերն աճել են 10.3%-ով կամ 258.7 մլն դրամով՝ հիմնականում պայմանավորված ուռուցքաբանական և արյունաբանական հիվանդությունների բժշկական օգնության ծառայությունների ծախսերի 27.8% (165.4 մլն դրամ) աճով։

Հաշվետու ժամանակահատվածում *Սոցիալապես անապահով և առանձին խմբերի անձանց բժշկական օգնության* ծրագրի շրջանակներում օգտագործվել է 4.6 մլրդ դրամ` ապահովելով 75.3% կատարողական: Ծրագրում ընդգրկված են վեց միջոցառումներ, որոնցից հինգում արձանագրվել են շեղումներ՝ հիմնականում պայմանավորված որոշ մատուցված ծառայությունների դիմաց վճարման հայտերն ամսվա վերջում ներկայացվելու հանգամանքով, որի արդյունքում վճարումներն իրականացվել են ապրիլ ամսին: Սոցիալապես անապահով և հատուկ խմբերում ընդգրկվածներին բժշկական օգնության ծառայությունների գծով ծախսերի կատարողականը կազմել է 91.5% կամ 3.3 մլրդ դրամ: Միջոցառման շրջանակներում մատուցվել է 42700 ծառայություն՝ կանխատեսված 27800-ի դիմաց: Բյուջեով նախատեսվածի համեմատ դեպքերի փաստացի թվի գերազանցումը պայմանավորված է Արցախյան երկրորդ պատերազմի հետևանքով բուժօգնության ծառայությունների նկատմամբ պահանջարկի աճով:

Զինծառայողներին, ինչպես նաև փրկարար ծառայողներին և նրանց ընտանիքի անդամներին մատուցվող բժշկական օգնության ծառայությունների ծախսերը կազմել են 1.1 մլրդ դրամ` 52.2%-ով ապահովելով ծրագրի կատարումը։ Միջոցառման շրջանակներում առաջին եռամսյակում պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում բուժօգնություն է մատուցվել 16100 հիվանդի՝ կանխատեսված 9593-ի դիմաց: Կանխատեսված դեպքերի նկատմամբ ավել դեպքերը պայմանավորված են Արցախյան երկրորդ պատերազմի հետևանքով բուժօգնության ծառայությունների քանակով, ինչպես նաև վերականգնողական բժշկական օգնության ծավալների ավելացմամբ:

Ստոմատոլոգիական բժշկական օգնության ծառայությունների շրջանակներում օգտագործվել է 91.8 մլն դրամ` կազմելով ծրագրված ցուցանիշի 91.8%-ը: Միջոցառման շրջանակներում բուժօգնության դեպքերի թիվը կազմել է 28561` կանխատեսված 15000-ի փոխարեն: Կանխատեսվածի համեմատ փաստացի բարձր արդյունքային ցուցանիշը պայմանավորված է բուժօգնության՝ միջինից ցածր գին ունեցող ծառայությունների ծավալի աճով, այդ թվում՝ պատերազմի հետևանքով տուժած անձանց բուժօգնության ծառայությունների տրամադրմամբ։

Սոցիալապես անապահով և առանձին խմբերի անձանց բժշկական օգնության ծրագրի շրջանակներում 75.4 մլն դրամ է տրամադրվել պետական հիմնարկների և կազմակերպությունների աշխատողներին մատուցվող բժշկական օգնության և սպասարկման ծառայություններին, որը կատարվել է 31.7%-ով։ Հաշվետու ժամանակահատվածում ապահովագրական ընկերությունների կողմից հատուցվել է 6147 դեպք` կանխատեսված 2200-ի դիմաց: Միաժամանակ իրականացվել են սոցիալական փաթեթի 8320 շահառուների կանխարգելիչ քննություններ՝ կանխատեսված 13000-ի դիմաց:

Նախորդ տարվա առաջին եռամսյակի համեմատ Սոցիալապես անապահով և առանձին խմբերի անձանց բժշկական օգնության ծրագրի ծախսերն աճել են 9.6%-ով կամ 402.2 մլն դրամով՝ հիմնականում պայմանավորված զինծառայողներին, ինչպես նաև փրկարար ծառայողներին և նրանց ընտանիքի անդամներին մատուցվող բժշկական օգնության ծառայությունների ու սոցիալապես անապահով և հատուկ խմբերում ընդգրկվածներին բժշկական օգնության ծառայությունների միջոցառումների շրջանակներում կատարված ծախսերի համապատասխանաբար 85% (507.4 մլն դրամ) և 14.3% (414.4 մլն դրամ) աճով, ինչպես նաև պետական հիմնարկների և կազմակերպությունների աշխատողների բժշկական օգնության և սպասարկման ծառայությունների գծով ծախսերի 87.9%-ով (546.1 մլն դրամով) նվազմամբ։

Հաշվետու ժամանակահատվածում *Վարակիչ հիվանդությունների կանխարգելման* ծրագրի շրջանակներում օգտագործվել է 300.6 մլն դրամ` կազմելով ծրագրված ցուցանիշի 58.9%-ը: Շեղումը հիմնականում պայմանավորված է աղիքային և այլ ինֆեկցիոն հիվանդությունների բժշկական օգնության ծառայությունների ծախսերի կատարողականով, որը կազմել է 41.2% կամ 103.8 մլն դրամ: Ցածր կատարողականը պայմանավորված է որոշ մատուցված ծառայությունների դիմաց վճարման հայտերն ամսվա վերջում ներկայացվելու հանգամանքով, որի արդյունքում վճարումները տեղափոխվել են հաջորդ եռամսյակ։ Միջոցառման շրջանակներում բուժօգնություն ստացած անձանց թիվը կազմել է 2349` կանխատեսված 2300-ի դիմաց։ Կանխատեսվածի համեմատ դեպքերի փաստացի թվի գերազանցումը պայմանավորված է կարճաժամկետ, քիչ ծախսատար դեպքերի թվի աճով:

143 մլն դրամ է օգտագործվել տուբերկուլյոզի բժշկական օգնության ծառայությունների շրջանակներում՝ կազմելով ծրագրված ցուցանիշի 75.2%-ը: Շեղումը պայմանավորված է բուժօգնության դեպքերի՝ կանխատեսվածի համեմատ ավելի փոքր թվով: Տուբերկուլյոզի բժշկական օգնության գծով ծառայություններից օգտվելու դեպքերի թիվն առաջին եռամսյակի ընթացքում կազմել է 164` կանխատեսված 350-ի դիմաց:

ՄԻԱՎ/ՁԻԱՀ-ի կանխարգելման և բուժօգնության ծառայությունների կատարողականը կազմել է 78.1% կամ 53.8 մլն դրամ, որը պայմանավորված է վճարման հայտերը մարտ ամսվա վերջում ներկայացվելու հանգամանքով: Հաշվետու ժամանակահատվածում մորից երեխային ՄԻԱՎ-ի փոխանցման կանխարգելիչ բուժման դեպքերի թիվը կազմել է 13՝ կանխատեսված 6-ի դիմաց, և կատարվել են 7227 հետազոտություններ` կանխատեսված 6500-ի դիմաց։

Նախորդ տարվա նույն ժամանակահատվածի համեմատ Վարակիչ հիվանդությունների կանխարգելման ծրագրի ծախսերը նվազել են 30.3%-ով կամ 130.9 մլն դրամով՝ հիմնականում պայմանավորված աղիքային և այլ ինֆեկցիոն հիվանդությունների բուժօգնության ծառայությունների գծով ծախսերի 55.5% (129.4 մլն դրամ) նվազմամբ։

*ՀՀ արդարադատության նախարարությանը* 2021 թվականի առաջին եռամսյակում ՀՀ պետական բյուջեից տրամադրվել է 3.2 մլրդ դրամ՝ կազմելով եռամսյակային ծրագրի 56.8%-ը: Շեղումը հիմնականում պայմանավորված է «Հակակոռուպցիոն քաղաքականության մշակում, ծրագրերի համակարգում և մոնիտորինգի իրականացում» ծրագրի շրջանակներում նախատեսված միջոցները չօգտագործելու հանգամանքով, ինչպես նաև «Քրեակատարողական ծառայություններ» և «Դատական և հանրային պաշտպանություն» ծրագրերի կատարողականով: 2020 թվականի առաջին եռամսյակի համեմատ ՀՀ արդարադատության նախարարության ծախսերը նվազել են 1.2%-ով:

*Հակակոռուպցիոն քաղաքականության մշակման, ծրագրերի համակարգման և մոնիտորինգի իրականացման* ծրագրին հաշվետու ժամանակահատվածում պետական բյուջեից հատկացվել էր 1.3 մլրդ դրամ, որից 25 մլն դրամը՝ Հակակոռուպցիոն դատարանի շենքային պայմանների ապահովմանը, 409.5 մլն դրամը՝ Հակակոռուպցիոն կոմիտեի տեխնիկական հագեցվածության ապահովմանը, 875.4 մլն դրամը՝ Էլեկտրոնային ռեսուրսների ստեղծման կամ արդիականացման նախագծերի ապահովմանը: Վերջին երկու միջոցառումների շրջանակներում նախատեսված միջոցները չեն օգտագործվել՝ պայմանավորված այն հանգամանքով, որ գումարները հատկացվել են 2021 թվականի փետրվարի 25-ի ՀՀ կառավարության թիվ 258-Ն որոշմամբ, որն ուժի մեջ է մտել մարտի 3-ին: Հակակոռուպցիոն դատարանի շենքային պայմանների ապահովման համար հատկացված 25 մլն դրամը չի օգտագործվել՝ պայմանավորված այն հանգամանքով, որ Հակակոռուպցիոն դատարանի գործունեությունը 2021 թվականին ապահովելու նպատակով նախատեսվում է գումարն ուղղել ընթացիկ նորոգմանը` մինչև նոր շենքի պատրաստ լինելը:

Հաշվետու ժամանակահատվածում *Քաղաքացիական կացության ակտերի գրանցման* ծրագրի շրջանակներում նախատեսված 66.1 մլն դրամն օգտագործվել է ամբողջությամբ: Նախորդ տարվա նույն ժամանակահատվածի համեմատ տվյալ ծրագրին հատկացված միջոցները փոփոխության չեն ենթարկվել:

*Արդարադատության ոլորտում քաղաքականության մշակման, ծրագրերի համակարգման, խորհրդատվության և մոնիտորինգի իրականացման* ծրագրին հաշվետու եռամսյակում տրամադրվել է 306.4 մլն դրամ՝ ապահովելով ծրագրված ցուցանիշի 81.7%-ը: Շեղումը հիմնականում պայմանավորված է թափուր հաստիքների առկայությամբ, որոշ ապրանքների և ծառայությունների գնման գործընթացում առաջացած խնայողություններով, ինչպես նաև որոշ ապրանքների և ծառայությունների գնման գործընթացներն առաջին եռամսյակում չավարտվելու հանգամանքով: 2020 թվականի նույն ժամանակահատվածի համեմատ նշված ծրագրի ծախսերն աճել են 10.9%-ով (30.1 մլն դրամով)՝ հիմնականում պայմանավորված Պետական մասնակցությամբ առևտրային կազմակերպությունների կանոնադրական կապիտալում պետական մասնակցության նվազեցման ճանապարհով ակտիվների կազմից գույք առանձնացնելիս գույքն ստացող պետական կառավարչական հիմնարկի կողմից մատակարարին վճարման ենթակա ԱԱՀ-ի պարտավորության կատարման նպատակով միջոցների հատկացմամբ, որոնք կազմել են 23.2 մլն դրամ (100%):

*Դատական և հանրային պաշտպանության* ծրագրի շրջանակներում հաշվետու ժամանակահատվածում օգտագործվել է 134.7 մլն դրամ կամ ծրագրված միջոցների 37.9%-ը: Շեղումը հիմնականում բացատրվում է Փորձագիտական կենտրոնի նյութատեխնիկական հագեցվածության ապահովման նպատակով նախատեսված 200 մլն դրամի միջոցները չօգտագործելու հանգամանքով, որն էլ պայմանավորված է նրանով, որ գումարը հատկացվել է 2021 թվականի փետրվարի 25-ի ՀՀ կառավարության թիվ 258-Ն որոշմամբ, որն ուժի մեջ է մտել մարտի 3-ին: Գնման գործընթացը նախատեսվում է իրականացնել երկրորդ եռամսյակում: Ծրագրի շրջանակներում 83.5 մլն դրամ հատկացվել է հանրային պաշտպանության ծառայություններին, որն ամբողջությամբ օգտագործվել է: 39.4 մլն դրամ է ուղղվել փորձաքննությունների ծառայությունների տրամադրմանը, որը կազմել է նախատեսված միջոցների 71.4%-ը՝ կապված փորձաքննությունների քանակի և բնույթի հետ: Նախորդ տարվա առաջին եռամսյակի համեմատ Դատական և հանրային պաշտպանության ծրագրի ծախսերը նվազել են 33.1%-ով՝ պայմանավորված 2008 թվականի մարտի 1-2-ը Երևան քաղաքում տեղի ունեցած իրադարձությունների ժամանակ տուժած անձանց աջակցության տրամադրման, հանրային պաշտպանության ծառայությունների և փորձաքննությունների ծառայությունների տրամադրման ծախսերի նվազմամբ:

*Քրեակատարողական ծառայություններ* ծրագրին հաշվետու ժամանակահատվածում տրամադրվել է 2 մլրդ դրամ կամ նախատեսված միջոցների 74.7%-ը: Շեղումը հիմնականում արձանագրվել է «Քրեակատարողական ծառայություններ» միջոցառման ծախսերում, որոնք կատարվել են 76.3%-ով՝ կազմելով 1.8 մլրդ դրամ՝ պայմանավորված թափուր հաստիքների առկայությամբ, շարունակական ծախսերի գծով տնտեսումներով և գնումների գործընթացի արդյունքում առաջացած խնայողություններով: Արդարադատության նախարարության քրեակատարողական հիմնարկում պահվող կալանավորված անձանց և դատապարտյալներին պատշաճ բժշկական օգնության ու սպասարկման ծառայությունների շրջանակներում հատկացվել է 129.5 մլն դրամ, որն ամբողջությամբ օգտագործվել է: 2020 թվականի առաջին եռամսյակի համեմատ նշված ծրագրի ծախսերն աճել են 2%-ով:

*Իրավական իրազեկման և տեղեկատվության ապահովման* ծրագրի շրջանակներում հաշվետու ժամանակահատվածում օգտագործվել է 106.4 մլն դրամ կամ նախատեսված միջոցների 66.7%-ը: Ծրագրված ցուցանիշից շեղումը պայմանավորված է հրատարակչական, տեղեկատվական և տպագրական ծառայությունների կատարողականով, որը կազմել է 52.6%` 59 մլն դրամ, պայմանավորված այն հանգամանքով, որ էլեկտրոնային հրատարակումների գծով վճարումներն իրականացվել են ապրիլին: Թարգմանչական ծառայությունների համար նախատեսված 47.4 մլն դրամն օգտագործվել է ամբողջությամբ: Նախորդ տարվա նույն ժամանակահատվածի համեմատ Իրավական իրազեկման և տեղեկատվության ապահովման ծրագրի շրջանակներում կատարված ծախսերը նվազել են 32.2%-ով կամ 50.6 մլն դրամով՝ պայմանավորված հրատարակչական, տեղեկատվական և տպագրական ծառայությունների գծով ծախսերի նվազմամբ:

*Արդարադատության համակարգի աշխատակիցների վերապատրաստման և հատուկ ուսուցման* ծրագրի շրջանակներում օգտագործվել է 114.9 մլն դրամ կամ ծրագրված միջոցների 94.5%-ը: Շեղումը պայմանավորված է մասնագիտական վերապատրաստում անցնող ունկնդիրներին կրթաթոշակի տրամադրման ծախսերի կատարողականով, որը կազմել է 61.5%` 10.7 մլն դրամ: Ցածր կատարողականը պայմանավորված է այն հանգամանքով, որ թեկնածուների խմբերի մի մասը ուսումնառությունը սկսել է 2020 թվականից, իսկ 2021 թվականին ընդունված ունկնդիրների ուսումնառությունը սկսվել է փետրվար ամսից: Հատուկ ծառայողների վերապատրաստման և հատուկ ուսուցման և դատավորների, դատախազների, դատավորների ու դատախազների թեկնածուների ցուցակում գտնվող անձանց, դատական ծառայողների, դատախազության աշխատակազմում ծառայողների, դատական կարգադրիչների վերապատրաստման և հատուկ ուսուցման ծառայություններին հատկացված համապատասխանաբար 44.9 մլն դրամը և 59.4 մլն դրամն ամբողջությամբ օգտագործվել են: Հատուկ ծառայողների վերապատրաստման և հատուկ ուսուցման միջոցառման գծով ծախսերի նվազմամբ պայմանավորված՝ նախորդ տարվա առաջին եռամսյակի համեմատ Արդարադատության համակարգի աշխատակիցների վերապատրաստման և հատուկ ուսուցման ծրագրի ծախսերը նվազել են 10.4%-ով կամ 13.4 մլն դրամով:

*Հարկադիր կատարման ծառայությունների* ծրագրի շրջանակներում հաշվետու ժամանակահատվածում օգտագործվել է 393.3 մլն դրամ՝ ապահովելով եռամսյակային ծրագրի 89.1%-ը՝ պայմանավորված թափուր հաստիքներով, ապրանքների գնման գործընթացում առաջացած խնայողություններով, ինչպես նաև ծառայությունների և ապրանքների գնման գործընթացն ամբողջությամբ չիրականացնելու հանգամանքով: Նշված ծախսերը 5.5%-ով (20.5 մլն դրամով) գերազանցել են նախորդ տարվա առաջին եռամսյակի ցուցանիշը:

*ՀՀ Էկոնոմիկայի նախարարության* պատասխանատվությամբ 2021 թվականի առաջին եռամսյակում կատարվել է պետական բյուջեի 12 ծրագիր՝ նախատեսված 14-ի դիմաց: Ծախսերը կազմել են 5.6 մլրդ դրամ կամ ծրագրված ցուցանիշի 60.2%‑ը, ընդ որում, բոլոր ծրագրերում արձանագրվել են շեղումներ: Նախորդ տարվա առաջին եռամսյակի համեմատ ՀՀ Էկոնոմիկայի նախարարության պատասխանատվությամբ իրականացվող ծրագրերի գծով ծախսերն աճել են 3.5 անգամ կամ 4 մլրդ դրամով` հիմնականում պայմանավորված Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի շրջանակներում իրականացված ծախսերով, որի համար 2020 թվականի առաջին եռամսյակում նախատեսված 165.6 մլն դրամի միջոցները չէին օգտագործվել: Նախորդ տարվա առաջին եռամսյակի համեմատ զգալի աճ է արձանագրվել նաև Գյուղատնտեսության խթանման և Զբոսաշրջության զարգացման ծրագրերի շրջանակներում կատարված ծախսերի գծով՝ համապատասխանաբար 2.3 անգամ (989.3 մլն դրամ) և 4.6 անգամ (212.8 մլն դրամ):

Հաշվետու ժամանակահատվածում *Գյուղատնտեսության խթանման* ծրագրին ուղղվել է շուրջ 1.8 մլրդ դրամ՝ ապահովելով 88.2% կատարողական: Շեղումը հիմնականում պայմանավորված է նրանով, որ չեն օգտագործվել Գերմանիայի զարգացման վարկերի բանկի (KFW) հետ համատեղ գյուղատնտեսության ոլորտում ապահովագրական համակարգի ներդրման փորձնական ծրագրի իրականացման համար պետական աջակցության նպատակով նախատեսված շուրջ 225 մլն դրամի միջոցները: Վերջինս պայմանավորված է նրանով, որ ապահովագրվող տնտեսավարող սուբյեկտների կողմից հայտերը ներկայացվել են մարտ ամսվա վերջին, որի դիմաց վճարումներն իրականացվել են ապրիլ ամսին: Նշենք, որ ծրագիրը պիլոտային է, և գյուղացիական տնտեսությունները դեռևս չունեն գյուղատնտեսության ապահովագրության փորձ ու առավել զգուշավոր են մոտենում առաջարկվող ապահովագրական պրոդուկտներին: Ծրագրի շրջանակներում առաջին եռամսյակում կանխատեսված 4005 հա-ի փոխարեն ապահովագրվել են 3952 հա տարածքներ:

Գյուղատնտեսության խթանման ծրագրում իրականացվել են չորս միջոցառումներ, որոնցից երկուսի գծով արձանագրվել է 100% կատարողական: Մասնավորապես՝ գյուղատնտեսական վարկերի տոկոսադրույքների սուբսիդավորմանը հատկացվել է 1.2 մլրդ դրամ: Միջոցառման շրջանակներում կանխատեսված 41086-ի փոխարեն սուբսիդիաներ են ստացել 41108 տնտեսավարողներ: Ցուցանիշի գերազանցումը պայմանավորված է կորոնավիրուսի տնտեսական հետևանքների չեզոքացման շրջանակներում 0 տոկոսադրույքով վարկերի տրամադրման արդյունքում միջոցառման նկատմամբ պահանջարկի և վարկային պորտֆելի ավելացմամբ: Գյուղատնտեսական հումքի մթերումների (գնումների) նպատակով ագրովերամշակման ոլորտին տրամադրվող վարկերի տոկոսադրույքների սուբսիդավորման նպատակով օգտագործվել է 489.9 մլն դրամ: Միջոցառման շրջանակներում կանխատեսված 55-ի փոխարեն սուբսիդավորվել են 97 տնտեսավարողներ, ինչը նույնպես պայմանավորված է կորոնավիրուսի տնտեսական հետևանքների չեզոքացման շրջանակներում սահմանված 0-ական տոկոսադրույքով տրամադրվող վարկերի նկատմամբ պահանջարկով:

Նախորդ տարվա առաջին եռամսյակի համեմատ Գյուղատնտեսության խթանման ծրագրի ծախսերն աճել են 2.3 անգամ կամ 989.3 մլն դրամով, ինչը հիմնականում պայմանավորված է գյուղատնտեսական վարկերի տոկոսադրույքների սուբսիդավորման և գյուղատնտեսական հումքի մթերումների (գնումների) նպատակով ագրովերամշակման ոլորտին տրամադրվող վարկերի տոկոսադրույքների սուբսիդավորման միջոցառումների գծով ծախսերի համապատասխանաբար 2.3 անգամ (685.5 մլն դրամ) և 2.9 անգամ (320.1 մլն դրամ) աճով:

*Էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրին ուղղվել է շուրջ 377.9 մլն դրամ՝ ապահովելով 83.1% կատարողական: Շեղումը հիմնականում պայմանավորված է էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի միջոցառման կատարողականով, ինչպես նաև Առևտրի համաշխարհային կազմակերպությունում (ԱՀԿ) և oտարերկրյա պետություններում ՀՀ առևտրային ներկայացուցիչների նպատակների և խնդիրների իրագործման միջոցառման համար նախատեսված շուրջ 36.7 մլն դրամի միջոցները չօգտագործելու հանգամանքով: Վերջինս պայմանավորված է նրանով, որ առևտրային ներկայացուցիչների նախատեսված երեք հաստիքներից երկուսը եղել են թափուր, իսկ մեկ ներկայացուցչի կողմից ֆինանսական միջոցների պահանջ չի ներկայացվել: Հաշվետու ժամանակահատվածում Էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի ծախսերը կազմել են 370.1 մլն դրամ՝ ապահովելով 90.8% կատարողական: Շեղումը հիմնականում պայմանավորված է թափուր հաստիքների առկայության հետևանքով աշխատանքի վարձատրության համար նախատեսված միջոցների տնտեսմամբ, ինչպես նաև գնումների ընթացակարգերով պայմանավորված պայմանագրերի մի մասի կնքման հետաձգմամբ: Նախորդ տարվա նույն ժամանակահատվածի համեմատ Էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի ծրագրի գծով ծախսերն աճել են 1.5%-ով 5.5 մլն դրամով:

Հաշվետու ժամանակահատվածում *Բուսաբուծության խթանման և բույսերի պաշտպանության* ծրագրի ծախսերը կազմել են 10.8 մլն դրամ կամ եռամսյակային ծրագրի 45.1%-ը: Ցածր կատարողականը հիմնականում բացատրվում է բուսասանիտարիայի ծառայությունների, հողերի ագրոքիմիական հետազոտության և բերրիության բարձրացման միջոցառումների իրականացման համար նախատեսված 10.3 մլն դրամ միջոցները չօգտագործելու հանգամանքով: Միջոցառման շրջանակներում նախատեսված աշխատանքներն իրականացվել են ամբողջությամբ, սակայն վճարման համար հայտերը ներկայացվել են առաջին եռամսյակի վերջում, որոնց դիմաց վճարումներն իրականացվել են ապրիլ ամսին: Միջոցառման շրջանակներում վնասակար օրգանիզմների հայտնաբերման նպատակով իրականացվել են 46000 հա տարածքների հետազոտման աշխատանքներ: Հատկացված միջոցներից 8.7 մլն դրամն ուղղվել է Սերմերի որակի ստուգման և պետական սորտափորձարկման միջոցառումների իրականացմանը, որն օգտագործվել է ամբողջությամբ: Շուրջ 2.2 մլն դրամ ուղղվել է Գյուղատնտեսական մշակաբույսերի և բույսերի պաշտպանության միջոցների լաբորատոր փորձաքննության միջոցառումների իրականացմանը՝ ապահովելով 43.1% կատարողական: Վերջինս պայմանավորված է նրանով, որ լաբորատոր փորձաքննությունների իրականացման նպատակով ներկայացվել են նախատեսվածից քիչ լաբորատոր նմուշներ` կապված սեզոնայնության հետ: Առաջին եռամսյակում կանխատեսված 990-ի փոխարեն կատարվել են 10 լաբորատոր փորձաքննություններ: Նախորդ տարվա նույն ժամանակահատվածի համեմատ Բուսաբուծության խթանման և բույսերի պաշտպանության ծրագրի ծախսերը նվազել են 47.7%-ով կամ 9.9 մլն դրամով՝ հիմնականում պայմանավորված բուսասանիտարիայի ծառայությունների, հողերի ագրոքիմիական հետազոտության և բերրիության բարձրացման միջոցառումների իրականացման համար նախատեսված միջոցները չօգտագործելու հանգամանքով:

2021 թվականի առաջին եռամսյակում *Գյուղական ենթակառուցվածքների վերականգնման և զարգացման* ծրագրի շրջանակներում օգտագործվել է շուրջ 172.7 մլն դրամ կամ նախատեսված միջոցների 27.4%‑ը: Ծրագիրն իրականացվում է միջազգային կազմակերպությունների և օտարերկրյա պետությունների աջակցությամբ: Մասնավորապես՝ Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի շրջանակներում գյուղական ենթակառուցվածքների վերականգնման և/կամ զարգացման նպատակով տրանսֆերտների տրամադրման համար նախատեսված 250.7 մլն դրամի դիմաց օգտագործվել է 20.3 մլն դրամ կամ նախատեսվածի 8.1%-ը՝ պայմանավորված գյուղատնտեսական տեխնիկայի ձեռքբերման մրցույթների կայացման երկարատև ընթացակարգով, որոշ կոոպերատիվների կողմից ներդրումների ուշացմամբ: Ծրագրի համակարգման և ղեկավարման ծախսերը կատարվել են 60.3%‑ով՝ կազմելով 114.2 մլն դրամ, որը պայմանավորված է որոշ պայմանագրերի ուշ կնքման հանգամանքով: Վերակառուցման և զարգացման միջազգային բանկի աջակցությամբ իրականացվող Գյուղատնտեսության ոլորտում քաղաքականության մոնիթորինգի և գնահատման կարողությունների զարգացման դրամաշնորհային ծրագրի շրջանակներում օգտագործվել է 30.6 մլն դրամ կամ նախատեսվածի 19%‑ը: Ցածր կատարողականը պայմանավորված է մրցույթների երկարատև ընթացակարգի հետևանքով պայմանագրերի` նախատեսված ժամկետից ուշ կնքմամբ: Նախորդ տարվա առաջին եռամսյակի համեմատ Գյուղական ենթակառուցվածքների վերականգնման և զարգացման ծրագրի ծախսերն աճել են 4.2 անգամ կամ 131.1 մլն դրամով՝ հիմնականում պայմանավորված Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի շրջանակներում կատարված ծախսերի 4.9 անգամ (106.8 մլն դրամ) աճով:

2021 թվականի առաջին եռամսյակում *Փոքր և միջին ձեռնարկատիրությանն աջակցության ծրագրի* շրջանակներում ՓՄՁ-ի սուբյեկտներին աջակցության ծրագրերի համակարգման և կառավարման միջոցառման համար նախատեսված 30.6 մլն դրամի միջոցները չեն օգտագործվել, ինչը պայմանավորված է այն հանգամանքով, որ ծրագրի իրականացման հետ կապված երկարատև քննարկումների հետևանքով ծրագրի մեկնարկը նախատեսված ժամկետից ուշ է տրվել: Նշենք, որ 2020 թվականի առաջին եռամսյակում նույնպես ծրագրին հատկացված 30.6 մլն դրամի միջոցները չէին օգտագործվել:

*Անասնաբուժական ծառայությունների* ծրագրի շրջանակներում օգտագործվել է 79.7 մլն դրամ կամ նախատեսված միջոցների 12.9%‑ը: Շեղումը հիմնականում պայմանավորված է գյուղատնտեսական կենդանիների պատվաստման միջոցառման կատարողականով, որը կազմել է 12.4% կամ 49.7 մլն դրամ: Վերջինս պայմանավորված է փորձաքննություն իրականացնող լաբորատորիաներն աշխատանքների նախատեսված ժամկետից ուշ են վերսկսմամբ, բացի այդ, նախանշված բարձր գնային առաջարկի հետևանքով որոշ գնման մրցույթների չկայացմամբ: Հաշվետու ժամանակահատվածում չի օգտագործվել Հայաստանի Հանրապետությունում խոշոր եղջերավոր կենդանիների համարակալման և հաշվառման համար նախատեսված 156.1 մլն դրամը՝ պայմանավորված միջոցառման իրականացման համար նախատեսված միջոցների անբավարարությամբ: Լրացուցիչ միջոցների ներգրավման նպատակով ՀՀ կառավարության համապատասխան որոշման նախագիծը գտնվում է շրջանառության փուլում: 30 մլն դրամ ուղղվել է գյուղատնտեսական կենդանիների հիվանդությունների լաբորատոր ախտորոշման և կենդանական ծագում ունեցող հումքի և նյութի լաբորատոր փորձաքննության միջոցառումներին՝ կազմելով ծրագրված ցուցանիշի 49.2%-ը: Ցածր կատարողականը հիմնականում պայմանավորված է նախատեսվածից քիչ լաբորատոր փորձաքննությունների նմուշներ ներկայացնելու հանգամանքով: Միջոցառման շրջանակներում կանխատեսված 189346-ի փոխարեն իրականացվել են 164849 լաբորատոր փորձաքննություններ: Նախորդ տարվա առաջին եռամսակի համեմատ Անասնաբուժական ծառայությունների ծրագրի ծախսերն աճել են 42.8%‑ով կամ 23.9 մլն դրամով, ինչը պայմանավորված է Գյուղատնտեսական կենդանիների պատվաստման ծախսերի 3.3 անգամ աճով:

2021 թվականի առաջին եռամսյակում *Ենթակառուցվածքների և գյուղական ֆինանսավորման* *աջակցության* ծրագրի ծախսերը կատարվել են 16.7%-ով՝ կազմելով 105.9 մլն դրամ: Ծրագիրն իրականացվում է արտաքին աջակցությամբ: Մասնավորապես՝ չեն օգտագործվել Գլոբալ էկոլոգիական հիմնադրամի աջակցությամբ իրականացվող Հայաստանում արտադրողականության աճին ուղղված հողերի կայուն կառավարման դրամաշնորհային ծրագրի շրջանակներում նախատեսված շուրջ 94.5 մլն դրամի միջոցները՝ պայմանավորված այն հանգամանքով, որ ծրագրի շրջանակներում դեգրադացված հողերի վերականգնման աշխատանքների իրականացման համար մրցույթը հայտարարելու առաջադրանքի փոփոխված պայմաններն ուղարկվել են ԳԶՄՀ-ին՝ հաստատման, որը հաշվետու ժամանակահատվածում չի ստացվել: Տվյալ դրամաշնորհային ծրագրի շրջանակներում ֆինանսական փաթեթների տրամադրման համար օգտագործվել է նախատեսված միջոցների 19.6%-ը՝ 61.6 մլն դրամ: Ցածր կատարողականը պայմանավորված է նրանով, որ մրցութային գործընթացի հետաձգման հետևանքով մատակարարների հետ պայմանագրերը կնքվել են փետրվար ամսին: Արդյունքում ապրանքների մատակարարումը մեկնարկել է մարտ ամսին և գտնվում է ընթացքի մեջ: Բացի այդ, չեն օգտագործվել Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» դրամաշնորհային ծրագրի շրջանակներում սառնարանային տնտեսությունների կառուցման համար նախատեսված 87.2 մլն դրամի միջոցները՝ պայմանավորված եղանակային պայմաններով, որի հետևանքով նախատեսված շինարարական աշխատանքները չեն մեկնարկել: Նախորդ տարվա առաջին եռամսակի համեմատ Ենթակառուցվածքների և գյուղական ֆինանսավորման աջակցության ծրագրի ծախսերն աճել են 2.8 անգամ կամ 67.5 մլն դրամով՝ հիմնականում պայմանավորված Գլոբալ էկոլոգիական հիմնադրամի աջակցությամբ իրականացվող Հայաստանում արտադրողականության աճին ուղղված հողերի կայուն կառավարման դրամաշնորհային ծրագրի շրջանակներում ֆինանսական փաթեթների տրամադրման համար կատարված ծախսերի 61.2 մլն դրամ աճով:

Հաշվետու ժամանակահատվածում *Ներդրումների և արտահանման խթանման* ծրագրի համար նախատեսված 279 մլն դրամ միջոցները չեն օգտագործվել: Նշված գումարից 173.4 մլն դրամը նախատեսված էր օգտագործել Հայաստանի Հանրապետությունում և արտերկրում ներդրումային և ՊՄԳ ծրագրերի իրականացմանն ուղղված պետական աջակցության միջոցառման համար, ինչը չի օգտագործվել՝ պայմանավորված նրանով, որ մեկնարկել է «Հայաստանի պետական հետաքրքրությունների ֆոնդ» ՓԲԸ-ի բաժնետիրոջ իրավասությունների փոխանցման գործընթաց, և, համաձայն ՀՀ կառավարության 2021 թվականի մարտի 25-ի թիվ 381-Ն որոշման, նշված իրավասությունները վերապահվել են ՀՀ վարչապետի աշխատակազմին: Հաշվետու ժամանակահատվածում «Դուբայ ԷՔՍՊՈ-2020» համաշխարհային ցուցահանդեսին Հայաստանի Հանրապետության մասնակցության ապահովման համար նախատեսված 105.6 մլն դրամը չի օգտագործվել՝ պայմանավորված նրանով, որ միջոցառման շրջանակներում պայմանագրերը կնքվել են ապրիլ ամսին: 2020 թվականի առաջին եռամսյակում նույնպես Ներդրումների և արտահանման խթանման ծրագրի համար նախատեսված 173.4 մլն դրամի միջոցները չէին օգտագործվել:

2021 թվականի առաջին եռամսյակում *Գյուղատնտեսության արդիականացման* ծրագրի ծախսերը կազմել են 414.6 մլն դրամ կամ ծրագրված ցուցանիշի 73.6%-ը: Տվյալ ծրագրի շրջանակներում իրականացվել են տասնմեկ միջոցառումներ, որոնցից չորսի գծով արձանագրվել է 100% կատարողական՝ կազմելով 159.4 մլն դրամ, իսկ մյուս միջոցառումների գծով առկա են շեղումներ: Մասնավորապես՝ 11.5% կատարողական է արձանագրվել Փոքր և միջին ջերմոցային տնտեսությունների ներդրման պետական աջակցության ծրագրի ծախսերում՝ կազմելով շուրջ 8 մլն դրամ: Ցածր կատարողականը պայմանավորված է ջերմոցների կառուցման ծախսերի մասնակի փոխհատուցման համար տնտեսավարողների ֆինանսական միջոցների բացակայությամբ: Հայաստանի Հանրապետության ագրոպարենային ոլորտի սարքավորումների ֆինանսական վարձակալության` լիզինգի պետական աջակցության ծրագրի շրջանակներում օգտագործվել է ավելի քան 124.4 մլն դրամ կամ նախատեսածի 75.3%‑ը: Շեղումը հիմնականում պայմանավորված է տնտեսավարողների կողմից նախատեսվածից ցածր արժեքով սարքավորումների ձեռքբերմամբ: 23.4% կատարողական է արձանագրվել Հայաստանի Հանրապետությունում ոչխարաբուծության և այծաբուծության զարգացման նպատակով պետական աջակցության ծախսերում՝ կազմելով շուրջ 8.4 մլն դրամ: Շեղումը պայմանավորված է մանր եղջերավոր կենդանիների ձեռք բերման հայտերի բացակայությամբ` կապված սեզոնայնության հետ: Նախորդ տարվա առաջին եռամսյակի համեմատ Գյուղատնտեսության արդիականացման ծրագրի գծով ծախսերն աճել են 85.5%-ով կամ 191.1 մլն դրամով՝ հիմնականում պայմանավորված Հայաստանի Հանրապետության ագրոպարենային ոլորտի սարքավորումների ֆինանսական վարձակալության` լիզինգի պետական աջակցության, Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար վարկային տոկոսադրույքների սուբսիդավորման, Հայաստանի Հանրապետության գյուղատնտեսական տեխնիկայի ֆինանսական վարձակալության` լիզինգի պետական աջակցության ծրագրի և Փոքր ու միջին «Խելացի» անասնաշենքերի կառուցման կամ վերակառուցման և դրանց տեխնոլոգիական ապահովման պետական աջակցության ծախսերի համապատասխանաբար 2.6 անգամ (75.7 մլն դրամով), 3.1 անգամ (41 մլն դրամով), 1.7 անգամ (35.5 մլն դրամով) և 2.4 անգամ (35.3 մլն դրամով) աճով:

Հաշվետու ժամանակահատվածում *Զբոսաշրջության զարգացման* ծրագրի ծախսերը կազմել են 272 մլն դրամ՝ ապահովելով 20.2% կատարողական: Վերջինս հիմնականում պայմանավորված է Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի կատարողականով, որը կազմել է 18.7% կամ շուրջ 242.2 մլն դրամ: Ցածր կատարողականը ծրագրի կառավարման մասով, որը կազմել է 39.8% կամ 7.9 մլն դրամ, պայմանավորված է աշխատակազմի ոչ լրիվ համալրման հետևանքով միջոցների տնտեսմամբ, ինչպես նաև նախատեսվածից քիչ քանակով գործուղումներով: Ծրագրի շրջանակներում ՀՀ տարբեր մարզերում զբոսաշրջության հետ կապված ենթակառուցվածքների բարելավմանն ուղղված միջոցառումների գծով ծախսերի 18.4% կատարողականը պայմանավորված է նրանով, որ չեն մեկնարկել նշված միջոցառմամբ նախատեսված 5 ծրագրեր, բացի այդ սարքավորումների գնումը տեղափոխվել է հաջորդ եռամսյակ: Նախորդ տարվա առաջին եռամսյակի համեմատ Զբոսաշրջության զարգացման ծրագրի գծով ծախսերն աճել են 4.6 անգամ կամ 212.8 մլն դրամով, ինչը հիմնականում պայմանավորված է Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի ծախսերի մոտ 6 անգամ (201.6 մլն դրամով) աճով:

2021 թվականի առաջին եռամսյակում *Ճգնաժամերի հակազդման և արտակարգ իրավիճակների հետևանքների նվազեցման և վերացման* ծրագրի ծախսերը կազմել են շուրջ 2.4 մլրդ դրամ կամ ծրագրված ցուցանիշի 91.3%-ը: Շեղումը հիմնականում պայմանավորված է Հայաստանի Հանրապետությունում աշնանացան ցորենի արտադրության խթանման նպատակով սուբսիդավորման և Կորոնավիրուսի (COVID-19) տնտեսական հետևանքների չեզոքացման 24-րդ միջոցառման շրջանակներում իրականացվող աջակցության տրամադրման միջոցառումների համապատասխանաբար 14% (13.9 մլն դրամ) և 60.3% (99.4 մլն դրամ) կատարողականով: Առաջին միջոցառման կատարողականը պայմանավորված է նրանով, որ վճարման համար անհրաժեշտ փաստաթղթերը մատակարարների կողմից ներկայացվել են թերություններով, որոնք շտկելուց հետո փաստացի վճարումներն իրականացվել են ապրիլ ամսին: Կորոնավիրուսի (COVID-19) տնտեսական հետևանքների չեզոքացման 24-րդ միջոցառման շրջանակներում իրականացվող աջակցության տրամադրման ծախսերի կատարողականը պայմանավորված է նրանով, որ մեծածավալ իրացում ունեցող 2 տնտեսավարողներ չեն դիմել փոխհատուցման համար: Կորոնավիրուսի (COVID-19) տնտեսական հետևանքների չեզոքացման 25-րդ միջոցառման շրջանակներում զբոսաշրջության ոլորտը սպասարկող տրանսպորտային ընկերությունների վարկերի տոկոսադրույքների սուբսիդավորման գծով վարկային պարտավորությունների համար նախատեսված 32.6 մլն դրամի միջոցները չեն օգտագործվել, որը պայմանավորված է տնտեսավարողների կողմից վճարման հայտերը եռամսյակի վերջում ներկայացվելու հանգամանքով: Հատկացված միջոցներից ավելի քան 1.1 մլրդ դրամն ուղղվել է Կորոնավիրուսի (COVID-19) տնտեսական հետևանքների չեզոքացման 23-րդ միջոցառման շրջանակներում աջակցության տրամադրմանը՝ ապահովելով 99.1% կատարողական: Շեղումը պայմանավորված է նրանով, որ նախատեսվածից քիչ քանակով տնտեսավարողներ են դիմել աջակցություն ստանալու համար: Հաշվետու ժամանակահատվածում կանխատեսված 1500-ի փոխարեն միջոցառման շրջանակներում աջակցություն է ստացել 1158 տնտեսավարող: Կորոնավիրուսի (COVID-19) տնտեսական հետևանքների չեզոքացման հետևանքով տրամադրված վարկերի տոկոսադրույքների սուբսիդավորման համար օգտագործվել է շուրջ 631.2 մլն դրամ կամ նախատեսված միջոցների 95.6%-ը: Միջոցառման շրջանակներում վճարումներն իրականացվում են բանկերի հայտերի հիման վրա, առկա միջոցներին համապատասխան: Շեղումը պայմանավորված է նրանով, որ հիմնականում բավարարվել էին տնտեսավարողների՝ փոքր գումարներով ներկայացված հայտերը, իսկ մնացած գումարով հնարավոր չէր բավարարել խոշոր գումարներով ներկայացված հայտերը: Միջոցառման նկատմամբ բարձր պահանջարկի հետևանքով լրացուցիչ միջոցների ներգրավման աշխատանքները գտնվում են ընթացքի մեջ: Նշենք, որ 2021 թվականի առաջին եռամսյակում կանխատեսված 342-ի փոխարեն աջակցություն է ստացել 1030 տնտեսավարող: Կորոնավիրուսով (COVID-19) պայմանավորված մեկուսացված անձանց կեցության ապահովման համար օգտագործվել է շուրջ 537.9 մլն դրամ՝ ապահովելով 99.1% կատարողական: 2020 թվականի առաջին եռամսյակում Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրին հատկացված 165.6 մլն դրամի միջոցները չէին օգտագործվել:

Հաշվետու ժամանակահատվածում *Ռազմական դրության պայմաններում քաղաքացիների կյանքի ու անվտանգության ապահովման և արտակարգ իրավիճակների հետևանքների նվազեցման և վերացման* ծրագրի ծախսերը կազմել են 27.4 մլն դրամ՝ ապահովելով 23.5% կատարողական: Ցածր կատարողականը հիմնականում պայմանավորված է ռազմական դրության պայմաններում տարհանված անձանց գույքի հետ կապված բեռնափոխադրումների և արձակուրդ ստացած զինծառայողների ուղևորափոխադրման ապահովման համար նախատեսված շուրջ 72.3 մլն դրամ միջոցները չօգտագործելու հանգամանքով: Վերջինս պայմանավորված է ՀՀ պաշտպանության նախարության կողմից վճարման հայտերը չներկայացվելու հանգամանքով: Հատկացված միջոցներից 26 մլն դրամը տրամադրվել է ռազմական դրության պայմաններում առողջական խնդիրներով տարհանված անձանց կեցության ապահովմանը՝ կազմելով նախատեսված միջոցների 90.8%-ը, որը պայմանավորված է փաստացի պահանջով: Պատերազմական գործողությունների արդյունքում սահմանամերձ բնակավայր համարվող համայնքներին սահմանային անցումների կանխումն ապահովելու նպատակով անհրաժեշտ սարքավորումների և կառուցվածքների ձեռքբերման համար նախատեսված 1.4 մլն դրամն ամբողջությամբ օգտագործվել է:

*ՀՀ արտաքին գործերի նախարարության* պատասխանատվությամբ 2021 թվականի առաջին եռամսյակի ընթացքում կատարվել է պետական բյուջեի 5 ծրագիր, որոնց գծով ծախսերը կազմել են ավելի քան 3.8 մլրդ դրամ կամ ծրագրված ցուցանիշի 92.8%‑ը: Ծրագրված ցուցանիշից շեղումը հիմնականում առաջացել է Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման ու իրականացման և Արտաքին գործերի ոլորտում կառավարության քաղաքականության մշակման ու իրականացման ծրագրերում: 2021 թվականի առաջին եռամսյակում նախորդ տարվա նույն ժամանակահատվածի համեմատ նախարարության պատասխանատվությամբ կատարված ծրագրերի գծով ծախսերն ավելացել են 8%-ով կամ 284.4 մլն դրամով՝ հիմնականում պայմանավորված Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման ու իրականացման ծրագրի շրջանակներում կատարված ծախսերի աճով:

Հաշվետու ժամանակահատվածում *Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման և իրականացման* ծախսերը կազմել են շուրջ 2.9 մլրդ դրամ՝ 94.1%-ով ապահովելով եռամսյակային ծրագրի կատարումը: Տարբերությունը հիմնականում պայմանավորված է նրանով, որ դեսպանությունների կողմից կատարվող մի շարք վճարումներ, մասնավորապես՝ ապահովագրական ծառայությունների գծով ծախսերը, ապահովագրվող դիվանագիտական անձնակազմի և նրանց ընտանիքի անդամների ցուցակների ճշտման պատճառով տեղափոխվել են հաջորդ եռամսյակ: Նախորդ տարվա նույն ժամանակահատվածի համեմատ տվյալ ծրագրի ծախսերն աճել են 13.3%-ով կամ 338.2 մլն դրամով՝ պայմանավորված օտարերկրյա պետություններում և միջազգային կազմակերպություններում հավատարմագրված ՀՀ դիվանագիտական ծառայության մարմինների գործունեության իրականացման ծախսերի 13.9% (350.4 մլն դրամ) աճով:

Հաշվետու ժամանակահատվածում 545.4 մլն դրամ ուղղվել է *Միջազգային կազմակերպությունների հետ համագործակցության* ծրագրին` 99.4%-ով ապահովելով եռամսյակային ծրագրային ցուցանիշը: Օգտագործված միջոցներն ուղղվել են միջազգային կազմակերպություններին ՀՀ անդամակցության վճարներին՝ 99.7%-ով ապահովելով ծրագիրը: Ծրագրի շրջանակներում ՆԱՏՕ-ի հասարակական տեղեկատվական կենտրոնի գործունեության ապահովման համար նախատեսված 1.6 մլն դրամը չի օգտագործվել, քանի որ հիմնավորող փաստաթղթերը ներկայացվել են եռամսյակի վերջում, և վճարումը կատարվել է ապրիլի սկզբին: Նախորդ տարվա նույն ժամանակահատվածի համեմատ Միջազգային կազմակերպությունների հետ համագործակցության ծրագրի ծախսերն աճել են 11.7%-ով կամ 57 մլն դրամով՝ պայմանավորված միջազգային կազմակերպություններին ՀՀ անդամակցության վճարների 12% (58.6 մլն դրամ) աճով:

*Արտաքին գործերի ոլորտում Կառավարության քաղաքականության մշակման և իրականացման* ծախսերը հաշվետու ժամանակահատվածում կազմել են 307.8 մլն դրամ կամ նախատեսվածի 75%-ը: Շեղումը Կառավարության արտաքին քաղաքականության մշակման և իրագործման ապահովման միջոցառման գծով, որի ծախսերը կազմել են 306.1 մլն դրամ կամ 83%, հիմնականում պայմանավորված է արտերկրից վերադարձած դիվանագետների ռոտացիայի արդյունքում աշխատավարձերի և հավելավճարների համար նախատեսված միջոցների տնտեսմամբ, ինչպես նաև որոշ ապրանքների ձեռքբերման ու ծառայությունների մատուցման դիմաց վճարումները հաջորդ եռամսյակ տեղափոխելու հանգամանքով: ՀՀ մուտքի վիզաների, վերադարձի վկայականների և պաշտպանված ձևաթղթերի տպագրության աշխատանքների իրականացման համար նախատեսված շուրջ 39.8 մլն դրամը չի օգտագործվել, քանի որ տպագրական աշխատանքները կատարվել են հաշվետու ժամանակահատվածի վերջում, և դրանց դիմաց վճարումները կատարվել են հաջորդ եռամսյակում: Նախորդ տարվա նույն ժամանակահատվածի համեմատ ծրագրի ծախսերում արձանագրվել է 33.5% անկում՝ հիմնականում պայմանավորված ծրագրում բարձր տեսակարար կշիռ ունեցող՝ Կառավարության արտաքին քաղաքականության մշակման և իրագործման ապահովման միջոցառման շրջանակներում կատարված ծախսերի 22.4% (88.3 մլն դրամ) նվազմամբ և ՀՀ մուտքի վիզաների, վերադարձի վկայականների և պաշտպանված ձևաթղթերի տպագրության աշխատանքների իրականացման համար նախատեսված գումարները չօգտագործելու հանգամանքով:

*Միջազգային հարաբերությունների և դիվանագիտության ոլորտում մասնագետների պատրաստման և վերապատրաստման* նպատակով հատկացվել է 76.9 մլն դրամ, որն ամբողջությամբ օգտագործվել է, իսկ *Հայաստանի Հանրապետությունում և օտարերկրյա պետություններում արարողակարգային միջոցառումների իրականացման* նպատակով օգտագործվել է 29.1 մլն դրամ՝ կազմելով ծրագրային ցուցանիշի 73%-ը: Շեղումը հիմնականում պայմանավորված է այն հանգամանքով, որ կորոնավիրուսի համավարակի պատճառով արտասահմանյան պաշտոնական գործուղումները հիմնականում հետաձգվել են։ Նախորդ տարվա նույն ժամանակահատվածի համեմատ նշված ծախսերը համապատասխանաբար աճել են 3.2 անգամ (53 մլն դրամով) և նվազել են 23.6%-ով (9 մլն դրամով):

*ՀՀ շրջակա միջավայրի նախարարության* պատասխանատվությամբ 2021 թվականի առաջին եռամսյակի ընթացքում կատարվել է պետական բյուջեի 5 ծրագիր՝ նախատեսված 6 ծրագրի դիմաց, որոնց գծով ծախսերը կազմել են 1.2 մլրդ դրամ կամ նախատեսվածի 65.1%‑ը: Շեղումը հիմնականում պայմանավորված է նախարարության ծախսերում մեծ տեսակարար կշիռ ունեցող՝ Բնական պաշարների և բնության հատուկ պահպանվող տարածքների կառավարման և պահպանման ծրագրի կատարողականով: Նախորդ տարվա նույն ժամանակահատվածի համեմատ արձանագրվել է նախարարության պատասխանատվությամբ իրականացվող ծրագրերի շրջանակներում կատարված ծախսերի 20.8%-ով կամ 207.1 մլն դրամով աճ՝ հիմնականում պայմանավորված 2020 թվականի երկրորդ կիսամյակից ՀՀ շրջակա միջավայրի նախարարության ենթակայության «Շրջակա միջավայրի մոնիթորինգի և տեղեկատվության կենտրոն» և «Անտառային մոնիթորինգի կենտրոն» ՊՈԱԿ-ների և ՀՀ արտակարգ իրավիճակների նախարարության ենթակայության «Հիդրոօդերևութաբանության և մթնոլորտային երևույթների վրա ակտիվ ներգործության ծառայություն» ՊՈԱԿ-ի միավորման ձևով ՀՀ շրջակա միջավայրի նախարարության համակարգում ստեղծված «Հիդրոօդերևութաբանության և մոնիթորինգի կենտրոն» ՊՈԱԿ-ին հատկացված միջոցները «Շրջակա միջավայրի վրա ազդեցության գնահատում և մոնիթորինգ» ծրագրին փոխանցելու հանգամանքով: 2020 թվականի առաջին եռամսյակի համադրելի ցուցանիշի համեմատ ՀՀ շրջակա միջավայրի նախարարության ծախսերը նվազել են 1.3%-ով:

*Բնական պաշարների և բնության հատուկ պահպանվող տարածքների կառավարման և պահպանման* ծրագրի շրջանակներում հաշվետու ժամանակահատվածում օգտագործվել է նախատեսված միջոցների 41.8%-ը՝ շուրջ 399.2 մլն դրամ: Շեղումը հիմնականում արձանագրվել է Գերմանիայի զարգացման վարկերի բանկի (KFW) աջակցությամբ ՀՀ Սյունիքի մարզում իրականացվող դրամաշնորհային ծրագրի կատարողականով: Ծրագրի շրջանակներում, մասնավորապես, 99.5 մլն դրամ է օգտագործվել ՀՀ Սյունիքի մարզի բնության հատուկ պահպանվող տարածքների կառավարման բարելավմանն ուղղված ծրագրերի գծով, 55.1 մլն դրամ՝ նշված տարածքների պահպանությունն իրականացնող պետական կազմակերպությունների կարողությունների զարգացման նպատակով, 4.2 մլն դրամ՝ բնության հատուկ պահպանվող տարածքների հարակից համայնքների սոցիալ-տնտեսական վիճակի բարելավմանն ուղղված աջակցության նպատակով, որոնք կատարվել են համապատասխանաբար 36.3%-ով, 23%-ով և 2.1%‑ով: Նշված առաջին միջոցառման ցածր կատարողականը պայմանավորված է ծառայություններ մատուցողների կողմից տրամադրված հաշվետվությունների քննարկման և համաձայնեցման գործընթացների ժամանակատարությամբ: Բնության հատուկ պահպանվող տարածքների պահպանությունն իրականացնող պետական կազմակերպությունների կարողությունների զարգացման ծախսերի կատարողականը բացատրվում է այն հանգամանքով, որ շինարարական աշխատանքները տեղափոխվել են հաջորդ եռամսյակ՝ պայմանավորված նախագծերի և նախահաշիվների վերանայման ու հաստատման գործընթացներով: Երկրորդ միջոցառման կատարողականը պայմանավորված է ծառայություններ մատուցողների կողմից տրամադրված հաշվետվությունների քննարկման և համաձայնեցման ժամանակատարությամբ: ՀՀ Սյունիքի մարզի բնության հատուկ պահպանվող տարածքների հարակից համայնքների սոցիալ-տնտեսական վիճակի բարելավման ծախսերի կատարողականը պայմանավորված է այն հանգամանքով, որ միջոցառման շրջանակներում նախատեսված Մեղրի համայնքի տնային տնտեսությունների համար ջերմամեկուսիչ պատուհանների արտադրության և տեղադրման մրցութային փաստաթղթերը գտնվել են դոնորի հետ համաձայնեցման փուլում:

Ծրագրի շրջանակներում 239.6 մլն դրամ (ծրագրվածի 100%-ը) ուղղվել է բնության հատուկ պահպանվող տարածքների («Սևան», «Դիլիջան», «Արփի լիճ» ազգային պարկերի, «Խոսրովի անտառ» պետական արգելոցի, Արգելոցապարկային համալիր և Զանգեզուր կենսոլորտային համալիր ԲՀՊ տարածքների) պահպանությանը, դրանցում գիտական ուսումնասիրությունների և անտառատնտեսական աշխատանքների կատարմանը:

Նախորդ տարվա նույն ժամանակահատվածի համեմատ Բնական պաշարների և բնության հատուկ պահպանվող տարածքների կառավարման և պահպանման ծրագրի ծախսերն աճել են 1.4%‑ով:

Հաշվետու ժամանակահատվածում շուրջ 264 մլն դրամ է օգտագործվել *Անտառների կառավարման* ծրագրի շրջանակներում՝ ապահովելով ծրագրված ցուցանիշի 86.4%-ը: Շեղումը հիմնականում պայմանավորված է անտառային ոլորտում քաղաքականության մշակման ու աջակցության ծառայությունների, ծրագրերի համակարգման միջոցառման կատարողականով, որը կազմել է 49.9% կամ 23.6 մլն դրամ, ինչպես նաև անտառկառավարման պլանների կազմման, անտառվերականգնման և անտառապատման աշխատանքների, անտառների կադաստրի վարման համար նախատեսված 17.9 մլն դրամի միջոցները չօգտագործելու հանգամանքով: Անտառային ոլորտում քաղաքականության մշակման և աջակցության ծառայությունների, ծրագրերի համակարգման ծախսերի գծով շեղումը պայմանավորված է ՀՀ շրջակա միջավայրի նախարարության Անտառային կոմիտեի և «Հայանտառ» ՊՈԱԿ-ի կողմից տարածքի համատեղ օգտագործմամբ, ինչի արդյունքում մի շարք ծախսերի գծով նախատեսված միջոցները տնտեսվել են, ինչպես նաև թափուր հաստիքների առկայությամբ: Անտառների կադաստրի վարման համար նախատեսված 3 մլն դրամը չի օգտագործվել, քանի որ տեխնիկական առաջադրանքի մշակումը գտնվել է ընթացքի մեջ: Անտառվերականգնման և անտառապատման աշխատանքների համար նախատեսված 8.3 մլն դրամը չի օգտագործվել, քանի որ Շրջակա միջավայի նախարարության կողմից մշակվել և ներկայացվել է ՀՀ կառավարության որոշման նախագիծ միջոցառմամբ նախատեսված միջոցները որպես դրամաշնորհ «Հայանտառ» ՊՈԱԿ-ին հատկացնելու վերաբերյալ: Անտառկառավարման պլանների կազմման համար նախատեսված 6.6 մլն դրամը չի օգտագործվել, քանի որ աշխատանքների իրականացման տեխնիկական առաջադրանքի մշակումից հետո հայտարարված մրցույթը կայացել է ապրիլին: Անտառպահպանական ծառայությունների համար հատկացված 240.4 մլն դրամն ամբողջությամբ օգտագործվել է:

Նախորդ տարվա առաջին եռամսյակի համեմատ Անտառների կառավարման ծրագրի ծախսերը նվազել են 5.9%-ով կամ 16.6 մլն դրամով՝ հիմնականում պայմանավորված «Անտառային մոնիթորինգի կենտրոն» ՊՈԱԿ-ի լուծարմամբ և ՀՀ արտակարգ իրավիճակների նախարարության ենթակայության «Հիդրոօդերևութաբանության և մթնոլորտային երևույթների վրա ակտիվ ներգործության ծառայություն» ՊՈԱԿ-ին միավորվելու հանգամանքով, որի հետևանքով 2020 թվականի երկրորդ կիսամյակից անտառային պետական մոնիտորինգի իրականացման միջոցառմանը հատկացվող միջոցները փոխանցվել են «Շրջակա միջավայրի վրա ազդեցության գնահատում և մոնիթորինգ» ծրագրին:

Հաշվետու ժամանակահատվածում 178.7 մլն դրամ է օգտագործվել *Շրջակա միջավայրի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում, որը կազմել է ծրագրված ցուցանիշի 81.1%-ը: Շեղումը հիմնականում պայմանավորված է ձեռք բերված ապրանքների ու ծառայությունների դիմաց վճարումների մի մասն ապրիլ ամսին կատարելու հանգամանքով: 2020 թվականի նույն ժամանակահատվածի համեմատ ծրագրի ծախսերը նվազել են 1.3%-ով:

*Բնագիտական նմուշների պահպանության և ցուցադրության* ծրագրին հաշվետու ժամանակահատվածում պետական բյուջեից հատկացվել է շուրջ 76.1 մլն դրամ, որն ամբողջությամբ օգտագործվել է: Նշված գումարից 7.4 մլն դրամն ուղղվել է բնագիտական նմուշների պահպանությանը և ցուցադրությանը, իսկ 68.6 մլն դրամը՝ կենդանաբանական այգու ցուցադրություններին: Նախորդ տարվա նույն ժամանակահատվածի համեմատ ծրագրի ծախսերը նվազել են 2.7%-ով:

Հաշվետու ժամանակահատվածում 286.5 մլն դրամ է հատկացվել *Շրջակա միջավայրի վրա ազդեցության գնահատման և մոնիթորինգի ապահովմանը*, որն ամբողջությամբ օգտագործվել է, իսկ նախորդ տարվա նույն ժամանակահատվածի համեմատ աճել է 4.5 անգամ կամ 222.7 մլն դրամով՝ հիմնականում պայմանավորված «Շրջակա միջավայրի մոնիթորինգի և տեղեկատվության կենտրոն», «Անտառային մոնիթորինգի կենտրոն» և «Հիդրոօդերևութաբանության և մթնոլորտային երևույթների վրա ակտիվ ներգործության ծառայություն» ՊՈԱԿ-ների միաձուլման արդյունքում ՀՀ շրջակա միջավայրի նախարարության համակարգում «Հիդրոօդերևութաբանության և մոնիթորինգի կենտրոն» ՊՈԱԿ-ի ստեղծմամբ, ինչի արդյունքում նախկինում «Հիդրոօդերևութաբանական ծառայություններ», «Անտառների կառավարում» և «Շրջակա միջավայրի պաշտպանություն (այլ դասերին չպատկանող)» ծրագրերում նախատեսված միջոցները ներառվել են սույն ծրագրում: Նախորդ տարվա առաջին եռամսյակի համադրելի ցուցանիշի համեմատ ծրագրի ծախսերը մնացել են գրեթե անփոփոխ:

*Բնապահպանական ծրագրերի իրականացում համայնքներում* ծրագրի շրջանակներում 2021 թվականի առաջին եռամսյակում նախատեսված 7.5 մլն դրամը չի օգտագործվել, քանի որ ՀՀ 2021 թվականի պետական բյուջեի վերանայման պահանջով պայմանավորված՝ սուբվենցիայի պայմանագրերի կնքումը հետաձգվել է:

*ՀՀ կրթության, գիտության, մշակույթի և սպորտի նախարարության* պատասխանատվության ներքո 2021 թվականի առաջին եռամսյակի ընթացքում իրականացվել են 21 ծրագրեր, որոնց շրջանակներում օգտագործվել է շուրջ 32.3 մլրդ դրամ՝ ապահովելով առաջին եռամսյակի ծրագրված ցուցանիշի 88.8% կատարողական, ընդ որում, գրեթե բոլոր ծրագրերում առկա են շեղումներ: Առանձնապես խոշոր շեղումներ են արձանագրվել Հանրակրթության, Նախնական (արհեստագործական) և միջին մասնագիտական կրթության, Կրթության, մշակույթի և սպորտի ոլորտներում միջազգային և սփյուռքի հետ համագործակցության զարգացման ու Գիտական և գիտատեխնիկական հետազոտությունների ծրագրերում: Նախորդ տարվա նույն ժամանակահատվածի համեմատ նախարարության ծախսերը նվազել են 2.5%-ով կամ 835.5 մլն դրամով, ինչը հիմնականում պայմանավորված է Կրթության որակի ապահովման, Արվեստների ու Նախնական (արհեստագործական) և միջին մասնագիտական կրթության ծրագրերի գծով ծախսերի նվազմամբ՝ համապատասխանաբար 51.2%-ով, 14.9%-ով և 12.4%-ով:

Հաշվետու ժամանակահատվածում *Մեծ նվաճումների սպորտի* ծրագրի շրջանակներում օգտագործվել է նախատեսված միջոցների 74%-ը՝ 596.3 մլն դրամ: Շեղումը հիմնականում պայմանավորված է ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման ու առաջնությունների անցկացման և 2021 թվականի ամառային օլիմպիական խաղերին նախապատրաստվելու նպատակով ֆինանսական աջակցության տրամադրման միջոցառումների կատարողականով: Առաջին միջոցառման ծախսերը կազմել են 340.1 մլն դրամ կամ նախատեսվածի 85.2%-ը, որը պայմանավորված է կորոնավիրուսի համավարակի հետ կապված՝ մարզաձևերի ազգային ֆեդերացիաների կողմից իրականացվող միջոցառումների հետաձգմամբ, ինչպես նաև վճարման հայտերը մարտ ամսվա վերջում ներկայացվելու հանգամանքով: Երկրորդ միջոցառման շրջանակներում օգտագործվել է նախատեսված միջոցների 50%-ը՝ 69.6 մլն դրամ: Կատարողականը պայմանավորված է նրանով, որ վճարման հայտերը ներկայացվել են մարտ ամսվա վերջին, արդյունքում վճարումները տեղափոխվել են երկրորդ եռամսյակ: ՀՀ հավաքական թիմերին մարզահագուստով և մարզահանդերձանքով ապահովման համար նախատեսված 30 մլն դրամը չի օգտագործվել, և ՀՀ կառավարության 2021 թվականի ապրիլի 1-ի N 470-Ն որոշմամբ, ելնելով ծախսային առաջնահերթություններից, միջոցները վերաբաշխվել են այլ ծրագրերի միջև։ Ծրագրում ընդգրկված միջոցառումներից 4-ի գծով նախատեսված 144.9 մլն դրամն օգտագործվել է ամբողջությամբ: 2020 թվականի նույն ժամանակահատվածի համեմատ Մեծ նվաճումների սպորտի ծրագրի ծախսերը նվազել են 20.2%-ով (151.4 մլն դրամով)՝ հիմնականում պայմանավորված նախորդ տարվա առաջին եռամսյակում 2020 թվականի Տոկիոյի 32-րդ Օլիմպիական խաղերին Հայաստանի մարզական պատվիրակության նախապատրաստման և մասնակցության ապահովման, ՀՀ հավաքական թիմերին մարզահագուստով և մարզահանդերձան-քով ապահովման, ինչպես նաև 2019 թվականի 10 լավագույն մարզիկների պարգևատրության ծախսերով, որոնք կազմել էին համապատասխանաբար 120.9 մլն դրամ, 79.3 մլն դրամ և 50 մլն դրամ, որոնց համար հաշվետու ժամանակահատվածում միջոցներ չեն հատկացվել:

Հաշվետու ժամանակահատվածում շուրջ 2․2 մլրդ դրամ է տրամադրվել *Նախնական (արհեստագործական) և միջին մասնագիտական կրթության* ծրագրին՝ ապահովելով ծրագրային ցուցանիշի 75.5% կատարողական: Ծրագրում ընդգրկված են վեց միջոցառումներ, որոնցից չորսում արձանագրվել են շեղումներ։ Ծրագրի ծախսերում մեծ տեսակարար կշիռ ունեն միջին մասնագիտական և նախնական մասնագիտական (արհեստագործական) կրթության գծով ուսանողական նպաստների տրամադրման միջոցառումների ծախսերը, որոնք կազմել են համապատասխանաբար 1.5 մլրդ դրամ (նախատեսվածի 77%-ը) և 525.9 մլն դրամ (նախատեսվածի 86.5%-ը)։ Շեղումը հիմնականում պայմանավորված է նպաստ ստացող ուսանողների` կանխատեսվածից փոքր թվով, որը կազմել է համապատասխանաբար 21071 և 7760՝ կանխատեսված 22228-ի և 7923-ի դիմաց: Հաշվետու ժամանակահատվածում 96 մլն դրամ է տրամադրվել միջին մասնագիտական կրթություն ստացող ուսանողների կրթաթոշակների, 63.2 մլն դրամ` նախնական մասնագիտական (արհեստագործական) կրթություն ստացող ուսանողների կրթաթոշակների վճարմանը: Նշված միջոցառումները կատարվել են համապատասխանաբար 43.3%-ով և 57.2%‑ով` պայմանավորված կրթական հաստատություններում սովորող կրթաթոշակ ստացող ուսանողների` կանխատեսվածից փոքր թվով: Նշված հաստատություններում կրթաթոշակ ստացող ուսանողների փաստացի թիվը հաշվետու ժամանակահատվածում կազմել է համապատասխանաբար 12940 և 7027՝ կանխատեսված 15572-ի և 7923-ի դիմաց: Ռազմական դրությամբ պայմանավորված միջին մասնագիտական կրթական ծրագրեր իրականացնող ուսումնական հաստատությունների սովորողների ուսման վարձի փոխհատուցման նպատակով հատկացվել է 6.6 մլն դրամ, որն ամբողջությամբ օգտագործվել է։ Նախորդ տարվա նույն ժամանակահատվածի համեմատ նախնական (արհեստագործական) և միջին մասնագիտական կրթության ծրագրի ծախսերը նվազել են 12.4%-ով կամ 305.7 մլն դրամով` հիմնականում պայմանավորված միջին մասնագիտական կրթության գծով ուսանողական նպաստների ծախսերի 14.5% կամ 247 մլն դրամ նվազմամբ:

*Կինեմատոգրաֆիայի* ծրագրի շրջանակներում 2021 թվականի առաջին եռամսյակում նախատեսված ծախսերը կատարվել են 29.6%‑ով՝ կազմելով 57 մլն դրամ: Ցածր կատարողականը հիմնականում պայմանավորված է կինոնկարների արտադրության միջոցառման կատարողականով: Վերջինիս ծախսերը կազմել են 18.3 մլն դրամ կամ ծրագրված ցուցանիշի 14.9%-ը, որը պայմանավորված է այն հանգամանքով, որ «Հայաստանի Ազգային կինոկենտրոն» և «Փաստավավերագրական ֆիլմերի «Հայկ» կինոստուդիա» ՊՈԱԿ-ների հետ դրամաշնորհի տրամադրման պայմանագրերն առաջին եռամսյակում չեն կնքվել՝ հայտերը դիտարկման փուլում գտնվելու պատճառով: Կինոարվեստին աջակցության համար նախատեսված 30.6 մլն դրամը չի օգտագործվել՝ պայմանավորված մրցութային ծրագրերը դիտարկման փուլում գտնվելու հանգամանքով: Ծրագրում ընդգրկված ազգային կինոծրագրերի իրականացման միջոցառման համար նախատեսված 30.1 մլն դրամն օգտագործվել է ամբողջությամբ, իսկ փաստավավերագրական կինոծրագրերի իրականացման համար օգտագործվել է նախատեսված միջոցների 92%-ը՝ 8.6 մլն դրամ, որը պայմանավորված է վճարման համար անհրաժեշտ փաստաթղթերը մարտի վերջին ներկայացվելու հանգամանքով, որի արդյունքում վճարումները տեղափոխվել են երկրորդ եռամսյակ: Նախորդ տարվա նույն ժամանակահատվածի համեմատ Կինեմատոգրաֆիայի ծրագրի ծախսերն աճել են 27.2.%-ով (12.2 մլն դրամով)՝ պայմանավորված կինոնկարների արտադրության ծախսերով, որի համար 2020 թվականի առաջին եռամսյակում միջոցներ չէին օգտագործվել:

*Մշակութային ժառանգության* ծրագրին հաշվետու ժամանակահատվածում տրամադրվել է 534.7 մլն դրամ՝ ապահովելով 90% կատարողական: Ծախսերի գերակշիռ մասը բաժին է ընկել թանգարանային ծառայությունների և ցուցահանդեսների միջոցառմանը, որը կազմել է 514.7 մլն դրամ՝ ապահովելով 96% կատարողական: Շեղումը պայմանավորված է պայմանագրերի կնքման արդյունքում առաջացած տնտեսումներով, ինչպես նաև ավելացված արժեքի հարկի վճարման համար նախատեսված հատկացումները չօգտագործելու հանգամանքով: Միջոցառման շրջանակներում կազմակերպվել է 36 ցուցահանդես՝ նախատեսված 47-ի դիմաց, սպասարկվող թանգարանային այցելուների թիվը կազմել է 110815՝ կանխատեսված 274050-ի դիմաց, իսկ սպասարկվող ընթերցողների թիվը կազմել է 310՝ կանխատեսված 150-ի դիմաց։ Կանխատեսվածից ցածր փաստացի արդյունքային ցուցանիշները հիմնականում պայմանավորված են կորոնավիրուսի համավարակով։ Չեն օգտագործվել ծրագրում ընդգրկված երկու միջոցառումների համար նախատեսված միջոցները: Մասնավորապես՝ hուշարձանների ամրակայման, նորոգման և վերականգնման միջոցառման շրջանակներում ծրագրված 11.8 մլն դրամը չի օգտագործվել մրցույթների մասնակիցների բացակայության պատճառով։ Ոչ նյութական մշակութային ժառանգության պահպանման աջակցության համար նախատեսված 9.6 մլն դրամը չի օգտագործվել՝ պայմանավորված մրցույթների չկայացմամբ։ Մշակութային ժառանգության ծրագրում ընդգրկված պատմամշակութային ժառանգության գիտահետազոտական աշխատանքներին տրամադրվել է շուրջ 8.7 մլն դրամ (նախատեսվածի 45%-ը), հայկական պատմամշակութային հուշարձանների վավերագրմանն աջակցությանը՝ 5.9 մլն դրամ (նախատեսվածի 50%-ը), մշակութային արժեքների փորձաքննության ծառայություններին՝ 5.5 մլն դրամ (նախատեսվածի 90%-ը): Միջոցառումների կատարողականները պայմանավորված են վճարման փաստաթղթերը մարտ ամսվա վերջում ներկայացնելու հանգամանքով, ինչի արդյունքում վճարումները տեղափոխվել են երկրորդ եռամսյակ: Նախորդ տարվա նույն ժամանակահատվածի համեմատ Մշակութային ժառանգության ծրագրի ծախսերը նվազել են 2.8%-ով (15.6 մլն դրամով)՝ հիմնականում պայմանավորված պատմամշակութային ժառանգության գիտահետազոտական աշխատանքների գծով ծախսերի նվազմամբ։

2021 թվականի առաջին եռամսյակում *Բարձրագույն և հետբուհական մասնագիտական կրթության* ծրագրին տրամադրվել է ավելի քան 2.5 մլրդ դրամ` ապահովելով ծրագրված ցուցանիշի 98.7% կատարողական: Շեղումը մեծ մասամբ առաջացել է բարձրագույն մասնագիտական կրթություն ստացող ուսանողների կրթաթոշակի կրթաթոշակի ծախսերում, որոնք կատարվել են 83%-ով՝ կազմելով 132.3 մլն դրամ՝ պայմանավորված արտերկրում սովորող ուսանողների կրթաթոշակների վճարման համար հաշիվներն ապրիլ ամսին ներկայացնելու հանգամանքով: Ծրագրի ծախսերում մեծ տեսակարար կշիռ ունեն բարձրագույն մասնագիտական կրթության գծով ուսանողական նպաստների տրամադրման ծախսերը, որոնք կատարվել են նախատեսված ծավալով և կազմել ավելի քան 1.8 մլրդ դրամ: Ծրագրում ընդգրկված չորս միջոցառումների՝ ակադեմիական փոխճանաչման և շարժունության ծառայությունների, ռազմական դրությամբ պայմանավորված բարձրագույն կրթական ծրագրեր իրականացնող ուսումնական հաստատությունների սովորողների ուսման վարձի փոխհատուցման, բուհական հաստատություններում հետբուհական մասնագիտական կրթության գծով նպաստների տրամադրման և ուսումնական վարկերի տոկոսավճարների մասնակի փոխհատուցման համար նախատեսված միջոցները նույնպես ամբողջությամբ օգտագործվել են՝ կազմելով համապատասխանաբար 8.4 մլն դրամ, 298.4 մլն դրամ, 122.3 մլն դրամ և 23.2 մլն դրամ: Նախորդ տարվա նույն ժամանակահատվածի համեմատ Բարձրագույն և հետբուհական մասնագիտական կրթության ծրագրի ծախսերն աճել են 21.5%-ով կամ 449.6 մլն դրամով` հիմնականում պայմանավորված ռազմական դրությամբ պայմանավորված բարձրագույն կրթական ծրագրեր իրականացնող ուսումնական հաստատությունների սովորողների ուսման վարձի փոխհատուցմամբ, ինչպես նաև բարձրագույն մասնագիտական կրթության գծով ուսանողական նպաստների տրամադրման ծախսերի 10% (168.4 մլն դրամ) աճով:

Հաշվետու ժամանակահատվածում *Երիտասարդության* ծրագրի իրականացմանը տրամադրվել է շուրջ 320 մլն դրամ, որը կազմել է ծրագրված հատկացումների 89.3%-ը: Շեղումը հիմնականում առաջացել է «ՀՀ տարվա երիտասարդական մայրաքաղաք» և «Երիտասարդական կենտրոնների ստեղծում» միջոցառումների գծով, որոնց համար նախատեսված համապատասխա-նաբար 10.2 մլն դրամի և 26.3 մլն դրամի միջոցները չեն օգտագործվել։ Նշված առաջին միջոցառման շրջանակներում պայմանագրերը կնքվել են հաշվետու ժամանակահատվածի վերջում, որի հետ կապված՝ վճարումները տեղափոխվել են հաջորդ եռամսյակ, իսկ երկրորդ միջոցառմանը հատկացված միջոցները ՀՀ կառավարության 2021 թվականի ապրիլի 15-ի թիվ 591-Ն որոշմամբ, ելնելով ծախսային առաջնահերթություններից, վերաբաշխվել են այլ ծրագրերի միջև: Երիտասարդ ընտանիքներին աջակցության նպատակով «Երիտասարդ ընտանիքին` մատչելի բնակարաններ» պետական նպատակային ծրագրի համաֆինանսավորման նպատակով նախատեսված միջոցներն օգտագործվել են ամբողջությամբ` կազմելով 301.5 մլն դրամ: Նախորդ տարվա նույն ժամանակահատվածի համեմատ Երիտասարդության ծրագրի ծախսերն աճել են 4.5%‑ով կամ 13.8 մլն դրամով՝ հիմնականում պայմանավորված երիտասարդական պետական քաղաքականությանն ուղղված ծրագրերի և միջոցառումների ծախսերով, որոնք նախորդ տարվա առաջին եռամսյակում չէին կատարվել:

2021 թվականի առաջին եռամսյակի ընթացքում *Գրահրատարակչության և գրադարանների* ծրագրին ՀՀ պետական բյուջեից տրամադրվել է շուրջ 314.2 մլն դրամ` ապահովելով ծրագրված ցուցանիշի 93.5% կատարողական։ Ծրագրից շեղումը հիմնականում պայմանավորված է գրականության հանրահռչակմանը, գրական ծրագրերին և գրքերի միջազգային ցուցահանդեսներին մասնակցությանն աջակցության միջոցառման 26.4% (3.6 մլն դրամ) կատարողականով՝ պայմանավորված այն հանգամանքով, որ դրամաշնորհային մրցույթներն իրականացվել են մարտ ամսին, որոնց ամփոփումը տեղի է ունեցել երկրորդ եռամսյակում։ Շեղումը պայմանավորված է նաև «Թարգմանական ծրագրեր և աջակցություն ստեղծագործողներին ու հետազոտողներին» և «Տեսողությունը կորցրած հաշմանդամություն ունեցող անձանց համար Բրայլյան տառատեսակով գրքերի տպագրություն, տետրերի պատրաստում և «Խոսող գրքերի» ձայնագրության ծառայություններ» միջոցառումների շրջանակներում նախատեսված համապատասխանաբար 7.9 մլն դրամը և 2.4 մլն դրամը չօգտագործելու հանգամանքով։ Առաջին միջոցառման շրջանակներում միջոցները չեն օգտագործվել՝ պայմանավորված 2021 թվականին դրամաշնորհ ստացողների ցանկը հաստատված չլինելու հանգամանքով, իսկ երկրորդ միջոցառման շրջանակներում վճարման հայտերը ներկայացվել են մարտ ամսվա վերջին, արդյունքում վճարումները տեղափոխվել են երկրորդ եռամսյակ: Նշված ծրագրի ծախսերում մեծ տեսակարար կշիռ ունեն գրադարանային ծառայությունների ծախսերը, որոնք կատարվել են նախատեսված ծավալով և կազմել են 292.9 մլն դրամ: Հաշվետու ժամանակահատվածում ընթերցողների թիվը կազմել է 36676՝ կանխատեսված 39568-ի դիմաց, «Հայաստանի ազգային գրադարան» ՊՈԱԿ-ի գրատպության թանգարանի այցելուների թիվը կազմել է 957՝ կանխատեսված 100-ի դիմաց: Ոչ պետական մամուլի հրատարակման ծախսերը կատարվել են 93%-ով՝ կազմելով 17.7 մլն դրամ, որը պայմանավորված է պայմանագրերի կնքման արդյունքում առաջացած տնտեսումներով։ Նախորդ տարվա նույն ժամանակահատվածի համեմատ Գրահրատարակչության և գրադարանների ծրագրի ծախսերը նվազել են 5.2%-ով կամ 17.3 մլն դրամով՝ հիմնականում պայմանավորված թարգմանական ծրագրերի և ստեղծագործողներին ու հետազոտողներին աջակցության համար նախատեսված միջոցները չօգտագործելու հանգամանքով և ոչ պետական մամուլի հրատարակման ծախսերի 20.1% (4․4 մլն դրամ) նվազմամբ։

*Կրթության, գիտության, մշակույթի և սպորտի բնագավառում պետական քաղաքականության մշակման, ծրագրերի համակարգման և մոնիտորինգի* ծրագրին հաշվետու ժամանակահատվածում տրամադրվել է շուրջ 248.7 մլն դրամ՝ ապահովելով ծրագրված ցուցանիշի 77.1%‑ը։ Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող «Կրթության, գիտության, մշակույթի և սպորտի բնագավառում պետական քաղաքականության մշակման, ծրագրերի համակարգման և մոնիտորինգի ծառայություններ» միջոցառման ծախսերով, որոնք կատարվել են 76.8%-ով՝ կազմելով 232.9 մլն դրամ: Շեղումը պայմանավորված է որոշ գնման մրցույթներ ամփոփված չլինելու հանգամանքով: Ծրագրի շրջանակներում 14.1 մլն դրամ ուղղվել է լեզվի բնագավառում պետական քաղաքականության մշակման և իրականացման ծառայություններին՝ ապահովելով 79.6% կատարողական, որը նույնպես պայմանավորված է գնումների գործընթացով: Նախորդ տարվա նույն ժամանակահատվածի համեմատ ծրագրի ծախսերը նվազել են 10.3%-ով կամ 28.7 մլն դրամով՝ հիմնականում պայմանավորված կրթության, գիտության, մշակույթի և սպորտի բնագավառում պետական քաղաքականության մշակման, ծրագրերի համակարգման և մոնիտորինգի ծառայությունների գծով ծախսերի 9.8% (25.3 մլն դրամ) նվազմամբ:

2021 թվականի առաջին եռամսյակի ընթացքում շուրջ 19.2 մլրդ դրամ է օգտագործվել *Հանրակրթության* ծրագրի շրջանակներում՝ ապահովելով 94.5% կատարողական: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող տարրական, հիմնական և միջնակարգ ընդհանուր հանրակրթության միջոցառումների կատարողականով, որոնց շրջանակներում օգտագործվել է համապատասխանաբար 6.5 մլրդ դրամ (նախատեսվածի 92%-ը), 7.8 մլրդ դրամ (նախատեսվածի 96.7%-ը) և 3.2 մլրդ դրամ (նախատեսվածի 96.2%-ը): Շեղումները պայմանավորված են աշակերտների փաստացի թվով, ինչպես նաև տարեկան հատկացված գումարների եռամսյակային բաշխմամբ։

Ծրագրում ընդգրկված են 23 միջոցառումներ, որոնցից 9 միջոցառումների գծով նախատեսված 389.8 մլն դրամն օգտագործվել է ամբողջությամբ: Մասնավորապես` 67.6 մլն դրամ, 81 մլն դրամ և 75.8 մլն դրամ է հատկացվել համապատասխանաբար տարրական, հիմնական և միջնակարգ հատուկ հանրակրթությանը, 112.6 մլն դրամ՝ գնահատման և թեստավորման ծառայություններին, 22.7 մլն դրամ` հանրակրթությունում նորարարական մանկավարժական ծրագրերի իրականացմանը, 15.6 մլն դրամ` դպրոցականների օլիմպիադաների անցկացմանը, 8.5 մլն դրամ` 2022 թվականին ՀՀ-ում կենսաբանության միջազգային օլիմպիադայի նախապատրաստմանը, 3.2 մլն դրամ՝ ՀՀ Շիրակի մարզի երեկոյան դպրոցի միջնակարգ հանրակրթության կազմակերպմանը և 2.8 մլն դրամ՝ հանրակրթական դպրոցների աշակերտներին անվանական կրթաթոշակի տրամադրմանը։

Ծրագրի շրջանակներում 801.5 մլն դրամ է տրամադրվել տարրական, հիմնական և միջնակարգ մասնագիտացված հանրակրթության, 99.6 մլն դրամ՝ տարրական, միջնակարգ և ավագ դպրոցներում ներառական կրթության ծախսերին, որոնք կատարվել են համապատասխանաբար 90%-ով և 95.1%-ով:

Հանրակրթության ծրագրում ընդգրկված «Հայ-չինական բարեկամության դպրոց» հիմնադրամին օժանդակության նպատակով նախատեսված 4.2 մլն դրամը չի օգտագործվել՝ պայմանավորված այն հանգամանքով, որ ֆինանսավորման բանաձևի փոփոխության արդյունքում դպրոցին հատկացվող սուբսիդիայի գումարն ավելացել է, ինչը հանգեցրել է նրան, որը դպրոցը լրացուցիչ դրամական միջոցների պահանջի նախահաշիվ առաջին եռամսյակի համար չի ներկայացրել։

Հանրակրթության ծրագրին տրամադրված միջոցներից 159.3 մլն դրամն ուղղվել է նախադպրոցական կրթությանը` ապահովելով 92.8% կատարողական, որը հիմնականում պայմանավորված է երեխաների փաստացի թվով։

Դպրոցներում STEM կրթության և ռոբոտատեխնիկայի զարգացման ծախսերը կազմել են 123.1 մլն դրամ կամ նախատեսվածի 89.1%-ը՝ պայմանավորված այն հանգամանքով, որ դրամաշնորհային պայմանագրերի ժամանակացույցի համաձայն՝ պարտավորությունների մի մասի դիմաց վճարումները նախատեսված են երկրորդ եռամսյակում:

Հանրակրթական դպրոցների մանկավարժներին և դպրոցահասակ երեխաներին տրանսպորտային ծախսերի փոխհատուցման նպատակով տրամադրվել է 45.4 մլն դրամ` ապահովելով 75.1% կատարողական, որը պայմանավորված է պայմանագրերի կնքման և հաշվետվությունների արդյունքների ամփոփման գործընթացներով։

Ատեստավորման միջոցով որակավորում ստացած ուսուցիչներին հաշվետու ժամանակահատվածում տրամադրվել են 45.7 մլն դրամ հավելավճարներ` կազմելով ծրագրի 68.4%‑ը: Շեղումը հիմնականում պայմանավորված է տարակարգ ստացած ուսուցիչների՝ նախատեսվածից պակաս թվով:

Նախորդ տարվա նույն ժամանակահատվածի համեմատ հանրակրթության ծրագրի ծախսերն աճել են 1.2%-ով կամ 222.3 մլն դրամով, ինչը հիմնականում պայմանավորված է տարրական ընդհանուր հանրակրթության ծախսերի 8.8% (520.9 մլն դրամ) աճով:

*Ազգային արխիվի* ծրագրի շրջանակներում կատարված ծախսերն առաջին եռամսյակում կազմել են 115.3 մլն դրամ` ապահովելով եռամսյակային ծրագրի 75.8%-ով կատարողական: Շեղումը պայմանավորված է այն հանգամանքով, որ ՀՀ կառավարության 2020 թվականի մարտի 11-ի N 332‑Ն որոշմամբ «Հայաստանի ազգային արխիվ» ՊՈԱԿ-ի Հայաստանի Հանրապետության արդարադատության նախարարության հարկադիր կատարումն ապահովող ծառայության կատարողական գործողությունների ծախսի գծով առաջացած պարտավորությունների մարման համար հատկացված 36.8 մլն դրամը առաջին եռամսյակում չի օգտագործվել, քանի որ պայմանագիրը գտնվում է կնքման փուլում, և վճարումը տեղափոխվել է հաջորդ եռամսյակ։ Նախորդ տարվա նույն ժամանակահատվածի համեմատ Ազգային արխիվի ծրագրի շրջանակներում կատարված ծախսերը նվազել են 1.3%-ով կամ 1.5 մլն դրամով:

*Արտադպրոցական դաստիարակության* ծրագրի ծախսերը հաշվետու ժամանակահատվածում կազմել են 678.2 մլն դրամ` ապահովելով եռամսյակային ծրագրի 87.6% կատարողական։ Ծրագրից շեղումը հիմնականում պայմանավորված է արտադպրոցական դաստիարակության միջոցառման կատարողականով, որը կազմել է շուրջ 538.5 մլն դրամ կամ 91.7%՝ պայմանավորված իրականացվող միջոցառումների ֆինանսավորման համար իրավական ակտերը հաստատման և քննարկման փուլում գտնվելու հանգամանքով։ Հաշվետու ժամանակահատվածում Հայաստանի 44 մարզադպրոցներում, ստեղծագործական և արտադպրոցական դաստիարակության այլ կենտրոններում արվեստի, երաժշտության, սպորտի դասընթացների մասնակիցների թիվը կազմել է 19953՝ նախատեսված 20022-ի դիմաց:

Արտադպրոցական դաստիարակության ծրագրի գծով շեղումը պայմանավորված է նաև ծրագրում ընդգրկված երեք միջոցառումների համար նախատեսված 47.7 մլն դրամի միջոցները չօգտագործելու հանգամանքով։ Մասնավորապես, «Քո գիտությունը դպրոցում» և «Մարզիչ-մանկավարժների վերապատրաստման կազմակերպում» միջոցառումների համար նախատեսված համապատասխանաբար 23.5 մլն դրամը և 652 հազար դրամը չեն օգտագործվել՝ պայմանավորված 2021 թվականի երկրորդ եռամսյակում ՀՀ կառավարության կողմից նախատեսված միջոցների վերաբաշխմամբ՝ ելնելով ծախսային առաջնահերթություններից, իսկ «Քո արվեստը դպրոցում» միջոցառման շրջանակներում, որի համար նախատեսվել էր 23.5 մլն դրամ, պայմանագրերը կնքվել են մարտի վերջում, և վճարումները տեղափոխվել են հաջորդ եռամսյակ։ Ծրագրում ընդգրկված են յոթ միջոցառումներ, որոնցից երեք միջոցառումների համար նախատեսված 139.7 մլն դրամն օգտագործվել է ամբողջությամբ: Մասնավորապես՝ 125.8 մլն դրամ հատկացվել է հասարակական կազմակերպությունների կողմից արտադպրոցական դաստիարակությանը, 12.4 մլն դրամ՝ ուսումնամարզական գործընթացի իրականացմանը մարզադպրոցներում, 1.5 մլն դրամ՝ «Հակոբ Կոջոյան» կրթահամալիր» ՊՈԱԿ-ում արտադպրոցական դաստիարակության կազմակերպմանը։

Նախորդ տարվա նույն ժամանակահատվածի համեմատ ծրագրի ծախսերը նվազել են 6.8%-ով (49.2 մլն դրամով), ինչը հիմնականում պայմանավորված է 2021 թվականին դպրոցականների հանրապետական սպարտակիադայի անցկացման և «Դասական երաժշտություն «Դաս A» միջոցառումների համար միջոցներ չնախատեսելու հանգամանքով, ինչպես նաև արտադպրոցական դաստիարակության միջոցառման գծով ծախսերի 1.9% (10.6 մլն դրամ) նվազմամբ:

2021 թվականի առաջին եռամսյակի ընթացքում ավելի քան 2.2 մլրդ դրամ է տրամադրվել *Գիտական և գիտատեխնիկական հետազոտությունների* ծրագրին՝ ապահովելով 83.5% կատարողական: Շեղումը հիմնականում պայմանավորված է գիտական ենթակառուցվածքի արդիականացման ու գիտական և գիտատեխնիկական պայմանագրային (թեմատիկ) հետազոտությունների միջոցառումների համապատասխանաբար 85.4% (1.3 մլրդ դրամ) և 70.2% (274.4 մլն դրամ) կատարողականներով: Գիտական ենթակառուցվածքների արդիականացման միջոցառման կատարողականը հիմնականում պայմանավորված է գիտական կազմակերպությունների կողմից ներկայացված հայտերի քանակով, ինչպես նաև մրցութային գործընթացով: Հաշվետու ժամանակահատվածում «Գիտական ենթակառուցվածքի արդիականացում» միջոցառման շրջանակներում փաստացի ներգրավված են եղել թվով 67 կազմակերպություն, գիտության ոլորտում համագործակցություն է ապահովվել 12 գիտական կառույցների հետ, իրականացվել են թվով 54 միջազգային գիտական ծրագրեր, Հայաստանն անդամակցել է թվով 2 միջազգային գիտական կառույցների, կատարվել է թվով 60 գիտական հայտերի փորձաքննություն: Գիտական և գիտատեխնիկական պայմանագրային (թեմատիկ) հետազոտությունների գծով ծախսերի կատարողականը պայմանավորված է մի շարք թեմաների ավարտով, ինչպես նաև անցկացված նոր մրցույթներն ամփոփված չլինելու հանգամանքով: Միջոցառման շրջանակներում հաշվետու ժամանակահատվածում պետական բյուջեից ֆինանսավորվել են թվով 105 գիտական թեմաներ։

Չի օգտագործվել ՀՀ ԳԱԱ ինստիտուտների տեխնիկական հագեցվածության բարելավման և արդիականացման համար նախատեսված 28.6 մլն դրամը՝ պայմանավորված գնման մրցույթը չկայացմամբ, ինչպես նաև անտենային էտալոնների պահպանման և զարգացման համար նախատեսված 9 մլն դրամը՝ պայմանավորված վճարման համար անհրաժեշտ փաստաթղթերը դիտարկման փուլում գտնվելու հանգամանքով։

Տրամադրված միջոցներից 212.6 մլն դրամն ուղղվել է ազգային արժեք ներկայացնող գիտական օբյեկտների պահպանությանը՝ կազմելով ծրագրված ցուցանիշի 99.1%-ը, 116.9 մլն դրամ (նախատեսվածի 69.4%‑ը)՝ գիտաշխատողներին գիտական աստիճանների համար տրվող հավելավճարներին, 34.1 մլն դրամ (նախատեսվածի 75.6%-ը)՝ արագացուցչային տեխնոլոգիաների զարգացմանը և 32.9 մլն դրամ (նախատեսվածի 92.2%-ը)՝ գիտության բնագավառի պետական քաղաքականության մշակման, ծրագրերի համակարգման և մոնիտորինգի ծառայությունների միջոցառումներին: Ծրագրում ընդգրկված միջոցառումներից վեցի գծով նախատեսված 276.3 մլն դրամն օգտագործվել է ամբողջությամբ: Նախորդ տարվա նույն ժամանակահատվածի համեմատ Գիտական և գիտատեխնիկական հետազոտությունների ծրագրի ծախսերն աճել են 2.1%-ով (45.7 մլն դրամով), ինչը հիմնականում պայմանավորված է ազգային արժեք ներկայացնող գիտական օբյեկտների պահպանության միջոցառման գծով ծախսերի 33.2% (53 մլն դրամ) աճով:

Հաշվետու ժամանակահատվածում *Մասսայական սպորտի* ծրագրին հատկացված 13.4 մլն դրամը չի օգտագործվել: Ծրագրում ընդգրկված են երկու միջոցառումներ՝ «ՀՀ մարզերի, Երևան քաղաքի և ԱՀ հանրակրթական դպրոցների 8-12 դասարանների աշակերտների սպարտակիադայի անցկացում» և «Պետական մարմինների աշխատողների միջև հրաձգության հանրապետական մրցույթի անցկացում», որոնց համար նախատեսվաել էին համապատասխանաբար 12.6 մլն դրամ և 1.4 մլն դրամ: Նշված առաջին միջոցառման շրջանակներում նախատեսված միջոցները ՀՀ կառավարության 2021 թվականի մարտի 25-ի թիվ 397-Ն որոշմամբ վերաբաշխվել են այլ ծրագրերի միջև՝ ելնելով ծախսային առաջնահերթություններից, իսկ երկրորդ միջոցառման գծով վճարման փաստաթղթերի մի մասը ներկայացվել է եռամսյակի վերջում, և վճարումները տեղափոխվել են հաջորդ եռամսյակ:

Հաշվետու ժամանակահատվածում *Արվեստների* ծրագրի շրջանակներում օգտագործվել է նախատեսված միջոցների 87.4%-ը՝ ավելի քան 1.9 մլրդ դրամ: Շեղումը հիմնականում առաջացել է մշակութային միջոցառումների իրականացման ծախսերում, որոնք կատարվել են 4.8%-ով՝ կազմելով 11.2 մլն դրամ: Ցածր կատարողականը պայմանավորված է դրամաշնորհային մրցույթներն ամփոփված չլինելու հանգամանքով։

Շուրջ 738.3 մլն դրամ է ուղղվել երաժշտարվեստի և պարարվեստի համերգներին՝ կազմելով նախատեսվածի 99.9%-ը: Միջոցառման շրջանակներում առաջին եռամսյակի ընթացքում կազմակերպվել են 5 նոր համերգային համարներ՝ նախատեսված 3–ի դիմաց, 82 համերգներ՝ նախատեսված 109–ի դիմաց, իսկ հանդիսատեսի քանակը կազմել է 25509՝ կանխատեսված 35001‑ի դիմաց։

Թատերական ներկայացումների ծախսերը կազմել են շուրջ 596.1 մլն դրամ, որոնք օգտագործվել են 97.6%-ով։ Շեղումը պայմանավորված է «Խորեոգրաֆիայի պետական թատրոն» ՊՈԱԿ-ի հետ պայմանագիր չկնքվելու, ինչպես նաև ավելացված արժեքի հարկի վճարման համար նախատեսված հատկացումներն ամբողջությամբ չօգտագործելու հանգամանքներով: Միջոցառման շրջանակներում հաշվետու ժամանակահատվածում բեմադրվել են 22 նոր ներկայացումներ՝ նախատեսված 19-ի փոխարեն, կայացել են 672 ներկայացումներ՝ նախատեսված 698-ի փոխարեն, հանդիսատեսի թիվը կազմել է 93289՝ կանխատեսված 113758-ի դիմաց:

Օպերային և բալետային արվեստի ներկայացումներին աջակցությանն ուղղվել է 357.5 մլն դրամ՝ կազմելով նախատեսվածի 96.8%-ը: Շեղումը հիմնականում պայմանավորված է նրանով, որ վճարման համար անհրաժեշտ փաստաթղթերի մի մասը ներկայացվել է մարտի վերջին, և փաստացի վճարումները տեղափոխվել են հաջորդ եռամսյակ։ Փաստացի ներկայացումների քանակը հաշվետու ժամանակահատվածում կազմել է 9՝ նախատեսված 20-ի դիմաց, իսկ հանդիսատեսի թիվը` 4361՝ կանխատեսված 11770-ի դիմաց:

Մարզահամերգային համալիրի պահպանության համար ծախսվել է 28.2 մլն դրամ կամ նախատեսված միջոցների 66.7%-ը՝ պայմանավորված մարտ ամսվա փաստացի կատարողականը ապրիլին վճարելու հանգամանքով:

Արվեստների ծրագրում ընդգրկված միջոցառումներից երկուսի համար նախատեսված 190.9 մլն դրամն օգտագործվել է ամբողջությամբ: Մասնավորապես՝ 100.6 մլն դրամ տրամադրվել է Ազգային ակադեմիական խմբերգային համերգներին։ Միջոցառման շրջանակում հաշվետու ժամանակահատվածում նախատեսվել և իրականացվել է մեկ համերգ, հանդիսատեսի թիվը կազմել է 700` կանխատեսված 731-ի դիմաց։ Ազգային ակադեմիական թատերարվեստի ներկայացումների ծախսերը կազմել են 90.4 մլն դրամ։ Փաստացի ներկայացումների քանակը հաշվետու ժամանակահատվածում կազմել է 34՝ նախատեսված 40-ի փոխարեն, հանդիսատեսի թիվը` 15845՝ կանխատեսված 16521-ի դիմաց:

Արվեստների ծրագրում ընդգրկված միջոցառումների շրջանակներում կանխատեսվածից ցածր արդյունքային ցուցանիշները հիմնականում պայմանավորված են կորոնավիրուսի համավարակի տարածմամբ:

Նախորդ տարվա նույն ժամանակահատվածի համեմատ Արվեստների ծրագրի ծախսերը նվազել են 14.9%-ով կամ 338.8 մլն դրամով` հիմնականում պայմանավորված 2020 թվականի առաջին եռամսյակում Կարեն Դեմիրճյանի անվան մարզահամերգային համալիրի կարողությունների զարգացման նպատակով միջոցների հատկացմամբ:

Հաշվետու ժամանակահատվածում *«Ապահով դպրոց»* ծրագրի շրջանակներում օգտագործվել է նախատեսված միջոցների 14.1%-ը՝ 12.1 մլն դրամ: Ցածր կատարողականը պայմանավորված է ծրագրում ընդգրկված 2 միջոցառումների գծով նախատեսված 70 մլն դրամը չօգտագործելու հանգամանքով։ Չեն օգտագործվել կրթական օբյեկտների շենքային պայմանների բարելավման և փոքրաքանակ երեխաներով համալրված հանրակրթական դպրոցների մոդուլային շենքերի կառուցման համար նախատեսված համապատասխանաբար 20 մլն դրամը և 50 մլն դրամը՝ պայմանավորված նրանով, որ կատարված աշխատանքների դիմաց չեն ներկայացվել կատարողական ակտեր:

Դպրոցական երեխաներին սննդով ապահովման ծախսերը կազմել են 12.1 մլն դրամ կամ ծրագրային ցուցանիշի 79.2%-ը՝ պայմանավորված այն հանգամանքով, որ պայմանագրի ժամանակացույցով պարտավորությունների մի մասի դիմաց վճարումները նախատեսված են երկրորդ եռամսյակում։

Նախորդ տարվա նույն ժամանակահատվածի համեմատ «Ապահով դպրոց» ծրագրի ծախսերը նվազել են 80.5%-ով կամ 49.7 մլն դրամով, ինչը պայմանավորված է 2020 թվականի առաջին եռամսյակում կրթական օբյեկտների շենքային պայմանների բարելավման նպատակով իրականացված ծախսերով:

Հաշվետու ժամանակահատվածում *Կրթության որակի ապահովման* ծրագրի ծախսերը կազմել են 663.4 մլն դրամ` ապահովելով 73.6% կատարողական: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող՝ Համաշխարհային բանկի աջակցությամբ իրականացվող կրթության բարելավման ծրագրի կատարողականով: Վերջինիս շրջանակներում ավագ, միջնակարգ և հիմնական դպրոցներում և կրթության ոլորտի կազմակերպություններում կապիտալ ներդրումների ծախսերը կատարվել են 77.2%-ով՝ կազմելով 477.2 մլն դրամ, որը պայմանավորված է կատարողականները մարտ ամսվա վերջում ներկայացվելու հանգամանքով, որի արդյունքում վճարումները տեղափոխվել են երկրորդ եռամսյակ։ Նշված ծրագրի շրջանակներում ծառայությունների ձեռքբերման ծախսերը կատարվել են 82.6%-ով՝ կազմելով 88.3 մլն դրամ: Շեղումը պայմանավորված է կոմունալ ծախսերի տնտեսմամբ, ինչպես նաև ԵՊՀ աուդիտը և միջազգային փորձագետի կողմից ֆիզիկական կուլտուրայի չափորոշիչների փորձարկման տեխնիկական աջակցության ծախսերը չիրականացնելու հանգամանքով։

Կրթության որակի ապահովման ծրագրի կատարողականը պայմանավորված է նաև Համաշխարհային բանկի աջակցությամբ իրականացվող «Հայաստանում ԵՄ-ն հանուն նորարարության» դրամաշնորհային փորձնական ծրագրի շրջանակներում Տավուշի մարզում գիտական, տեխնոլոգիական, ճարտարագիտական մաթեմատիկական (ԳՏՃՄ) ոլորտների կրթական միջավայրի բարելավման միջոցառման շրջանակներում կապիտալ ներդրումներին հատկացված 39.5 մլն դրամը չօգտագործելու հանգամանքով՝ պայմանավորված գնումների գործընթացով, որը հաշվետու եռամսյակում չի ավարտվել: Նշված ծրագրի շրջանակներում «Կրթության զարգացման և նորարարության ազգային կենտրոնի» զարգացման նպատակով օգտագործվել է նախատեսված միջոցների 19.7%-ը՝ 6.3 մլն դրամ, որը պայմանավորված է կատարողական ակտերը հաշվետու ժամանակահատվածի վերջում ընդունվելու հանգամանքով:

Ծրագրում ընդգրկված երկու միջոցառումների գծով նախատեսված 78.1 մլն դրամն օգտագործվել է ամբողջությամբ: Մասնավորապես` 56.1 մլն դրամ հատկացվել է կրթության բովանդակային և մեթոդական սպասարկմանը, 22 մլն դրամ` նախնական մասնագիտական (արհեստագործական) և միջին մասնագիտական կրթության և ուսուցման (ՄԿՈՒ) բարեփոխումներին։

Նախորդ տարվա նույն ժամանակահատվածի համեմատ Կրթության որակի ապահովման ծրագրի ծախսերը նվազել են 51.2%-ով կամ 696.9 մլն դրամով, ինչը հիմնականում պայմանավորված է Համաշխարհային բանկի աջակցությամբ իրականացվող Կրթության բարելավման ծրագրի շրջանակներում կապիտալ ներդրումների գծով ծախսերի նվազմամբ՝ 52.3%-ով կամ 523.7 մլն դրամով։

Հաշվետու ժամանակահատվածում շուրջ 465.3 մլն դրամ է տրամադրվել *Համընդհանուր ներառական կրթության համակարգի ներդրման* ծրագրին` ապահովելով 87% կատարողական: Շեղումը հիմնականում պայմանավորված է մանկավարժահոգեբանական աջակցության ծառայությունների և կրթության առանձնահատուկ պայմանների կարիք ունեցող երեխաների կրթության կազմակերպմանն օժանդակող միջոցառումների գծով ծախսերի կատարողականով, որը կազմել է 88.5% կամ 412.4 մլն դրամ` պայմանավորված տարեկան հատկացված գումարի եռամսյակային բաշխմամբ։

Հանրակրթական դպրոցների ուսուցիչների և ուսուցչի օգնականների ներառական դասավանդման հմտությունների զարգացման ապահովման ծախսերը կազմել են 38.3 մլն դրամ կամ նախատեսվածի 77.8%-ը` պայմանավորված որոշ ծառայությունների մատուցման վճարումների իրականացումը երկրորդ եռամսյակ տեղափոխելու հանգամանքով՝ համաձայն կնքված պայմանագրերի վճարման ժամանակացույցերի։

Չի օգտագործվել ԱՄՆ միջազգային զարգացման գործակալության աջակցությամբ իրականացվող «Ներառական կրթության համակարգի ներդրում» դրամաշնորհային ծրագրի համար նախատեսված 5.1 մլն դրամը՝ պայմանավորված վերանորոգվող դպրոցների և տարածքային մանկավարժահոգեբանական կենտրոնների ցանկը քննարկման փուլում գտնվելու հանգամանքով։

Աուտիզմ և զարգացման այլ խանգարումներ ունեցող երեխաների բուժման, վերականգնման, կրթության և զբաղվածության ապահովման ծառայություններին հատկացվել է 14.6 մլն դրամ, որն օգտագործվել է ամբողջությամբ։

Նախորդ տարվա նույն ժամանակահատվածի համեմատ արձանագրվել է Համընդհանուր ներառական կրթության համակարգի ներդրման ծրագրի ծախսերի 5.5% (27.1 մլն դրամով) անկում՝ պայմանավորված մանկավարժահոգեբանական աջակցության ծառայությունների և կրթության առանձնահատուկ պայմանների կարիք ունեցող երեխաների կրթության կազմակերպմանն օժանդակող միջոցառումների և Հանրակրթական դպրոցների ուսուցիչների և ուսուցչի օգնականների ներառական դասավանդման հմտությունների զարգացման ապահովման ծախսերի նվազմամբ համապատասխանաբար 1.8%-ով (7.7 մլն դրամով) և 22.9%-ով (11.3 մլն դրամով), ինչպես նաև ԱՄՆ միջազգային զարգացման գործակալության աջակցությամբ իրականացվող «Ներառական կրթության համակարգի ներդրում» դրամաշնորհային ծրագրի շրջանակներում նախատեսված միջոցները չօգտագործելու հանգամանքով, որի շրջանակներում 2020 թվականի առաջին եռամսյակում օգտագործվել էր 8.2 մլն դրամ։

Հաշվետու ժամանակահատվածում *Մարզերի մշակութային զարգացման* ծրագրի ծախսերը կատարվել են 99%-ով՝ կազմելով 11.1 մլն դրամ: Ծրագրում ընդգրկված են երկու միջոցառումներ: Մասնավորապես, 10 մլն դրամ է օգտագործվել համայնքային մշակույթի և ազատ ժամանցի կազմակերպման նպատակով, որը կազմել է ծրագրային ցուցանիշի 98.9%-ը` պայմանավորված ավելացված արժեքի հարկի վճարման համար նախատեսված հատկացումներն ամբողջությամբ չօգտագործելու հանգամանքով: ՀՀ մարզերում մշակութային միջոցառումների իրականացման համար նախատեսված 1 մլն դրամն օգտագործվել է ամբողջությամբ: Նախորդ տարվա նույն ժամանակահատվածի համեմատ արձանագրվել է Մարզերի մշակութային զարգացման ծրագրի ծախսերի 3.6% անկում։

*Մշակութային և գեղագիտական դաստիարակության* ծրագրի ծախսերը հաշվետու ժամանակահատվածում կազմել են 102.7 մլն դրամ, որոնք կատարվել են 87.3%-ով: Շեղումը հիմնականում պայմանավորված է երաժշտական և արվեստի դպրոցներում ուսումնամեթոդական աշխատանքների և շնորհալի պատանի երաժիշտ կատարողների մասնագիտական կարողությունների զարգացմանը և կատարելագործմանն աջակցության միջոցառումների համար նախատեսված համապատասխանաբար 12.3 մլն դրամը և 2.4 մլն դրամ միջոցները չօգտագործելու հանգամանքով՝ դրամաշնորհային մրցույթներն ամփոփված չլինելու հետևանքով։

Ծրագրի շրջանակներում օգտագործված 102.7 մլն դրամն ուղղվել է ազգային, փողային և լարային նվագարանների գծով ուսուցմանը՝ ապահովելով 99.7% կատարողական: Միջոցառման շրջանակներում կատարվել է ազգային, փողային և լարային նվագարանների գծով 2358 սովորողների ուսման վարձավճարի փոխհատուցում՝ նախատեսված 1181-ի փոխարեն:

Նախորդ տարվա նույն ժամանակահատվածի համեմատ արձանագրվել է ծրագրի ծախսերի 11.4% (13.2 մլն դրամով) անկում, որը հիմնականում պայմանավորված է ազգային, փողային և լարային նվագարանների գծով ուսուցման ծախսերի նվազմամբ 6.2%-ով կամ 6.8 մլն դրամով։

*Կրթության, մշակույթի և սպորտի ոլորտներում միջազգային և սփյուռքի հետ համագործակցության զարգացման* ծրագրի շրջանակներում օգտագործվել է նախատեսված միջոցների 9.1%-ը՝ 44.1 մլն դրամ: Ցածր կատարողականը պայմանավորված է Հայաստանում «STARMUS» փառատոնի կազմակերպման և անցկացման մասնակցության վճարի համար նախատեսված 440 մլն դրամը չօգտագործելու հանգամանքով։ Հատկացված միջոցները ՀՀ կառավարության 2021 թվականի ապրիլի 1-ի N 457-Ն որոշմամբ վերաբաշխվել են այլ ծրագրերի միջև՝ ելնելով ծախսային առաջնահերթություններից:

Միջազգային կազմակերպություններին անդամակցության նպատակով հատկացված 43.5 մլն դրամն օգտագործվել է ամբողջությամբ: Նախորդ տարվա նույն ժամանակահատվածի համեմատ Կրթության, մշակույթի և սպորտի ոլորտներում միջազգային և սփյուռքի հետ համագործակցության զարգացման ծրագրի ծախսերն աճել են 4.4 անգամ կամ 34.1 մլն դրամով՝ հիմնականում պայմանավորված միջազգային կազմակերպություններին անդամակցության ծախսերի աճով։

Հաշվետու ժամանակահատվածում *Կրթության ոլորտում տեղեկատվական և հաղորդակցական տեխնոլոգիաների ներդրման* ծրագրի շրջանակներում նախատեսված միջոցներն ամբողջությամբ օգտագործվել են՝ կազմելով 82.3 մլն դրամ։ Ծրագրում ընդգրկված են երկու միջոցառումներ: Մասնավորապես, 46.1 մլն դրամ ուղղվել է Էլեկտրոնային կառավարման, 36.1 մլն դրամ` ՏՀՏ բովանդակություն և հեռավար ուսուցման միջոցառումներին։ 2020 թվականին ծրագրի գծով միջոցներ նախատեսված չեն եղել:

*ՀՀ պաշտպանության նախարարության* պատասխանատվությամբ 2021 թվականի առաջին եռամսյակում նախատեսված 5 ծրագրերից կատարվել է 4-ը, որոնց գծով ծախսերը կազմել են 83.1 մլրդ դրամ կամ նախատեսածի 91.8%‑ը: Շեղումը հիմնականում պայմանավորված է ՀՀ պաշտպանության ապահովման ծրագրի կատարողականով: Վերջինով է հիմնականում պայմանավորված նաև նախորդ տարվա առաջին եռամսյակի համեմատ ՀՀ պաշտպանության նախարարության պատասխանատվությամբ իրականացվող ծրագրերի գծով ծախսերի 64.1%-ով կամ 32.4 մլրդ դրամով աճը:

2021 թվականի առաջին եռամսյակում *ՀՀ պաշտպանության ապահովման* ծրագրի ծախսերը կազմել են 82.7 մլրդ դրամ՝ ապահովելով 92.5% կատարողական: Հատկացված միջոցներն ուղղվել են չորս միջոցառումների իրականացմանը, որոնցից երկուսի համար նախատեսված 17.4 մլն դրամ միջոցներն օգտագործվել են ամբողջությամբ: Ծրագրի շրջանակներում շուրջ 41.2 մլրդ դրամ է ուղղվել ռազմական կարիքների բավարարմանը՝ ապահովելով 90.1% կատարողական, 41.5 մլրդ դրամ՝ ՀՀ պաշտպանության նախարարության շենքային պայմանների բարելավմանը՝ կազմելով նախատեսվածի 95.1%-ը: Նախորդ տարվա առաջին եռամսյակի համեմատ ՀՀ պաշտպանության ապահովման ծրագրի ծախսերն աճել են 65%-ով կամ 32.6 մլրդ դրամով՝ հիմնականում պայմանավորված ՀՀ պաշտպանության նախարարության շենքային պայմանների բարելավման ծախսերի 4 անգամ (31 մլրդ դրամով) աճով:

*Ռազմական ուսուցման և վերապատրաստման* նպատակով հաշվետու ժամանակահատվածում օգտագործվել է շուրջ 90.3 մլն դրամ և ապահովել եռամսյակային ծրագրի 31.2%-ը, որը պայմանավորված է սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Նախորդ տարվա նույն ժամանակահատվածի համեմատ նշված ծրագրի ծախսերը նվազել են 66.2%-ով կամ 176.6 մլն դրամով:

Հաշվետու ժամանակահատվածում *Հումանիտար ականազերծման և փորձագիտական ծառայությունների* ծրագրի ծախսերը կազմել են 31.1 մլն դրամ՝ ապահովելով 36.7% կատարողական, որը պայմանավորված է ականազերծման աշխատանքների սեզոնայնությամբ: Նախորդ տարվա առաջին եռամսյակի համեմատ նշված ծրագրի ծախսերը նվազել են 2.5%-ով:

2021 թվականի առաջին եռամսյակում *Միջազգային ռազմական համագործակցության* ծախսերը կազմել են շուրջ 216 մլն դրամ՝ 100%-ով ապահովելով եռամսյակային ծրագրի կատարումը: Նշված ծախսերը 16.4%-ով (30.4 մլն դրամով) գերազանցել են նախորդ տարվա նույն ժամանակահատվածի ցուցանիշը:

Հաշվետու ժամանակահատվածում չեն օգտագործվել *Ռազմաբժշկական սպասարկման և առողջապահական ծառայությունների* ծրագրին հատկացված 426.4 մլն դրամի միջոցները՝ պայմանավորված սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ:

*ՀՀ աշխատանքի և սոցիալական հարցերի նախարարության* պատասխանատվությամբ 2021 թվականի առաջին եռամսյակում իրականացվել է պետական բյուջեի 17 ծրագիր, որոնց շրջանակներում ընդհանուր առմամբ օգտագործվել է շուրջ 146.5 մլրդ դրամ՝ ապահովելով եռամսյակային ծրագրի 94.1%-ը: Շեղումը հիմնականում պայմանավորված է Սոցիալական ապահովության, Կենսաթոշակային ապահովության, Ժողովրդագրական վիճակի բարելավման և Սոցիալական փաթեթների ապահովման ծրագրերի կատարողականով:

Հաշվետու ժամանակահատվածում 2.7 մլրդ դրամ տրամադրվել է *Պարգևավճարների և պատվովճարների* ծրագրի ֆինանսավորմանը, որը կազմել է ծրագրված ցուցանիշի 91.5%‑ը: Շեղումը հիմնականում պայմանավորված է զինծառայողներին, ՀՄՊ մասնակիցներին, այլ պետություններում մարտական գործողությունների մասնակիցներին, զոհված (մահացած) զինծառայողի ընտանիքի անդամներին, ընտանիքներին տրվող պարգևավճարների գծով ծախսերի կատարողականով, որը կազմել է 2.6 մլրդ դրամ կամ 91.4%: Շեղումը հիմնականում պայմանավորված է պարգևավճարի իրավունք ձեռք բերած և փաստացի պարգևավճար ստացող շահառուների թվով, որը նախատեսված 36168-ի դիմաց կազմել է 31995: Նախորդ տարվա համեմատ նշված ծախսերը նվազել են 4.2%-ով կամ 113.1 մլն դրամով, ինչով էլ հիմնականում պայմանավորված է *Պարգևավճարների և պատվովճարների* ծրագրի գծով ծախսերի 4.7%-ով (133.5 մլն դրամով) նվազումը:

2021 թվականի առաջին եռամսյակում *Անապահով սոցիալական խմբերին աջակցության* ծրագրի ծախսերը կազմել են ավելի քան 7.7 մլրդ դրամ կամ ծրագրված ցուցանիշի 96.9%‑ը: Շեղումը հիմնականում պայմանավորված է համայնքային ենթակայության սոցիալական ծառայությունների կողմից սոցիալական աջակցության քաղաքականության իրականացման ապահովման և մարզերի սոցիալապես անապահով ընտանիքներին աջակցության միջոցառումների շրջանակներում նախատեսված համապատասխանաբար 100.9 մլն դրամի և 45.8 մլն դրամի միջոցները չօգտագործելու հանգամանքով: Նշված առաջին միջոցառման շրջանակներում համայնքների հետ կնքվել են պայմանագրեր «Հայաստանի Հանրապետության 2021 թվականի պետական բյուջեով նախատեսված միջոցների շրջանակներում պետության կողմից Երևանի քաղաքապետին, Գյումրու, Վանաձորի, Արարատի և Ջերմուկի համայնքների ղեկավարներին պատվիրակված լիազորությունների իրականացման նպատակով Երևանի քաղաքապետարանի, Գյումրու, Վանաձորի, Արարատի և Ջերմուկի համայնքապետարանների աշխատակազմերի սոցիալական աջակցության տարածքային բաժինների գործունեության կազմակերպման ծախսերի տարեկան նորմատիվները սահմանելու մասին» ՀՀ կառավարության 25.03.2021թ. թիվ 387-Ն որոշումն ընդունվելուց հետո, և ֆինանսավորումն իրականացվել է ապրիլ ամսին: Մարզերի սոցիալապես անապահով ընտանիքներին աջակցության միջոցառման շրջանակներում պայմանագրերը գտնվել են կնքման փուլում:

Ծրագրին հատկացված միջոցների հիմնական մասն ուղղվել է ընտանիքի կենսամակարդակի բարձրացմանն ուղղված նպաստներին, որոնց գծով ծախսերը կազմել են շուրջ 7.7 մլրդ դրամ կամ ծրագրված ցուցանիշի 99.4%‑ը: Հաշվետու ժամանակահատվածում ծրագրված 94588 ընտանիքի փոխարեն նպաստ է ստացել 85944 ընտանիք: Ընտանիքի կենսամակարդակի բարձրացմանն ուղղված նպաստների գծով ծախսերը 2020 թվականի առաջին եռամսյակի համեմատ աճել են 1%-ով:

Անապահով սոցիալական խմբերին աջակցության ծրագրի ծախսերը նախորդ տարվա համեմատ էական փոփոխություն չեն կրել:

*Պետական հիմնարկների և կազմակերպությունների աշխատողների սոցիալական փաթեթով ապահովմանը* տրամադրվել է 922.3 մլն դրամ կամ ծրագրված միջոցների 52.1%‑ը, ինչը հիմնականում պայմանավորված է թափուր հաստիքների առկայությամբ, շահառուների՝ սոցիալական փաթեթից օգտվելու իրավունքի դադարեցման այլ պատճառներով, ինչպես նաև միջոցառումը կատարող կազմակերպությունների նախահաշիվներն ուշ հաստատվելու հանգամանքով: 2020 թվականի առաջին եռամսյակի համեմատ նշված ծրագրի ծախսերն աճել են մոտ 2.1 անգամ կամ 487.8 մլն դրամով՝ պայմանավորված 2020 թվականին ծրագրին հատկացված միջոցները պետական մարմինների միջև բաշխելու վերաբերյալ որոշումն ուշ ընդունվելու հանգամանքով (բաշխումը կատարվել էր ՀՀ կառավարության 2020 թվականի մարտի 12-ի N 286-Ն որոշմամբ, որն ուժի մեջ էր մտել մարտի 21-ին):

*18 տարեկանից բարձր տարիքի անձանց խնամքի ծառայությունների* ծրագրի ծախսերը հաշվետու ժամանակահատվածում կազմել են 613.7 մլն դրամ կամ ծրագրված ցուցանիշի 82.8%‑ը: Շեղումը հիմնականում առկա է տարեցների և հաշմանդամություն ունեցող 18 տարին լրացած անձանց շուրջօրյա խնամքի, ցերեկային խնամքի (սննդի տրամադրման գծով) և տնային պայմաններում խնամքի ծառայությունների ծախսերում, որոնք կազմել են համապատասխանաբար 558.8 մլն դրամ (նախատեսվածի 89%-ը), 15 մլն դրամ (36.8%) և 22.1 մլն դրամ (51.6%)՝ հիմնականում պայմանավորված շահառուների՝ նախատեսվածից պակաս թվով, իսկ երկրորդ և երրորդ միջոցառումների դեպքում՝ նաև մրցույթների անցկացման և պայմանագրերի կնքման ժամկետներով, ինչպես նաև մարտ ամսվա կատարողական հաշվետվություններն ապրիլին ներկայացնելու հանգամանքով: Նախորդ տարվա նույն ժամանակահատվածի համեմատ ծրագրի ծախսերն աճել են 34.7%-ով կամ 158.2 մլն դրամով՝ հիմնականում պայմանավորված տարեցների և հաշմանդամություն ունեցող 18 տարին լրացած անձանց շուրջօրյա խնամքի ծառայությունների գծով ծախսերի 45.6% (174.9 մլն դրամ) աճով:

*Ժողովրդագրական վիճակի բարելավման* ծրագրին 2021 թվականի առաջին եռամսյակում ՀՀ պետական բյուջեից տրամադրվել է 6.3 մլրդ դրամ՝ ապահովելով ծրագրային ցուցանիշի 87.6%-ը: Շեղումը հիմնականում պայմանավորված է երեխայի ծննդյան միանվագ նպաստի և մինչև 2 տարեկան երեխայի խնամքի նպաստի գծով ծախսերի կատարողականով:

Ծրագրի շրջանակներում միջոցների գերակշիռ մասը տրամադրվել է երեխայի ծննդյան միանվագ նպաստին, որը կազմել է 4.4 մլրդ դրամ՝ ապահովելով եռամսյակային ծրագրի 89.2% կատարողական: Շեղումը պայմանավորված է ծնվածների համապատասխան կարգաթվերի՝ կանխատեսվածի համեմատ որոշ տարբերություններով: Մինչև 2 տարեկան երեխայի խնամքի նպաստի գծով ծախսերը կազմել են շուրջ 1.7 մլրդ դրամ՝ ապահովելով եռամսյակային ծրագրի 82.6% կատարողական: Շեղումնը պայմանավորված է նպաստի իրավունք ձեռք բերած և փաստացի շահառուների թվով:

Նախորդ տարվա առաջին եռամսյակի համեմատ Ժողովրդագրական վիճակի բարելավման ծրագրի ծախսերն աճել են 72.6%-ով կամ 2.7 մլրդ դրամով՝ հիմնականում պայմանավորված երեխայի ծննդյան միանվագ նպաստի և մինչև 2 տարեկան երեխայի խնամքի նպաստի գծով ծախսերի համապատասխանաբար 49.9% (1.5 մլրդ դրամ) և 139.2% (982.1 մլն դրամ) աճով: Նշված ծախսերի աճը պայմանավորված է ՀՀ կառավարության որոշմամբ 2020 թվականի հուլիսի 1-ից առաջին և երկրորդ երեխայի ծննդյան միանվագ նպաստի չափի բարձրացմամբ 50 հազար դրամից 300 հազար դրամ և մինչև 2 տարեկան երեխայի խնամքի նպաստի չափի բարձրացմամբ 18000 դրամից 26500 դրամ:

*Անաշխատունակության դեպքում սոցիալական աջակցության* ծրագրին հաշվետու եռամսյակում տրամադրվել է շուրջ 4 մլրդ դրամ՝ ապահովելով ծրագրված ցուցանիշի 92.8%-ը: Շեղումը հիմնականում պայմանավորված է մայրության նպաստի գծով ծախսերի կատարողականով, որոնք կազմել են 3.1 մլրդ դրամ կամ նախատեսվածի 91%-ը: Շեղումը պայմանավորված է կանխատեսվածի համեմատ փաստացի պակաս օրերի թվով: 2020 թվականի նույն ժամանակահատվածի համեմատ նշված ծրագրի ծախսերն աճել են 29.2%-ով կամ 901.8 մլն դրամով՝ հիմնականում պայմանավորված մայրության նպաստի գծով ծախսերի 30.1% (711.4 մլն դրամ) աճով:

*Զբաղվածության ծրագրի* միջոցառումներին 2021 թվականի առաջին եռամսյակում ՀՀ պետական բյուջեից տրամադրվել է 145.7 մլն դրամ՝ կազմելով նախատեսված ցուցանիշի 53.4%-ը: Ծրագրի բոլոր միջոցառումներում առկա են ծրագրային ցուցանիշների նկատմամբ շեղումներ: Մասնավորապես՝ ձեռք բերած մասնագիտությամբ մասնագիտական աշխատանքային փորձ ձեռք բերելու համար գործազուրկներին աջակցության նպատակով օգտագործվել է 16.6 մլն դրամ կամ եռամսյակային ծրագրի 39.5%-ը: Քանի որ շահառուների մեծ մասը ծրագրում ընդգրկվել են մարտ ամսին, նրանց ֆինանսական միջոցների տրամադրումն իրականացվել է ապրիլին:

Մինչև երեք տարեկան երեխայի խնամքի արձակուրդում գտնվող անձանց՝ երեխայի մինչև երկու տարին լրանալը աշխատանքի վերադառնալու դեպքում երեխայի խնամքն աշխատանքին զուգահեռ կազմակերպելու համար աջակցության նպատակով օգտագործվել է 70.3 մլն դրամ կամ եռամսյակային ծրագրի 78.1%-ը: Շեղումը պայմանավորված է մարտ ամսվա համար վճարման ենթակա միջոցներն ապրիլին վճարելու հանգամանքով:

Ռազմական դրությամբ պայմանավորված վարձատրվող հասարակական աշխատանքների կազմակերպման միջոցով Ադրբեջանի կողմից 2020 թվականի սեպտեմբերի 27-ին սանձազերծված պատերազմի հետևանքով տեղահանված և փաստացի ՀՀ-ում գտնվող Արցախի Հանրապետության գործազուրկ քաղաքացիների ժամանակավոր զբաղվածության ապահովման և աշխատանքային փորձ ձեռքբերելու համար աջակցության նպատակով օգտագործվել է նախատեսված միջոցների համապատասխանաբար 2.2%-ը (671.9 հազար դրամ) և 3.4%-ը (273.6 հազար դրամ): Առաջին միջոցառման կատարողականը պայմանավորված է նախատեսվածից քիչ ծրագրերի իրականացմամբ, իսկ երկրորդ միջոցառման կատարողականը՝ այն հանգամանքով, որ մարտ ամսվա գումարը փոխանցվել է ապրիլին: Վերջինով է պայմանավորված նաև աշխատաշուկայում անմրցունակ անձանց անասնապահությամբ զբաղվելու համար աջակցության տրամադրման ծախսերի կատարողականը, որը կազմել է 79.9%՝ 31.9 մլն դրամ:

Զբաղվածության ծրագրի ծախսերը 2020 թվականի առաջին եռամսյակի համեմատ կրճատվել են 38.5%-ով կամ 91.2 մլն դրամով՝ հիմնականում պայմանավորված աշխատաշուկայում անմրցունակ անձանց անասնապահությամբ զբաղվելու համար աջակցության ծախսերի նվազմամբ 70.5%-ով (76.2 մլն դրամով):

*Բնակարանային ապահովման* ծրագրի շրջանակներում առաջին եռամսյակում պետական բյուջեից օգտագործվել է 108.4 մլն դրամ կամ ծրագրված ցուցանիշի 86.7%-ը: Միջոցները տրամադրվել են զոհված (մահացած) առաջին, երկրորդ և երրորդ կարգի հաշմանդամ զինծառայողների անօթևան ընտանիքներին բնակարանով ապահովման և բնակարանային պայմանների բարելավման նպատակով: Շեղումը պայմանավորված է տրամադրված բնակարանի գնման վկայագրով առուվաճառքի գործարքների փաստացի թվով:

ՀՀ աշխատանքի և սոցիալական հարցերի նախարարությանը հատկացված միջոցների գերակշիռ մասը՝ 89.5 մլրդ դրամ, տրամադրվել է *Կենսաթոշակային ապահովության* ծրագրի ֆինանսավորմանը՝ կազմելով ծրագրված ցուցանիշի 97.9%-ը: Շեղումը հիմնականում պայմանավորված է աշխատանքային կենսաթոշակների ու սպայական անձնակազմի և նրանց ընտանիքների անդամների կենսաթոշակների գծով ծախսերի կատարողականով, որոնք կազմել են համապատասխանաբար 58.3 մլրդ դրամ կամ ծրագրված ցուցանիշի 97.9%-ը և 7.7 մլրդ դրամ կամ ծրագրված ցուցանիշի 93.1%-ը: Աշխատանքային կենսաթոշակների գծով կատարողականը հիմնականում պայմանավորված է կենսաթոշակի իրավունք ձեռք բերած շահառուների՝ հանրապետությունից բացակայելու հանգամանքով: 2021 թվականի առաջին եռամսյակում կենսաթոշակառուների թիվը կազմել է 431025՝ նախատեսված 464480-ի դիմաց: Սպայական անձնակազմի և նրանց ընտանիքների անդամների կենսաթոշակների գծով կատարողականը պայմանավորված է իրավունք ձեռք բերած և փաստացի կենսաթոշակառուների թվաքանակի տարբերությամբ: Միջոցառման շահառուների թիվը հաշվետու ժամանակահատվածում կազմել է 31053՝ նախատեսված 34440-ի դիմաց:

Կենսաթոշակների և այլ դրամական վճարների իրականացման ապահովման նպատակով օգտագործվել է 201.6 մլն դրամ՝ կազմելով ծրագրված ցուցանիշի 75.1%-ը, որը պայմանավորված է մատուցված ծառայությունների դիմաց 2 ամսվա գումարի ֆինանսավորմամբ:

Կուտակային կենսաթոշակային համակարգի մասնակիցների կենսաթոշակային հաշիվներին հատկացումները կազմել են 22.4 մլրդ դրամ կամ ծրագրված ցուցանիշի 100%-ը: Մասնակիցների թիվը հաշվետու ժամանակահատվածում կազմել է 375983՝ կանխատեսված 325410-ի դիմաց:

2020 թվականի առաջին եռամսյակի համեմատ Կենսաթոշակային ապահովության ծրագրի ծախսերն աճել են 2.4%-ով կամ 2.1 մլրդ դրամով՝ հիմնականում պայմանավորված կուտակային կենսաթոշակային համակարգի մասնակիցների հաշիվներին հատկացումների 20.2% (3.8 մլրդ դրամ) աճով:

*Սոցիալական պաշտպանության բնագավառում պետական քաղաքականության մշակման, ծրագրերի համակարգման և մոնիթորինգի* ծրագրին հաշվետու ժամանակահատվածում ՀՀ պետական բյուջեից տրամադրվել է 911.9 մլն դրամ կամ ծրագրված ցուցանիշի 84.2%-ը: Շեղումը հիմնականում առաջացել է սոցիալական պաշտպանության բնագավառի պետական քաղաքականության մշակման, ծրագրերի համակարգման և մոնիթորինգի ծառայությունների ու սոցիալական պաշտպանության առանձին ծրագրերի իրականացման ապահովման միջոցառումներում, որոնք կազմել են համապատասխանաբար 444.2 մլն դրամ (84.8%) և 440 մլն դրամ (87.9%)՝ պայմանավորված տնտեսումներով: Նախորդ տարվա առաջին եռամսյակի համեմատ ծրագրի ծախսերը նվազել են 4%-ով (37.8 մլն դրամով)` հիմնականում պայմանավորված սոցիալական պաշտպանության ոլորտի տեղեկատվական համակարգի սպասարկման (կատարելագործման), շահագործման և տեղեկատվության տրամադրման ծառայությունների ու սոցիալական պաշտպանության բնագավառի պետական քաղաքականության մշակման, ծրագրերի համակարգման և մոնիթորինգի ծառայությունների միջոցառումների գծով ծախսերի համապատասխանաբար 50%-ով (26.9 մլն դրամով) և 1.7%-ով (7.7 մլն դրամով) նվազմամբ:

2021 թվականի առաջին եռամսյակում ՀՀ պետական բյուջեից *Ընտանիքներին, կանանց և երեխաներին աջակցության* ծրագրի շրջանակներում օգտագործվել է 553.9 մլն դրամ՝ կազմելով ծրագրված ցուցանիշի 63.2%-ը: Ծրագրի բոլոր միջոցառումներում առկա են շեղումներ: Մասնավորապես՝ երեխաների շուրջօրյա խնամքի ծառայություններին հաշվետու ժամանակահատվածում տրամադրվել է ծրագրված միջոցների 80.2%-ը՝ 404.9 մլն դրամ, որը պայմանավորված է շահառուների՝ նախատեսվածից պակաս թվով՝ կապված առանց ծնողական խնամքի մնացած երեխաներին այլընտրանքային խնամքի ծառայությունների տրամադրման և երեխաներին կենսաբանական ընտանիքներ վերադարձնելու գործընթացի հետ, ինչպես նաև մարտ ամսվա կատարողական հաշվետվություններն ապրիլ ամսին ներկայացվելու հանգամանքով:

Կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայությունների շրջանակներում օգտագործվել է նախատեսված միջոցների 10.5%‑ը՝ 12.4 մլն դրամ: Միջոցառման ցածր կատարողականը պայմանավորված է այն հանգամանքով, որ նախատեսված 3 ճգնաժամային կենտրոններից գործել է 2-ը՝ կապված մեկ կենտրոնի կազմակերպաիրավական կարգավիճակի հստակեցման գործընթացի հետ, ինչի արդյունքում շահառուների թիվը զգալիորեն պակաս է եղել նախատեսվածից (նախատեսված 99-ի փոխարեն կազմել է 47), ինչպես նաև մարտ ամսվա կատարողական հաշվետվություններն ապրիլ ամսին ներկայացնելու հանգամանքով:

Երեխաներին և ընտանիքներին աջակցության տրամադրման ծառայությունների շրջանակներում օգտագործվել է 98.5 մլն դրամ կամ նախատեսվածի 71.9%-ը, որը պայմանավորված է կորոնավիրուսի համավարակի պայմաններում շահառուների՝ նախատեսվածից պակաս թվով, ինչպես նաև մարտ ամսվա կատարողական հաշվետվություններն ապրիլ ամսին ներկայացնելու հանգամանքով:

Երեխաների խնամքի ցերեկային ծառայությունների տրամադրման շրջանակներում օգտագործվել է 7.6 մլն դրամ կամ նախատեսված միջոցների 18.3%-ը, որը պայմանավորված է շահառուների՝ նախատեսվածից պակաս թվով, ինչպես նաև մարտ ամսվա կատարողական հաշվետվություններն ապրիլ ամսին ներկայացնելու հանգամանքով:

Նախորդ տարվա առաջին եռամսյակի համեմատ Ընտանիքներին, կանանց և երեխաներին աջակցության ծրագրի ծախսերն աճել են 29.9%-ով` հիմնականում պայմանավորված երեխաների շուրջօրյա խնամքի ծառայությունների գծով ծախսերի 39.5% (114.6 մլն դրամ) աճով:

*Սոցիալական պաշտպանության ոլորտի զարգացման* ծրագրի շրջանակներում 2021 թվականի առաջին եռամսյակում օգտագործվել է 29.8 մլն դրամ կամ նախատեսված միջոցների 94.8%-ը, որից 23.8 մլն դրամը (նախատեսվածի 93.9%-ը) ուղղվել է մեթոդաբանական ձեռնարկների մշակման, հետազոտությունների անցկացման և սոցիալական ապահովության ոլորտի կադրերի վերապատրաստման միջոցառմանը: Ծրագրված ցուցանիշից շեղումը պայմանավորված է կադրերի վերապատրաստումը երկրորդ եռամսյակ տեղափոխելու հանգամանքով:

Հաշվետու ժամանակահատվածում 5.9 մլն դրամ տրամադրվել է մասնագիտական կողմնորոշման, համակարգի մեթոդաբանության ապահովման և կադրերի վերապատրաստման ծառայություններին՝ կազմելով նախատեսվածի 98.5%-ը:

Նախորդ տարվա նույն ժամանակահատվածի համեմատ ծրագրի ծախսերն աճել են 143.3%-ով կամ 17.5 մլն դրամով՝ հիմնականում պայմանավորված մեթոդաբանական ձեռնարկների մշակման, հետազոտությունների անցկացման և սոցիալական ապահովության ոլորտի կադրերի վերապատրաստման ծախսերի 184% (15.4 մլն դրամ) աճով:

*Հաշմանդամություն ունեցող անձանց աջակցության* ծրագրի շրջանակներում հաշվետու ժամանակահատվածում օգտագործվել է հատկացված միջոցների 69.3%-ը՝ 189.3 մլն դրամ: Ցածր կատարողականը հիմնականում պայմանավորված է պետական հավաստագրերով աջակցող միջոցների տրամադրման ծախսերի կատարողականով, որը կազմել է 80.9% կամ 179.3 մլն դրամ՝ պայմանավորված մարտ ամսվա կատարողական հաշվետվություններն ապրիլ ամսին ներկայացնելու հանգամանքով: Նախորդ տարվա առաջին եռամսյակի համեմատ ծրագրի ծախսերն աճել են 41.1%-ով կամ 55.1 մլն դրամով` պայմանավորված պետական հավաստագրերով աջակցող միջոցների տրամադրման ծախսերի 56.6% (64.8 մլն դրամ) աճով:

*Ավանդների և այլ փոխհատուցումների* ծրագրի շրջանակներում 2021 թվականի առաջին եռամսյակում օգտագործվել է 301.8 մլն դրամ կամ ծրագրված միջոցների 99.6%-ը: 299.8 մլն դրամ են կազմել «ՎՏԲ-Հայաստան» ՓԲԸ-ում ավանդատու հանդիսացող քաղաքացիների, որպես նախկին ԽՍՀՄ Խնայբանկի ՀԽՍՀ հանրապետական բանկում մինչև 1993 թվականի հունիսի 10-ը ներդրված դրամական ավանդների դիմաց փոխհատուցման ծախսերը, որոնք կատարվել են 99.9%‑ով: Նախորդ տարվա առաջին եռամսյակի համեմատ Ավանդների և այլ փոխհատուցումների ծախսերն աճել են 134.5%-ով կամ 173.1 մլն դրամով:

*Սոցիալական ապահովության* ծրագրին հաշվետու ժամանակահատվածում ՀՀ պետական բյուջեից տրամադրվել է 32.4 մլրդ դրամ կամ ծրագրված ցուցանիշի 90.4%-ը: Ծրագրում ընդգրկված միջոցառումների մեծ մասի գծով առկա են ծրագրված ցուցանիշներից շեղումներ:

6.3 մլրդ դրամ են կազմել ծերության, հաշմանդամության, կերակրողին կորցնելու դեպքում նպաստների տրամադրման ծախսերը, որոնք կատարվել են 96.2%-ով՝ պայմանավորված նպաստառուների փաստացի միջին թվով, որը նախատեսված 79776-ի դիմաց կազմել է 73118:

1.4 մլրդ դրամ կամ ծրագրված ցուցանիշի 90.1%-ն են կազմել կենսաթոշակառուի, ծերության, հաշմանդամության, կերակրողին կորցնելու դեպքում նպաստառուի մահվան դեպքում տրվող թաղման նպաստի ծախսերը:

Հաշվետու ժամանակահատվածում ևս 1.4 մլրդ դրամ աջակցություն է տրամադրվել զոհվածների ընտանիքներին, որը կատարվել է 81.6%-ով՝ պայմանավորված փաստացի պահանջով:

Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման նպատակով «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» Հայաստանի Հանրապետության օրենքի 10-րդ հոդվածի համաձայն պետական բյուջե ստացվող դրոշմանիշային վճարի հաշվին Զինծառայողների ապահովագրության հիմնադրամին է փոխանցվել 5.1 մլրդ դրամ (100%):

Ռազմական դրությամբ պայմանավորված՝ Արցախում հաշվառված քաղաքացիներին տրամադրված միանվագ դրամական օգնության գծով ծախսերը կազմել են շուրջ 6.9 մլրդ դրամ կամ ծրագրված ցուցանիշի 85.1%-ը: Միջոցառման շրջանակներում առաջին եռամսյակում աջակցություն է տրամադրվել 100015 քաղաքացու՝ կանխատեսված 117630-ի դիմաց:

Ռազմական դրությամբ պայմանավորված՝ Ադրբեջանի Հանրապետության վերահսկողության տակ անցած տարածքներում հաշվառված քաղաքացիներին աջակցությունը կազմել է 6.2 մլրդ դրամ կամ նախատեսվածի 97.9%-ը: Միջոցառման շրջանակներում առաջին եռամսյակում աջակցություն է տրամադրվել 20663 քաղաքացու՝ կանխատեսված 21097-ի դիմաց:

Ռազմական դրությամբ պայմանավորված՝ Արցախի Հանրապետությունում հաշվառված և հաշվառման հասցեում գտնվող բնակելի անշարժ գույքը կորցրած քաղաքացիներին դրամական աջակցությունը կազմել է 1.3 մլրդ դրամ կամ նախատեսվածի 95.3%-ը: Միջոցառման շրջանակներում հաշվետու ժամանակահատվածքում աջակցություն է ստացել 5276 քաղաքացի՝ կանխատեսված 5535-ի դիմաց:

2020 թվականի սեպտեմբերի 27-ից Ադրբեջանի կողմից Արցախի դեմ սանձազերծված ռազմական գործողությունների հետևանքով վիրավորում ստացած զինծառայողներին սոցիալական աջակցության տրամադրման ծախսերը կազմել են 3.1 մլրդ դրամ կամ նախատեսվածի 87.6%-ը: Միջոցառման շահառուների թիվը հաշվետու ժամանակահատվածում կազմել է 6135՝ կանխատեսված 7000-ի դիմաց:

Նախորդ տարվա նույն ժամանակահատվածի համեմատ Սոցիալական ապահովության ծրագրի ծախսերն աճել են 3.4 անգամ կամ 23 մլրդ դրամով՝ հիմնականում պայմանավորված Ադրբեջանի կողմից Արցախի դեմ սանձազերծված պատերազմի հետևանքների մեղմմանն ուղղված ծախսերով:

*Սոցիալական պաշտպանության համակարգի բարեփոխումների* ծրագրի շրջանակներում առաջին եռամսյակում օգտագործվել է 88.6 մլն դրամ կամ նախատեսված միջոցների 21%-ը: Տվյալ ծրագրի շրջանակներում իրականացվում են Համաշխարհային բանկի աջակցությամբ իրականացվող Սոցիալական պաշտպանության ոլորտի վարչարարության երկրորդ վարկային ծրագրի գծով նախատեսված միջոցառումները: Մասնավորապես՝ Սոցիալական պաշտպանության ոլորտի վարչարարության երկրորդ ծրագրի շրջանակներում սոցիալական պաշտպանության ոլորտի բարեփոխումներին ուղղված խորհրդատվական և այլ ծառայությունների ձեռքբերման նպատակով օգտագործվել է նախատեսված միջոցների 20.2%-ը՝ 36.4 մլն դրամ՝ պայմանավորված նախատեսված վերապատրաստումների հետաձգմամբ, ինչպես նաև խորհրդատու կազմակերպությունների հետ որոշ պայմանագրերի լուծմամբ և ավարտով:

Ծրագրի շրջանակներում շենքերի և շինությունների հիմնանորոգման ծախսերը կազմել են 52.1 մլն դրամ կամ նախատեսվածի 43.6%-ը՝ պայմանավորված երկրում հայտարարված ռազմական դրության պայմաններում աշխատանքների ժամանակավոր դադարեցմամբ:

Նույն ծրագրի շրջանակներում սարքավորումների, ծրագրային ապահովման և աշխատանքային միջավայրի արդիականացման համար նախատեսված 122.2 մլն դրամի միջոցները չեն օգտագործվել՝ պայմանավորված ծրագրի կառավարման խորհրդի ձևավորման հետաձգմամբ, որի արդյունքում հետաձգվել է գնումների գործընթացի կազմակերպումը:

Նախորդ տարվա առաջին եռամսյակի համեմատ Սոցիալական պաշտպանության համակարգի բարեփոխումների ծրագրի ծախսերը նվազել են 77.2%-ով կամ 299.8 մլն դրամով:

*Ճգնաժամերի հակազդման և արտակարգ իրավիճակների հետևանքների նվազեցման և վերացման նպատակով առանձին սոցիալական խմբերին տրվող սոցիալական աջակցության* ծրագրի շրջանակներում նախատեսված 1 մլն դրամն ամբողջությամբ օգտագործվել է:

*ՀՀ բարձր տեխնոլոգիական արդյունաբերության նախարարության* պատասխանատվությամբ 2021 թվականի առաջին եռամսյակում կատարվել է պետական բյուջեի 3 ծրագիր՝ նախատեսված 4-ի փոխարեն: Ծախսերը կազմել են 1 մլրդ դրամ կամ ծրագրված ցուցանիշի 62.3%‑ը, որը հիմնականում պայմանավորված է Պաշտպանության բնագավառում գիտական և գիտատեխնիկական նպատակային հետազոտությունների ծրագրի շրջանակներում նախատեսված միջոցները չօգտագործելու հանգամանքով, ինչպես նաև Բարձր տեխնոլոգիական արդյունաբերության էկոհամակարգի և շուկայի զարգացման ծրագրի կատարողականով: Նախորդ տարվա առաջին եռամսյակի համեմատ ՀՀ բարձր տեխնոլոգիական արդյունաբերության նախարարության պատասխանատվությամբ իրականացվող ծրագրերի գծով ծախսերն աճել են 4.8 անգամ կամ 802.1 մլն դրամով՝ պայմանավորված Բարձր տեխնոլոգիական արդյունաբերության էկոհամակարգի և շուկայի զարգացման ծրագրի շրջանակներում կատարված ծախսերով, որոնց հիմնական մասը կազմել է Կորոնավիրուսի (COVID-19) տնտեսական հետևանքների չեզոքացման 17-րդ միջոցառման շրջանակներում տրամադրված աջակցությունը, և որոնց գծով 2020 թվականի առաջին եռամսյակում հատկացված միջոցները չէին օգտագործվել:

2021 թվականի առաջին եռամսյակում շուրջ 771 մլն դրամ է օգտագործվել *Բարձր տեխնոլոգիական արդյունաբերության էկոհամակարգի և շուկայի զարգացման* ծրագրի շրջանակներում՝ կազմելով ծրագրային ցուցանիշի 77.9%-ը: Շեղումը հիմնականում պայմանավորված է կորոնավիրուսի (COVID-19) տնտեսական հետևանքների չեզոքացման 17-րդ միջոցառման շրջանակներում աջակցության նպատակով տրամադրված ծախսերի կատարողականով: 2021 թվականի առաջին եռամսյակում նշված միջոցառման շրջանակներում օգտագործվել է 636.5 մլն դրամ կամ նախատեսված միջոցների 81.9%-ը, որը հիմնականում պայմանավորված է նախատեսվածից քիչ դրամաշնորհների պայմանգրեր կնքելու հանգամանքով: Միջոցառման շրջանակներում հաշվետու ժամանակահատվածում կանխատեսված 65-ի փոխարեն կնքվել են 60 դրամաշնորհների պայմանգրեր: Ծրագրի շրջանակներում 134.4 մլն դրամ ուղղվել է շուկաների զարգացման և միջազգային համագործակցության միջոցառման իրականացմանը՝ ապահովելով 66.2% կատարողական: Շեղումը պայմանավորված է կորոնավիրուսի համավարակի հետևանքով նախատեսված ArmHiTec 2021թ. ցուցահանդեսի հետաձգմամբ: Նախորդ տարվա առաջին եռամսյակում Բարձր տեխնոլոգիական արդյունաբերության էկոհամակարգի և շուկայի զարգացման ծրագրին հատկացված 335 մլն դրամի միջոցները չէին օգտագործվել:

Հաշվետու ժամանակահատվածում *Բարձր տեխնոլոգիական արդյունաբերության բնագավառում պետական քաղաքականության մշակման, ծրագրերի համակարգման և մոնիտորինգի* ծրագրի ծախսերը կազմել են 187.9 մլն դրամ՝ 82.3%‑ով ապահովելով ծրագրված ցուցանիշը: Շեղումը հիմնականում պայմանավորված է Ռազմարդյունաբերության բնագավառում պետական քաղաքականության մշակման խորհրդատվական, մոնիտորինգի և աջակցության ծառայությունների, ծրագրերի համակարգման ու Բարձր տեխնոլոգիաների, ռազմարդյունաբերության, թվայնացման, կիբեռանվտանգության, ինովացիոն տեխնոլոգիաների, կապի, փոստի, համացանցի և տիեզերական բնագավառներում պետական քաղաքականության մշակման, ծրագրերի համակարգման և մոնիտորինգի միջոցառումների կատարողականով: 2021 թվականի առաջին եռամսյակում նշված երկու միջոցառումների շրջանակներում օգտագործվել են համապատասխանաբար 35.4 մլն դրամ և 149.2 մլն դրամ միջոցներ՝ 60.8%-ով և 89.6%-ով ապահովելով ծրագրված ցուցանիշները: Ցածր կատարողականը պայմանավորված է թափուր հաստիքների առկայության արդյունքում աշխատավարձի ֆոնդի և գործուղումների ծախսերի տնտեսմամբ, ինչպես նաև ապրանքների և ծառայությունների գնման մրցույթների արդյունքում առաջացած տնտեսումներով: Նախորդ տարվա առաջին եռամսյակի համեմատ Բարձր տեխնոլոգիական արդյունաբերության բնագավառում պետական քաղաքականության մշակման, ծրագրերի համակարգման և մոնիտորինգի ծրագրի ծախսերն աճել են 34%-ով կամ 47.7 մլն դրամով՝ հիմնականում պայմանավորված բարձր տեխնոլոգիաների, ռազմարդյունաբերության, թվայնացման, կիբեռանվտանգության, ինովացիոն տեխնոլոգիաների, կապի, փոստի, համացանցի և տիեզերական բնագավառներում պետական քաղաքականության մշակման, ծրագրերի համակարգման և մոնիտորինգի ծախսերի 26.6% (31.3 մլն դրամ) աճով:

2021 թվականի առաջին եռամսյակում *Պաշտպանության բնագավառում գիտական և գիտատեխնիկական նպատակային հետազոտությունների* ծրագրի շրջանակներում կատարվող հատուկ գիտահետազոտական և փորձակոնստրուկտորական աշխատանքների իրականացման համար նախատեսված 338 մլն դրամ միջոցները չեն օգտագործվել՝ պայմանավորված նրանով, որ գիտահետազոտական և փորձակոնստրուկտորական աշխատանքներն իրականացնող ընկերությունների՝ Արցախյան երկրորդ պատերազմին մասնակցության հետևանքով աշխատանքները հետաձգվել և տեղափոխվել են երկրորդ եռամսյակ:

Հաշվետու ժամանակահատվածում *Հեռահաղորդակցության ապահովման* ծրագրի շրջանակներում օգտագործվել է նախատեսված միջոցների 76.2%-ը՝ կազմելով 55 մլն դրամ: Շեղումը պայմանավորված է հեռահաղորդակցության և կապի կանոնակարգման միջոցառման կատարողականով, որը կազմել է 34.4 մլն դրամ կամ 66.7%: Շեղումը պայմանավորված է մարտ ամսվա համար նախատեսված գումարն ապրիլ ամսին վճարելու հանգամանքով՝ «Հեռահաղորդակցության հանրապետական կենտրոն» ՊՈԱԿ-ի հաշվետվության ընդունումից հետո: Թվային հեռուստահեռարձակման ապահովման ծառայություններին հատկացված 20.6 մլն դրամն ամբողջությամբ օգտագործվել է: Նախորդ տարվա նույն ժամանակահատվածի համեմատ Հեռահաղորդակցության ապահովման ծրագրի ծախսերը նվազել են 23.2%-ով կամ 16.6 մլն դրամով՝ պայմանավորված հեռահաղորդակցության և կապի կանոնակարգման միջոցառման ծախսերի 33.5% նվազմամբ:

*ՀՀ ֆինանսների նախարարության* պատասխանատվության ներքո իրականացվել է 4 ծրագրեր, որոնց շրջանակներում 2021 թվականի առաջին եռամսյակում ՀՀ պետական բյուջեից տրամադրվել է շուրջ 38.3 մլրդ դրամ՝ ապահովելով ծրագրի 98% կատարողական: Հատկացված միջոցների գերակշիռ մասը բաժին է ընկել *Պետական պարտքի կառավարման* ծրագրին, որը կազմել է ավելի քան 37.7 մլրդ դրամ կամ նախատեսված ցուցանիշի 98.4%-ը: Նշված գումարից 37.3 մլրդ դրամն ուղղվել է Կառավարության պարտքի սպասարկմանը, որը կատարվել է 98.6%-ով[[25]](#footnote-25), 445.4 մլն դրամ է տրամադրվել արտարժութային պետական պարտատոմսերի թողարկմանն առնչվող ծախսերին, որոնք կատարվել են 82.5%-ով: Վերջինս պայմանավորված է «Moodys» վարկանշային ընկերության կողմից վճարման պահանջագիր չներկայացվելու հանգամանքով, ինչպես նաև ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: Նախորդ տարվա նույն ժամանակահատվածի համեմատ ծրագրի ծախսերն ընդհանուր առմամբ էական փոփոխություն չեն կրել, սակայն Կառավարության պարտքի և մուրհակների սպասարկման ծախսերի գծով արձանագրվել է անկում համապատասխանաբար 1.2%‑ով (462.8 մլն դրամով) և 96.9%-ով (22.8 մլն դրամով), իսկ արտարժութային պետական պարտատոմսերի թողարկմանն առնչվող ծախսեր նախորդ տարվա առաջին եռամսյակում չեն կատարվել:

*Հանրային հատվածի ֆինանսական ոլորտի մասնագետների վերապատրաստման* ծրագրի շրջանակներում օգտագործվել է 1.2 մլն դրամ, որը կազմել է ծրագրված ցուցանիշի 18.4%-ը: Ցածր կատարողականը պայմանավորված է այն հանգամանքով, որ կնքված պայմանագրերից մեկի համաձայն ծառայությունները մատուցվելու են 3-րդ և 4-րդ եռամսյակներում, իսկ մյուս պայմանագրի շրջանակներում ձեռք բերված ծառայության դիմաց վճարումները կատարվել են ապրիլ ամսին:

*Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի* ծախսերը կազմել են 517.1 մլն դրամ՝ ապահովելով եռամսյա ծրագրի 78.5%-ը: Շեղումը հիմնականում պայմանավորված է ֆինանսական կառավարման համակարգի վճարահաշվարկային ծառայությունների և ՀՀ միջազգային վարկանիշի տրամադրման ծախսերի կատարողականով, որոնք կազմել են համապատասխանաբար 9.5% կամ 6.2 մլն դրամ և 56.4% կամ 48 մլն դրամ: Առաջին միջոցառման կատարողականը պայմանավորված է այն հանգամանքով, որ ՀՀ ֆինանսների նախարարությունում գործող էլեկտրոնային համակարգերի 2021 թվականի սպասարկման պայմանագիրը կնքվել է մարտի 24-ին, ուստի վճարումները կատարվել են հաջորդ ամսվա ընթացքում: ՀՀ միջազգային վարկանիշի տրամադրման ծախսերի կատարողականը պայմանավորված է «Moodys» վարկանշային ընկերության կողմից վճարման պահանջագիր չներկայացվելու հանգամանքով:

Ծրագրի շրջանակներում հատկացված միջոցների մեծ մասը բաժին է ընկել պլանավորման, բյուջետավորման, գանձապետական ծառայությունների, պետական պարտքի կառավարման, տնտեսական և հարկաբյուջետային քաղաքականության մշակման և մոնիտորինգի միջոցառման ծախսերին, որոնք կատարվել են 95.9%-ով և կազմել 456.1 մլն դրամ: Շեղումը պայմանավորված է մարտ ամսին ձեռք բերված որոշ ապրանքների ու ծառայությունների դիմաց վճարումները ապրիլ ամսին կատարելու հանգամանքով:

Նախորդ տարվա նույն ժամանակահատվածի համեմատ Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի ծրագրի ծախսերն աճել են 2.3%-ով՝ հիմնականում պայմանավորված պլանավորման, բյուջետավորման, գանձապետական ծառայությունների, պետական պարտքի կառավարման, տնտեսական և հարկաբյուջետային քաղաքականության մշակման և մոնիտորինգի միջոցառման ծախսերի 10.1% (41.7 մլն դրամ) աճով:

*Գնումների գործընթացի կարգավորման և համակարգման* ծրագրի շրջանակներում օգտագործվել է եռամսյակային ծրագրով նախատեսված միջոցների 63%-ը՝ 18.8 մլն դրամ, որը պայմանավորված է մարտ ամսին մատուցված ծառայությունների դիմաց վճարումները ապրիլին կատարելու հանգամանքով: Մասնավորապես՝ 15.6 մլն դրամ է տրամադրվել գնումների պլանների կազմման, էլեկտրոնային մրցույթների անցկացման, պայմանագրերի կատարման և գնումների հաշվետվողականության` միմյանց ինտեգրված մոդուլների տեխնիկական սպասարկման միջոցառմանը, որը կատարվել է 62.6%-ով, իսկ էլեկտրոնային գնումների համակարգի տեխնիկական սպասարկման համար նախատեսված միջոցներն օգտագործվել են 65%-ով՝ կազմելով 3.2 մլն դրամ: Նախորդ տարվա նույն ժամանակահատվածի համեմատ Գնումների գործընթացի կարգավորման և համակարգման ծրագրի ծախսերն աճել են 1.9%-ով:

*ՀՀ արտակարգ իրավիճակների նախարարության* պատասխանատվությամբ 2021 թվականի առաջին եռամսյակում կատարվել է պետական բյուջեի 6 ծրագիր, որոնց գծով ծախսերը կազմել են ավելի քան 2.1 մլրդ դրամ կամ ծրագրված ցուցանիշի 68.4%‑ը: Շեղումը հիմնականում պայմանավորված է նախարարության ծախսերի գերակշիռ մասը կազմող «Փրկարարական ծառայություններ» ծրագրի կատարողականով: Նախորդ տարվա առաջին եռամսյակի համեմատ ՀՀ արտակարգ իրավիճակների նախարարության պատասխանատվությամբ իրականացվող ծրագրերի գծով ծախսերը նվազել են 17.1%‑ով կամ շուրջ 441.1 մլն դրամով՝ հիմնականում պայմանավորված 2020 թվականի առաջին եռամսյակում Հիդրոօդերևութաբանական ծառայությունների 223.2 մլն դրամ ծախսերի իրականացմամբ: 2020 թվականին ՀՀ շրջակա միջավայրի նախարարության ենթակայության «Շրջակա միջավայրի մոնիթորինգի և տեղեկատվության կենտրոն» և «Անտառային մոնիթորինգի կենտրոն» ՊՈԱԿ-ների և ՀՀ արտակարգ իրավիճակների նախարարության ենթակայության «Հիդրոօդերևութաբանության և մթնոլորտային երևույթների վրա ակտիվ ներգործության ծառայություն» ՊՈԱԿ-ի միավորման ձևով ՀՀ շրջակա միջավայրի նախարարության համակարգում ստեղծվել է «Հիդրոօդերևութաբանության և մոնիթորինգի կենտրոն» ՊՈԱԿ-ը, որի արդյունքում 2020 թվականի երկրորդ կիսամյակից նախկինում ՀՀ արտակարգ իրավիճակների նախարարության պատասխանատվությամբ իրականացվող «Հիդրոօդերևութաբանական ծառայություններ» ծրագրից միջոցները փոխանցվել են ՀՀ շրջակա միջավայրի նախարարության պատասխանատվությամբ իրականացվող «Շրջակա միջավայրի վրա ազդեցության գնահատում և մոնիթորինգ» ծրագրին: 2020 թվականի առաջին եռամսյակի համադրելի ցուցանիշի համեմատ ՀՀ արտակարգ իրավիճակների նախարարության պատասխանատվությամբ իրականացվող ծախսերի անկումը կազմել է 9.2% կամ 217.9 մլն դրամ՝ հիմնականում պայմանավորված «Փրկարարական ծառայություններ» ծրագրի ծախսերի 7.9%-ով (146.1 մլն դրամով) նվազմամբ:

2021 թվականի առաջին եռամսյակում *«Փրկարարական ծառայություններ»* ծրագրի ծախսերը կազմել են 1.7 մլրդ դրամ կամ նախատեսվածի 64%-ը: Շեղումը հիմնականում առաջացել է «Փրկարարական ծառայություններ» միջոցառման ծախսերում, որոնք կատարվել են 63.9%-ով և կազմել 1.7 մլրդ դրամ: Շեղումը հիմնականում պայմանավորված է նրանով, որ մարտ ամսվա աշխատավարձի ծախսերը նախատեսվել են առաջին եռամսյակի ծախսերում, սակայն վճարվել են ապրիլ ամսին: Տվյալ ծրագրի շրջանակներում արտակարգ իրավիճակներում մարդասիրական աջակցության կազմակերպման համար նախատեսված 8.9 մլն դրամ միջոցներն օգտագործվել են ամբողջությամբ: Օտարերկրյա պետությունների ուսումնական հաստատություններ գործուղված փրկարարական ծառայողների ուսուցման կազմակերպման ծախսերը կազմել են 999 հազար դրամ՝ 41.2%‑ով ապահովելով նախատեսված ցուցանիշը: Շեղումը պայմանավորված է թվով 3 ուսանողների՝ ուսումն ավարտելու հանգամանքով, ինչի արդյունքում ուսանողների և նրանց ընտանիքի անդամների ճանապարհածախսի ու կրթական նպաստի համար նախատեսված միջոցները չեն օգտագործվել: Նախորդ տարվա նույն ժամանակահատվածի համեմատ նշված ծրագրի ծախսերը նվազել են 7.9%‑ով կամ 146.1 մլն դրամով՝ պայմանավորված «Փրկարարական ծառայություններ» միջոցառման ծախսերի 8.1% նվազմամբ:

Նշենք, որ ՀՀ արտակարգ իրավիճակների նախարարության պատասխանատվությամբ իրականացվող երեք ծրագրերի շրջանակներում արձանագրվել է եռամսյակային ծրագրի 100% կատարողական: Մասնավորապես՝ 136.6 մլն դրամ են կազմել Սեյսմիկ պաշտպանության, 25.3 մլն դրամ՝ Արտակարգ իրավիճակների արձագանքման կարողությունների զարգացման, 7.9 մլն դրամ՝ Տեխնիկական անվտանգության կանոնակարգման ծրագրերին հատկացված միջոցները: Նախորդ տարվա առաջին եռամսյակի համեմատ նշված ծրագրերից առաջին երկուսի գծով ծախսերը նվազել են համապատասխանաբար 9.6%-ով (14.5 մլն դրամով) և 87.3%-ով (54 մլն դրամով), իսկ Արտակարգ իրավիճակների արձագանքման կարողությունների զարգացման ծրագրի գծով ծախսերը չեն փոփոխվել:

Հաշվետու ժամանակահատվածում *Ռազմավարական նշանակության պաշարների կառավարման* ծրագրի ծախսերը կազմել են 75.4 մլն դրամ՝ 94%-ով ապահովելով եռամսյակային ծրագրի կատարումը: Նշված գումարն օգտագործվել է պետական ռեզերվների պահպանման միջոցառման շրջանակներում, որը կատարվել է նախատեսված ծավալով: Շեղումը պայմանավորված է նրանով, որ չեն օգտագործվել ծրագրում ընդգրկված նյութական ռեսուրսների ՀՀ պետական պահուստի ձևավորման և պահպանման համար նախատեսված 4.8 մլն դրամ միջոցները: Վերջինս պայմանավորված է պետական պահուստի պահպանման համար 2020 թվականին անհատույց պայմանագրերի կնքմամբ: Նախորդ տարվա առաջին եռամսյակի համեմատ տվյալ ծրագրի ծախսերը չեն փոփոխվել:

2021 թվականի առաջին եռամսյակում *Արտակարգ իրավիճակների բնագավառի պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում օգտագործվել է 186.2 մլն դրամ կամ նախատեսվածի 89.2%-ը: Շեղումը հիմնականում պայմանավորված է աշխատավարձի ֆոնդի տնտեսմամբ, ինչպես նաև նրանով, որ ֆինանսավորման համար անհրաժեշտ փաստաթղթերն ամբողջությամբ չեն ներկայացվել: Նախորդ տարվա նույն ժամանակահատվածի համեմատ ծրագրի ծախսերը նվազել են 1.7%-ով կամ 3.3 մլն դրամով:

*ՀՀ վիճակագրական կոմիտեի* պատասխանատվությամբ 2021 թվականի առաջին եռամսյակում կատարվել է պետական բյուջեի 2 ծրագիր, որոնց գծով ծախսերը կազմել են շուրջ 405.2 մլն դրամ կամ ծրագրված ցուցանիշի 38.7%‑ը: Շեղումը հիմնականում պայմանավորված է *Վիճակագրական համակարգի ամրապնդման ազգային ռազմավարական ծրագրի* կատարողականով, որն իրականացվում է Համաշխարհային բանկի աջակցությամբ: Ծրագրի շրջանակներում օգտագործվել է նախատեսված միջոցների 11.8%-ը՝ 79.4 մլն դրամ: 48.5 մլն դրամ ուղղվել է դրամաշնորհային ծրագրի ապահովման միջոցառմանը, որը կատարվել է 48.2%-ով: Ցածր կատարողականը պայմանավորված է կորոնավիրուսի համավարակով, որի հետևանքով հետաձգվել են ծրագրի ԹՎԻՆՆԻՆԳ գործընկերության շրջանակում նախատեսված միջոցառումները (միջազգային փորձագետների այցեր, ուսումնական այցեր), ինչպես նաև վիճակագրական 4 ոլորտներում նախատեսված հետազոտությունները: Նույն դրամաշնորհային ծրագրի շրջանակներում Վիճակագրական կոմիտեի շենքային պայմանների բարելավման համար նախատեսված միջոցներն օգտագործվել են 13.9%-ով, որը կազմել է 30.9 մլն դրամ՝ պայմանավորված նրանով, որ աշխատանքների իրականացման ընթացքում որոշ աշխատանքների մասով ի հայտ են եկել քանակական փոփոխություններ, ինչով էլ պայմանավորված՝ շինարարական-վերանորոգման աշխատանքների ծավալը նվազել է: Իսկ տեխնիկական հագեցվածության բարելավման համար նախատեսված 310.9 մլն դրամը չի օգտագործվել, քանի որ խորհրդատուների կողմից առաջարկված սարքավորումների ցանկը ներկայացվել է Համաշխարհային բանկի համաձայնեցմանը, ուստի դրանց ձեռքբերումը հետաձգվել է:

Ժամանակի օգտագործման փորձնական հետազոտության ծրագրի և վերջինիս շրջանակում Վիճակագրական կոմիտեի տեխնիկական հագեցվածության բարելավման համար նախատեսված համապատասխանաբար 34.1 մլն դրամը և 2.5 մլն դրամը չեն օգտագործվել՝ պայմանավորված նրանով, որ գումար հատկացնելու մասին ՀՀ կառավարության որոշումն ընդունվել է մարտի 25-ին: Աշխատանքների իրականացումը տեղափոխվել է հաջորդ եռամսյակ:

Նախորդ տարվա նույն ժամանակահատվածի համեմատ Վիճակագրական համակարգի ամրապնդման ազգային ռազմավարական ծրագրի գծով ծախսերն աճել են 18.2%-ով (12.2 մլն դրամով)՝ պայմանավորված Համաշխարհային բանկի աջակցությամբ Վիճակագրական կոմիտեի շենքային պայմանների բարելավման ծախսերով, որոնց 2020 թվականի առաջին եռամսյակում հատկացված միջոցները չէին օգտագործվել:

*Ազգային պաշտոնական վիճակագրության արտադրության և տարածման* ծրագրի շրջանակներում օգտագործվել է հատկացված միջոցների 86.8%-ը՝ շուրջ 325.8 մլն դրամ: Միջոցներն ուղղվել են 3 միջոցառումների՝ «Վիճակագրության քաղաքականության մշակում և իրականացում, պաշտոնական վիճակագրական տեղեկատվության մշակում, արտադրում և տարածում», «Վիճակագրական տեղեկատվության հավաքում» և «Հերթական մարդահամարի նախապատրաստման և անցկացման միջոցառումների իրականացում» միջոցառումների ֆինանսավորմանը, որոնց շրջանակներում օգտագործվել է նախատեսված միջոցների համապատասխանաբար 83.4%-ը, 95%-ը և 89%-ը՝ 213 մլն դրամ, 99.7 մլն դրամ և 13 մլն դրամ: Ծրագրված ցուցանիշներից շեղումները պայմանավորված են այն հանգամանքով, որ հաշվետու ժամանակահատվածում մատուցված ծառայությունների ֆինանսավորման հայտերը ստացվել են ապրիլ ամսին:

2020 թվականի առաջին եռամսյակի համեմատ տվյալ ծրագրի գծով ծախսերը նվազել են 4.7%‑ով (16.1 մլն դրամով)՝ հիմնականում պայմանավորված վիճակագրության քաղաքականության մշակման և իրականացման, պաշտոնական վիճակագրական տեղեկատվության մշակման, արտադրման և տարածման միջոցառման շրջանակներում կատարված ծախսերի 3.8%-ով (8.3 մլն դրամով) նվազմամբ, ինչպես նաև հաշվետու ժամանակահատվածում ՀՀ վիճակագրական կոմիտեի տեխնիկական հագեցվածության բարելավմանն ու արտասահմանյան պաշտոնական գործուղումներին միջոցներ չհատկացնելու հանգամանքով:

Նախորդ տարվա նույն ժամանակահատվածի համեմատ ՀՀ վիճակագրական կոմիտեի պատասխանատվությամբ իրականացվող ծախսերն ընդհանուր առմամբ զգալի փոփոխություն չեն կրել:

*ՀՀ հանրային ծառայությունները կարգավորող հանձնաժողովին* *Հանրային ծառայությունների ոլորտի կարգավորման* ծրագրի շրջանակներում հաշվետու ժամանակահատվածում տրամադրվել է 116.1 մլն դրամ, որը կազմել է ծրագրված ցուցանիշի 72.8%‑ը՝ հիմնականում պայմանավորված տնտեսումներով: Նախորդ տարվա առաջին եռամսյակի համեմատ նշված ծախսերն աճել են 7.9%‑ով կամ 8.5 մլն դրամով:

*ՀՀ կենտրոնական ընտրական հանձնաժողովի* կողմից 2021 թվականի առաջին եռամսյակում *Ընտրական գործընթացների համակարգման, կանոնակարգման և տեղեկատվության տրամադրման* ծրագրի շրջանակներում օգտագործվել է նախատեսված միջոցների 21.2%-ը՝ շուրջ 50 մլն դրամ: Շեղումը հիմնականում արձանագրվել է տեղական ինքնակառավարման մարմինների ընտրությունների կազմակերպման նպատակով նախատեսված 142.1 մլն դրամի միջոցները չօգտագործելու արդյունքում: Ընտրական գործընթացները և միջոցառումները ժամանակավորապես դադարեցվել են՝ ելնելով ՀՀ ընտրական օրենսգրքի պահանջներից, որի համաձայն ռազմական կամ արտակարգ դրության ժամանակ Ազգային ժողովի և տեղական ինքնակառավարման մարմինների ընտրություններ չեն անցկացվում:

Կենտրոնական ընտրական հանձնաժողովի գործունեության ապահովման և ընտրական ծրագրերի համակարգման, կազմակերպման, անցկացման, մոնիտորինգի ծառայություններին հաշվետու ժամանակահատվածում տրամադրվել է 49.9 մլն դրամ կամ ծրագրված ցուցանիշի 65.9%‑ը, որը պայմանավորված է այն հանգամանքով, որ գնման պայմանագրերի ժամանակացույցի համաձայն՝ պարտավորությունների մի մասի դիմաց վճարումները նախատեսված են երկրորդ եռամսյակում:

Նախորդ տարվա առաջին եռամսյակի համեմատ ՀՀ կենտրոնական ընտրական հանձնաժողովի ծախսերը նվազել 90.5%-ով կամ 477.1 մլն դրամով՝ հիմնականում պայմանավորված 2020 թվականի առաջին եռամսյակում ՀՀ Սահմանադրության փոփոխությունների հանրաքվեի կազմակերպման, քվեարկության ընթացքի ու քվեարկության արդյունքների ամփոփման գործընթացի տեսանկարահանման և միաժամանակյա համացանցային հեռարձակման գործընթացի ապահովման նպատակով կատարված ծախսերով:

*ՀՀ տնտեսական մրցակցության պաշտպանության պետական հանձնաժողովին* 2021 թվականի առաջին եռամսյակում տրամադրվել է 79.1 մլն դրամ, որը կազմել է ծրագրված ցուցանիշի 81.2%‑ը: Միջոցներն ուղղվել են *Հայաստանի Հանրապետությունում տնտեսական մրցակցության պաշտպանության բնագավառում քաղաքականության մշակման և վերահսկողության* ծախսերին: Շեղումը հիմնականում պայմանավորված է թափուր հաստիքների առկայության արդյունքում աշխատավարձի ֆոնդի տնտեսմամբ, ինչպես նաև տեխնիկական պատճառներով ապրանքների և ծառայությունների գնման գործընթացի հետաձգմամբ: Հաշվետու ժամանակահատվածում տնտեսական մրցակցության իրավիճակը գնահատելու համար կատարվել են 27 ուսումնասիրություններ՝ նախատեսված 15-ի փոխարեն, որը պայմանավորված է քաղաքացիների դիմում-բողոքների թվի աճով: Նախորդ տարվա նույն ժամանակահատվածի համեմատ ՀՀ տնտեսական մրցակցության պաշտպանության պետական հանձնաժողովի ծախսերն աճել են 32.1%‑ով կամ 19.2 մլն դրամով:

*ՀՀ կադաստրի կոմիտեի* պատասխանատվությամբ 2021 թվականի առաջին եռամսյակում կատարվել է *Անշարժ գույքի կադաստրի վարման բնագավառում պետական քաղաքականության իրականացման* ծրագիրը, որի գծով ծախսերը կազմել են 567.9 մլն դրամ կամ նախատեսվածի 57.9%‑ը: Շեղումը պայմանավորված է նրանով, որ չեն օգտագործվել ծրագրում ընդգրկված մեկ միջոցառման՝ ՀՀ տարածքի օդալուսանկարահանման, օրթոֆոտոհատակագծերի և թվային բարձունքային մոդելի ստեղծման աշխատանքների համար նախատեսված 290 մլն դրամի միջոցները: Վերջինս պայմանավորված է նրանով, որ եղանակային անբարենպաստ պայմանների հետևանքով աշխատանքները նախատեսված ժամկետից ուշ են սկսվել: Հատկացված միջոցներից շուրջ 567.9 մլն դրամն ուղղվել է «Գույքի նկատմամբ իրավունքների պետական գրանցում՝ գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրում» միջոցառման իրականացմանը՝ ապահովելով 82.3% կատարողական: Վերջինս հիմնականում պայմանավորված է թափուր հաստիքների առկայության արդյունքում աշխատավարձի, ինչպես նաև կորոնավիրուսի համավարակի հետևանքով մասնագիտական և էներգետիկ ծառայությունների գծով տնտեսումներով: Նախորդ տարվա նույն ժամանակահատվածի համեմատ ՀՀ կադաստրի կոմիտեի պատասխանատվությամբ իրականացվող ծախսերը նվազել են 5.1%‑ով կամ 30.5 մլն դրամով:

*Հեռուստատեսության և ռադիոյի հանձնաժողովի* պատասխանատվությամբ 2021 թվականի առաջին եռամսյակում իրականացվել է *Հեռուստատեսության և ռադիոյի բնագավառի կանոնակարգման* ծրագիրը, որի կատարողականը կազմել է 93.3% կամ 58.5 մլն դրամ՝ պայմանավորված համավարակի պայմաններում արտասահմանյան գործուղումների հետաձգմամբ, ինչպես նաև որոշ ապրանքների ձեռքբերման ու ծառայությունների մատուցման դիմաց վճարման փաստաթղթերը մարտ ամսվա վերջում ներկայացնելու հանգամանքով, ինչի արդյունքում վճարումները տեղափոխվել են երկրորդ եռամսյակ։ Նախորդ տարվա համեմատ տվյալ ծախսերն աճել են 22.7%-ով կամ 10.8 մլն դրամով:

*ՀՀ պետական եկամուտների կոմիտեի* պատասխանատվությամբ 2021 թվականի առաջին եռամսյակում կատարվել է «Հարկային և մաքսային ծառայություններ» ծրագիրը, որի գծով ծախսերը կազմել են շուրջ 3.4 մլրդ դրամ կամ նախատեսվածի 52.7%‑ը: Շեղումը հիմնականում պայմանավորված է նրանով, որ չեն օգտագործվել ծրագրում ընդգրկված երկու միջոցառումների՝ դրոշմապիտակների և ակցիզային դրոշմանիշերի ձեռքբերման համար նախատեսված համապատասխանաբար 1.4 մլրդ դրամը և 1.2 մլրդ դրամը, քանի որ հաշվետու ժամանակահատվածում օգտագործվել է դրոշմապիտակների և ակցիզային դրոշմանիշերի՝ նախորդ տարվա մնացորդը: Տվյալ ծրագրի շրջանակներում իրականացվել են հինգ միջոցառումներ, որոնցից երեքի համար նախատեսված 66.5 մլն դրամ միջոցներն օգտագործվել են ամբողջությամբ: Ավելի քան 3.3 մլրդ դրամն օգտագործվել է «Հարկային և մաքսային ծառայություններ» միջոցառման իրականացման համար՝ կազմելով նախատեսվածի 88.2%‑ը, ինչը հիմնականում պայմանավորված է նրանով, որ մարտ ամսվա համար նախատեսված ապրանքների և ծառայությունների ձեռքբերման, ինչպես նաև աշխատավարձի գծով պարտավորությունների որոշ մասի դիմաց վճարումները կատարվել են ապրիլ ամսին: Նախորդ տարվա առաջին եռամսյակի համեմատ ՀՀ պետական եկամուտների կոմիտեի պատասխանատվությամբ իրականացվող ծախսերը նվազել են 41%‑ով կամ 2.4 մլրդ դրամով՝ հիմնականում պայմանավորված 2020 թվականի առաջին եռամսյակում դրոշմապիտակների և ակցիզային դրոշմանիշերի ձեռքբերման ծախսերի իրականացմամբ:

*ՀՀ ազգային անվտանգության ծառայության* պատասխանատվությամբ 2021 թվականի առաջին եռամսյակում կատարվել են շուրջ 6.9 մլրդ դրամի ծախսեր՝ ապահովելով ծրագրված ցուցանիշի 90.9%-ը: Հատկացված միջոցներով իրականացվել են երկու ծրագրեր։ Նախորդ տարվա նույն ժամանակահատվածի համեմատ ծախսերը նվազել են 6.7%-ով կամ 494.5 մլն դրամով: Շեղումը և նախորդ տարվա համեմատ անկումը հիմնականում պայմանավորված է Ազգային անվտանգության ծրագրի ծախսերի կատարողականով։

Հաշվետու ժամանակահատվածում 828.5 մլն դրամ է տրամադրվել *Պետական պահպանության ապահովման* ծրագրին՝ կազմելով ծրագրված ցուցանիշի 96.7%-ը: Շեղումը պայմանավորված է հիմնականում թափուր հաստիքների առկայությամբ և ապրանքների մատակարարման ժամանակացույցերի փոփոխությամբ։ Նախորդ տարվա նույն ժամանակահատվածի համեմատ նշված ծրագրի ծախսերն աճել են 6%-ով կամ 46.6 մլն դրամով:

Հաշվետու ժամանակահատվածում *Ազգային անվտանգության* ծրագրի իրականացման նպատակով պետական բյուջեից ծախսվել է 6.1 մլրդ դրամ` կազմելով ծրագրված ցուցանիշի 90.1%‑ը: Ծրագրում ընդգրկված են 5 միջոցառումներ, որում մեծ տեսակարար կշիռ ունեն «Հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպում» և «Պաշտպանության բնագավառի այլ ծախսեր» միջոցառումները, որոնց գծով ծախսերը կազմել են համապատասխանաբար 4.2 մլրդ դրամ (նախատեսվածի 86.9%-ը) և 1.9 մրդ դրամ (նախատեսվածի 100%-ը): Ծրագրի ծախսերի շեղումը հիմնականում արձանագրվել է հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման միջոցառման ծախսերում և պայմանավորված է գնման գործընթացներով` մրցույթների վերահայտարարման պատճառով պայմանագրերը եռամսյակի վերջում կնքելու հանգամանքով, գնումների արդյունքում առաջացած տնտեսումներով, ինչպես նաև թափուր հաստիքների առկայության արդյունքում աշխատանքի վարձատրության համար նախատեսված միջոցների տնտեսմամբ։ Նախորդ տարվա նույն ժամանակահատվածի համեմատ Ազգային անվտանգության ծրագրի ծախսերը նվազել են 8.2%-ով կամ 541.1 մլն դրամով՝ հիմնականում պայմանավորված հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման ծախսերի 12.8% (609.5 մլն դրամով) նվազմամբ:

*ՀՀ ոստիկանության* պատասխանատվությամբ հաշվետու ժամանակահատվածում իրականացվել են 2 ծրագրեր, որոնց տրամադրվել է 13.2 մլրդ դրամ՝ կազմելով ծրագրային ցուցանիշի 87.7%-ը: Շեղումը պայմանավորված է հիմնականում Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության ծրագրի կատարողականով, որի շրջանակներում օգտագործվել է 12.9 մլրդ դրամ կամ ծրագրված ցուցանիշի 88.3%-ը՝ պայմանավորված մարտ ամսվա վերջին տասնօրյակում իրականացված մատակարարումների դիմաց վճարումներն ապրիլ ամսին կատարելու հանգամանքով: Ծրագրի շրջանակներում հասարակական կարգի պահպանության, անվտանգության ապահովման և հանցագործությունների դեմ պայքարի նպատակով տրամադրվել է 6.1 մլրդ դրամ, որը կազմել է ծրագրված ցուցանիշի 97.9%-ը: Ճանապարհային երթևեկության անվտանգության ապահովման և ճանապարհատրանսպորտային պատահարների կանխարգելման ծախսերը կազմել են շուրջ 2.2 մլրդ դրամ կամ նախատեսվածի 78.2%-ը: Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության իրականացման շրջանակներում օգտագործվել է նախատեսված միջոցների 82.8%-ը՝ շուրջ 1.9 մլրդ դրամ: Պետական պահպանության ծառայություններ մատուցող ՀՀ ոստիկանության ստորաբաժանումների կարիքի բավարարման նպատակով տրամադրվել է ավելի քան 1.2 մլրդ դրամ, որը կազմել է նախատեսվածի 88.9%-ը: Պետական պահպանության ծառայությունների կազմակերպման և իրականացման ծախսերը կազմել են 1 մլրդ դրամ կամ նախատեսվածի 95.4%-ը: Անձի անհատական տվյալների, քաղաքացիության և հաշվառման վերաբերյալ տեղեկությունների ստացման, տրամադրման և փոխանակման ծառայությունների մատուցման, ճամփորդական փաստաթղթերում կենսաչափական տեխնոլոգիաների ներդրման նպատակով օգտագործվել է շուրջ 412.7 մլն դրամ, որը կազմել է նախատեսված ցուցանիշի 84.1%-ը: Առողջապահական ծառայությունների տրամադրման նպատակով օգտագործվել է 115.2 մլն դրամ, որը կազմել է նախատեսված ցուցանիշի 91.5%-ը:

Նախորդ տարվա առաջին եռամսյակի համադրելի ցուցանիշի համեմատ (2020 թվականի «Հասարակական անվտանգության ապահովում», «Անձնագրերի և վիզաների տրամադրում, բնակչության պետական ռեգիստրի միասնական համակարգի վարում», «Ոստիկանության աշխատողների և նրանց ընտանիքի անդամների առողջության պահպանում» և «Ճանապարհային երթևեկության անվտանգության ապահովում» ծրագրերի միջոցառումները 2021 թվականին ներառվել են «Ոստիկանության ոլորտի քաղաքականության մշակում, կառավարում, կենտրոնացված միջոցառումների, մոնիտորինգի ու վերահսկողության իրականացում» ծրագրում) ծրագրի ծախսերն էական փոփոխություն չեն կրել:

*Ոստիկանության կրթական ծառայությունների* ծրագրի շրջանակներում 2021 թվականի առաջին եռամսյակում օգտագործվել է շուրջ 261 մլն դրամ, որը կազմել է նախատեսված ցուցանիշի 66.7%-ը: Նշված գումարից 153.4 մլն դրամն օգտագործվել է բարձրագույն մասնագիտական կրթության, 64.6 մլն դրամը՝ միջին մասնագիտական կրթության, 43 մլն դրամը՝ նախնական մասնագիտական կրթության ծառայությունների ֆինանսավորման նպատակով, որոնք բոլորը կատարվել են 66.7%-ով: Ծախսերի կատարողականը պայմանավորված է մարտ ամսվա ընթացքում մատուցված կրթական ծառայությունների դիմաց վճարումները ապրիլ ամսին կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերը չեն փոփոխվել:

2020 թվականի առաջին եռամսյակի համեմատ ՀՀ ոստիկանության ծախսերն էական փոփոխություն չեն կրել:

*Հանրային հեռարձակողի խորհրդին* *Ռադիո և հեռուստահաղորդումների հեռարձակման* ծրագրի շրջանակներում 2021 թվականի առաջին եռամսյակում ՀՀ պետական բյուջեից տրամադրվել է 1.4 մլրդ դրամ՝ ապահովելով ծրագրային ցուցանիշի 92%-ը: Շեղումը հիմնականում արձանագրվել է Հեռուստատեսային ծառայությունների միջոցառման ծախսերում, որոնք կազմել են 1.1 մլրդ դրամ կամ ծրագրված ցուցանիշի 91.6%-ը՝ պայմանավորված 2021 թվականի մարտ ամսին մատուցված հեռուստատեսային ծառայությունների դիմաց վճարման ենթակա գումարի մի մասն ապրիլին վճարելու հանգամանքով: Ռադիո ծառայություններին հատկացված 194.5 մլն դրամն ամբողջությամբ օգտագործվել է: Նախորդ տարվա առաջին եռամսյակի համեմատ Հայաստանի հանրային հեռուստառադիոընկերության խորհրդի ծախսերը նվազել են 14.2%-ով կամ 232.5 մլն դրամով՝ հիմնականում պայմանավորված հեռուստատեսային ծառայությունների ծախսերի 15.4%-ով (209.2 մլն դրամով) նվազմամբ:

*ՀՀ հաշվեքննիչ պալատին* *Հանրային ֆինանսների և սեփականության ոլորտում հաշվեքննության* ծրագրի շրջանակներում հաշվետու ժամանակահատվածում ՀՀ պետական բյուջեից տրամադրվել է 153.8 մլն դրամ, որը կազմել է ծրագրված ցուցանիշի 73.4%-ը: Նշված գումարից շուրջ 153.7 մլն դրամն ուղղվել է Հաշվեքննիչ պալատի գործունեության և հաշվեքննության իրականացման ծառայությունների միջոցառմանը, որի կատարողականը կազմել է 74%՝ պայմանավորված որոշ հոդվածների գծով ծախսերի կատարման անհրաժեշտության բացակայությամբ: Նախորդ տարվա նույն ժամանակահատվածի համեմատ ՀՀ հաշվեքննիչ պալատի ծախսերն աճել են 7.6%-ով կամ 10.9 մլն դրամով:

*Մարդու իրավունքների պաշտպանի աշխատակազմի* պատասխանատվությամբ 2021 թվականի առաջին եռամսյակում ՀՀ պետական բյուջեի միջոցներով կատարվել են շուրջ 72.5 մլն դրամ ծախսեր՝ ապահովելով ծրագրված ցուցանիշի 68.2%-ը: Հատկացված միջոցներն օգտագործվել են Մարդու իրավունքների պաշտպանության ծրագրում ընդգրկված Մարդու իրավունքների և հիմնարար ազատությունների պաշտպանության ծառայությունների տրամադրման նպատակով: Շեղումը հիմնականում պայմանավորված է պարգևատրման համար առաջին եռամսյակի նախատեսված հատկացումներն ապրիլ ամսին վճարելու հանգամանքով, ինչպես նաև գնման ընթացակարգերով սահմանված պայմանագրերի կնքման և ապրանքների մատակարարման ժամկետներով: Նախորդ տարվա նույն ժամանակահատվածի համեմատ նշված միջոցառման ծախսերն աճել են 1.9%-ով կամ 1.4 մլն դրամով: Նախորդ տարվա նույն ժամանակահատվածի համեմատ Մարդու իրավունքների պաշտպանի աշխատակազմի պատասխանատվությամբ իրականացվող ծրագրերի գծով ծախսերը նվազել են 5.3%-ով կամ 4.1 մլն դրամով՝ պայմանավորված 2020 թվականի առաջին եռամսյակում արտաբյուջետային միջոցների հաշվին կատարված շուրջ 5.5 մլն դրամ ծախսերով, որոնց գծով հաշվետու ժամանակահատվածում միջոցներ չեն օգտագործվել:

*ՀՀ միջուկային անվտանգության կարգավորման կոմիտեին* հատկացված միջոցներով 2021 թվականի առաջին եռամսյակի ընթացքում իրականացվել է *Միջուկային և ճառագայթային անվտանգության կարգավորման* ծրագիրը, որի կատարողականը կազմել է 76.2% կամ 42.3 մլն դրամ՝ հիմնականում պայմանավորված ձեռք բերված ծառայությունների և ապրանքների փաստացի ծավալներով և տնտեսումներով: Նախորդ տարվա նույն ժամանակահատվածի համեմատ կոմիտեի ծախսերը մնացել են գրեթե անփոփոխ։

*ՀՀ քննչական կոմիտեի* կողմից իրականացված «ՀՀ քննչական ծառայություններ» ծրագրի շրջանակներում 2021 թվականի առաջին եռամսյակի ընթացքում կատարվել են շուրջ 1.2 մլրդ դրամ ծախսեր՝ կազմելով ծրագրային ցուցանիշի 81.9%-ը: Շեղումը հիմնականում պայմանավորված է տվյալ ծախսերի հիմնական մասը կազմող՝ քրեական գործերով վարույթի իրականացման ծախսերի կատարողականով, որը կազմել է 82.4% կամ շուրջ 1.2 մլրդ դրամ: Կատարողականը պայմանավորված է այն հանգամանքով, որ գնումների գործընթացի հետ կապված՝ պայմանագրերի մի մասը կնքվել է մարտի վերջին, հետևաբար որոշ ապրանքների և ծառայությունների մատուցումը կատարվել է մարտի վերջին, իսկ վճարումները տեղափոխվել են հաջորդ եռամսյակ: Նախորդ տարվա նույն ժամանակահատվածի համեմատ կոմիտեի ծախսերն աճել են 2.4%-ով կամ 27.9 մլն դրամով։

*ՀՀ քաղաքաշինության կոմիտեի* պատասխանատվությամբ 2021 թվականի առաջին եռամսյակի ընթացքում կատարվել է Քաղաքաշինության և ճարտարապետության բնագավառում պետական քաղաքականության իրականացման և կանոնակարգման ծրագիրը, որի գծով ծախսերը կազմել են 99 մլն դրամ կամ ծրագրված ցուցանիշի 55.7%‑ը: Շեղումը հիմնականում պայմանավորված է քաղաքաշինության բնագավառում պետական ծրագրերի իրականացման ապահովման միջոցառման կատարողականով, որը կազմել է 7.7% կամ 5 մլն դրամ՝ պայմանավորված գնման գործընթացների ժամանակատարությամբ:

Քաղաքաշինության և ճարտարապետության բնագավառում պետական քաղաքականության մշակման, իրականացման, համակարգման, պլանավորման, մոնիտորինգի, կապիտալ ծրագրերի կատարման, պետական գնումների իրականացման ծառայության միջոցառման ծախսերը կազմել են 94 մլն դրամ կամ ծրագրված ցուցանիշի 84.9%-ը` նույնպես պայմանավորված գնման գործընթացների ժամանակատարությամբ:

Նորմատիվատեխնիկական փաստաթղթերի մշակման և տեղայնացման համար առաջին եռամսյակում նախատեսված 2 մլն դրամը չի օգտագործվել, քանի որ մրցույթում հաղթող ճանաչված կազմակերպության կողմից կանխավճարի ապահովման հայտ չի ներկայացվել:

Նախորդ տարվա նույն ժամանակահատվածի համեմատ ՀՀ քաղաքաշինության կոմիտեի ծախսերը նվազել են 4.2%‑ով (4.3 մլն դրամով)՝ պայմանավորված քաղաքաշինության և ճարտարապետության բնագավառում պետական քաղաքականության մշակման, իրականացման, համակարգման, պլանավորման, մոնիտորինգի, կապիտալ ծրագրերի կատարման, պետական գնումների իրականացման ծառայության գծով ծախսերի 9%-ով (9.3 մլն դրամով) նվազմամբ:

*Կոռուպցիայի կանխարգելման հանձնաժողովի* պատասխանատվությամբ 2021 թվականի առաջին եռամսյակում ՀՀ պետական բյուջեի միջոցներով կատարվել են 24.4 մլն դրամ ծախսեր՝ կազմելով ծրագրված ցուցանիշի 56.5%-ը: Հատկացված միջոցներն ուղղվել են Կոռուպցիայի կանխարգելման համակարգի զարգացման ապահովման ծրագրի շրջանակներում «Կոռուպցիայի կանխարգելում և բարեվարքության համակարգի զարգացում» միջոցառմանը, որը կատարվել է 59.3%-ով: Ցածր կատարողականը հիմնականում պայմանավորված է հանձնաժողովի՝ կազմավորման փուլում գտնվելու հանգամանքով, որի հետ կապված՝ հաստիքներն ամբողջությամբ չեն համալրվել։ Կոռուպցիայի դեմ պայքարին առնչվող հարցերով կրթական և հանրային իրազեկվածության բարձրացմանն ուղղված ծրագրերի մշակման և միջոցառումների իրականացման աշխատանքների համար նախատեսված շուրջ 2.1 մլն դրամ միջոցները չեն օգտագործվել, քանի որ, ըստ հանձնաժողովի, 2021 թվականի պետական բյուջեով հաստատված ֆինանսական և արդյունքային ցուցանիշները բավարար չեն միջոցառումն իրականացնելու համար:

Նախորդ տարվա նույն ժամանակահատվածի համեմատ Կոռուպցիայի կանխարգելման հանձնաժողովի ծախսերն աճել են 41.4%‑ով կամ 7.1 մլն դրամով:

*ՀՀ պետական վերահսկողական ծառայությանը* ՀՀ վարչապետին ՀՀ Սահմանադրությամբ և օրենքներով վերապահված վերահսկողական լիազորությունների իրականացման ապահովման նպատակով 2021 թվականի առաջին եռամսյակում տրամադրվել է 128 մլն դրամ, որը կազմել է ծրագրված ցուցանիշի 94%-ը: Շեղումը հիմնականում պայմանավորված է որոշ ծախսային հոդվածների գծով գնման կարիքի բացակայությամբ, ինչպես նաև որոշ գնման պայմանագրերի վճարման ժամանակացույցերի երկարաձգմամբ: Նախորդ տարվա նույն ժամանակահատվածի համեմատ ՀՀ պետական վերահսկողական ծառայության պատասխանատվությամբ իրականացվող ծախսերն աճել են 37.7%‑ով կամ 35 մլն դրամով:

*Հայաստանի Հանրապետության մարզպետարաններին* մարզերում տարածքային պետական կառավարման ծրագրերի շրջանակներում 2021 թվականի առաջին եռամսյակի ընթացքում ՀՀ պետական բյուջեից ընդհանուր առմամբ տրամադրվել է շուրջ 1.1 մլրդ դրամ, որը կազմել է ծրագրված ցուցանիշի 92.5%-ը։ Շեղումը հիմնականում պայմանավորված է թափուր հաստիքների առկայությամբ և շարունակական ծախսերի տնտեսմամբ:

Հատկացումներն ըստ մարզերի բաշխվել են հետևյալ կերպ.

* Արագածոտնի մարզպետարանին՝ 91.7 մլն դրամ կամ ծրագրված ցուցանիշի 87.6%-ը,
* Արարատի մարզպետարանին՝ 101.7 մլն դրամ կամ ծրագրված ցուցանիշի 93.6%-ը,
* Արմավիրի մարզպետարանին՝ 105.9 մլն դրամ կամ ծրագրված ցուցանիշի 93.6%-ը,
* Գեղարքունիքի մարզպետարանին՝ 137.7 մլն դրամ կամ ծրագրված ցուցանիշի 92%-ը,
* Լոռու մարզպետարանին՝ 123.5 մլն դրամ կամ ծրագրված ցուցանիշի 97.5%-ը,
* Կոտայքի մարզպետարանին՝ 108.4 մլն դրամ կամ ծրագրված ցուցանիշի 94.9%-ը,
* Շիրակի մարզպետարանին՝ 120 մլն դրամ կամ ծրագրված ցուցանիշի 89.9%-ը,
* Սյունիքի մարզպետարանին՝ 111.6 մլն դրամ կամ ծրագրված ցուցանիշի 95.2%-ը,
* Վայոց ձորի մարզպետարանին՝ 75.1 մլն դրամ կամ ծրագրված ցուցանիշի 88.6%-ը,
* Տավուշի մարզպետարանին՝ 97.9 մլն դրամ կամ ծրագրված ցուցանիշի 90.4%-ը:

Նախորդ տարվա առաջին եռամսյակի համեմատ մարզերում տարածքային պետական կառավարման ծրագրի ծախսերն ընդհանուր առմամբ աճել են 1.6%-ով կամ 17.3 մլն դրամով:

*ՀՀ կառավարության* պատասխանատվությամբ նախատեսված «ՀՀ կառա­վա­րության պահուստային ֆոնդ», «Արտասահ­մանյան պատվիրա­կու­թյունների ընդունելությունների և պաշտոնական գործուղումների կազմակերպում» և «Հա­սարակության և պե­տության հանդեպ հատուկ ծառա­յություններ ունեցած քա­ղա­քա­ցի­նե­րի մահվան դեպքում արարողակարգային միջոցառումների կազմակերպում» ծրագրերի գծով «Հայաստանի Հանրապետության 2021 թվականի պետական բյուջեի կատարումն ապահովող միջոցառումների մասին» ՀՀ կառավարության 2020 թվականի դեկտեմբերի 30-ի N 2215-Ն որոշմամբ առաջին եռամսյակի համար նախատեսվել էին ընդհանուր առմամբ ավելի քան 1.1 մլրդ դրամի միջոցներ: ՀՀ կառավարության լիազորությունների շրջանակներում կատարված փոփոխությունների և վերաբաշխումների արդյունքում նշված ծրագրերին հատկացված միջոցները սահմանված կարգով ուղղվել են ՀՀ 2021 թվականի պետական բյուջեով նախատեսված ելքերի լրացուցիչ ֆինանսավորմանը՝ հատկացումների չափով ավելացնելով համապատասխան ծրագրերի և միջոցառումների գծով նախատեսված գումարները, ինչպես նաև բյուջեով չնախատեսված ելքերի ֆինանսավորմանը՝ բյուջետային ծախսերի ծրագրային դասակարգման մեջ ավելացնելով նոր ծրագրեր և/կամ միջոցառումներ՝ ելնելով այդ ելքերի ուղղություններից, նպատակներից, ակնկալվող արդյունքներից և դրանց համար պատասխանատու պետական մարմիններից: ՀՀ կառավարության լիազորությունների շրջանակներում կատարված փոփոխությունների և վերոհիշյալ սկզբունքով կատարված վերաբաշխումների արդյունքում ՀՀ կառավարության պատասխանատվության ներքո գտնվող վերոհիշյալ ծրագրերի շրջանակներում չօգտագործված միջոցները կազմել են 3.1 մլրդ դրամ: Մասնավորապես՝ «ՀՀ կառա­վա­րության պահուստային ֆոնդ» ծրագրին հատկացված միջոցներից չի օգտագործվել 3 մլրդ դրամը, «Արտասահ­մանյան պատվիրակությունների ընդունելությունների և պաշտոնական գործուղումների կազմակերպում» ծրագրին հատկացված միջոցներից՝ 109.2 մլն դրամը, «Հա­սարակության և պե­տության հանդեպ հատուկ ծառա­յություններ ունեցած քա­ղա­քա­ցի­նե­րի մահվան դեպքում արարողակարգային միջոցառումների կազմակերպում» ծրագրին հատկացված միջոցներից՝ 12.3 մլն դրամը:

# ՀՀ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ ԵՎ ՀՀ ՊԵՏԱԿԱՆ ՊԱՐՏՔԸ 2021 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ

ՀՀ կառավարության կողմից սահմանված եռամսյակային համամասնություններով 2021 թվականի առաջին եռամսյակի պետական բյուջեի պակասուրդը սահմանվել էր 84.6 մլրդ դրամ, որը հաշվետու ժամանակահատվածի ընթացքում ավելացվել է շուրջ 52.1 մլրդ դրամով: 2021 թվականի առաջին եռամսյակում ՀՀ պետական բյուջեն կատարվել է 55.6 մլրդ դրամ պակասուրդով՝ ծրագրված 136.7 մլրդ դրամ պակասուրդի և նախորդ տարվա նույն ժամանակահատվածի 38 մլրդ դրամ հավելուրդի դիմաց: Բյուջեի առաջին եռամսյակի համար ծրագրվածից ցածր պակասուրդը հիմնականում պայմանավորված է ծախսերի ցածր և եկամուտների բարձր կատարողականներով: Արդյունքում ֆինանսավորման ներքին աղբյուրներում գրանցվել է բյուջեի ազատ միջոցների՝ նախատեսվածից ավել աճ, որը 233.6 մլրդ դրամի փոխարեն կազմել է 298.5 մլրդ դրամ: Հաշվետու ժամանակահատվածում ֆինանսավորման ներքին աղբյուրները կազմել են ‑272.2 մլրդ դրամ, արտաքին աղբյուրները՝ 327.8 մլրդ դրամ՝ առաջին եռամսյակում ծրագրված համապատասխանաբար -199.3 մլրդ դրամի և 336 մլրդ դրամի դիմաց:

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեն ֆինանսավորվել է 18.5 մլրդ դրամով՝ 58.9%-ով ապահովելով եռամսյակային ծրագիրը: Մասնավորապես, գանձապետական պարտատոմսերի տեղաբաշխումից զուտ մուտքերի հաշվին ֆինանսավորումը կազմել է շուրջ 18.5 մլրդ դրամ՝ 58.9%‑ով ապահովելով եռամսյակային ծրագիրը, ինչը պայմանավորված է գանձապետական պարտատոմսերի տեղաբաշխումները ֆինանսական շուկայի տատանողականության ռիսկերից զերծ պահելու նպատակով կանխատեսվածի համեմատ 6.7 մլրդ դրամ ծավալով ավել հետգնումների իրականացմամբ, ինչպես նաև կանխիկ հոսքերի կառավարման նպատակով 2020 թվականի դեկտեմբերի 28-ին թողարկված 6.09 մլրդ դրամ ծավալով պարտատոմսերի մարմամբ: 2021 թվականի առաջին եռամսյակի ընթացքում ընդհանուր առմամբ տեղաբաշխվել են 72,906.57 մլն դրամի պարտատոմսեր, և տեղաբաշխումից ստացված մուտքը կազմել է 69,305.68 մլն դրամ, իսկ պարտատոմսերի մարմանը/հետգնմանն ուղղվել է 50,808.98 մլն դրամ:

2021 թվականի առաջին եռամսյակի ընթացքում տեղաբաշխվել են 488.37 մլն դրամի խնայողական արժեկտրոնային պարտատոմսեր, որոնցից մուտքը կազմել է 487.99 մլն դրամ:

Կատարված գործառնությունների արդյունքում` 2021 թվականի մարտի 31-ի դրությամբ պետական գանձապետական պարտատոմսերը բնութագրող ցուցանիշները եղել են հետևյալը.

* միջին կշռված եկամտաբերությունը կազմել է 10.22% (2020թ. նույն ժամանակահատվածում` 11.56%): Եկամտաբերության նվազումը պայմանավորված է եղել 2020 թվականի ապրիլից մինչև 2021 թվականի հաշվետու ժամանակահատվածը բարձր եկամտաբերություն ունեցող պետական գանձապետական պարտատոմսերի մարումներով և հետգնումներով.
* մինչև մարումը մնացած միջին ժամկետայնությունը` 3,865 օր (2020թ. նույն ժամանակահատվածում՝ 3,606 օր).
* մարման բեռի բաշխվածությունը մինչև 2050 թվականն է.
* շրջանառության մեջ գտնվող պարտատոմսերի ծավալն անվանական արժեքով կազմել է 980.26 մլրդ դրամ (2020թ. նույն ժամանակահատվածում՝ 718.23 մլրդ դրամ), որի 4.5%-ը (44.54 մլրդ դրամը) կազմել են կարճաժամկետ պարտատոմսերը, 30%-ը (294.5 մլրդ դրամը)՝ միջնաժամկետ պարտատոմսերը, 64.9%-ը (635.95 մլրդ դրամը)՝ երկարաժամկետ պարտատոմսերը և 0.5%-ը (5.27 մլրդ դրամը)՝ խնայողական պարտատոմսերը:

2021 թվականի մարտի 31-ի դրությամբ շրջանառության մեջ գտնվող գանձապետական պարտատոմսերի 99.6%-ը (976.81 մլրդ դրամ) ձեռք են բերվել ռեզիդենտների կողմից, իսկ մնացած ծավալը՝ 0.4%-ը (3.44 մլրդ դրամ)` ոչ ռեզիդենտների կողմից:

13.5 մլն դրամ տրամադրվել է մուրհակների մարմանը` առաջին եռամսյակում նախատեսված 25 մլն դրամի դիմաց։ Ծրագրից շեղումը պայմանավորված է այն հանգամանքով, որ մուրհակները մուրհակատերերի կողմից չեն ներկայացվել մարման:

Ներքին աղբյուրներից ֆինանսական զուտ ակտիվների հաշվին ֆինանսավորումը կազմել է ‑290.7 մլրդ դրամ` հաշվետու ժամանակահատվածի համար ծրագրված -230.7 մլրդ դրամի դիմաց: Եռամսյակային ծրագրով նախատեսվել էր արտաքին աջակցությամբ իրականացվող ծրագրերի շրջանակներում շուրջ 3.3 մլրդ դրամ վարկերի տրամադրում ՀՀ ռեզիդենտներին, որի դիմաց փաստացի տրամադրվել է 946.9 մլն դրամ: Մասնավորապես՝ 352.6 մլն դրամ է տրամադրվել Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» վարկային ծրագրի շրջանակներում` կազմելով ծրագրված ցուցանիշի 97%-ը: Շեղումը պայմանավորված է վարկերի՝ նախատեսվածից փոքր միջին մեծությամբ:

434.9 մլն դրամ է տրամադրվել Էլեկտրաէներգետիկ համակարգի զարգացման ծրագրի շրջանակներում՝ նախատեսված 2.3 մլրդ դրամի դիմաց: Մասնավորապես՝ Էներգետիկայի ոլորտի ֆինանսական առողջացման ծրագրի շրջանակներում «Երևան ՋԷԿ» և «Հայկական ԱԷԿ» ՓԲԸ‑ներին տրամադրվել են 423.4 մլն դրամ ենթավարկեր՝ նախատեսված 642.1 մլն դրամի դիմաց։ Շեղումը պայմանավորված է «Հայգազարդ» ՓԲԸ-ի լուծարման գործընթացի անավարտ մնալով, որի հետևանքով 500 հազար ԱՄՆ դոլար գումարը հասանելի չէ ֆինանսավորման նպատակով:

5.1 մլն դրամ տրամադրվել է «Բարձրավոլտ էլեկտրացանցեր» ՓԲԸ‑ին՝ Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի լրացուցիչ ֆինանսավորման ծրագրի շրջանակներում` նախատեսված 1.4 մլրդ դրամի դիմաց: Ցածր ցուցանիշը պայմանավորված է «Վանաձոր-1» ենթակայանի վերակառուցման աշխատանքների ուշ վերսկսմամբ և կատարված աշխատանքների դիմաց հաշիվ-ապրանքագրերի ուշ ներկայացմամբ, ինչպես նաև «Չարենցավան-3» ենթակայանի վերակառուցման աշխատանքների վերսկսման ձգձգմամբ: «Վանաձոր-1» ենթակայանի սարքերի ծրագրակազմերի արդիականացման աշխատանքները կատարվում են չինական ընկերության կողմից, սակայն, COVID-19 համավարակով և դրանից բխող սահմանափակումներով պայմանավորված, ընկերության մասնագետները Հայաստանի Հանրապետություն են ժամանել 2020 թվականի տարեվերջին: Նշված հանգամանքով պայմանավորված՝ կապալառուի կողմից հաշիվ-ապրանքագրեր չեն ներկայացվել: Բացի այդ, աշխատանքների երկարաձգումը պայմանավորված է նաև եղանակային անբարենպաստ պայմաններով: Աշխատանքները նախատեսվում է ավարտել 2021 թվականին: ՀՀ էներգահամակարգի պահանջների փոփոխություններից ելնելով՝ «Չարենցավան-3» ենթակայանի վերակառուցման ծրագրի հնարավոր փոփոխությունների նախագծի մշակմամբ պայմանավորված՝ շինմոնտաժային աշխատանքները կասեցվել են: Գլխավոր կապալառուի հետ ծրագրով նախատեսված աշխատանքները վերսկսելու համար ընթացել են բանակցություններ, որոնց ընթացքում պայմանավորվածություն է ձեռք բերվել, որ կապալառուն հնարավոր սեղմ ժամկետում կներկայացնի պայմանագրի վերսկսման և շարունակման առաջարկ, սակայն COVID-19 համավարակով և դրանից բխող սահմանափակումների պատճառով բանակցությունները երկարաձգվել են: Այնուհետև 2021 թվականին պայմանավորվածություն է ձեռք բերվել շարունակել ենթակայանի վերակառուցման աշխատանքները, որոնց ավարտը նախատեսվում է 2023 թվականին: Միջոցառման գծով վճարումները նախատեսվում է իրականացնել 2021 թվականի երկրորդ եռամսյակում:

6.3 մլն դրամ տրամադրվել է «Բարձրավոլտ էլեկտրացանցեր» ՓԲԸ‑ին՝ Վերակառուցման և զարգացման միջազգային բանկի աջակցությամբ իրականացվող «Աշնակ» և «Արարատ» ենթակայանների վերակառուցման ծրագրի շրջանակներում` նախատեսված 196.2 մլն դրամի դիմաց: Ցածր ցուցանիշը պայմանավորված է այն հանգամանքով, որ հաշվետու եռամսյակի համար նախատեսված էր 220 կՎ «Աշնակ» ենթակայանի վերակառուցման շինարարական աշխատանքների վերջնականացում, կատարված աշխատանքների դիմաց հաշիվ-ապրանքագրի ներկայացում և վճարում, սակայն կորոնավիրուսի համավարակի և եղանակային անբարենպաստ պայմանների պատճառով կապալառուի կողմից ենթակայանում կատարվող աշխատանքները չեն ավարտվել:

Հաշվետու ժամանակահատվածում Գերմանիայի զարգացման վարկերի բանկի (KFW) աջակցությամբ իրականացվող «Կովկասյան էլեկտրահաղորդման ցանց I» Հայաստան-Վրաստան հաղորդիչ գիծ/ենթակայանների վարկային ծրագրի շրջանակներում «Բարձրավոլտ էլեկտրացանցեր» ՓԲԸ-ին նախատեսված 48.3 մլն դրամը չի օգտագործվել՝ պայմանավորված այն հանգամանքով, որ ծրագրի խորհրդատու ընկերության կողմից նախաորակավորման հաշվետվությունները գտնվում են KFW բանկի կողմից հաստատման փուլում, որից հետո կներկայացվի հաշիվ-ապրանքագիր՝ վճարումներն իրականացնելու համար:

Վերակառուցման և զարգացման եվրոպական բանկի աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման ծրագրի շրջանակներում առաջին եռամսյակում նախատեսված 199.3 մլն դրամի դիմաց տրամադրվել է 155.8 մլն դրամ՝ պայմանավորված եղանակային պայմանների պատճառով շինարարական աշխատանքների մասնակի կատարման հանգամանքով:

Քաղաքային զարգացման ծրագրի շրջանակներում հաշվետու ժամանակահատվածում նախատեսված շուրջ 402 մլն դրամի դիմաց տրամադրվել է 3.6 մլն դրամ՝ պայմանավորված շինարարակական աշխատանքների կատարողական ակտերի ուշ ներկայացմամբ, ինչի արդյունքում վճարումը տեղափոխվել է հաջորդ եռամսյակ: Նշված գումարից շուրջ 233.5 մլն դրամը նախատեսված էր տրամադրել «Երքաղլույս» ՓԲԸ-ին Վերակառուցման և զարգացման եվրոպական բանկի աջակցությամբ իրականացվող Երևանի քաղաքային լուսավորության ծրագրի շրջանակներում, իսկ 168.4 մլն դրամը՝ Եվրոպական ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ ծրագրի շրջանակներում:

Նախկինում պետական բյուջեից ռեզիդենտներին տրամադրված վարկերից հաշվետու ժամանակահատվածում վերադարձվել է շուրջ 9 մլրդ դրամ՝ 9.9%-ով գերազանցելով ծրագրված ցուցանիշը, ինչը հիմնականում պայմանավորված է Կորոնավիրուսի (COVID-19) տնտեսական հետևանքների չեզոքացման 3-րդ միջոցառման շրջանակներում տրամադրված վարկերից 734.8 մլն դրամի վաղաժամկետ մարմամբ: Վերադարձված միջոցներից 4.8 մլրդ դրամը վճարվել է «Հայկական ատոմակայան» ՓԲԸ-ի, իսկ 2.1 մլրդ դրամը՝ «Երևանի Ջերմաէլեկտրակենտրոն» ՓԲԸ-ի կողմից, որոնք համապատասխանաբար 2.2%-ով և 2.7%‑ով գերազանցել են ծրագրված ցուցանիշները՝ պայմանավորված կանխատեսվածից բարձր փաստացի փոխարժեքով:

Նախատեսված 2 մլրդ դրամի դիմաց 280 մլն դրամ է տրամադրվել ՀՀ էկոնոմիկայի նախարարությանը «Ձեռնարկատեր+Պետություն հակաճգնաժամային ներդրումներ» ոչ հրապարակային մասնագիտացված պայմանագրային ներդրումային ֆոնդի բաժնետոմսերի և կապիտալում այլ մասնակցության ձեռքբերման նպատակով: Շեղումը պայմանավորված է նրանով, որ մեկնարկել է «Հայաստանի պետական հետաքրքրությունների ֆոնդ» ՓԲԸ-ի բաժնետիրոջ իրավասությունների փոխանցման գործընթաց, և, համաձայն ՀՀ կառավարության 2021 թվականի մարտի 25-ի թիվ 381-Ն որոշման, նշված իրավասությունները վերապահվել են ՀՀ վարչապետի աշխատակազմին:

Հաշվետու ժամանակահատվածում ֆինանսավորման ներքին աղբյուրներում բյուջեի ազատ միջոցների աճը կազմել է 298.5 մլրդ դրամ կամ ծրագրված ցուցանիշից 27.8%-ով ավելի:

2021 թվականի հունվար-մարտ ամիսներին ՀՀ պետական բյուջեի պակասուրդի արտաքին ֆինանսավորումը կազմել է 327.8 մլրդ դրամ՝ ապահովելով առաջին եռամսյակում ծրագրված ցուցանիշի 97.6%‑ը: Արտաքին աղբյուրներում ծրագրված 366.3 մլրդ դրամի դիմաց 357.7 մլրդ դրամ են կազմել փոխառու զուտ միջոցները: Մասնավորապես՝ արտաքին դոնորների աջակցությամբ իրականացվող նպատակային վարկային ծրագրերի շրջանակներում ստացվել են 8.3 մլրդ դրամ վարկային միջոցներ՝ կազմելով եռամսյակային ծրագրի 44.6%-ը, որից 7.6 մլրդ դրամը տրամադրվել է միջազգային կազմակերպությունների, 672.3 մլն դրամը` օտարերկրյա պետությունների կողմից: Ցածր ցուցանիշը պայմանավորված է նպատակային վարկային ծրագրերի կատարողականով: Մասնավորապես՝ ՀՀ վարչապետի լիազորությունների իրականացման ապահովման ծրագրի շրջանակներում ստացվել է 1.4 մլրդ դրամ՝ նախատեսված 1.9 մլրդ դրամի դիմաց, Քաղաքային զարգացման ծրագրի շրջանակներում ստացվել է 1.2 մլրդ դրամ` նախատեսված 1.8 մլրդ դրամի դիմաց, Ոռոգման համակարգի առողջացման ծրագրի շրջանակներում ստացվել է 1.3 մլրդ դրամ` նախատեսված 1.5 մլրդ դրամի դիմաց, Ճանապարհային ցանցի բարելավման ծրագրի շրջանակներում ստացվել է շուրջ 469.1 մլն դրամ` նախատեսված 2.4 մլրդ դրամի դիմաց, Էլեկտրաէներգետիկ համակարգի զարգացման ծրագրի շրջանակներում ստացվել է շուրջ 1.1 մլրդ դրամ` նախատեսված 2 մլրդ դրամի դիմաց: Գյուղական ենթակառուցվածքների վերականգնման և զարգացման ծրագրի շրջանակներում ստացված վարկային միջոցները գերազանցել են ծրագրված ցուցանիշները նախատեսված 398.1 մլն դրամի փոխարեն կազմելով 724.1 մլն դրամ: Հաշվետու ժամանակահատվածում չի ստացվել Ջրամատակարարման և ջրահեռացման բարելավման ծրագրի շրջանակներում նախատեսված 3.2 մլրդ դրամը:

2021 թվականի առաջին եռամսյակի ընթացքում արտաքին վարկերի մարմանն ուղղվել է 29.2 մլրդ դրամ՝ կազմելով եռամսյակային ծրագրի 94.3%-ը, որից շուրջ 15.1 մլրդ դրամն ուղղվել է միջազգային կազմակերպությունների, 13.7 մլրդ դրամը` օտարերկրյա պետությունների և 459.6 մլն դրամը` օտարերկրյա առևտրային բանկերի նկատմամբ պարտավորությունների մարմանը: Շեղումը պայմանավորված է արտաքին աջակցությամբ իրականացվող վարկային ծրագրերի կատարման ընթացքով, որի արդյունքում թերակատարվել է արտաքին վարկերի գծով ստացումների ծրագրված ցուցանիշը: Վարկերի մարման ցուցանիշի վրա հակառակ ազդեցությունն են ունեցել ԱՄՆ դոլարի նկատմամբ SDR-ի կանխատեսումային և փաստացի ձևավորված փոխարժեքի տարբերությունն ու արտարժույթների նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությունը: Այսպես, կառավարության արտարժութային պարտքի մարման գծով վճարումների համար 2021 թվականի առաջին եռամսյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 527.54, մինչդեռ 2021 թվականի պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 493.76 փոխարժեքը (2020 թվականի նոյեմբերի 2-ի դրությամբ ՀՀ կենտրոնական բանկի կողմից հրապարակված միջին փոխարժեք): Նախորդ տարվա նույն ժամանակահատվածի համեմատ ստացված արտաքին վարկերի և փոխատվությունների մարմանն ուղղված փաստացի վճարումներն աճել են 15.2%-ով կամ 3.9 մլրդ դրամով, որը հիմնականում պայմանավորված է եղել մի շարք վարկերի գծով արտոնյալ ժամկետների ավարտով և հերթական մարման ենթակա գումարի (մասնաբաժնի) ավելացմամբ, ինչպես նաև արտարժույթների նկատմամբ ՀՀ դրամի փոխարժեքների փոփոխությամբ:

Մայր գումարի մարումների կառուցվածքում օտարերկրյա պետությունների կողմից տրամադրված վարկերի մարումների մասնաբաժինը կազմել է 46.9%, միջազգային կազմակերպությունների կողմից տրամադրված վարկերի մարումների մասնաբաժինը՝ 51.5%, իսկ 1.6%-ն առևտրային բանկերի կողմից տրամադրված վարկերի մարումների մասնաբաժինն է: Նշենք, որ 2020 թվականի առաջին եռամսյակի ընթացքում մայր գումարի մարումների կառուցվածքում գերակշռում էր օտարերկրյա պետությունների կողմից տրամադրված վարկերի մարումների տեսակարար կշիռը, և նման փոփոխության հիմնական պատճառը Գերմանիայի KfW-ի «Ախուրյան գետի ջրային ռեսուրսների ինտեգրված կառավարման ծրագիր, I փուլ» վարկային ծրագրի մարման գծով 2021 թվականի առաջին եռամյսակում վերը նկարագրված իրավիճակն է և միջազգային կառույցների կողմից տրամադրված վարկերի գծով մարման ենթակա գումարների ավելացումը:

Կատարված մարումների շուրջ 85.6%-ը բաժին է ընկնում թվով 5 վարկատուների՝ Ռուսաստանի Դաշնություն (33.5%), Զարգացման Միջազգային Ընկերակցություն (24.6%), Ասիական Զարգացման Բանկ (13.3%), Ճապոնիա (9.4%) և Արժույթի Միջազգային Հիմնադրամ (4.9%):

Կատարված մարումների կառուցվածքում լողացող տոկոսադրույքով վարկերի գծով վճարումների տեսակարար կշիռը կազմել է 4.2%, ֆիքսված տոկոսադրույքով վարկերի գծով վճարումների տեսակարար կշիռը՝ 95.8%:

378.7 մլրդ դրամ է կազմել արտարժութային պարտատոմսերի թողարկումից և տեղաբաշխումից զուտ մուտքը, որի կատարողականը կազմել է 100%: 2021 թվականի փետրվարի 2‑ին Հայաստանի Հանրապետությունը միջազգային կապիտալի շուկայում հաջողությամբ տեղաբաշխեց 750 մլն ԱՄՆ դոլար ծավալով, 10 տարի մարման ժամկետով, 3.875% տեղաբաշխման եկամտաբերությամբ արտարժութային պետական պարտատոմսեր, որոնց արժեկտրոնային եկամտաբերությունը կազմել է 3.6%: Սա Հայաստանի կողմից միջազգային կապիտալի շուկայում արտարժութային պետական պարտատոմսերի չորրորդ թողարկումն էր: Ընդ որում, ՀՀ 2021 թվականի պետական բյուջեի համաձայն, պետական բյուջեի պակասուրդի զուտ ֆինանսավորումը արտարժութային պետական պարտատոմսերի հաշվին նախատեսվել էր 500 մլն ԱՄՆ դոլարին համարժեք դրամի չափով (241.9 մլրդ դրամ): Հավելյալ 250 մլն ԱՄՆ դոլարի արտարժութային պարտատոմսերի թողարկումն արդյունք էր կապիտալի միջազգային շուկայում ձևավորված բարենպաստ միջավայրի, թողարկվող պարտատոմսերի նկատմամբ բարձր պահանջարկի ու պարտատոմսերի ցածր եկամտաբերության և նպատակ է ունեցել բարձրացնել պետական բյուջեի պակասուրդի ֆինանսավորման հնարավոր ռիսկերի կառավարելիության աստիճանը, ինչպես նաև նպաստել վճարային հաշվեկշռի արտաքին հատվածի կայունությանը: Տեղաբաշխումից ստացված ավելցուկային գումարը (136.8 մլրդ դրամ) ուղղվել է կայունացման դեպոզիտային հաշվի համալրմանը:

Արտաքին ֆինանսական զուտ ակտիվների հաշվին պետական բյուջեի ֆինանսավորումը հաշվետու ժամանակահատվածում կազմել է ‑29.9 մլրդ դրամ կամ եռամսյակային ծրագրով նախատեսված ցուցանիշի 98.7%-ը: Մասնավորապես՝ 30 մլրդ դրամ հատկացվել է Արցախի Հանրապետությանը` որպես միջպետական վարկ, որը կազմել է եռամսյակային ծրագրային ցուցանիշի 100%-ը: Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 202.1 մլն դրամ՝ 6.2%-ով գերազանցելով եռամսյակային ծրագիրը, ինչը պայմանավորված է արտարժույթի՝ կանխատեսվածից բարձր փոխարժեքով: Բաժնետոմսերի և կապիտալում այլ մասնակցության ձեռքբերման նպատակով առաջին եռամսյակում նախատեսված 478.5 մլն դրամն օգտագործվել է ամբողջությամբ: Հաշվետու ժամանակահատվածում արտաքին աղբյուրներից ստացված վարկային և դրամաշնորհային միջոցների մնացորդի հաշվին օգտագործվել է 386 մլն դրամ:

2021 թվականի մարտի 31-ի դրությամբ ՀՀ պետական պարտքը կազմել է 4,591.6 մլրդ դրամ (8,652.0 մլն ԱՄՆ դոլար): ՀՀ դրամով և ԱՄՆ դոլարով արտահայտված` ՀՀ պետական պարտքի ցուցանիշներն աճել են անհամաչափորեն` համապատասխանաբար 25.8%-ով և 18.7%-ով: Դա պայմանավորված է եղել 2020 թվականի և 2021 թվականի առաջին եռամսյակների վերջի դրությամբ ձևավորված ԱՄՆ դոլար / ՀՀ դրամ փոխարժեքների տարբերությամբ, որը փոփոխվել է 6.0%-ով՝ 500.8-ից աճելով մինչև 530.7: ՀՀ պետական պարտքում 4,329.2 մլրդ դրամը (8,157.5 մլն ԱՄՆ դոլարը) կազմել է ՀՀ կառավարության պարտքը, 262.4 մլրդ դրամը (494.5 մլն ԱՄՆ դոլարը)՝ ՀՀ ԿԲ պարտքը:

2021 թվականի մարտի 31-ի դրությամբ ՀՀ պետական պարտքը նախորդ տարեվերջի համեմատ աճել է 427.3 մլրդ դրամով (683.5 մլն ԱՄՆ դոլարով): Դա պայմանավորված է եղել կառավարության պարտքի աճով, որը կազմել է 10.3% կամ 405.3 մլրդ դրամ (դոլարային արտահայտությամբ՝ 8.6% կամ 648.96 մլն ԱՄՆ դոլար), և որի տեսակարար կշիռը ընդհանուր հավելաճում կազմել է 94.8%: Իսկ ՀՀ կենտրոնական բանկի արտաքին պարտքն աճել է 9.2%‑ով կամ 22.04 մլրդ դրամով (դոլարային արտահայտությամբ՝ 7.5%-ով կամ 34.56 մլն ԱՄՆ դոլարով)։

2021 թվականի մարտի 31-ի դրությամբ ՀՀ արտաքին պետական պարտքը նախորդ տարեվերջի համեմատ աճել է 662.3 մլն ԱՄՆ դոլարով (10.9%-ով) և դրա տեսակարար կշիռը ՀՀ պետական պարտքի կառուցվածքում աճել է՝ 76%-ից հասնելով 77.6%-ի: Ընդ որում, ՀՀ կառավարության պարտքն աճել է 627.7 մլն ԱՄՆ դոլարով, իսկ ՀՀ կենտրոնական բանկի արտաքին պարտքը՝ 34.6 մլն ԱՄՆ դոլարով:

Արտաքին պարտքի հիմնական մասը` 3,301.5 մլրդ դրամը (6,220.9 մլն ԱՄՆ դոլարը) ՀՀ կառավարության պարտավորություններն են, 262.4 մլրդ դրամը (494.5 մլն ԱՄՆ դոլարը)` ՀՀ կենտրոնական բանկի վարկային պարտավորությունները: Մասնավորապես, կառավարության արտաքին պարտքի բաղադրիչներն են՝

* արտաքին վարկերը և փոխառությունները, որոնց ծավալը կազմել է 2,415.9 մլրդ դրամ,
* ոչ ռեզիդենտների կողմից ձեռքբերված պետական գանձապետական պարտատոմսերը, որոնց ծավալը կազմել է 3.4 մլրդ դրամ,
* ոչ ռեզիդենտների կողմից ձեռքբերված արտարժութային պետական պարտատոմսերը, որոնց ծավալը կազմել է 877.8 մլրդ դրամ,
* ՀՀ կառավարության կողմից տրամադրված արտաքին երաշխիքները, որոնց ծավալը կազմել է 4.4 մլրդ դրամ:

2021 թվականի մարտի 31-ի դրությամբ ներքին պետական պարտքն անվանական արժեքով կազմել է 1,027.7 մլրդ դրամ (1,936.6 մլն ԱՄՆ դոլար), այդ թվում`

* ռեզիդենտների կողմից ձեռքբերված պետական գանձապետական պարտատոմսերի ծավալը կազմել է 976.8 մլրդ դրամ,
* ռեզիդենտների կողմից ձեռքբերված արտարժութային պետական պարտատոմսերի ծավալը կազմել է 50.9 մլրդ դրամ:

Նախորդ տարեվերջի համեմատ 2021 թվականի մարտի 31-ի դրությամբ շրջանառության մեջ գտնվող արտարժութային պետական պարտատոմսերի ծավալն ավելացել է 750.0 մլն ԱՄՆ դոլարով՝ կազմելով 1,750.0 մլն ԱՄՆ դոլար, որից 500 մլն ԱՄՆ դոլարը` 2025 թվականին մարման ենթակա 7.15% արժեկտրոնային եկամտաբերությամբ արտարժութային պետական պարտատոմսերը, 500 մլն ԱՄՆ դոլարը` 2029 թվականին մարման ենթակա 3.95% արժեկտրոնային եկամտաբերությամբ արտարժութային պետական պարտատոմսերը և 750 մլն ԱՄՆ դոլարը` 2031 թվականին մարման ենթակա 3.6% արժեկտրոնային եկամտաբերությամբ արտարժութային պետական պարտատոմսերը:

1. Տե՛ս ներդիր 1 [↑](#footnote-ref-1)
2. Ճյուղերի մանրամասն ցուցանիշները ներկայացված են Հավելվածում: [↑](#footnote-ref-2)
3. ՏԱՑ-ի աճին ճյուղերի նպաստումները ՀՀ ֆինանսների նախարարության գնահատականներն են: Գյուղատնտեսության ցուցանիշը ոչ բոլոր հաշվարկներում է ներկայացված, քանի որ այն հրապարակվում է եռամսյակային պարբերականությամբ՝ պայմանավորված գյուղատնտեսության սեզոնայնությամբ և բնակլիմայական ոչ կայուն պայմաններից կախված ամսական արտադրության տատանողականության հարթեցման անհրաժեշտությամբ: [↑](#footnote-ref-3)
4. Համախառն պահանջարկի ցուցանիշները ՀՀ ֆինանսների նախարարության գնահատականներն են: [↑](#footnote-ref-4)
5. Այստեղ ներկայացված են հիմնական միջոցներում ներդրումները՝ հաշվի առնելով, որ 2019 թվականից ՀՀ ՎԿ-ի կողմից համախառն կուտակման մեջ հաշվառվող պաշարների փոփոխության մեջ ներառում են նաև վիճակագրական շեղումները: [↑](#footnote-ref-5)
6. Ներդրումների ճյուղային կառուցվածքի ցուցանիշները վերաբերում են ներդրումների՝ կապիտալ շինարարությանն ուղղվող մասին: Ավելի մանրամասն տե՛ս Շինարարություն հատվածում: [↑](#footnote-ref-6)
7. Աղբյուրը՝ ՀՀ ՎԿ և ՀՀ ՖՆ հաշվարկներ: [↑](#footnote-ref-7)
8. Ներմուծման տվյալները ներկայացված են ՍԻՖ գներով: [↑](#footnote-ref-8)
9. Աղբյուրը` ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ: [↑](#footnote-ref-9)
10. Աղբյուրը՝ ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ և ՀՀ ՖՆ հաշվարկներ: [↑](#footnote-ref-10)
11. Մանրամասն ցուցանիշները ներկայացված են Հավելվածում: [↑](#footnote-ref-11)
12. Մանրամասն ցուցանիշները ներկայացված են Հավելվածում: [↑](#footnote-ref-12)
13. Ապրանքների լայն տնտեսական դասակարգմամբ (BEC) պաշտոնական տվյալները հրապարակվում են տարեկան կրտվածքով և կհրապարակվեն հաջորդ տարվա՝ 2022 թվականի վերջին, ուստի այս հատվածում ներկայացված են ՀՀ ՖՆ գնահատականները (կիրառվել են արտաքին առևտրի 4-անիշ վիճակագրությունից BEC-ին անցման միջազգային փորձում ընդունված անցումային բանալիներ): [↑](#footnote-ref-13)
14. Մանրամասն ցուցանիշները ներկայացված են Հավելվածում: [↑](#footnote-ref-14)
15. Աղբյուրը՝ ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ և ՀՀ ՖՆ հաշվարկներ: [↑](#footnote-ref-15)
16. Ընթացիկ տարվա առաջին եռամսյակի ծառայությունների մասին տեղեկատվության բացակայության պատճառով ողջ շարքը ներկայացված է ապրանքների արտահանման և ներմուծման հարաբերակցությամբ (ՖՕԲ գներով, «Ապրանքների առևտուրն ըստ վճարային հաշվեկշռի հիմքի» հոդված): 2021 թվականի առաջին եռամսյակի ցուցանիշը նախնական գնահատական է:

    Աղբյուրը` ՀՀ վիճակագրական կոմիտե, «ՀՀ վճարային հաշվեկշիռ-6» տվյալների բազա և ՀՀ ՖՆ գնահատականներ: [↑](#footnote-ref-16)
17. Աղբյուր՝ ՀՀ ԿԲ: [↑](#footnote-ref-17)
18. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-18)
19. Աղբյուրը՝ ՀՀ ԿԲ և ՀՀ ՖՆ հաշվարկներ [↑](#footnote-ref-19)
20. Սա կարող է բացատրվել այն հանգամանքով, որ COVID-19 համարավակի շոկից հետո զարգացած երկրների ֆինանսական շուկաներում (նախ և առաջ՝ ԱՄՆ-ում) խթանող դրամավարկային քաղաքականության արդյունքում հնարավոր է եղել էականորեն մեղմել ռիսկերը, մինչդեռ զարգացող երկրներից կապիտալի արտահոսք է տեղի ունեցել, և ռիսկերն ավելի խորացել են։ Այդ պայմաններում արձանագրվել է զարգացած և զարգացող երկրների միջև ռիսկերի տարամիտման գործընթաց, ինչի արդյունքում զարգացող երկրների ռիսկի հավելավճարն ավելի բարձր մակարդակում է ամրապնդվել։ [↑](#footnote-ref-20)
21. Աղբյուրը՝ ՀՀ ՖՆ: [↑](#footnote-ref-21)
22. Աղբյուրը՝ ՀՀ ՖՆ գնահատական

    Հարկաբյուջետային ազդակի հաշվարկներում օգտագործված հարկային եկամուտների ցուցանիշները ճշգրտվել են միասնական գանձապետական հաշվի՝ համապատասխան ժամանակահատվածի շարժի ցուցանիշով, ինչի արդյունքում 2020 թվականի առաջին եռամսյակի հարկային եկամուտների աճը նվազել է: [↑](#footnote-ref-22)
23. Ներկայացված է 2020 թվականի հունվար-մարտի կշիռը։ [↑](#footnote-ref-23)
24. Հարկային եկամուտների և պետական տուրքերի առաջին եռամսյակի ծրագրի 5,162.8 մլն դրամ փոփոխությունից 5,092.3 մլն դրամը «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքի 10-րդ հոդվածի համաձայն պետական բյուջե ստացվող դրոշմանիշային վճարի գումարն է, 61.8 մլն դրամը՝ «Հայաստանի Հանրապետության 2021 թվականի պետական բյուջեի մասին» ՀՀ օրենքի 9-րդ հոդվածի 2‑րդ կետի համաձայն առանց սահմանափակման պետական բյուջեից կատարվող վճարումների արդյունքում ձևավորված եկամուտները: [↑](#footnote-ref-24)
25. Պարտքի սպասարկման ծախսերի առավել մանրամասն վերլուծությունը ներկայացված է պետական բյուջեի ծախսերի տնտեսագիտական դասակարգման վերլուծության բաժնում: [↑](#footnote-ref-25)